
In lumea noastră grăbită şi agitată, din ce în ce mai mulți oameni sunt 
ahtiați după noutate, din care unii fac un etalon de prim rang al valorii tuturor 
lucrurilor. Din acest punct de vedere, „stăm bine”. Etica în afaceri este un 
domeniu academic şi un subiect de dezbatere publică teribil de recent. 

acum, iar politicile imorale, frecvent întâlnite în mediul de afaceri, pot să 
provoace imense daune şi prejudicii indivizilor, comunităţilor şi mediului. 
Politicile guvernamentale din anii '80, de exemplu, au scos în relief anumite 
probleme de etică în afaceri, care se pun acum cu mare acuitate şi în tranziția 
societății româneşti spre o economie de piață funcţională. Atât în ţările 

urmare, noii lor manageri au dispus masive concedieri de personal, 
acordându-şi lor însă remuneraţii substanţial mărite. Moralitatea acestor 
măsuri a fost pusă vehement sub semnul întrebării de către opinia publică, 
stârnind dezbateri aprinse în legătură cu obiectivele esenţiale pe care trebuie 
să le urmărească întreprinderile comerciale: trebuie acestea să se pună în 
primul rând în serviciul bunăstării generale a societăţii ori să servească mai 
presus de orice interesele acţionarilor? 

SINTEZA 
CURSULUI 


Cap. 1: CE ESTE ETICA ÎN AFACERI? 


În lumea noastră grăbită şi agitată, din ce în ce mai mulţi oameni caută noutate, din care 
unii fac un etalon de prim rang al valorii tuturor lucrurilor. Din acest punct de vedere, „stăm 
bine”. Etica în afaceri este un domeniu academic şi un subiect de dezbatere publică teribil de 
recent. 

Etica în afaceri are o vârstă prea fragedă ca să putem vorbi deja despre fondatori, clasici, 
moderni, contemporani, postmoderni şi hipermoderni. 

Ca mai toate noutăţile din ultimul secol, şi business ethics este o invenţie americană. 
Pentru unii, originea transatlantică a noii discipline este o garanţie de calitate, seriozitate şi 
performanță; pentru alții, dimpotrivă, orice vine de peste ocean trebuie să fie ceva teribil de 
rudimentar, superficial şi — neapărat — „imperialist. Entuziasmantă sau detestabilă, etica în 
afaceri a luat rapid amploare în spaţiul nord-american, de unde s-a răspândit apoi în toată lumea 
„civilizată”, mai exact în ţările în care se poate vorbi cu temei despre economie de piaţă şi stat 
de drept. Cu britanicii în frunte, europenii s-au „contaminat” şi ei de interesul crescând faţă de 
etica în afaceri abia în anii de după 1980. În România, acest (eventual) interes abia este pe cale 
să se nască. Să fie vorba numai de mimetismul „formelor fără fond” sau de o firească racordare 
la „trend”-urile lumii evoluate? 

Iată o întrebare la care e prea devreme să încercăm a găsi un răspuns. Întrebările pe care le 
vom pune în acest capitol sunt altele: ce se înţelege (ori nu se prea înțelege) prin etică în 
afaceri? Care sunt problemele cele mai caracteristice şi cele mai importante pe care încearcă să 
le elucideze etica în afaceri? În sfârşit, de ce este importantă şi tot mai intens cultivată această 
disciplină în ţările cele mai avansate? 

De multe ori definițiile formale au efectul nedorit de a face ca sensul (aparent) clar al unor 
termeni să devină obscur. La prima vedere, este uşor de înțeles că „etica în afaceri” este un 
domeniu care urmăreşte să clarifice problemele de natură morală ce se ridică în mod curent în 
activitatea agenților economici dintr-o societate capitalistă. Este clar, ce-i drept, însă foarte 
aproximativ. Să vedem în ce măsură un plus de precizie ne ajută să înţelegem mai bine ce este 
etica în afaceri. 

R. T. De George, unul dintre autorii cei mai proeminenţi în acest domeniu, defineşte etica 

în afaceri drept „perspectiva etică, fie implicită în comportament, fie enunțată explicit, a unei 
companii sau a unui individ ce face afaceri”. 

Comportamentul şi declaraţiile pot, fireşte, să se contrazică, astfel încât despre o corporație 
se poate spune uneori că, deşi afişează un credo etic pus, chipurile, în serviciul comunității, 
daunele teribile provocate mediului înconjurător arată care îi sunt adevăratele convingeri. (De 
George, 1990, p. 3) Fără a fi prea siguri dacă am înțeles bine, De George situează etica în 
afaceri la nivelul unei simple descrieri a ceea ce declară şi face efectiv un agent economic, în 
raport cu anumite considerente etice. 

P. V. Lewis e de altă părere. El defineşte etica în afaceri drept „acel set de principii sau 
argumente care ar trebui să guverneze conduita în afaceri, la nivel individual sau colectiv”. 
Dacă suntem de acord că există numeroase lucruri pe care oamenii de afaceri nu ar trebui să le 
facă, etica în afaceri în acest al doilea sens se referă la ceea ce oamenii ar trebui să facă în 
afaceri (Lewis, 1985). Cu sentimentul că totul devine din ce în ce mai derutant, notăm că, după 
Lewis, etica în afaceri îşi delimitează problematica la nivelul normelor de comportament moral 
care indică agenţilor economici ce trebuie şi ce nu trebuie să facă în activitatea lor specifică. 

În opinia „sintetică” a lui Roger Crisp, un apreciat filosof de la Oxford, chief editor la 
secţiunea de etică a prestigioasei Oxford University Press, în sensul cel mai frecvent utilizat, 
etica în afaceri este un domeniu de investigaţii filosofice, având propriile sale probleme şi teme 
de discuţie, specialişti, publicaţii, centre de cercetare şi, desigur, o varietate de curente sau şcoli 
de gândire. În acest sens, Crisp sugerează că „etica în afaceri se referă la străduinţele filosofice 
ale ființelor umane de a sesiza principiile care constituie etica în afaceri în acest al doilea sens 
[cel conturat în definiţia lui Lewis], de obicei în ideea că acestea ar trebui să devină «etica» 
afacerilor şi a oamenilor de afaceri reali” (Cowton & Crisp, 1998, p. 9). Nici mai mult, nici mai 
puţin. 

Cu senzaţia inconfortabilă că am intrat în zona crepusculară, ne gândim că simpla lectură a 
definiţiilor de mai sus ar putea să explice de ce atât de mulți oameni de afaceri sunt sceptici în 
ceea ce priveşte relevanţa eticii în afaceri față de problemele lor curente şi față de dilemele 
practice cu care se confruntă în activitatea lor. Departe de a face ca faptele nude să apară într-o 
lumină mai clară şi să fie mai uşor de înţeles, filosofii par să vorbească despre o altă lume, 
rătăcindu-se în speculații umbroase, ce n-au nimic comun cu preocupările presante ale celor 
care se ocupă de afaceri. Nu neapărat. Într-un limbaj ceva mai inteligibil, Crisp vrea să spună că 
etica în afaceri urmăreşte să evalueze şi să susțină cu argumente raționale valorile şi normele 
morale care ar trebui să guverneze jocul economic, cu speranţa că explicaţiile sale pot contribui 
la ameliorarea practicii morale în mediul de afaceri. 

Din fericire, nu toate definițiile eticii în afaceri sunt chiar atât de „profunde” şi de încifrate. 
lată ce spune Laura Nash, o autoare americană despre a cărei interesantă şi influentă teorie voi 
discuta pe larg ceva mai încolo: „Etica în afaceri este studiul modului în care normele morale 
personale se aplică în activitățile şi scopurile întreprinderii comerciale. Nu este un standard 
moral separat, ci studiul modului în care contextul afacerilor pune persoanei morale, ce 
acționează ca agent al acestui sistem, propriile sale probleme specifice”. (Nash, 1995, p. 5) O 
definiție şi mai scurtă propun Andrew Crane şi Dirk Matten, într-un foarte recent tratat 
semnificativ intitulat Business Ethics. A European Perspective: „Etica în afaceri este studiul 
situațiilor, activităţilor şi deciziilor de afaceri în care se ridică probleme în legătură cu [ceea ce 
este moralmente] bine şi rău” — [în original right and wrong] (Crane & Matten, 2004, p. 8). 

Dar marea majoritate a celor care scriu despre acest domeniu nu se ostenesc să formuleze o 
definiție explicită a eticii în afaceri, ci presupun că sensul intuitiv al expresiei ca atare este 
suficient de limpede pentru a nu mai avea nevoie de precizări pedant academice. Or, nici 

această presupoziţie nu este întru totul corectă. Observăm cu uşurinţă că „etica în afaceri” este o 
expresie compusă, al cărei sens poate fi inteligibil numai în măsura în care cititorul neavizat ştie 
ce înseamnă cuvintele „etică” şi „afaceri”. Cu această condiţie, este uşor de înţeles că, în rând 
cu etica medicală, etica juridică sau bioetica, business ethics este o teorie etică aplicată, în care 
conceptele şi metodele eticii, ca teorie generală, sunt utilizate în abordarea problemelor morale 
specifice unui anumit domeniu de activitate, precum medicina, justiţia sau afacerile. 

Dar ce înseamnă cuvântul „etică”? Sociologul Raymond Baumhart a pus această întrebare 
unor oameni de afaceri americani şi a primit următoarele răspunsuri tipice: 

— „Etica are de-a face cu ceea ce sentimentele mele îmi spun că este bine sau rău”. 

— „Etica este legată de credinţa mea religioasă”. 

—,„A fi etic înseamnă să respecţi legea”. 

—,„Etica reprezintă modelele de comportament acceptate în societate”. 

—,„Nu ştiu ce înseamnă acest cuvânt”. (apud Mitchell, 2003, p. 8) 

Nici unul dintre aceste răspunsuri nu este corect (exceptându-l pe ultimul, fireşte). Destui 
oameni sunt tentaţi să asocieze etica şi sentimentele, gândindu-se probabil la un soi de vibraţie 
empatică față de aproapele nostru. Dar etica nu este legată în mod necesar de anumite stări 
afective. Acestea sunt schimbătoare, capricioase şi nu pe deplin supuse rațiunii, astfel încât 
foarte frecvent tocmai sentimentele sunt acelea care ne îndeamnă să ne abatem de la normele 
etice: să iubim cu înfocare soția prietenului sau a şefului, să fim invidioşi faţă de cei ce ne sunt 
cumva superiori, să-i detestăm pe unii oameni doar pentru că fac parte dintr-o anumită categorie 
socială stigmatizată etc. 

Etica nu se află într-o relaţie necesară nici cu religia. Ce-i drept, majoritatea religiilor 
susţin standarde etice înalte. Dar dacă etica n-ar fi decât un apanaj al religiei, atunci ea nu ar fi 
valabilă decât pentru persoanele religioase. Or, etica se adresează în egală măsură ateilor şi 
sfinților, astfel încât nu poate fi în nici un caz confundată cu religia sau pe deplin subordonată 
ei. (Voi reveni pe larg asupra acestei probleme în capitolul următor.) 

Totodată, a te comporta etic nu e totuna cu a respecta legea — o idee pe care o voi susține 
cu diferite argumente de multe ori în cele ce urmează. Nu rareori legea încorporează anumite 
convingeri morale, pe care le împărtăşesc numeroşi cetăţeni ai unui stat. Dar legea, ca şi 
sentimentele, se poate abate față de ceea ce este etic. Sclavia negrilor din America înainte de 
războiul de secesiune, politica de apartheid din Africa de Sud sau discriminarea femeilor în 
țările fundamentalist islamice oferă exemple groteşti de relații sociale inumane, impuse prin 
forţa unor „legi” inacceptabile din punct de vedere etic. 

În sfârşit, a fi etic nu se confundă cu a te conforma pe deplin unor modele de conduită 
acceptate în societate. În multe cazuri, majoritatea oamenilor cultivă într-adevăr tipare 
comportamentale juste sub aspect etic, dar nu întotdeauna. 

Uneori, aceste modele sociale de comportament se pot afla în conflict cu principiile etice. 
Se poate întâmpla ca o întreagă societate să fie moralmente coruptă; Germania nazistă, Rusia 
bolşevică sau România ceauşistă (şi, din păcate, şi cea post ceauşistă) sunt exemplare în acest 
sens. Pe de altă parte, dacă a te comporta etic ar fi totuna cu a imita modelele social acceptate, 
atunci, pentru a şti ce este corect din punct de vedere etic, individul ar trebui să afle ce anume 
se consideră acceptabil în societatea din care face parte. Ca să decid, de exemplu, ce ar trebui să 
gândesc despre avort sau eutanasiere, ar fi necesar să întreprind un sondaj de opinie la nivelul 
societății româneşti şi apoi să mă conformez opiniei majoritare. Dar nimeni nu încearcă să 

găsească soluţia unui subiect de controversă etică în acest fel. În plus, lipsa unui deplin consens 
social face imposibilă identificarea eticii cu ceea ce se consideră acceptabil într-o anumită 
societate. Unii oameni sunt de acord cu avortul şi cu eutanasierea, alţii nu şi atunci, care dintre 
ei se află pe poziţia corectă din punct de vedere etic? 

Lăsând de-o parte opiniile curente ale oamenilor de afaceri americani despre înțelesul eticii 
şi particularităţile semantice ale termenului englezesc ethics’, trebuie să ne întrebăm ce se 
înţelege în mod curent prin cuvântul „etică” în româneşte, spre a face anumite distincții (sper) 
lămuritoare. La noi, termenul etică are cel puţin trei semnificaţii diferite. În primul rând, etica 
se referă la aşa-numitele moravuri, cutume şi obiceiuri tradiționale specifice diferitelor culturi. 
De pildă, în lumea occidentală culoarea de doliu este negrul; în Extremul Orient, albul. În 
spaţiul islamic consumul de alcool este interzis; în lumea creştină este ceva foarte răspândit; 
unele popoare, precum ruşii, polonezii ori scandinavii, preferă băuturile spirtoase, pe când 
francezii, italienii, grecii şi spaniolii beau îndeosebi vin, iar germanii sau cehii consumă 
impresionante cantități de bere. (Noi, ca tot românul „imparţial”, ne dăm în vânt după toate 
deliciile consumului de alcool — mult şi cât mai des să fie.) Evreii şi musulmanii nu se ating de 
carnea de porc, pe când chinezii mănâncă şerpi, câini sau maimuțe, iar în Occident broaștele, 
melcii sau stridiile sunt considerate de către gurmanzi adevărate delicatese. 

Astfel de cutume tradiţionale există şi în domeniul economic. În Occident, prețurile afişate 
în magazine nu sunt, de regulă, negociabile; în Orient, tocmeala dintre vânzător şi cumpărător 
este aproape obligatorie. Lumea apuseană pune mare preţ pe punctualitate, pe când în America 
Latină sau în Africa se consideră că un om este cu atât mai important şi mai vrednic de stimă cu 
cât îşi permite să întârzie mai mult. În Occident, comisioanele acordate, mai mult sau mai puţin 
„pe sub masă”, unor oficiali cărora li se solicită un contract sau anumite facilităţi fiscale ori 
comerciale sunt considerate profund imorale; nu acelaşi lucru se poate spune despre ţările în 
curs de dezvoltare, unde mituirea funcționarilor publici constituie o practică obişnuită, de multe 
ori la vedere. În toată lumea există încă profesii şi ocupaţii exclusiv masculine sau exclusiv 
feminine. Dacă zbor cu avionul, mă aştept ca în carlingă să se afle numai bărbaţi, iar cafeaua şi 
băuturile să fie servite numai de către nişte stewardese amabile şi foarte drăguțe. În pofida 
câtorva excepţii, încă nesemnificative, în toată lumea se consideră că uniforma militară stă bine 
numai pe bărbaţi, care nu au însă ce căuta într-o grădiniță de copii. 

Chiar şi în ţările cele mai avansate şi mai progresiste, femeile primesc un salariu mai mic 
decât bărbaţii, chiar dacă prestează munci echivalente. Interzisă de lege şi scandaloasă din 
punct de vedere moral în Occident, munca salariată sau de-a dreptul sclavagistă a minorilor este 
ceva foarte obişnuit în Lumea a Treia etc. 

Pentru a evita posibilele confuzii terminologice, vom denumi ethos acest ansamblu de 
cutume şi obiceiuri tradiționale care, după cum voi arăta în continuare, interesează mai curând 
antropologia culturală decât etica propriu-zisă. În al doilea rând, prin termenul „etică” se 
înţelege ansamblul de valori şi norme care definesc, într-o anumită societate, omul de caracter 
şi regulile de comportare justă, demnă şi vrednică de respect, a căror încălcare este blamabilă şi 
vrednică de dispreţ. În această accepţiune, etica promovează anumite valori, precum cinstea, 
dreptatea, curajul, sinceritatea, mărinimia, altruismul etc., încercând să facă respectate norme de 


! Iată şi o definiţie clasică a eticii în spirit anglo-american, enunțată de către Henry Sidgwick — un exponent de marcă al utilitarismului, potrivit 
căruia etica este „orice procedeu raţional prin care determinăm ceea ce ființele umane individuale trebuie (ought to) sau ceea ce este corect (right) — 
să facă ori să încerce să realizeze prin acţiune voluntară”. (Sidgwick, 1981, p. 1) 

genul: „Să nu minţi!”, „Să nu furi!”, „Ajută-ţi aproapele!”, „Respectă-ţi părinţii!”, „Creşte-ţi 
copiii aşa cum se cuvine!”, „Respectă-ţi întotdeauna promisiunile!” etc. 

În firescul limbii române, ansamblul acestor reguli de „bună purtare” se numeşte morală, 
iar condiția omului care aspiră să trăiască potrivit unor idealuri şi principii cât mai înalte se 
numeşte moralitate. 

În sensul său propriu, etica sau filosofia morală este o interpretare teoretică a erhosului şi 
a fenomenelor morale. Reflecţia etică îşi propune să clarifice cu instrumente teoretice o serie de 
probleme, precum: Putem fi morali? De ce să fim morali? Cum să fim morali? Ce sunt binele şi 
răul, plăcerea şi datoria, dreptatea, demnitatea sau mărinimia? În ce constă fericirea şi cum 
poate fi ea atinsă şi păstrată? Ce fel de argumente raţionale pot susține în mod consistent o 
anumită angajare sau decizie morală? Cât de puternică este influenţa factorilor iraționali în 
atitudinile noastre morale? etc.” 

Etica nu încearcă să răspundă la aceste întrebări din perspectiva specifică a vreunei 
categorii particulare de oameni, ci se străduieşte să afle răspunsuri cu valoare universal valabilă. 
„Ce ar trebui să facă un om spre a-şi realiza dorinţele, scopurile şi idealurile, astfel încât să 
poată atinge maxima împlinire a fiinţei sale, fără a face însă inutil rău celorlalți, ci lăsând pe 
fiecare să-şi caute propria împlinire personală şi chiar contribuind la progresul întregii 
societăți?” — aceasta este interogaţia fundamentală, ce stă în miezul investigațiilor etice. 

Eticile aplicate pun şi ele exact aceeaşi întrebare, însă o fac din perspectiva unei anumite 
categorii sociale particulare. Ce ar trebui să facă un medic sau o asistentă medicală” spre a fi cât 
mai deplin realizaţi în profesia lor — apărarea sănătății şi vieții pacienților? Cum ar trebui să se 
comporte un om al legii, fie el judecător, procuror sau avocat, pentru a se apropia cât mai mult 
posibil de optimitatea profesiei sale — actul de justiție? 

Întrebarea noastră este: cum trebuie să acţioneze un bun om de faceri spre a-şi împlini 
vocaţia? care sunt responsabilitățile şi datoriile morale de care omul de faceri trebuie să se 
achite pentru a-şi face treaba cât mai bine? La nivelul bunului simţ, această întrebare se pune de 
mult, încă din Antichitate, dar numai de curând ea stă în centrul unei noi discipline academice — 
etica în afaceri. De ce? Care sunt schimbările sociale şi economice care au făcut ca opiniile de 
bun simţ despre ceea ce ar trebui să facă ori să nu facă agenţii economici în societatea 
capitalistă actuală să pară depăşite şi inadecvate, solicitând o investigare teoretică a 
standardelor etice raţionale care ar trebui să reglementeze mediul de afaceri din lumea 
contemporană? 


1.6 De ce este importantă astăzi etica în afaceri 


„Fie ca o reacţie faţă de cultura yuppie din anii '80, fie ca un reflex al [mişcării] 'caring, 
: A aia 4 : A, ; < S : 
sharing” din anii '90 , etica în afaceri a devenit o modă” — spune Elaine Sternberg, o autoare 


20 distincţie întrucâtva similară, dar în spiritul nuanţelor specifice limbii engleze propun Crane şi Matten: „Moralitatea (morality) priveşte normele, 
valorile şi credinţele inculcate în procesele sociale care definesc binele şi răul (right and wrong) pentru un individ sau o comunitate. Etica priveşte 
studiul moralității şi aplicarea raţiunii la elucidarea regulilor şi principiilor specifice care determină binele şi răul în orice situaţie dată. Aceste reguli 
şi principii se numesc teorii etice” (Crane & Matten, 2004 

„p. 11). 

“Încă un exemplu de fixitate a stereotipurilor sociale, reflectată în firescul expresiei lingvistice curente: de ce nu am spune, în loc de „un medic şi o 
asistentă medicală”, tot atât de bine, „o doctoriță şi un asistent medical”? 

“Vuppie este denumirea unei ideologii a „lupilor tineri” de pe Wall Street, a căror ideologie cultiva agresivitatea, succesul cât mai rapid prin 
speculații riscante la bursă şi afişarea cât mai ostentativă a opulenţei financiare, prin cheltuieli nebuneşti pentru maşini, vile şi iahturi luxoase, private 
jets etc. Caring, sharing (literal „a-ţi păsa, a împărţi”) este un contracurent din anii '90, născut nu în comunitatea oamenilor de afaceri, ci în cercurile 
militante ale societăţii civile din SUA, care cultivă responsabilitatea tuturor partenerilor sociali față de cei defavorizaţi, față de mediu etc. 

britanică de prima mână, despre care voi vorbi de asemenea pe larg în secțiunea a doua. După 
care se grăbeşte să adauge: „Spre deosebire însă de hoola hoops sau Rubik cubes, etica în 
afaceri nu este o modă trecătoare.” (Sternberg, 1994, p. 26) Merită să trecem în revistă 
fenomenele sociale, economice şi culturale pe care le menţionează Sternberg pentru a explica 
temeiul afirmației sale de mai sus. 

În primul rând, trebuie subliniat faptul că puterea şi influenţa firmelor private asupra 
întregii societăți este mai mare decât a fost vreodată până acum, iar politicile imorale, frecvent 
întâlnite în mediul de afaceri, pot să provoace imense daune şi prejudicii indivizilor, 
comunităților şi mediului. Politicile guvernamentale din anii '80, de exemplu, au scos în relief 
anumite probleme de etică în afaceri, care se pun acum cu mare acuitate şi în tranziția societăţii 
româneşti spre o economie de piaţă funcţională. Atât în ţările occidentale, cât şi în ţara noastră 
programele de privatizare au făcut ca numeroase întreprinderi aflate o vreme în proprietatea 
statului să se adapteze cerinţelor de eficienţă şi rentabilitate ale unor afaceri comerciale. Drept 
urmare, noii lor manageri au dispus masive concedieri de personal, acordându-şi lor însă 
remunerații substanţial mărite. Moralitatea acestor măsuri a fost pusă vehement sub semnul 
întrebării de către opinia publică, stârnind dezbateri aprinse în legătură cu obiectivele esențiale 
pe care trebuie să le urmărească întreprinderile comerciale: trebuie acestea să se pună în primul 
rând în serviciul bunăstării generale a societăţii ori să servească mai presus de orice interesele 
acţionarilor? 

O dată cu retragerea totală sau parțială a administraţiei de stat din anumite sectoare de 
activitate pe care le-a controlat timp de multe decenii, s-au pus tot mai multe întrebări în 
legătură cu măsura în care firmele private ar trebui să preia responsabilităţile pe care statul şi le- 
a declinat. Speranţele că oamenii de afaceri ar putea să susţină financiar dezvoltarea artelor, a 
ştiinţei şi educaţiei nu sunt câtuşi de puţin ceva de dată recentă. Nouă este însă transformarea 
speranţelor în aşteptări şi chiar în pretenţii, ceea ce odinioară se considera a fi doar generozitate 
voluntară apare în opinia tot mai multor oameni drept „responsabilitate socială”. Nouă este şi 
vehemenţa cu care o bună parte a opiniei publice solicită firmelor şi corporațiilor private să se 
implice în eradicarea tuturor relelor din societatea contemporană. Nu e suficient ca investitorii 
să ofere pe piaţă produse de tot mai bună calitate, mai sigure şi mai accesibile pentru 
consumatori sau ca aceştia să asigure condiţii de lucru tot mai bune pentru salariaţi, ci şi să 
salveze speciile biologice în pericol de dispariţie, să protejeze monumentele istorice, să susțină 
sistemul de sănătate ori să se implice în eradicarea sărăciei pe întreaga planetă. (Fireşte că astfel 
de controverse sunt de actualitate numai în Occident. Până acum, proaspeţilor noştri milionari 
nici măcar nu le-a trecut prin minte să sprijine arta, ştiinţa, sănătatea sau educaţia; cel mult unii 
s-au implicat financiar în sponsorizarea unor cluburi de fotbal, în terenuri de golf sau gale de 
box, în vreme ce alții se pretind mari vânători de animale sălbatice mari şi mici). 

O dată cu creşterea influenţei sectorului privat asupra întregii vieţi economice şi sociale, 
interesul canalelor mediatice față de lumea afacerilor a sporit constant. Ajunse din ce în ce mai 
frecvent pe prima pagină, malversaţiunile oamenilor de afaceri au stârnit reacţii, critici şi 
comentarii aprinse din partea opiniei publice, sporind interesul general față de moralitatea 
agenţilor economici şi a funcționarilor publici cu atribuţii şi competenţe dubios exercitate în 
gestionarea avuţiei naţionale. Din acest punct de vedere, ne putem mândri cu faptul că suntem 
la un nivel comparabil cu lumea occidentală; după 1990, România a avut parte din belşug de 
scandaluri mediatice, numai că, spre deosebire de occidentali, noi suntem încă în aşteptarea 

marilor procese în justiție, care să-i trimită pe vinovați după gratii şi care să zdruncine cât de cât 
sentimentul de imunitate al noilor potentaţi politici şi financiari. 

Sub presiunea efectelor direct perceptibile în viaţa lor a politicilor interesate şi „egoiste” 
ale marilor corporaţii şi a strategiilor guvernamentale orientate spre descătuşarea mecanismelor 
concurențiale ale pieţei libere, pe larg prezentate şi dezbătute în mass-media, militantismul 
diferitelor grupuri şi categorii de stakeholders s-a intensificat progresiv, sporind interesul 
opiniei publice faţă de etica afacerilor şi a adminstraţiei publice. Greu traductibil în româneşte 
prin cuvântul „participanți”, termenul englezesc stakeholders desemnează toate grupurile 
sociale afectate direct sau indirect de activitatea firmelor comerciale; mai mult decât atât, aceste 
grupuri iau parte la „jocul” economiei de piață, nu doar în calitate de „spectatori”, ci şi în 
calitate de participanți activi (ca nişte „figuranți”), întrucât fără implicarea lor, activitatea 
firmelor comerciale ar fi imposibilă (ca un spectacol de teatru în care vedetele şi-ar da replicile 
pe o scenă pustie în fața scaunelor goale). Printre cele mai importante categorii de stakeholders 
se numără salariaţii, consumatorii şi comunitățile locale. De exemplu, cei mai buni salariați din 
ţările occidentale încep să fie atraşi nu numai de mărimea salariului şi a bonificaţiilor, ci tot mai 
mult de satisfacția intrinsecă a muncii lor, de posibilitățile de perfecţionare profesională şi, nu 
în ultimul rând, de calitatea morală a celor care îi angajează. Pe măsură ce se profilează o 
descreştere numerică a candidaților din rândurile unor grupuri tradițional favorizate, profilul 
etic al firmei devine un criteriu cheie în lupta pentru atragerea şi păstrarea angajaţilor 
performanți. Pe de altă parte, dacă primele „mişcări” ale consumatorilor au urmărit cu 
precădere calitatea şi preţul produselor şi serviciilor, acum se afirmă tot mai activ aşa-numitul 
vigilante consumerism, o mişcare de boicot al produselor scoase pe piaţă de firme ce stârnesc 
dezaprobarea publicului întrucât folosesc tehnologii poluante, exploatează forța de muncă 
extrem de ieftină din Lumea a Treia, sprijină regimuri politice opresive etc. În consecință, 
firmele care vor să atragă aceşti consumatori din ce în ce mai critici şi mai exigenţi trebuie să 
fie foarte atente cum abordează problemele de etică în afaceri. 

Se intensifică, totodată, activismul şi implicarea grupurilor din ce în ce mai numeroase de 
shareholders — acționarii firmelor comerciale. O dată cu explozia piețelor de capital şi a 
operaţiunilor bursiere, tot mai mulţi oameni devin acționari ai firmelor cotate la bursă, iar 
curentele de opinie civic militante încep să îşi facă simțită influenţa în definirea strategiilor 
manageriale. 

Mişcarea ethical investment, promovând „investiţiile morale”, sancţionează companiile a 
căror conduită în afaceri ridică semne de întrebare, prin refuzul susținătorilor ei de a investi în 
acțiunile acestora, oricât de tentante ar fi dividentele pe care s-ar putea sconta. Şi atât în Statele 
Unite, cât şi în Marea Britanie, investitorii instituționali au început, la rândul lor, să nu mai 
susțină firmele cu proastă reputaţie. Micii acţionari nu se mai mulţumesc să protesteze prin 
vânzarea acţiunilor pe care le deţin la companiile dubioase, ci vor să se implice tot mai activ în 
deciziile manageriale, prin dreptul lor de veto față de acele decizii care nu li se par etic corecte 
sau chiar prin dreptul lor de concediere a echipelor manageriale a căror conduită în afaceri este 
criticabilă. 

O dată cu expansiunea capitalului lor în afara Statelor Unite, marile corporaţii americane 
exportă şi grija lor mereu sporită față de etica în afaceri, astfel încât firmele de pretutindeni sunt 
din ce în ce mai mult evaluate după criteriul calității morale a strategiilor comerciale şi a stilului 
managerial. 

Creşterea interesului față de etica în afaceri este determinată şi de schimbarea naturii înseși 
a afacerilor în contextul ultimelor decenii, în care a luat o amploare evidentă procesul de 
globalizare, căruia îi vom acorda o atenție specială în a doua secţiune a manualului. Firmele 
comerciale devin tot mai transfrontaliere, mai complexe şi mai dinamice decât au fost vreodată 
până acum. În consecinţă, apar probleme noi, iar certitudinile valoric-normative ale mediilor de 
afaceri locale sunt înlocuite de relativitatea unui context multinațional şi multicultural, în care 
criteriile corectitudinii morale diferă şi se modifică rapid. Drept urmare, chiar şi problemele mai 
vechi devin tot mai greu de soluţionat, iar afacerile trebuie să repună în discuţie anumite 
principii şi valori considerate până de curând a fi de la sine înțelese. 

Creşterea importanţei acordate eticii în afaceri se explică şi prin modificările suferite de 
strategiile şi structurile corporațiilor. Curente recente în teoria şi practica managerială, precum 
total quality management, ca şi procesele de restructurare şi redimensionare a firmelor de top 
au condus la abandonarea multor practici tradiționale de conducere a proceselor economice. 
lerarhiile manageriale stufoase şi rigide s-au aplatizat considerabil. În consecință, autoritatea şi 
răspunderea decizională s-au dispersat din ce în ce mai mult în cadrul firmei: decizii importante 
sunt luate la niveluri ierarhice tot mai joase şi de către tot mai mulți angajaţi. Iată de ce se 
impune ca fiecare salariat, nu numai top managementul să înţeleagă cât mai bine complexitatea 
problemelor de natură etică; toți membrii unei firme trebuie să cunoască valorile şi ţelurile 
esenţiale ale organizaţiei şi cum trebuie să se reflecte acestea în conduita practică a firmei în 
mediul economic. Dar pentru ca etica în afaceri să se disemineze în toate ungherele unei firme, 
ea trebuie să fie mai întâi înţeleasă. Înțelegerea criteriilor morale de conduită în afaceri este 
deosebit de importantă, deoarece noile structuri organizaționale dau naştere unor noi 
complicaţii, (legate de circulația informaţiilor şi administrarea informaţiilor în cadrul diferitelor 
colective de lucru şi al întregii organizaţii), pentru care nu există precedente tradiționale. Pentru 
ca „împuternicirea” angajaţilor (engl. empowerment) să aibă succes, o înţelegere temeinică a 
eticii în afaceri este absolut necesară. 

Fireşte că lista acestor schimbări majore, de natură să sporească importanţa eticii în 
afaceri, este incompletă; multe alte aspecte pot intra în discuţie. Sper însă că aspectele la care 
m-am referit sunt suficiente pentru a susține convingător ideea că interesul crescând în întreaga 
lume faţă de etica în afaceri nu este doar o modă trecătoare, indusă de „imperialismul cultural” 
nord-american. Cert este faptul că şi în context european se configurează un consens tot mai 
deplin asupra importanţei eticii în afaceri, fie că e vorba de studenţi, profesori, funcționari 
guvernamentali sau consumatori, dar mai ales de firmele comerciale. În mai toate universităţile 
din Europa s-au introdus în ultimii ani cursuri de etică în afaceri; numărul articolelor publicate 
în presă pe teme de business ethics a crescut enorm; pe Internet se pot găsi în acest moment 
peste 20.000 de web pages şi circa 1.200 de cărți dedicate exclusiv eticii în afaceri. Se poate 
chiar vorbi despre o nouă „industrie” în domeniu: în corporaţiile moderne există deja directori 
pe probleme de etică (corporate ethics officers); a crescut numărul consultanţilor independenți 
în materie de etica afacerilor; sunt tot mai viguroase şi prezente pe pieţele de capital trusturile 
de ethical investment, de mare autoritate şi influență se bucură activitățile de audit, 
monitorizare şi evaluare etică, de curând iniţiate şi dezvoltate de firme prestigioase, precum 
KPMG, McKinsey, Price W aterhouseCoopers şi altele (cf. Crane & Matten, 2004, p. 13-14). 

O dovadă a vitalităţii eticii în afaceri este şi faptul că, în pofida scurtei sale istorii de până 
acum, acest domeniu a cunoscut în numai ultimele două decenii evoluţii tematice şi conceptuale 
sesizabile, mai ales sub influența efectelor procesului de globalizare şi a noului concept de 

sustenabilitate — la care mă voi referi pe larg într-unul dintre capitolele următoare, încercând să 
scoatem în evidență modificările de perspectivă asupra eticii în afaceri pe care le sugerează. 

După cât se pare, „deschiderea” partidei a fost câştigată, iar eticii în afaceri i se poate 
prevedea un viitor notabil atât în mediul academic, cât mai ales în evoluţia previzibilă a 
firmelor şi corporațiilor angrenate în tumultul economiei de piață. 

Cu toate acestea, nu toată lumea este convinsă de seriozitatea şi de oportunitatea eticii în 
afaceri. Există încă destui sceptici şi adversari redutabili care contestă fie capacitatea, fie 
dreptul eticii în afaceri de a se pronunţa cu folos asupra conduitei agenţilor economici. Să 
analizăm şi contraargumentele lor. 


1.7 Bunul simţ şi scandalurile mediatice 


Primii care zâmbesc, mai mult sau mai puţin acru sau ghiduş, atunci când aud vorbindu-se 
de „etica? afacerilor sunt oamenii care nu fac afaceri — „spectatorii” de care vorbeam 
(metaforic, desigur) în prefață. Ei simt câteodată pe pielea şi în buzunarul lor consecinţele unor 
practici comerciale incorecte, pe care le remarcă pe bună dreptate cu indignare, dar nu acordă 
mare atenţie situaţiilor „normale”, totuşi mult mai frecvente, în care produsele şi serviciile pe 
care le plătesc nu ridică vizibile semne de întrebare din punct de vedere etic. Dar cea mai mare 
parte din tot ceea ce ştiu ei despre lumea afacerilor nu rezultă dintr-o experiență directă, ci din 
informațiile pe care le culeg din mass-media, fie din sursele de informaţii, fie din cele de 
divertisment. 

Încercaţi să vă amintiţi când aţi văzut ultima dată un film artistic, o emisiune de televiziune 
sau un articol de ziar în care să fi fost prezentat un mare om de afaceri (un business leader) ca 
un exemplu de virtute: cetățean responsabil şi activ în lupta pentru cauze nobile, „familist”, 
membru proeminent al fundațiilor caritabile etc. În mod tipic, omul de afaceri ca personaj 
mediatic este mai degrabă un manipulator mârşav, cinic, insensibil, ahtiat după bani şi putere, 
lipsit de orice scrupule. Un documentar intitulat Hollywood" s Favorite Heavy pretinde că „până 
la vârsta de 18 ani, un copil [american] a apucat să vadă la televizor, la ore de maximă audienţă, 
peste 10.000 de crime comise de către nişte oameni de afaceri“ (cf. Stewart, 1996, p. 17). Cât 
despre copiii noştri, presa şi televiziunea îi bombardează nu numai cu personaje fictive din 
filme şi seriale americane, ci şi cu o mulțime de exemple reale de oameni de afaceri cel puţin 
dubioşi, dacă nu de-a dreptul nişte hoţi şi escroci de ultima speţă. Repetiţia obsedantă a acestor 
clişee are un efect puternic asupra opiniei publice. Drept urmare, etica în afaceri „este frecvent 
asociată de mass-media cu dezastrele ecolo-gice şi scandalurile financiare, cu mita şi hărţuirea 
sexuală sau concurenţa [în care abundă] tot felul de «trucuri murdare»” (Sternberg, 1994, p. 
16). Nu-i de mirare că atât de mulți oameni sunt sceptici când aud de etică în afaceri, o dată ce 
au ajuns să creadă cu toată convingerea că afacerile ignoră prin natura lor scrupulele morale, 
neurmărind nimic altceva decât profituri maxime cu orice preţ. 

În aparenţă, insistența mediatică asupra evenimentelor scandaloase ce au loc atât de 
frecvent în mediul de afaceri ar trebui să aibă un efect pozitiv asupra eticii în afaceri, sporindu-i 
importanţa şi capacitatea de a stârni interesul. În realitate, goana după scandaluri răsunătoare 
joacă un rol ambiguu, făcând eticii în afaceri şi serioase deservicii. 

Prevalenţa aspectelor negative din viața economică în mass-media a făcut să crească 
interesul publicului față de etica afacerilor. Pentru majoritatea oamenilor, ale căror opinii 
despre ceea ce se întâmplă în mediul de afaceri se bazează în principal pe ceea ce văd la 
televizor şi citesc în ziare, problemele pe care le ridică aceste scandaluri şi numai ele sunt 
problemele eticii în afaceri. În unele situaţii, demascarea în mass-media a afacerilor 
scandaloase este benefică. Pe de o parte, riscul de a fi expuşi oprobiului public îi poate face pe 
unii „răufăcători” să îşi tempereze apetitul pentru afaceri dubioase. Pe de altă parte, odată 
avertizat asupra mecanismelor şi consecinţelor unor malversaţiuni, publicul poate să-şi apere 
mai bine interesele, căzând mai greu victimă sirenelor ademenitoare ale unor escroci intrepizi şi 
ingenioşi. Poate că scandalurile uriaşe provocate de prăbuşirea unor jocuri piramidale de tip 
„Caritas” sau FNI, şi de falimentele urât mirositoare ale unor bănci precum Bancorex, Albina, 
Banca Internațională a Religiilor, Columna şi altele au contribuit într-o oarecare măsură la 
asanarea mediului financiar din România ultimilor ani. Şi poate că insistența presei asupra 
repetatelor scandaluri stârnite de privatizări cu cântec, suspecte protecţii politice pentru tot felul 
de îmbogăţiți peste noapte prin contrabandă, evaziune fiscală şi licitaţii cusute cu aţă albă, mită, 
pagube ecologice de proporții etc. a făcut să crească întrucâtva nivelul de moralitate în 
comunitatea oamenilor de afaceri. Poate. Dar e de aşteptat ca această foame insaţiabilă a presei 
după scandaluri de răsunet să ducă la o schimbare în bine a climatului moral din întreaga 
societate? 

Unii ar spune că da. Scandalurile de pe pieţele financiare americane au inspirat filme de 
mare succes, precum Wall Street, regizat de Oliver Stone sau The Insider, în regia lui Michael 
Mann. Poate că însăşi realizarea unor astfel de producţii cinematografice de mare impact este o 
dovadă că aceste scandaluri au stârnit interesul opiniei publice şi o atitudine generală de 
respingere a imoralităţii sau amoralității magnaților financiari. Totuşi, chiar dacă rezonanţa 
scandalurilor mediatice a adus etica afacerilor în centrul atenţiei, sunt întru totul de acord cu 
Tom Sorell şi John Hendry atunci când aceştia afirmă că „am dori să negăm că scandalurile în 
general, şi îndeosebi excesiv mediatizatele scandaluri financiare sunt o bună călăuză către 
problemele etice cu care se confruntă afacerile. Am dori să negăm, de asemenea, că ele oferă 
cel mai potrivit gen de stimulent al unei schimbări a climatului moral în care se desfăşoară 
afacerile” (Sorell & Hendry, 1994, p. 7-8). Cei doi autori britanici îşi susțin afirmația cu câteva 
argumente solide. 

Începând cu scandalurile care au inspirat filmul Wall Street, este evident faptul că 
operaţiile de pe pieţele financiare nu sunt reprezentative pentru activitatea comercială în 
general. 'Tentaţiile de imoralitate ale celor împuterniciți să administreze investiţiile altora şi 
riscurile de a nesocoti codul etic ale celor care deţin informaţii confidenţiale nu sunt identice cu 
problemele de ordin moral pe care le pune încercarea de a fabrica motoare de automobil cu 
costuri minime. Riscurile morale pe care le implică dorinţa unora de a spori la maximum 
încărcătura navelor şi de a scurta la minimum deplasarea lor la destinaţie nu sunt aceleaşi cu 
riscurile morale pe care le implică producţia de carne sau de ouă cât mai ieftine. Pe scurt, dacă 
vrem să ne facem o imagine de ansamblu asupra provocărilor de ordin moral cu care se 
confruntă lumea afacerilor, e bine să nu ne fixăm atenţia exclusiv asupra unor practici dubioase 
din lumea bancherilor şi agenţilor de bursă. 

Pe de altă parte, scandalurile cu mare tam-tam, care fac deliciul presei, scot la rampă doar 
marile firme şi tranzacțiile de anvergură, ceea ce creează multora impresia falsă că etica în 
afaceri se referă în primul rând, dacă nu chiar exclusiv, la corporaţiile mamut, cu cifre de 

afaceri astronomice şi cu mii de angajaţi. După cum arată Sorell şi Hendry, în anul 1990 firmele 
cu cel mult nouă angajaţi reprezentau 90,1% din totalul firmelor britanice, 78% dintre acestea 
având cifre de afaceri anuale sub 100.000 de lire sterline. Statistici comparabile se regăsesc în 
multe ţări occidentale dezvoltate. Într-o astfel de structură economică, o etică în afaceri valabilă 
numai pentru firmele mari ar fi relevantă doar pentru un sector redus al mediului de afaceri. 
Revenind la chestiunea riscurilor morale, e limpede că unele dintre acestea sunt mult mai 
ridicate pentru firmele mici. O firmă de construcţii cu doar câţiva angajaţi, ce supravieţuieşte de 
la un contract la altul, este mai expusă riscului de a-şi stoarce de puteri forţa de muncă şi de a 
înşela aşteptările clienților decât o mare companie, care îşi poate redistribui personalul în 
funcţie de priorități. 

Patronii unui restaurant înglodat în datorii şi cu o clientelă redusă de recesiune pot fi mai 
lesne tentaţi să încarce notele de plată decât o mare reţea de fast food. Forţată să concureze cu 
diverse sectoare ale pieţei negre sau gri, o mică afacere poate ajunge mai uşor în situaţia de a 
recurge la tranzacţii ce nu apar în registrele contabile. Şi acestea sunt riscuri morale, chiar dacă 
par nişte mărunțişuri pe lângă marile tranzacţii financiare şi loviturile marilor maeştri ai bursei. 

În concluzie, concentrându-şi atenţia asupra scandalurilor şocante, mass-media face un 
dublu deserviciu eticii în afaceri. În primul rând, publicului i se prezintă aproape în 
exclusivitate numai comportamente imorale în afaceri şi această perspectivă unilaterală 
întăreşte stereotipul incompatibilităţii dintre afaceri şi moralitate. Din acest motiv, atât de mulți 
oameni cred că „etica în afaceri” este un oximoron. În al doilea rând, scandalurile spectaculoase 
care explodează pe prima pagină sugerează că etica în afaceri priveşte numai activitatea 
marilor corporaţii. Adevărul este că nu toți oamenii de afaceri sunt corupți şi nu toate firmele 
mici sunt exonerate de orice dilemă etică. „Avem nevoie de mai multe cazuri de comportament 
în afaceri cu consecinţe pozitive — spune Thomas Donaldson, autorul primului tratat de etică în 
afacerile internaţionale. Atenţia acordată eşecurilor [morale] ... a pus accentul pe legalitate şi 
conformism. Şi astfel am ratat şansele de a ne concentra asupra culturilor mai pozitive sau mai 
creative, care ne înfăţişează o conduită corectă din punct de vedere etic” (Donaldson, 
BusinessWeek, January 17, 2003). 

Aceeaşi idee este exprimată şi mai clar de către Elaine Sternberg, atunci când afirmă că 
scandalurile mediatice „nu constituie întregul şi nici măcar partea principală a eticii în afaceri. 
Contrar opiniei publice, probleme de natură etică pot să apară în legătură cu orice formă de 
activitate economică. Drept urmare, nevoia de a lua în considerație etica în afaceri nu este un 
adagiu opţional, ci un fapt central, inevitabil al vieţii de afaceri. Preocupările etice pătrund în 
toate aspectele activităţii de afaceri, deoarece astfel de preocupări sunt inerente oricărei forme 
de activitate umană” (Sternberg, op. cit., p. 16). 

Dar poate că deservicul cel mai important pe care goana presei după scandaluri îl aduce nu 
numai eticii în afaceri ca disciplină academică, ci întregii societăți, este înrădăcinarea în 
adâncul opiniei publice a convingerii că orice luptă împotriva imoralităţii în afaceri este inutilă 
atâta timp cât „afacerist cinstit” pare tuturor o contradicţie în termeni, iar „afacerist veros” pare 
un pleonasm. Obişnuinţa cu răul în afaceri a percepţiei sociale nu poate să genereze decât două 
atitudini la fel de periculoase pentru prezentul şi viitorul societăţii noastre: fie respingerea 
capitalismului de pe poziţiile unui stângism resentimentar, utopic şi retrograd, manifest încă la 
multe grupuri sociale defavorizate în procesul de tranziție la economia de piaţă, grupuri care 
încă au naivitatea deloc înduioşătoare de a regreta nostalgic „binefacerile” trecutului ceaușist; 
fie acceptarea acestui tip de pseudo-capitalism sălbatic, plin de cruzime şi iresponsabilitate, cu 

totul haotic şi ineficient, cu gândul că altfel nu se poate şi cu dorinţa de a se număra printre 
învingătorii unui „joc” economic profund viciat şi corupt, în care nu oamenii capabili, 
muncitori şi cinstiți au de câştigat, ci pramatiile descurcăreţe, şi în care câştigul unora (relativ 
puţini la număr) înseamnă paguba şi sărăcia altora (mult mai numeroşi). 


Contestaţia „legalistă” 

Mulţi dintre „actorii” ce joacă pe scena mediului de afaceri consideră că moralitatea în 
afaceri poate fi rezumată într-un unic principiu: „respectă legile în vigoare!”. Ce altceva i s-ar 
putea pretinde unui om de afaceri? De ce i s-ar impune acestuia mai multe şi alte reguli decât 
cele valabile pentru toată lumea? Şi totuşi, nu e prea greu de făcut o distincţie clară între lege şi 
moralitate în ataceri. 

În principiu, respectul faţă de lege este o datorie morală. Orice cod juridic încorporează 
multe învățături morale, iar considerentele de natură etică joacă un rol important în 
interpretarea şi în evoluţia legii. Sistemul juridic s-ar prăbuşi fără o majoritate de oameni care 
să respecte majoritatea legilor în majoritatea situațiilor şi dacă martorii nu ar spune niciodată 
adevărul sau dacă judecătorii nu ar pronunţa nici o sentinţă corectă fără teama de sancțiuni. Un 
sistem de legi nu-şi poate îndeplini funcţia socială atunci când prescripțiile juridice sunt 
ambigui şi contradictorii, când magistraţii şi poliţiştii sunt corupți şi, mai ales, când un număr 
semnificativ de oameni obişnuiesc să încalce legea în mod frecvent, fără cel mai palid 
sentiment de vină, ruşine sau regret. Studenţii de la drept de pretutindeni învaţă chiar din primul 
an de facultate că e de preferat o ţară cu legi strâmbe (dacă e cu putinţă aşa ceva), dar locuită de 
oameni cuminţi şi păstorită de judecători cinstiţi, unei țări cu legi minunate pe hârtie, dar locuită 
de hoţi şi pierde-vară, sub oblăduirea unor judecători ce iau legea în derâdere. Prin urmare, 
moralitatea nu este câtuşi de puţin o instanță normativă de rangul al doilea faţă de justiție, un 
fard sau o podoabă de ocazie pe trupul greoi, însă puternic al legii. Dimpotrivă, moralitatea unei 
naţiuni este coloana vertebrală a sistemului său juridic, iar dacă aceasta nu este dreaptă şi 
rezistentă, atunci întregul corp al justiţiei va fi hâd şi slăbănog, strâmb şi pervers. În condiţiile 
în care corupția, mita şi presiunea politică tind să vicieze competiţia corectă şi să blocheze 
mecanismele „naturale” ale economiei de piaţă, a respecta sau a nesocoti legea poate să devină 
o decizie morală critică, atâta timp cât tot mai multe firme se văd forţate să aleagă între 
legalitate sau faliment. 

Poate că mulți dintre adepții „legalismului” vor admite că decizia de a respecta consecvent 
legea este, în primul rând, un angajament moral, dar cel puţin unii dintre ei vor emite o a doua 
obiecţie, mai greu de combătut. Dincolo de acest angajament moral faţă de legalitate, vor spune 
ei, un om de afaceri cinstit nu mai are nici un alt gen de responsabilitate etică specifică. Dată 
fiind concurenţa de pe piață, un om de afaceri nu poate face altceva decât să cumpere pe cât 
poate de ieftin şi să vândă pe cât poate de scump. În orice caz, presupunând că ar fi cu putință, 
un adevărat businessman s-ar comporta irațional dacă nu ar face astfel. Se admite că există un 
cadru legal în care agentul economic trebuie să opereze şi că este recomandabil să nu se forţeze 
limitele legii, dar nimic mai mult. Atâta timp cât nu încalcă legile în vigoare, întreprinzătorul 
privat este liber (după unii chiar obligat) să urmărească maximizarea profiturilor sale, fără a fi 
constrâns de nici un fel de stavile morale. Este o idee greşită, din mai multe motive. 

În primul rând, există o serie de reguli morale „primitive”, impuse spontan în cadrul 
relaţiilor de afaceri, chiar de la începuturile capitalismului, care abia mai târziu au devenit 
norme legale. Aceste reguli „primitive”, intrinseci vieţii economice, rămân însă şi vor fi mereu, 

în primul rând, nişte obligaţii morale. De exemplu, „„Respectă-ţi cuvântul dat” este o regulă 
morală universală, care în afaceri se traduce prin „Onorează-ţi contractele”. Mult timp înainte 
de a fi fost instituită ca prescripţie juridică, această obligaţie morală a fost o regulă 
fundamentală în mediul de afaceri; chiar şi astăzi, într-o lume în care până şi în spitale (cele din 
Statele 

Unite, fireşte) înainte ca medicul să discute cu pacientul au loc negocieri între avocaţii lor, 
o lume în care orice tranzacție comercială este precedată de kilometri de clauze contractuale, 
gentlemen agreement rămâne regula de aur în mediul de afaceri, care simplifică şi accelerează 
circulaţia capitalului. 

În al doilea rând, reglementările legale sunt, de multe ori, influențate de factori 
extraeconomici: idealuri sociale, interese politice sau credinţe religioase, care au consecinţe în 
sfera economiei. În unele cazuri, aceste consecinţe sunt în conflict cu logica şi cu moralitatea 
intrinsecă a afacerilor. De pildă, o companie publică ineficientă, plină de datorii şi fără 
perspective de redresare, se cuvine a fi penalizată; din punct de vedere strict economic, 
falimentul este singura soluție morală corectă. Dar dacă, din motive sociale sau politice, 
guvernul decide să menţină în funcțiune o astfel de companie, cheltuind legal banii 
contribuabililor pentru subvenţionarea unei unități falimentare, decizia poate fi convenabilă din 
punct de vedere social sau politic, dar, sub aspect economic, este moralmente incorectă. 
Moralitatea intrinsecă a mediului de afaceri reclamă aplicarea aceloraşi reguli pentru toţi agenţii 
economici, altfel nu poate fi vorba de o competiţie corectă. 

Uneori, anumite circumstanţe sociale sau politice forțează guvernul să favorizeze, prin 
reglementări legale, anumite sectoare economice, forme de proprietate sau categorii socio- 
profesionale, iar acest gen de discriminare legală violează regulile morale ale afacerilor. 

Pe scurt, mediul de afaceri are propriile sale reguli morale intrinseci, menite să garanteze o 
competiție corectă, în care toți participanţii să urmărească maximum de profit ce se poate obține 
prin eficiență şi nu prin furt, înşelătorie, fraudă şi alte mijloace necinstite. Sistemul juridic 
trebuie să satisfacă însă nu numai necesităţi strict economice, ci şi o serie de cerințe 
extraeconomice. Din acest motiv, legea vine adeseori în conflict cu moralitatea intrinsecă a 
lumii afacerilor, instituind condiţii inegale pentru agenţii economici care îşi desfăşoară 
activitatea sub jurisdicţia unei administrații ghidate, în cel mai bun caz, de o anumită orientare 
ideologică cu idiosincrazii doctrinare, prea adesea de interese politicianiste sau dea dreptul 
mafiote şi, în cel mai rău caz, de un oportunism năuc, lipsit de orice viziune şi de orice proiect 
viabil de construcţie socială. 

Putem trage concluzia că, în unele situaţii, legea nu face decât să întărească anumite reguli 
morale de conduită, stabilite spontan în mediul de afaceri; alteori însă, legea vine în conflict cu 
aceste reguli, pe care le subordonează unor interese extraeconomice. Aici am atins un punct 
sensibil şi păşim pe un teren alunecos. 

Ambele distincţii pot fi respinse nu neapărat pentru că ar fi false, ci pentru că sunt 
irelevante şi, ca atare, inutile omului de afaceri — personaj practic prin excelență. 

Dacă legea consacră juridic regula morală, atunci respectarea legii înseamnă totodată şi 
conduită etică; iar, dacă legea vine în conflict cu regula morală, prima trebuie să primeze, o dată 
ce am convenit că un om de afaceri onorabil este dator să respecte legalitatea — ceea ce este tot 
un angajament moral la nivel de principiu. Şi atunci, la ce servesc aceste pedanterii academice 
omului practic, aflat mereu în situația de a lua decizii rapide în rezolvarea unor probleme cât se 
poate de concrete? 

Nemaivorbind de faptul că legea — bună sau rea — este cât de cât clară şi, măcar în 
principiu, una pentru toată lumea, în vreme ce problemele etice sunt ceţoase, iar soluțiile morale 
sunt obiect de dispute interminabile? Şi atunci, nu rămâne valabil ceea ce am spus la început, 
anume că singurul lucru care i se poate pretinde omului de afaceri onest este să respecte 
legalitatea? Şi, dacă aşa stau lucrurile, la ce mai poate servi toată vorbăria asta goală despre 
„etica în afaceri”? 

Suntem KD — „knock down”, dar nu KO - „knock our”. Din fericire, punctul de vedere 
„legalist” poate fi demontat şi cu argumente mai puţin speculative, pe înţelesul oamenilor 
practici, însă rezonabil. 

Din capul locului trebuie arătat că legea nu poate şi nici nu trebuie să reglementeze fiecare 
moment din vieţile noastre şi absolut toate situaţiile concrete în care ne-am putea afla vreodată. 
Sistemul juridic oferă numai un cadru normativ general vieţii economice, a cărei diversitate 
generează o mulțime de evoluții imprevizibile şi de împrejurări atipice, imposibil de anticipat şi 
de îngheţat în nişte tipare legale inflexibile şi universal valabile. Dar atunci când legea nu are 
nimic de spus, moralitatea rămâne singura călăuză pe care ne putem bizui spre a şti ce avem de 
făcut. Din punct de vedere legal, fiecare individ este liber să-şi desemneze moştenitorii. Din 
punct de vedere moral însă, nu este indiferent dacă un ins îşi lasă după moarte averea copiilor 
sau rudelor apropiate, unei fundaţii de caritate, unui institut de cercetări medicale, unui cult 
religios, unei organizații teroriste sau câinelui său. Sub aspect legal, oricine poate să-şi cheltuie 
banii după cum îi place — exceptând, fireşte, anumite activităţi explicit interzise. Sub aspect 
etic, este o mare diferență între a-ţi da banii pe băutură, jocuri de noroc sau vânători de lei în 
Africa (sau de urşi în România) şi a face o bună investiţie. Legal, o bună investiţie este aceea 
aducătoare de profit, fără încălcarea legii, desigur. Moralmente, o investiţie într-un cazino sau 
într-un bar de striptease nu are aceeaşi valoare cu o investiţie într-o fabrică de mobilă sau o 
firmă competitivă de software. 

Pe de altă parte, legislaţia economică este în mare parte procedurală ne arată cum să 
acționăm, dar nu ne spune întotdeauna ce trebuie să facem. Cu alte cuvinte, legea se referă la 
mijloacele la care putem recurge, nu însă şi la scopurile, deciziile şi opțiunile noastre. Legislaţia 
nu poate răspunde la întrebări de genul următor: Ce e mai bine, să concediem o parte din 
personal până când compania se redresează, urmând să reangajăm forța de muncă 
disponibilizată ori să păstrăm întregul personal, cu riscul de a duce compania la faliment — caz 
în care toţi salariaţii şi-ar pierde locul de muncă? Care e cea mai bună decizie managerială 
atunci când o companie cotată la bursă este ameninţată să fie „înghițită” de către un investitor 
ostil? Să accepte ca acest investitor să preia pachetul majoritar de acţiuni, cu perspectiva certă a 
concedierii multora dintre salariaţii companiei? Să se opună preluării, răscumpărând acțiunile 
investitorului ostil la un preţ mai mare decât cotaţia la bursă? Să încarce firma cu datorii mari, 
ceea ce ar scădea interesul investitorului ostil în preluarea ei, chiar dacă această politică ar duce 
la scăderea drastică a profiturilor companiei? Cum vom evalua promisiunile investitorului ostil 
de a face compania mai eficientă, prin eliminarea risipei şi prin retehnologizare, astfel încât 
valoarea acţiunilor ei să crească? Cum aţi răspunde la aceste întrebări dacă aţi fi unul dintre 
salariaţii companiei? Dar dacă v-aţi număra printre managerii ei? Dacă aţi fi acţionari sau 
membri ai comunităţii locale în care îşi desfăşoară activitatea firma respectivă? Toate aceste 
soluții sunt legale, dar alegerea uneia dintre ele implică şi dispute etice. 


5 Această răscumpărare a acţiunilor achiziționate de către un investitor ostil (hostile takeover) la un preţ mai mare decât cotaţia lor la bursă, spre a nu 
se pierde controlul asupra unei companii, se numeşte, în jargonul de specialitate „green mail”. 

În sfârşit, trebuie să avem în vedere şi faptul că legislaţia economică are, încă, un specific 
național. Fireşte, există şi o legislaţie internațională sau multinațională, cum este cea adoptată 
de ţările membre ale Uniunii Europene, dar multe reglementări juridice au, deocamdată, 
particularităţi naţionale. De exemplu, anumite medicamente sunt interzise în SUA, dar ele pot fi 
produse de firme americane şi vândute în alte țări, îndeosebi din Lumea a Treia. Prin urmare, 
este legal să fie protejată sănătatea cetăţenilor americani şi să fie pusă în pericol sănătatea altor 
naţiuni. Este însă şi moral? Reclama la ţigări este mai mult sau mai puţin restricţionată legal în 
țările occidentale, dar severitatea restricțiilor legale diferă de la un stat la altul, iar în țările mai 
puţin dezvoltate fie lipseşte cu desăvârşire, fie are un caracter pur formal. Prin urmare, este 
legal să fie descurajat fumatul în ţările avansate, dar să crească numărul de fumători în restul 
lumii. Este însă şi moral? În ţări ca România, de exemplu, reglementările legale privind 
protecția mediului sunt mai puţin stricte decât cele din țările dezvoltate. Drept urmare, costurile 
unui produs manufacturat în ţările mai puţin avansate sunt mai mici, întrucât echipamentul 
industrial — mai puţin sofisticat şi totodată mai poluant — solicită o investiţie mai redusă. Este 
deci legal să fie apărat mediul în ţările bogate şi afectat în părțile mai sărace ale lumii? Cum 
judecăm însă din punct de vedere etic? 

Pe scurt: „Respectă legea” este neîndoielnic un principiu fundamental în economia de piață 
şi în orice societate democratică, însă nu rezolvă toate problemele din viața economică şi nu 
poate fi cheia universală cu care să putem soluţiona toate dilemele practice cu care se confruntă 
un agent economic. Prin urmare, etica în afaceri nu poate fi redusă la stricta legalitate. (O 
încercare de diferenţiere mai fină între normele morale şi prescripţiile juridice va fi prezentată 
în capitolul următor). 


Contestaţia pozitivistă 

Nu cade în seama eticii în afaceri să demonstreze că nu toţi oamenii de afaceri sunt nişte 
hoţi şi nişte escroci şi nici faptul că respectul legii este insuficient pentru reglementarea 
normativă a iniţiativei private. În fond, aceste aspecte ţin de experienţa socială, singura care 
convinge prin evidenţa faptelor. Ca disciplină teoretică, etica în afaceri trebuie să demonstreze 
că moralitatea este o condiţie necesară a reuşitei în economia de piaţă. Altfel spus, că nimeni nu 
poate ajunge un business leader de succes nesocotind grav şi consecvent criteriile de conduită 
etică; pe scurt, good ethics is good business — corectitudinea morală se asociază cu succesul în 
afaceri (chiar dacă nu este o garanţie suficientă a acestuia). Dacă ar putea să demonstreze cu 
argumente solide această idee fundamentală şi să extragă toate consecințele ei logice şi practice, 
etica în afaceri ar fi în măsură să exercite o influență cât de cât semnificativă asupra vieții 
economice reale. Există aici un „dacă”, vulnerabil în fața următoarelor întrebări: mai întâi, este 
posibilă o astfel de demonstraţie? Şi-apoi, presupunând că etica în afaceri ar fi capabilă să îşi 
argumenteze ideea centrală, ar fi acest lucru de natură să exercite o influenţă benefică asupra 
economiei capitaliste reale sau dimpotrivă? 

Prima provocare la adresa eticii în afaceri vine din partea acelor filosofi care consideră că 
problemele etice în general nu pot fi soluționate realmente prin argumentare raţională. Matricea 
acestui punct de vedere se regăseşte în ideile unui curent filosofic foarte autoritar în primele 
decade ale secolului al XIX-lea — neopozitivismul sau pozitivismul logic. În centrul acestui 
curent stă convingerea adepților săi că, pentru a fi riguroasă şi respectabilă, filosofia ar trebui să 
se limiteze la analiza logico-semantică a propoziţiilor factuale. Dacă o propoziție nu poate fi 
verificată — adică dovedită ca fiind în mod cert adevărată sau falsă — folosind exclusiv metodele 

ştiinţifice, înseamnă că avem de-a face cu o falsă propoziţie, lipsită de sens. Propoziţiile care nu 
satisfac rigorile metodei ştiinţifice, spun aceşti filosofi, pot fi utilizate pentru a stârni emoții, 
pentru a-i convinge persuasiv pe oameni să urmeze anumite exemple de conduită sau pentru 
exprimarea unui punct de vedere individual, dar nu sunt nici adevărate, nici false. 

Privite din această perspectivă, judecăţile şi principiile etice par lipsite de raționalitate. 
Etica nu este şi nu poate fi o formă de cunoaştere ştiinţifică. Ea numai încearcă să fie 
persuasivă, apelând la emoţii, sentimente, interese şi habitudini sociale. Ca oricare altă 
(pseudo)afirmaţie etică, principiul good ethics is good business nu poate fi dovedit strict 
rațional ca fiind adevărat, după cum nici afirmaţia contrară — bad ethics is good business — nu 
poate fi dovedită ca fiind falsă. 

Argumentele etice nu dovedesc nimic. Ele par numai acceptabile celor care subscriu din 
start anumitor principii morale. Dar dacă cineva, care nu este înclinat să accepte fără dovezi 
ideea că good ethics is good business, ne-ar întreba: „De ce ar trebui să fiu de acord cu această 
afirmaţie ?”, nu i-am putea oferi nici un fel de dovezi empirice incontestabile. 

La vremea sa, pozitivismul a avut o influență considerabilă, întrucât promitea să elimine 
orice obscurantism „metafizic” şi „teologic”, ducând filosofia spre rigoarea de fier a ştiinţei. 
Timpul nu a confirmat această promisiune. 

Dimpotrivă, a scos în evidență inadecvarea modelului pozitivist de descriere a demersului 
ştiinţific, de unde şi infertilitatea sa epistemologică şi, totodată inconsistenţa lui teoretică. Când 
spune că „numai propozițiile testate empiric au sens”, pozitivistul face o afirmaţie de principiu 
care, la rândul ei, nu poate fi probată empiric. Din cauza multor dificultăţi teoretice, perspectiva 
pozitivistă a fost de mult timp abandonată, cel puţin în formele sale „dure”. 

Cu toate acestea, deşi apus ca teorie filosofică, pozitivismul mai poate fi încă regăsit în 
unele abordări economice, a căror „metodă” se bazează pe adunarea unui volum covârşitor de 
date şi informaţii statistice, în speranţa vană că din colectarea faptelor brute se poate naşte o 
teorie „solidă”. Există şi în domeniul eticii în afaceri numeroase lucrări care nu prezintă altceva 
decât „studii de caz”, însoțite de comentariile şi „învăţăturile” unor oameni de afaceri reputați 
pentru succesul lor comercial, din care se extrag apoi câteva „explicaţii” de bun simţ şi o lungă 
listă de sfaturi practice. Desigur, studiile de caz au importanţa lor incontestabilă şi nu pot fi 
eliminate din etica în afaceri, nici ca surse problematice, nici ca ilustrări ale unor idei teoretice. 
Dar simpla acumulare de date factuale, într-un spirit îngust pozitivist, este inadecvată în 
clarificarea problemelor specifice eticii. Etica se ocupă de valori, iar acestea nu sunt totuna cu 
faptele empirice. 

Etica încearcă să răspundă unor întrebări de genul următor: ce este binele? 

Prin ce se caracterizează faptele bune şi cele rele? Cum trebuie să apreciem valoarea 
morală a unei acţiuni şi a scopurilor sale? Acestea sunt întrebări filosofice, iar soluţionarea lor 
presupune clarificarea altor chestiuni, de genul: cum se poate justifica un anumit punct de 
vedere moral? Atribuirea valorii morale se bazează pe intenţia sau pe consecințele unei acțiuni? 
Care este raportul optim dintre binele individului şi binele societății ca întreg? etc. Pozitivismul 
are dreptate atunci când pretinde că astfel de probleme nu pot fi soluționate cu metodele fizicii 
şi matematicii, însă, o dată ce am acceptat acest fapt, avem de ales între eliminarea problemelor 
etice din câmpul investigaţiilor teoretice, lăsând soluţionarea interogațiilor morale la latitudinea 
preferințelor subiective arbitrare (de gustibus non disputandum) şi efortul raţional de clarificare 
a semnificației termenilor etici şi de întemeiere a normelor, valorilor şi deciziilor noastre 
morale. 

„Trebuie”, „se cuvine”, „e bine să faci” într-un fel sau în altul: acesta este limbajul eticii, 
având un accentuat caracter prescriptiv. Cu ajutorul acestui gen de folosire a limbii, noi nu 
descriem felul în care se comportă oamenii, ci spunem cum ar trebui să se poarte. Dar dacă 
etica este prescriptivă, nu au dreptate pozitiviştii atunci când afirmă că discursul filosofiei 
morale nu are nimic în comun cu rigoarea ştiinţei, al cărei limbaj este descriptiv prin excelență, 
înfățişând faptele aşa cum sunt şi nu aşa cum credem noi că ar trebui să fie? Este bizar că, deşi 
se numeşte pozitivism logic, acest cult empirist al faptelor nude uită că nu numai fizica sau 
chimia sunt ştiinţe în sensul deplin al cuvântului, ci şi logica sau matematica. Nici acestea nu se 
raportează la date empirice, şi, totuşi, sunt modele de rigoare şi precizie. Se poate face o 
analogie între etică şi logică. Nici logica nu ne spune cum gândesc oamenii efectiv şi care sunt 
regulile obişnuite pe care le putem observa în gândirea simțului comun, ci demonstrează 
regulile universale pe care se bazează validitatea inferențelor şi raţionamentelor corecte, 
indiferent dacă indivizii le respectă întotdeauna sau nu. Cu alte cuvinte, logica ne arată cum ar 
trebui să gândim dacă vrem să nu comitem erori de raţionament, iar faptul că mulţi oameni 
gândesc uneori incorect nu invalidează principiile logice — tot aşa cum regulile de calcul 
aritmetic nu sunt puse sub semnul întrebării din cauza faptului că unii indivizi fac, de multe ori, 
socoteli greşite. Aşa cum logica demonstrează modul corect de gândire, tot astfel etica ne spune 
cum ar trebui să ne purtăm dacă vrem să nu comitem fapte rele, iar faptul că multe dintre 
acţiunile noastre încalcă regulile morale nu înseamnă că aceste reguli sunt cu totul subiective şi 
arbitrare. Fireşte, analogia are şi limite. Există un singur set de principii logice, iar ştiinţa logicii 
este universală, pe când principiile morale sunt numeroase, iar sistemele etice diferă de la o 
cultură la alta şi se modifică de-a lungul istoriei. Din acest motiv, etica nu poate sta alături de 
logică în ceea ce priveşte rigoarea şi precizia ideilor pe care le susține cu argumente, dar nu 
acest lucru contează. Important este faptul că etica, la fel ca logica şi matematica, este o formă 
de cunoaştere prescriptivă şi nu descriptivă. Din acest motiv, studiile de caz oferă obiectul de 
studiu, dar nu conceptele şi principiile eticii în afaceri, care trebuie demonstrate prin metode 
deductive. În concluzie, pretenţia pozitivistă că etica este iraţională, întrucât nu se limitează la 
descrierea faptelor nude, ci caută să demonstreze ceea ce ar trebui să facem spre a ne purta bine 
şi corect, cade, pentru că îi cere filosofiei morale ceea ce ea nu îşi propune să realizeze. 


Contestaţii ideologice 

Chiar dacă etica în afaceri nu ar fi decât un discurs persuasiv, acest fapt nu ar afecta în 
mod semnificativ capacitatea ei de a exercita o influenţă asupra vieţii economice. 

Dimpotrivă. În viaţa socială, retorica este adeseori mai eficientă decât argumentele 
ştiinţifice. Prin urmare, chiar dacă am avea serioase dubii faţă de valoarea cognitivă a 
propozițiilor şi argumentelor etice, nu am elimina întrebarea dacă etica în afaceri exercită o 
influenţă benefică sau o influenţă negativă asupra mediului de afaceri. 

După cum am văzut, unii oameni cred că afacerile nu au nimic în comun cu etica. Dar nu 
toţi se gândesc la acelaşi lucru. Conservatorii pun accentul pe cuvântul „afaceri”; în opinia lor, 
orice pretenție morală privind conduita în afaceri este o constrângere exterioară, de natură să 
frâneze libera circulație şi maxima valorificare a capitalurilor. Dacă amestecăm morala cu 
afacerile, spun ei, ambele vor avea de suferit. Dimpotrivă, intelectualitatea de stânga pune 
accentul pe „etică”. Din punctul lor de vedere, capitalismul în general şi, mai ales, marile 
corporaţii sunt profund imorale în esenţa lor şi singurul mijloc de realizare a justiţiei sociale şi 
morale este lupta împotriva capitalismului. Fireşte că acestea sunt nişte caracterizări extrem de 

schematice, care se pot desprinde din scrierile economiştilor clasici. Să aruncăm o scurtă privire 
asupra lor. 


Contestaţiile clasice 

Criticii de dreapta ai eticii în afaceri au drept axiomă ideea că singura „datorie” a 
afacerilor este aceea de a aduce profituri maxime. Pe o piață întru totul liberă, în care indivizii 
au posibilitatea de a-şi urmări fiecare propriile interese, „forțele” şi „mecanismele concurenţei” 
vor produce de la sine cantitatea şi varietatea de bunuri şi servicii necesare societăţii civile. 
Aceasta este, în esență, ideea pe care o susține Adam Smith (1723-1790). Este bine cunoscut 
fragmentul din Avuţia națiunilor, în care Smith afirmă că „nu din bunăvoința măcelarului, a 
berarului şi a brutarului ne aşteptăm să avem parte de cină, ci din grija lor faţă de propriul 
interes”. Nici o forţă exterioară şi nici o violare a libertăţii nu sunt necesare pentru a-i determina 
pe cei care urmăresc să câştige din afaceri să coopereze, astfel încât să fie satisfăcute pe deplin 
nevoile sociale de bunuri şi servicii. Pentru că, spune Smith, cel care urmăreşte numai interesul 
propriu, este „condus de o mână invizibilă spre un rezultat la care nu se gândea”. Iar faptul că 
societatea nu participă, nu este cel mai rău lucru. Urmărindu-şi propriul interes, de cele mai 
multe ori individul serveşte interesul societăţii mai eficient decât dacă acesta ar fi fost țelul său. 
„Nu am cunoscut niciodată multe realizări ale celor care susțineau că trudesc pentru binele 
tuturor.” (apud Friedman & Friedman, 1998, p. 1) Deşi apare doar o singură dată în celebra 
lucrare a lui Adam Smith, „mâna invizibilă” a devenit un soi de mantra” pentru adepţii 
economiei de piață fără restricţii, devotați abordării legilor capitalismului în spirit laissez-faire. 

Din acest punct de vedere, etica în afaceri apare ca un element în cel mai bun caz superfluu 
— o dată ce întreprinzătorii privaţi sunt împinşi de forțele pieţei să adopte spontan anumite 
reguli de conduită în afaceri sau, în cel mai rău caz, o imixtiune a ideologiei în sfera vieţii 
economice, care nu poate decât să frâneze şi să încorseteze mişcarea capitalurilor, servind unor 
interese extraeconomice a căror împlinire e de natură să diminueze creşterea „avuţiei 
națiunilor”. 

Criticii de stânga ai eticii în afaceri pornesc de la convingerea că economia capitalistă este, 
în esență, imorală. Unul dintre cei mai radicali şi, fără îndoială, cel mai influent dintre oponenții 
capitalismului a fost Karl Marx (1818-1883). 

Analizele acestuia au avut ca obiect societatea industrială din Europa secolului al XIX-lea, 
în care situaţia muncitorilor era într-adevăr dramatică: muncă până la epuizare, salarii mici, 
absența beneficiilor, şomaj şi o lipsă totală de protecţie socială. Marx şi-a propus să descopere 
cauzele acestei situaţii mizerabile şi să îi afle remediul. 

În modelul economiei clasice, creşterea economică se bazează pe trei factori: pământul, 
munca şi capitalul. Muncitorii nu posedau nici pământ, nici capital. Ei nu aveau nimic altceva 
decât forța de muncă, iar organizarea socială a societăţii industriale „conspira? să apere 
interesele deţinătorilor mijloacelor de producție — fabrici, uzine, căi ferate, transporturi navale 
etc. Trei dintre ideile lui Marx merită să ne rețină atenția în contextul discuţiei noastre despre 
etica în afaceri: 

1. Analiza lui Marx se bazează pe ideea că orice „formaţiune socială” se întemeiază pe 
relaţiile de producţie, care formează „baza” sau infrastructura economică a societăţii. 

Relaţiile de producţie, între care decisivă este proprietatea asupra mijloacelor de producție, 


“În spiritualitatea indiană, mantra este o formulă sacră, de multe ori fără un sens inteligibil, a cărei repetiţie şi „interiorizare“ constituie un mijloc de 
t » 
concentrare a celui care urmăreşte să se uite pe sine ca individualitate accidentală şi pasageră, pentru a se contopi cu absolutul. 

generează şi determină „suprastructura? societăţii, adică toate formele de organizare 
instituțională şi „ideologia? — cultura, educaţia, arta şi chiar religia unei societăţi. De 
exemplu, în epoca feudală elementul fundamental al bazei economice era proprietatea 
asupra pământului, puterea economică şi politică fiind concentrate în mâinile nobilimii, 
deasupra căreia se situa regele. Aceste relații economice au impus o ideologie menită să 
legitimeze organizarea economică de tip feudal — arta, filosofia şi chiar religia din perioada 
medievală preamărind dreptul divin al monarhului de a guverna prin supuşii săi de sânge 
albastru. În societatea capitalistă, supremaţia economică a trecut din mâinile proprietarilor 
de pământ agricol în mâinile deţinătorilor de capital. Aceştia alcătuiesc „burghezia”, aflată 
într-un ireconciliabil conflict de interese cu „proletariatul” — dezmoşteniţii lumii 
capitaliste, al căror unic obiect de vânzare este forţa de muncă. În viziunea lui Marx, „lupta 
de clasă” dintre burghezie şi proletariat urma să se intensifice inexorabil, până la 
declanşarea unei revoluţii nimicitoare, în urma căreia mijloacele de producţie vor trece din 
stăpânirea capitaliştilor în posesia şi administrarea muncitorilor. Din punct de vedere 
marxist, etica face parte din suprastructura ideologică, fiind determinată de interesele 
clasei economic şi politic dominante — respectiv burghezia în societatea capitalistă. Ca 
atare, etica în afaceri nu poate fi altceva decât un ansamblu de reguli ale competiţiei dintre 
capitalişti, fără nici o legătură cu nevoile şi interesele proletariatului. Scopul principal al 
eticii capitaliste este să ofere inegalităţii de clasă o ipocrită legitimitate morală; 


2. Elementul central în teoria marxistă este analiza relaţiei „proletarilor” cu munca vândută 
„burgheziei”. Atunci când muncitorii salariați prestează 14 ore de muncă pe zi (ceva 
obişnuit în secolul al XIX-lea), primind pentru munca lor o sumă de bani, recompensa lor 
bănească nu acoperă întreaga valoare a muncii prestate. Diferenţa sau „plusvaloarea” este 
însuşită de către capitalişti. De exemplu, să spunem că un muncitor produce o valoare de 
20 de dolari, iar salariul său este de numai 8 dolari. Restul de 12 dolari reprezintă 
plusvaloarea ce intră în buzunarul proprietarului mijloacelor de producţie. În concepţia lui 
Marx, însuşirea de către întreprinzătorul capitalist a plusvalorii produse de către salariaţii 
săi este un adevărat jaf. „Exploatatorii” clasei muncitoare acumulează tot mai multă 
bogăţie, pe care o convertesc în noi şi din ce în ce mai puternice mijloace de dominație. Cu 
cât salariile sunt mai mici, cu atât sporeşte plusvaloarea pe care o „fură” capitaliştii. În 
dinamica economiei capitaliste „descifrate” de către Marx, se ajunge în mod explicit la o 
idee aberantă: este „logic” şi „inevitabil” ca ziua de muncă să se prelungească la nesfârşit, 
iar salariile să scadă într-una. În consecinţă, viaţa muncitorilor devine din ce în ce mai 
mizeră, pe măsură ce capitaliştii acumulează averi incalculabile. Pornind de la astfel de 
premise, „etica în afaceri” nu e doar o contradicție în termeni, ci şi o farsă de-a dreptul 
cinică, atâta timp cât bogăţia nemăsurată a întreprinzătorilor se bazează pe munca furată a 
salariaţilor; 


3.Forţele economice pe care le descrie Marx conduc, inevitabil, nu numai la conflicte de 
clasă între burghezie şi proletariat, ci şi la înstrăinarea sau „alienarea” muncitorilor, prin 
care Marx înţelege cel puțin trei lucruri: muncitorii sunt separați de produsele muncii lor, 
care intră în posesia capitaliştilor; aceştia convertesc plusvaloarea în capital, care le 
permite să intensifice şi mai mult exploatarea muncitorilor; în sfârşit, muncitorii se 
înstrăinează unii faţă de ceilalți, deoarece trebuie să concureze pe piaţa forței de muncă, 

pentru a supraviețui. Marx s-a iluzionat că a descoperit legile „ştiințifice” ale dezvoltării 
sociale, care vor conduce inevitabil la intensificarea „luptei de clasă” dintre burghezie şi 
proletariat până la prăbuşirea unei orânduiri care trebuia să-i aducă pe muncitorii salariați 
în faţa alternativei: revoluţie până la capăt sau moarte prin înfometare. După un veac şi 
jumătate de la configurarea teoriei marxiste putem sesiza cu uşurinţă unele dintre multele 
sale erori. Revoluțiile anunţate nu au avut loc în ţările capitaliste dezvoltate; regimuri 
politice de inspiraţie marxistă s-au instaurat mai degrabă în societăți preindustriale, precum 
cele din Rusia, China sau Cuba, şi au fost impuse cu forţa Armatei Roşii în țările 
industrializate, dar nu foarte dezvoltate, din Estul Europei. Marx nu a anticipat nici forțele 
sociale şi economice care aveau să transforme capitalismul „sălbatic” din secolul al XIX- 
lea într-o societate mult mai uşor suportabilă decât infernul tot mai fierbinte prognozat de 
către el. Marx nu şi-a putut imagina politici sociale prin care, în țările capitaliste cele mai 
avansate, a fost interzisă munca minorilor şi au fost legiferate durata zilei de muncă, 
salariul minim şi combaterea practicilor monopoliste, guvernele intervenind în 
reglementarea vieţii economice pentru a preveni accidentele de muncă sau distrugerea 
mediului. 


Cum să se fi gândit Marx, în limitele cadrului conceptual pe care şi l-a imaginat, la 
deținerea de către tot mai mulţi salariaţi a unor pachete de acțiuni ale firmelor cotate la bursă, 
fie individual, fie prin intermediul fondurilor de pensii, la acorduri salariale care permit 
angajaţilor să aibă o cotă parte din profiturile companiei la care lucrează sau la măsurile de 
protecție socială a celor defavorizaţi în perioadele de recesiune, precum compensaţii la 
concediere, ajutoare de şomaj, programe de recalificare şi garanţii guvernamentale ale 
fondurilor de pensii. 

Deşi marea majoritate a regimurilor marxiste s-au prăbuşit, iar critica lui Marx este acum 
legată de o fază depăşită — nu aşa cum antipase el — a capitalismului, mai există încă destui 
adversari ai economiei de piaţă cu simpatii marxiste. În optica lor, profitul continuă să fie privit 
ca un soi de furt, iar interesele salariaților şi cele ale patronilor apar ca fiind incompatibile. 
Scepti-cismul lor față de moralitatea lumii capitaliste este, din păcate, alimentat şi întărit de 
numeroase fenomene regretabile. Este adevărat faptul că, dacă au posibilitatea, oamenii de 
afaceri se comportă şi astăzi ca în capitalismul sălbatic de secol XIX — iar ţara noastră oferă un 
trist exemplu din acest punct de vedere. Patronatul şi sindicatele intră câteodată în relaţii violent 
conflictuale şi nu se poate spune că toate firmele pun bunăstarea salariaţilor în fruntea listei lor 
de priorități. Şi nu se poate nega faptul că destule firme recurg la practici monopoliste şi la 
publicitate mincinoasă, că îşi pun angajaţii să lucreze în condiţii periculoase etc., încălcând 
astfel „contractul social” prin care le revin anumite funcții şi responsabilităţi. Toate acest fapte 
întrețin nostalgiile şi utopiile de inspirație marxistă, care mai bântuie încă în lumea 
contemporană. Dar termenii şi nuanțele polemicii dintre „stânga” resentimentară şi „dreapta” 
conservatoare s-au modificat în mare măsură. 


Contestaţiile actuale 

În zilele noastre, toţi criticii capitalismului contemporan sunt de acord că, în formele sale 
actuale, economia de piaţă provoacă încă o serie de efecte sociale indezirabile; prin urmare, 
mediul de afaceri trebuie să fie restructurat în acord cu anumite valori etice. Dar valorile pe care 
le au în vedere dreapta şi stânga zilelor noastre nu sunt aceleaşi. Un excelent rezumat al situaţiei 

ne oferă M. R. Griffiths şi J. R. Lucas: „două curente de gândire s-au stârnit şi s-au aşezat apoi 
în matcă. 

Egalitariştii de stânga considerau că afacerile sunt ceva rău, că profitul este imoral şi că 
toată lumea ar trebui plătită la fel. Mulţi ani ei au ocupat terenul înaltei moralități, unde au făcut 
o figură mai frumoasă decât realiştii de dreapta, care credeau că afacerile sunt afaceri, că 
dorința de profit este singura care poate motiva un om raţional şi că toate consideraţiile morale 
sunt irelevante faţă de conduita corectă în domeniul afacerilor.” (Griffiths & Lucas, 1996, p. v) 

Criticii conservatori ai capitalismului contemporan susţin că economia de piaţă este astăzi 
sufocată şi obstrucționată de către o legislație excesivă, care prescrie tot felul de restricții 
extraeconomice, de natură să frâneze dezvoltarea afacerilor şi diminuează eficienţa economică. 
Efecte imorale decurg din faptul că economia nu este lăsată să funcţioneze pe baza regulilor 
sale „naturale”. Valoarea cardinală pe care o scot în față aceşti critici de dreapta este libertatea 
individuală, în numele căreia ei pledează pentru o etică minimală, intrinsecă mediului de 
afaceri. 

Unul dintre cei mai reputați susținători ai libertăţii pieţei, în spiritul lui Adam Smith, este 
Milton Friedman, profesor la Universitatea din Chicago, laureat al Premiului Nobel pentru 
economie (1976). În bine cunoscuta sa lucrare Capitalism and Freedom, Friedman afirmă că 
într-o economie de piață „există o unică responsabilitate socială a afacerilor — să îşi utilizeze 
resursele şi să se angajeze în activităţi menite să sporească profiturile atâta timp cât nu încalcă 
regulile jocului, ceea ce înseamnă să se angajeze într-o competiţie liberă, fără înşelăciuni şi 
fraude”. (Friedman, 1962, p. 133). Punctul său de vedere este foarte simplu: statul să se 
amestece cât mai puţin în treburile pieţei. Afacerile trebuie lăsate în voia lor, iar forțele pieţei 
vor tempera lăcomia întreprinzătorilor fără scrupule, care oferă produse de slabă calitate la 
preţuri exagerat de mari. Cum? Consumatorii nu vor cumpăra produsele de slabă calitate, astfel 
încât fabricantul lor va da faliment. lar dacă un producător fixează preţuri mari pentru nişte 
produse de bună calitate, care se vând bine, alți producători vor fi atraşi să intre şi ei pe piață, 
ceea ce duce la o supraofertă şi la scăderea preţurilor. În cele din urmă, piaţa realizează o stare 
de echilibru, în care un număr suficient de producători satisfac cererea consumatorilor la preţuri 
rezonabile. 

Este greu de respins în zilele noastre sistemul economiei de piață, după care se dau cu toții 
în vânt. Economiile planificate ale Uniunii Sovietice şi ale statelor din Estul Europei nu au 
făcut faţă competiţiei cu economia statelor occidentale sub aspectul productivității, varietăţi şi 
calității produselor şi serviciilor. Ele s-au prăbuşit sub povara ineficienţei birocratice, a risipei 
aberante de resurse pentru realizarea unor proiecte inutile şi a lipsei de motivaţie a muncii. 

Friedman merge însă şi mai departe: el susține că libertatea individuală şi cea economică 
se intercondiţionează. „Libertatea economică — spune el — este o condiție obligatorie pentru 
libertatea politică. Permiţând oamenilor să coopereze unii cu alții fără restricții şi fără dirijări 
centralizate, se micşorează spaţiul în care se exercită puterea politică. În plus, prin împărțirea 
puterilor, piaţa liberă oferă alternativa la ceea ce ar putea să genereze puterea politică. Reunirea 
puterii economice şi a celei politice în aceleaşi mâini este o reţetă sigură pentru tiranie.” 
(Friedman & Friedman, op. cit., p. 2) Pe scurt, nu poate exista o societate cu adevărat liberă 
dacă piaţa nu este lăsată să funcţioneze liber. Consecvent față de premisele sale, Friedman 
extinde nedefinit modelul său, până la a susţine că statul nu ar trebui să pretindă oamenilor o 
licenţă de practicare a vreunei profesii, fie că e vorba de un agent imobiliar sau de un medic. 
Piaţa elimină performanţele inferioare şi recompensează excelența. Nu este nevoie de mâna 

greoaie a guvernului pentru a face aceste lucruri. El mai argumentează şi ideea (foarte 
antipatică pentru cei cu vederi de stânga) că afacerile nu au nici un fel de responsabilităţi 
sociale, pentru că a folosi profiturile unei companii în vederea „binelui social” este totuna cu a 
lua în numele acţionarilor decizii pe care ar trebui să le ia aceştia, fiecare în parte, după cum 
consideră de cuviință. 

Afacerile se pun cel mai bine în serviciul societății atunci când se dedică exclusiv misiunii 
lor specifice — realizarea unor profituri maxime, în limitele legii. Dacă prin „etica afacerilor” se 
înțeleg responsabilitățile sociale ale întreprinzătorilor privaţi, Friedman recomandă oamenilor 
de afaceri să-şi vadă de afacerile lor şi să lase grija față de problemele sociale pe seama altora. 
Sarcina proprie guvernului constă în medierea diferitelor interese de grup, folosindu-și 
autoritatea pentru a impune respectarea legilor şi a contractelor. Rolul statului, spune Friedman, 
este acela „de a oferi mijloacele prin care putem să modificăm regulile, să mediem diferenţele 
dintre noi în ceea ce priveşte semnificația regulilor şi să impună respectarea regulilor de către 
cei puțini la număr care altminteri nu ar juca în mod corect”. (Friedman, 1962, p. 25) 

Puţini sunt pe de-a-ntregul de acord cu Friedman: majoritatea dorim ca medicii să aibă un 
atestat profesional, ca o minimă garanție de competenţă şi probitate; insistăm chiar ca guvernul 
să fixeze standarde cât mai stricte de puritate a apei şi să urmărească respectarea lor; o tristă 
experienţă a dovedit că anumite activităţi de afaceri, precum manipularea speculativă a 
stocurilor de acţiuni sau inside trading”, trebuie să fie supravegheate de autorităţi şi ţinute în 
frâu cu sancţiuni aspre. Însă cel mai important aspect îl constituie faptul că nici „liber 
schimbiştii” nu pot nega necesitatea unor minime reglementări statale ale conduitei în afaceri, 
fără de care nici nu ar fi posibilă existenţa societăţii civile şi nici economia de piață, oricât de 
liberală. Dar ideea cea mai interesantă, care se desprinde explicit din scrierile lui Friedman şi a 
celor care îi calcă pe urme, este aceea că metoda cea mai eficientă de a ţine statul în afara 
proceselor economice este adoptarea şi respectarea de către oamenii de afaceri a unor norme, 
valori şi coduri morale clar definite şi consensual puse în practică de către o majoritate 
semnificativă de întreprinzători, firme şi corporaţii. 

Criticii de stânga ai capitalismului contemporan nu renunță la convingerea lor că, în 
virtutea mecanismelor sale intrinseci, economia de piață este opacă faţă de criteriile morale, 
dacă nu de-a dreptul imorală. Valoarea lor cardinală este justiția socială care, în credinţa stângii 
nu poate fi realizată lăsând afacerile de capul lor, ci numai printr-o politică economică 
guvernamentală. Această politică are misiunea de a pune mediul de afaceri în slujba binelui 
public, iar profiturile întreprinzătorilor privaţi trebuie controlate de către stat şi redistribuite în 
beneficiul comunităţii. Scopul primordial al afacerilor nu este maximizarea profiturilor, ci 
condiţii de viață mai bune pentru toți (idee care îi înnebuneşte pe adepții liberului schimb). Iată 
ce spune un alt laureat al Premiului Nobel pentru economie, Amartya Sen: „pur şi simplu nu 
este adecvat să considerăm drept obiectiv de bază numai maximizarea profitului sau a avuţiei 
[...] creşterea economică nu poate fi tratată ca un scop în sine. Dezvoltarea trebuie să vizeze mai 
mult sporirea calității vieții pe care o trăim şi a libertăţilor de care ne bucurăm.” (Sen, 2004, p. 
11) Dar stânga are acum o problemă. Iată ce spun Griffiths şi Lucas: „Colapsul comunismului a 
adus după sine triumful capitalismului, dar mulți sunt acum nemulțumiți de individualismul 
egoist pe care acesta pare să-l cultive şi tânjesc după o mai viguroasă recunoaştere a valorilor 


“Inside trading înseamnă utilizarea unor informaţii confidenţiale privind situaţia financiară şi strategiile pe termen mediu şi lung ale unei companii 
pentru a provoca fluctuații controlate ale cotaţiilor la bursă ale corporației respective, astfel încât să se poată realiza tranzacţii avantajoase pentru cei 
care dețin un atu față de ceilalți jucători. 

comunitare. Deşi eficiența capitalismului nu poate fi negată şi nici, mai important încă, 
siguranţa pe care o oferă înclinațiilor totalitare ale deţinătorilor puterii politice, sistemul 
capitalist pare insensibil faţă de situaţia grea în care se află cei care pierd jocul pieţii 
competitive, cei săraci, dezavantajaţi sau rămaşi fără slujbă. Criticii de stânga sunt plini de 
compasiune şi de simpatie, însă par mult mai fericiţi să cheltuiască banii altora decât să-i 
câştige ei înşişi. Deşi nu mai sunt demonizate, afacerile nu sunt nici stimate. Ca şi gropile de 
gunoaie sau sistemele de canalizare, sunt elemente necesare vieţii, dar care nu extaziază pe 
nimeni.” (Griffiths & Lucas, op. cit., p. v-vi) 

În pofida acestor opinii antagoniste, atât criticii de dreapta, cât şi cei de stânga pun tunurile 
virulenţei polemice pe o ţintă comună: marile corporaţii, acuzate de faptul că deţin o putere 
periculos de mare. Intelectualitatea de stânga consideră că aceste gigantice corporații 
multinaționale sunt prea puternice în raporturile lor cu guvernele ce apără binele public, în 
vreme ce conservatorii susțin şi ei că marile corporaţii sunt prea puternice pe piaţă în raporturile 
lor cu micii întreprinzători, ceea ce modifică sau chiar încalcă „legile naturale” ale economiei 
de piață. 

Însă nu chiar toată lumea este atât de nemulțumită de societatea capitalistă. Orientarea 
dominantă în etica afacerilor nu ignoră şi, cu atât mai puţin, nu neagă neajunsurile economiei de 
piaţă, dar nu există nici o îndoială asupra faptului că acest sistem economic este de departe cea 
mai bună soluţie practică din câte s-au încercat vreodată până acum. Prin urmare, pentru 
majoritatea teoreticienilor din acest domeniu problema nu constă în căutarea unui alt sistem 
socio-economic, ci în remodelarea şi perfecționarea celui existent. Din acest unghi de vedere, 
viața economică nu are o moralitate proprie, activă doar în mediul de afaceri, putându-se afla în 
conflict cu anumite valori morale mai „profunde”, universale şi absolute. 

Întreprinzătorilor nu li se cere nimic mai mult sau mai puţin decât altor agenţi socio- 
economici şi ei nu trebuie să respecte anumite norme şi valori specifice, altele decât cele 
recunoscute, respectate şi urmate în societate de către toată lumea. 

lată de ce etica în afaceri nu este o critică socială, ci o aplicaţie în domeniul afacerilor a 
celor mai generale şi cât se poate de obişnuite valori, norme şi principii morale. După ce am 
trecut în revistă şi am încercat să găsim punctele slabe ale diferitelor contestaţii la adresa noii 
discipline, a venit vremea să încheiem aceste preliminarii cu o scurtă sistematizare a 
problemelor pe care le abordează etica în afaceri. 


Cap. 2. VALORI ŞI NORME MORALE ÎN AFACERI 


Etimologic, cuvântul morală provine din adjectivul latin „,mos-moris”, care înseamnă 
moravuri, sau din grecescul „moralis”, adică Ethos. Limba română a preluat mai întâi cuvântul 
moral (morală) din limba latină, şi numai mai târziu l-a primit sub formă de etic (etică), din 
limba greacă. Morala este, deci, obiectul de studiu al eticii. 

Morala reprezintă totalitatea convingerilor, atitudinilor, deprinderilor, sentimentelor 
reflectate în principii, norme, reguli determinate istoric şi social, care reglementează 
comportamentul şi raporturile indivizilor între ei, precum şi dintre aceştia şi societate (familie, 
grup, națiune, societate), în funcţie de categoriile: bine, rău, datorie, dreptate, nedreptate şi a 
căror respectare se întemeiază pe conştiinţă şi opinie publică. 

Morala mai poate fi definită ca ansamblul principiilor de dimensiune universal-normativă 
(adeseori dogmatică), bazate pe distincţia între bine şi rău. Morala reprezintă "ansamblul 
normelor de conviețuire, de comportare a oamenilor unii faţă de alţii şi faţă de colectivitate şi a 
căror încălcare nu este sancționată de lege, ci de opinia publică. Morala este disciplina ştiinţifică 
care se ocupă cu normele de comportare a oamenilor în societate". 

În politică, administraţie publică, afaceri, mass-media, educaţie, medicină etc., termenul preferat 
este cel de etică. Unii autori consideră că termenul morală este legat de viaţa privată. Respectăm 
morala în viața privată şi etica în viaţa publică (politică, civică, profesională etc.). 

Morala este o parte considerabilă a vieţii noastre. Doar în situaţii de rutină şi 
automatisme nu avem dileme şi nu ne punem problemele specifice moralei. 

Orice morală se centrează pe componenta normativă. Cu alte cuvinte, ea ne spune ce ar trebui să 
facă oamenii pentru a fi socotiți demni de respect şi nu ceea ce fac ei efectiv (componenta 
descriptivă). De exemplu, un enunţ descriptiv este de tipul: unii politicieni fac promisiuni 
mincinoase. Un enunţ etic normativ este de tipul: politicienii nu trebuie să facă promisiuni false. 
Mai explicit, dacă vor să fie demni de încredere (morali), politicienii nu trebuie să facă 
promisiuni mincinoase. 

Încrederea publică, în cazul nostru, este fundament pentru menţinerea coeziunii comunitare şi a 
instituţiilor, ba chiar şi a sistemului politic democratic . 

Sociologul german Max Weber, în secolul al XIX-lea, avertiza asupra riscurilor că lumea 
capitalului să divorțeze iremediabil de valorile morale”. Sesizând faptul că este diferită 
compatibilizarea afacerii cu lumea valorilor morale, ca urmare a finalităţii diferite dar şi a 
mecanismelor de exprimare, adesea opuse, Weber punea cele doua categorii de activităţi umane 
sub semnul "... a doua precepte fundamentale diferite din punct de vedere etic si indiscutabil 
contrare". Pe acestea el le numeşte "etica convingerilor” (morala) şi "etica responsabilității” 
(business-ul). Etica convingerii indică o atitudine autentic morală, în sensul unei morale pure, 
abstracte, pe baza căreia cel ce acționează se supune strict convingerilor sale, fără a se gândi la 
consecinţele acţiunii. Etica responsabilității este specifică omului de afaceri, dator să prevada 
nu doar consecinţele imediate intenţionate, ci şi pe cele neintenționate. 

Deşi uneori conceptia lui Weber a fost interpretată ca afirmare a disjunției dintre afaceri 
şi morală, în fond pledoaria sa era pentru osmoza business-morală, "căci - spunea autorul - etica 
responsabilitati şi cea a convingerii (morala ca atare) nu se exclud reciproc, ci se completează”, 
doar împreună alcătuind omul adevărat, acel om care poate avea vocația omului de afaceri, a 
întreprinzătorului sau antreprenorului autentic. 

"Paradoxul etic" poate fi pus sub semnul unei grave interogaţii pentru omul de afaceri: să- 
şi asume responsabilitatea şi riscurile inerente acţiunii sale economice sau să rămână la judecata 
morală, abstractă, lipsită de angajare responsabilă? 

Această dilemă - responsabilitate/moralitate!” în sine angajează mutarea accentului 
discursului asupra codului de conduită a omului de afaceri de la "moralism" la etica 


3 “Dicţionar explicativ al limbii române, Ed. Academiei RSR, Bucureşti, 1984. 

” Max Weber, Etica protestantă şi spiritul capitalismului, Editura Incitatus, Bucureşti 2003 

10 In limba română neologismul de origine franceză “moralitate “ denumeşte însuşirea a ceea ce este moral; natura, caracterul, 
valoarea unui fapt, a conduitei unui om sau grup din punct de vedere moral conturat prin ideile de “bine “ şi “rău “.In secolul al XV- 
lea moralitatea era în Franţa un gen comic teatral, caracterizat prin orientare moralizatoare şi prin forma alegorică a personajelor 
sale.Se puneau în scenă,în manieră satirică,consecinţele nefaste ale viciului şi recompensele unei vieţi creştine virtuoase 
(Encyclopaedia Universalis, Thesaurus-Index, Paris, 1996, p.2456). Unii filosofi britanici atrag atenția că moralitatea are înțelesuri 
mai restrânse decât etica,deoarece ea se rezumă la “obligaţie “sau la valori ale familiei. şi “rău “.In secolul al XV-lea moralitatea era 
în Franţa un gen comic teatral, caracterizat prin orientare moralizatoare şi prin forma alegorică a personajelor sale.Se puneau în 
scenă,în manieră satirică,consecinţele nefaste ale viciului şi recompensele unei vieţi creştine virtuoase (Encyclopaedia 

responsabilitati. Pentru că în afaceri o serie de valori morale comune (mila, altruismul, 
dragostea faţă de aproape, filantropia etc.) pot duce la prabuşire, la faliment, cu toate 
consecinţele a-morale ce derivă dintr-o catastrofă organizațională. 

Filosofia afacerii trebuie să compatibilizeze morala cu finalitatea specifică. Sintagma lui 
Niccolo Machiavelli "scopul scuza mijloacele" este specifică afacerilor, în masura în care nu 
depaşeşte limitele unui model normativ propus de societate. 

În realitate, orice business este supus unor norme/reguli ce definesc "jocul". Respectarea 
"regulilor jocului”, atunci când acestea sunt raţionale şi stimulative este suficientă pentru a 
defini responsabilitatea în coordonatele "eticii afacerii”. 


2.4. Valori morale în afaceri 


„Ce sunt valorile?” iată o întrebare la care nu este prea uşor de răspuns, deşi avem de-a 
face cu un cuvânt destul de frecvent utilizat în vocabularul vieţii cotidiene. În primă instanță, 
valorile ne apar drept atribute ale persoanelor, ideilor, faptelor, instituțiilor sau lucrurilor care 
sunt importante, vrednice de respect şi preţuire, despre care oamenii cred că merită străduinţa 
de a le vedea înfăptuite cât mai deplin. Pe scurt, valoarea este ceva important şi vrednic de 
respect. Important pentru cine şi de ce? La aceste întrebări s-au conturat, de-a lungul vremii, 
câteva răspunsuri diferite, fiecare dintre ele având, deopotrivă puncte tari şi puncte slabe!!. 

„ Valorile — spune Raymond Polin — pot fi definite ca entități sui generis, ca idealuri 
înzestrate cu o existență proprie. De asemenea, pot fi înţelese ca fiind calități axiologice 
atribuite sau recunoscute obiectelor reale. Şi într-un caz şi în celălalt, valorile se confundă, 
pentru conştiinţa care le gândeşte, cu semnificația lor. A evalua, a acaţiona înseamnă a exprima 
sensul unei valori, al unui act. Universul valorilor şi acțiunilor se prezintă în mod nemijlocit ca 
un univers de semnificații” !?. 

Valorile morale cuprind întreaga existenţă umană, fiind repere de bază ale vieții 
noastre sufleteşti şi spirituale. Unele sunt fundamentale (cardinale), altele sunt secundare sau 
derivate; unele ţin de scopuri (denumite valori finale), altele de mijloace (valori 
instrumentale); unele privesc lucrurile (opere, bunuri), altele privesc persoanele (caracter, 
personalitate); anumite valori au caracter facultativ, altele au un caracter obligatoriu. Acestea 
din urmă sunt sprijinite şi apărate, promovate de sisteme normative care includ reguli şi 
sancțiuni morale, juridice, religioase etc. 

Standardele etice sunt diferite şi rezultă dintre diversitatea sistemelor de valori (modul în care 
ne organizăm sau ierarhizăm propriile valori care ne ghidează în luarea deciziilor). 

Morala provine din limba latină (mos, moris), care se traduce tot prin obicei, morală. 
Morala filosofică elaborează ipoteze, concepte, principii pentru reconstrucția teoretică a moralei 
unei societăţi, precum şi reguli de raţionare morală. Cele mai răspândite concepte explicative 
ale atitudinilor şi situațiilor morale sunt: voinţa, datoria şi obligația, libertatea şi 
responsabilitatea. 

Principiile morale propuse de filosofi au fost: principiul după care în viaţă trebuie să 
urmărim fericirea. Acest principiu a dat naştere la orientările eudaimoniste (un termen compus 
din cuvintele greceşti “eu” însemnând bine şi “daimon “,geniu). Însă, dacă fericirea este un 
sentiment omenesc, eudaimonia este starea în care lucrurile îți merg bine, adică prosperi sau 


Universalis, Thesaurus-Index, Paris, 1996, p.2456). Unii filosofi britanici atrag atenţia că moralitatea are înțelesuri mai restrânse decât 
etica,deoarece ea se rezumă la “obligaţie “sau la valori ale familiei. 

l! Dan Crăciun, Vasile Morar, Vasile Macoviciuc, Etica afacerilor, Editura Paideia, Bucureşti, 2005, p. 79. 

i Raymond Polin, La creation des valeurs, Paris, Librairie Philosophique J. Vrin, 1977, p.1. 

înfloreşti. Principiul plăcerii (în greceşte “hedone “) a generat orientările hedoniste, dintre care 
unele au încurajat amoralismul, adică tendința de a nega existenţa unor valori morale şi umane 
universale. Principiul utilului sau ceea ce aduce cea mai mare fericire a condus la doctrina sau 
atitudinea utilitaristă, caracteristică pentru filosofia morală engleză modernă şi contemporană. 
Regulile de raţionare morală au fost enunțate în cadrul logicii clasice a silogismului sub forma 
silogismului practic, cum i-a spus Aristotel. Logicile deontice moderne, apărute după anul 1950 
cu logica normelor, a imperativelor, a deciziei, au îmbogăţit mult înțelegerea regulilor gândirii 
etice şi juridice . 

Într-un recent dicţionar de filosofie'*, raporturile eticii cu morala sunt prezentate astfel: 
etica se deosebeşte, până la opoziţie, faţă de morală, tot aşa cum universalul se opune 
particularului, necondiţionatul (de exemplu, imperativul categoric kKantian) condiţionatului 
(imperativul ipotetic). S-ar mai putea spune,în acest caz, că, în timp ce morala comandă, etica 
recomandă. Consider însă că, pe lângă opoziţia dintre etică şi morală trebuie avute în vedere şi 
corelativitatea lor, care poate merge, uneori, până la identitate. 

Dacă ținem seama că, după al doilea război mondial, s-a accentuat fenomenul de 
globalizare a problemelor de tot felul, inclusiv a problemelor de natură morală, cum sunt cele 
referitoare la drepturile omului, la sinceritate şi generozitate, la respectul proprietății şi a vieții 
celuilalt, la compasiune, s-au accentuat şi mişcările potrivnice alunecării spre barbarie, 
vandalism şi violență gratuită, hotie generalizată ş.a., atunci perspectiva lupaşciană asupra eticii 
şi a relaţiilor sale cu morala şi moralitatea este mai promițătoare decât altele, cu circulație mai 
mare. 

Revoluţiile (conservatoare) din Estul Europei din anul 1989 au readus cu ele vechi 
probleme morale (individualism excesiv, zgârcenia şi cupiditatea, prostituţia şi demagogia), 
precum şi noi motive de dezbinare a oamenilor: cum să fie judecaţi cei ce au comis nedreptăţi şi 
alte fapte grave în timpul vechiului regim; care ar trebui să fie valorile morale călăuzitoare în 
procesul de refacere a societății cu proprietate privată; este suficientă căința morală, sau sunt 
necesare şi procese juridice la scară socială pentru pedepsirea vinovaţilor'"?. 

Depăşirea limitelor fixate de normele economice şi juridice conflictualizează 
comportamentul şi pune în discuţie responsabilitatea omului de afaceri. Desigur, constrângeri 
sociologice cum ar fi: excesul de fiscalitate, controlul excesiv al statului, slaba putere de 
cumpărare, voluntarismul, corupția, etc. pot conduce la denegarea responsabilității. 

În filosofia managementului domină două concepții: 

a) conceptul acceptabilitatii (la americani); 
b) conceptul dezirabilitatii (la japonezi). 

Aceste două modele definesc problematica responsabilități în virtutea unor principii şi 
norme specifice inspirate de culturi relativ distincte în matricialitatea lor. 

Astfel, sistemul american este unul plurietnic, con-vieţuirea persoanelor de etnii diferite a 
impus dezvoltarea unui anumit respect şi toleranța față de valorile celorlalți. Pentru a 
preântâmpina însă haosul şi situaţii conflictuale datorate diferenţelor în sistemele de valori, în 
decursul timpului s-au stabilit delimitări clare între ceea ce este acceptat şi respectiv cea ce nu 
se acceptă. 

Urmare a acestui fapt, majoritatea populaţiei s-a obişnuit să-şi concentreze procurarea şi 
eforturile pentru a se mişca în "zona acceptată”. 


E, Arendt H, Originile totalitarismului. Traducere de I.Dur şi M.Ivănescu, Editura Humanitas, Bucureşti, 1994 
II Ionescu N, Curs de metafizică, Humanitas, Bucureşti, 1991 

Conceptul acceptabilităţii este prezent (activ şi mental) şi în domeniul managerial, fiind 
caracteristic normativităţii şi responsabilităţii în managementul american. 

La japonezi omogenitatea etnică se reflectă într-un sistem de valori sociale relativ stabil 
şi care se bucura de o largă acceptare şi utilizare. Consecința psihologică a acestei stări de fapt 
o reprezintă inexistența unor anumite delimitări precise în sistemul de valori între ceea ce se 
acceptă şi ce nu se acceptă şi în tendinta tuturor de a se încadra în situaţia cea mai dorită 
(desirability). De la asumarea responsabilități în zona acceptabilității la exprimarea 
responsabilităţi ca dezirabilitate este o cale ce marchează inclusiv etica managerială. 

Etica afacerilor defineşte un sistem de principii, valori, norme şi coduri de perceptie şi 
conduita, în baza unei filosofii a firmei, care se impun ca imperative morale inducând 
obligativitatea exprimarii lor. În buna măsura codurile cognitive şi de comportament îşi 
integrează valorile morale ca atare, deşi, acestea devin funcționale şi credibile numai în masura 
în care sunt asociate obiectivelor socialmente valide ale afacerii. Specificul şi particularităţile 
exprimării valorilor morale în afaceri derivă tocmai din asumarea, ca principiu şi practică, a 
responsabilităţi faţă de succesul firmei. Într-o afacere care eşuează nu poate fi vorba de 
responsabilitate, exceptând situații limită, cu totul independente de patronat şi management. 
Refuzul responsabilități evacuează orice referențialitate la principiile şi valorile morale. 

În alţi termeni, în domeniul afacerii normativitatea morală presupune axiologia afacerii, 
adică, definirea valorilor desirabile şi a modului/măsurii exprimarii lor. În acest plan, 
responsabilitatea - ca nucleu dur al eticii afacerii - prezintă o triplă deschidere/raportare: spre 
sine, spre subalterni, spre societate/comunitate. Din această perspectivă, determinarea 
sociologică a responsabilităţii este un factor fundamental al eticii afacerii. 

Neândoielnic, de-sacralizarea afacerii, în sensul unei slabe prezente în câmpul gândirii si 
actiunii a moralei creştine, nu presupune, în mod condiționat, evacuarea oricărei referințe la 
normele moralei ca atare. Dar, asimilarea acestora, inclusiv din perspectiva decalogului creştin, 
se produce ţinând seama de finalitatea oricărei afaceri - profitul. 

Fără îndoială, societatea româneasca, aflată într-o tranziţie ce a depaşit deja pragul limită, 
evoluează spre economia de piaţă, în centrul căreia actorul principal este afacerea. Din păcate 
mediul sociologic şi mecanismele promovate conțin multiple disfuncţii a-tipice pentru 
economia de piață. Efectele perverse şi indezirabile generate de precaritatea mediului socio- 
economic sunt datorate eşecurilor succesive şi repetate ale puterii politice în edificarea 


economiei concurenţiale. Puterea politică de pâna acum a eşuat în asumarea eficientă a 
responsabilităţii, abandonând dubla obligaţie: obligaţia cetățenilor de a se supune şi obligația 
guvernanţilor de a satisface cerințele cetăţenilor. 


Incapacitatea sau lipsa voinţei politice în asumarea responsabilități generează multiple 
efecte ce pun în situaţie critică etica afacerii. Pentru că un mediu ostil afacerii va naşte 
comportamente a-tipice, tulburând sistemul de valori etice. Birocraţia, corupţia, fiscalitatea 
excesivă, penuria de politici sectoriale stimulative etc., sunt inamici ai economiei libere. În 
efortul de supravieţuire actanţii business-ului sunt determinaţi să abandoneze codurile de 
conduită ale deontologiei specifice. Relaţia dintre etica afacerii şi etica politicii este 
fundamentală. 

Principalele valori morale sunt reprezentate de: 


a. Binele şi Răul 


Bine denotă valoare şi are o funcţie foarte asemănătoare cu aceea a lui bun. Dar, rareori 
aceste cuvinte se pot înlocui unul cu celălalt fără ca înţelesul comunicării să nu se schimbe. 

Bine se corelează cu conceptele de “lege“ şi “regulă“. De aceea, bine are o sferă mai restrânsă 
decât bun. Bine înseamnă a corespunde într-un caz dat, pe când bun se foloseşte pentru a face o 
recomandare.Exemplu: X a avut bune intenții, dar ceea ce a făcut el nu a fost bine (din punct de 
vedere profesional, legal, al unor norme stabilite). În felul acesta se vede legătura dintre valoare 
ŞI normă). 

Binele nu se poate înțelege însă decât prin raportarea sa la rău. Dintre filosofii antici, se 
pare că Democrit a surprins acest lucru:” de unde vine tot binele de acolo pot să ne vină şi relele 
(...) Din bine pentru oameni pot să se nască rele, atunci când omul nu ştie cum să-l conducă.” "’ 

Cunoaşterea binelui şi a răului este de resortul filosofiei morale, care începe în cultura 
clasică occidentală cu Socrate, se continuă cu Platon şi se încheie cu Aristotel. Cu toții, aceşti 
clasici ai filosofiei antice greceşti au accentuat legătura dintre bine şi cunoaşterea omenească, 
dintre rău şi ignoranța omului. Astfel, Platon corela cunoaşterea binelui cu lumina soarelui. 
Acesta a fost şi motivul aşezării binelui în vârful piramidei lumii transcendente a Ideilor. ” 
Opiniile mele însă acestea sunt, anume că în domeniul inteligibilului, mai presus de toate este 
ideea Binelui, că ea este anevoie de văzut, dar că, odată văzută, ea trebuie concepută ca fiind 
pricina pentru tot ce-i drept şi frumos; ea zămisleşte în domeniul vizibil lumina şi pe domnul 
acesteia, iar în domeniul inteligibil, chiar ea domneşte, producând adevăr şi intelect.(...) sale: 

Aristotel îl continuă pe Platon când notează că “în vederea Binelui se întâmplă toate 
celelalte „ precum şi pe Democrit, când spunea că “între noţiunile de bine şi rău se află ca 
intermediar ceea ce nu e nici bun, nici rău “, indiferentul. În Etica nicomahică Aristotel a 
elaborat conceptul de bine suprem, care va fi reluat mereu de filosofii moralei, până astăzi. 

În creştinismul timpuriu (secolele IV-V) Vasile cel Mare şi loan Hrisostom considerau că 
răul este o absenţă a binelui; el nu are o substanță proprie, ci apare ca o mutilare a sufletului 
omenesc. 

Augustin a reluat aceste idei şi le-a dezvoltat într-o teorie a grației şi a predestinării 
omului de a face răul, ca urmare a păcatului originar comis de Adam şi de Eva. Graţia este 
libertatea lui Dumnezeu de a acţiona fără nici o constrângere. Predestinarea este capacitatea lui 
Dumnezeu de a organiza lucrările viitoare, care nu poate fi nici înşelată, nici schimbată. Ca 
urmare, unii oameni primesc viaţa veşnică iar alţii sunt condamnaţi. Printre aceştia din urmă 
sunt copiii nebotezați. Această dublă predestinare, pentru Cer şi pentru Infern, este de neânțeles. 
Ea se transmite pe cale sexuală, ca şi o boală venerică . Or, întrucât aşa se compromite 
universalismul creştin (Dumnezeu vrea salvarea tuturor oamenilor), s-au formulat critici ale 
teoriei predestinării, invocându-se rolul educării la copil a unor scheme morale noi. 

Prin aceste câteva idei despre Bine şi Rău, marii filosofi antici şi medievali au stimulat 
meditaţia filosofico-morală în spațiul european şi occidental, care nu a fost niciodată total 
separat de cel asiatic, oriental, marcat de câteva curente etice la fel de importante şi de celebre 
ca şi cele greceşti : Brahmanismul şi Budismul iniţiate de vechii indieni şi extinse apoi în 
diferite ţări ale Asiei, Taoismul lui Lao Tzi şi Confucius din China antică. Binele şi Răul sunt 
valori etice fundamentale şi pentru aceste curente filosofico-religioase, concepute în perspectiva 
iluminării (Nirvana) dobândite prin stingerea oricărei dorinţe şi trăirea durerii până la capăt, 
când sufletul îşi dobândeşte liniştea deplină. Ne întrebăm dacă într-adevăr cele peste două 
miliarde de indieni şi chinezi de astăzi (o treime din populaţia Globului), la care se adaugă 
celelalte popoare asiatice călăuzite de acest tip de morală a Binelui şi Răului, echilibrează 


15 F ilosofia greacă până la Platon,vol.IL,Editura ştiinţifică şi enciclopedică, Bucureşti, 1984,p.520. 
Platon, Republica, în Platon, Oere,vol.V, Editura ştiinţifică şi enciclopedică, ucureşti, 1986.Traducere,interpretare, lămuriri 
preliminare de A.Cornea,517c.Vezi şi V.Mureşan,Intepretarea Republicii. Bucureşti, 2002. 

conştiinţa morală a umanităţii prin preceptele despre interiorizare şi meditație adresate 
oamenilor. 

Amprenta pesimistă nu este caracteristică numai filosofiei morale orientale. Astfel, în 
Contractul social J.].Rousseau împărtăşea maxima: Totul este bun când iese din mîinile 
Creatorului şi totul degenerează în mâinile omului. Acelaşi filosof sublinia că poporul vrea 
întotdeauna binele, dar nu întotdeauna îl vede de la sine. Voința generală este dreaptă 
întotdeauna, dar judecata care o călăuzeşte nu este întotdeauna luminată. Particularii văd binele 
pe care nu-l vor; publicul vrea binele, pe care însă nu-l vede, iar omul înţelept poate cunoaşte 
binele dar fără ca să aibă şi argumente evidente cu care să-i convingă şi pe ceilalți de acel bine. 

În filosofia occidentală contemporană a moralei Binele este conceput fie ca ceea ce este 
util la ceva sau cuiva, fie ca ceea ce răspunde unei nevoi sau tendințe ce generează dorința, 
urmată de satisfacție, când este îndeplinită, sau de o stare incertă şi confuză, când dorinţa 
rămâne dorință. Aici se face în mai mare măsură decât în filosofia Orientului distincția între 
categoria filosofică de bine, elaborată de etică pe axa imanent-transcendentului, şi valoarea 
morală de bine. 

Dar, până la urmă, are loc stimularea reciprocă a celor două demersuri complementare 
etic şi moral. Pentru concretizare, amintesc, că cel ce a atins treapta etică a Binelui va ajunge să 
înţeleagă că, nu numai că se poate, ci că şi trebuie să se răspundă la rău cu bine. Cel ce rămâne 
doar în planul valorii morale nereflectate a Binelui răspunde la rău cu rău (legea talionului, de 
la talis, de acelaşi fel). lată de ce etica generală nu poate fi calificată drept un lux, ci o 
îndeletnicire (cam anevoioasă, e adevărat) a omului ce năzueşte să fie. Deşi etica este o frână a 
elanurilor cuceritoare ale omului, ea se dovedeşte a fi foarte necesară pentru întărirea 
tendinţelor spre buna şi chibzuiţa folosire a noilor mijloace şi energii deosebit de puternice pe 
care omenirea le posedă de circa o jumătate de secol. 

În filosofia morală a secolului XX, Binele şi Răul au fost analizate permanent de 
filosofi, plecând de la ipoteze diferite. Una dintre aceste ipoteze a fost lansată de britanicul 
G.E.Moore pe la începutul secolului XX, ca o replică la ipoteza utilitaristă care a făcut epocă în 
filosofia morală britanică, de la Bentham şi Mill încoace. Dacă utilitarismul considera că Binele 
este utilul sau ceea ce asigură bunăstarea maximă, Moore susţinea că Binele ar fi o proprietate 
simplă, cam aşa cum este, de exemplu, galbenul. 

Numai că, în vreme ce galbenul este o proprietate naturală, Binele este o proprietate ne- 
naturală (convenţională, artificială) şi nu poate să fie cunoscută pe cale empirică, ci numai 
printr-o intuiţie specială 17. Această idee i-a atras filosofului multe observaţii critice 
argumentate diferit. Astfel, s-a spus că, dacă am accepta ipoteza lui Moore, atunci, implicit ar 
trebui să acceptăm că există o lume de valori sui generis, independentă de mintea omenească. 
Se naşte aşa un fel de metafizică a valorilor, asociată de o gnoseologie curioasă, care vorbeşte 
despre intuiţia morală a valorilor. O cale misterioasă însă. lar dacă Binele este o proprietate 
nenaturală, atunci înseamnă că el depinde în cea mai mare măsură de noi, oamenii, capabili să 
născocim tot felul de criterii pentru ceea ce este Bine şi Rău. Sau, aşa cum observa tot un 
filosof britanic, B.Williams, noi nu suntem chiar atât de liberi pe cât ni se pare pentru ca să 
inventăm criterii ale Binelui, ci suntem dependenţi, condiționaţi atât de factori externi, cât şi de 
factori interni '5. Alţi autori însă consideră că Moore ar putea fi valorificat în sensul considerării 
Binelui ca valoare intrinsecă conştiinţei omeneşti'”, care îi asigură demnitate omului. 


17 G.E.Moore, Principia ethica,CEU Press,Bucureşti, 1997. 
18 B Williams,Moralitatea.O introducere în etică. Traducere de V.Mureşan, Editura Punct, Bucureşti,2002,p.52 
ii „I.Grigoraş,Probleme de etică. Curs universitar.Editura Universităţii “Al.I.Cuza “ Iaşi, 1999 

O altă direcţie de interpretare a Binelui şi Răului o reprezintă filosofia morală religioasă, 
care consideră că factorul trancendent-Dumnezeu, posesorul tuturor proprietăților superlative 
(putere, bunătate, cunoaştere etc.) este sursa Binelui şi Răului moral al omului, solicitat să le 
realizeze prin mântuire, iubire şi speranţă”. Observațiile critice faţă de această concepţie sunt 
numeroase. lată, de pildă, acelaşi Williams scria :”nu există, probabil, nici un mod efectiv de a 
aspira la mântuire în detrimentul altora“. Cât priveşte iubirea, el observă că ar trebui precizat că 
nu este vorba despre iubirea față de toţi semenii noştri, ci, pur şi simplu, iubirea față de cineva, 
care nu exclude, ci presupune şi posibilitatea existenţei unor relaţii de ostilitate, ură etc.”!. 
Pentru a defini şi înțelege Binele şi Răul, conştiinţa şi cunoaşterea morală trebuie să atingă un 
anumit grad de evoluţie şi de maturizare, prin socializare, instrucţie şi educare continuă, 
inclusiv autoeducarea educatorilor. Căci cineva poate cunoaşte ce este binele, dar face răul din 
slăbiciune, invidie, ranchiună, duplicitate şi simulare morală, datorită unor iluzii sau din raţiuni 
“mai înalte“ (se sacrifică un om sau un grup de oameni pentru a se salva o comunitate mai mare 
etc.). 

După cum am văzut, Democrit a făcut observația justă că Răul are aceeaşi sursă ca şi 

Binele, iar omului îi revin numeroase responsabilități pentru restrângerea şi diminuarea răului 
din viaţa sa. Căci răul care caracterizează firea unui om, marcată de impulsivitate şi egoism, de 
tendinţe perverse ori criminale, nu este scuzabil. Astfel, ceea ce în limba română se califică cu 
termenii de malițiozitate (din latinescul malum, rău) se referă tocmai la răul din fire. Cei cu 
astfel de tendinţe maliţiose trebuie să înveţe că există şi aici măsură, adică limite peste care nu 
se poate trece, orice rol social real sau închipuit şi-ar atribui ei (scriitor, jurnalist, om politic, 
jurist care, chipurile, ar avea drepturi să jignească şi să afecteze pe ceilalți). 
În literatura etică” se vorbeşte şi despre răul generic, adică ceea ce provoacă o influenţă nocivă 
asupra omului (aspectul obiectiv al său) sau ceea ce omul concepe şi săvârşeşte în scopul de a 
(se) distruge. Am putea spune că răul generic pluteşte în aer, germinează, putând deveni 
atotputernic la un moment dat, oricâte împotriviri s-ar manifesta. Prin urmare, el are caracter 
obiectiv. Totodată, el poate fi identificat în conduitele şi mentalităţile oamenilor, în proiectele 
lor diabolice. Deci acest rău are şi aspect conştient, vizibil intenţionat la unii oameni, apoi la tot 
mai mulți, încât ajungi să crezi că răul este starea firească a lucrurilor. Cam aşa cum începusese 
să devină atmosfera din ţara noastră prin anii 1980, sau aşa cum vedem că se întâmplă în unele 
zone, întreprinderi atunci când relațiile dintre membrii comunităţii devin tot mai tensionate, mai 
explozive. 


b. Dreptatea şi echitatea 

Aceste valori morale au fost cercetate de filosofii clasici ai antichității greceşti atât 
separat, cât şi în relaţiile lor reciproce, precum şi în corelaţie cu Binele şi Răul, ca virtuţi 
perfecte şi ca principii. Limbajul etic însă nu a preluat termenii greceşti cu care au fost 
desemnate aceste valori, virtuți şi principii filosofico-morale, ci corespondentele lor latine. 
Termenul dreptate provine din latinescul directus, în linie dreaptă, adică în acord cu normele 
morale, şi atunci avem dreptate morală, sau cu normele juridice, şi atunci vizăm dreptatea 
legală. Termenul echitate are la bază aequitas, egalitate, echilibru caracteristic omului echitabil. 

Platon a arătat că ideea de dreptate s-a conturat atunci când oamenii au trecut, prin 
convenţie, de la obiceiul că a face nedreptăţi este un bine iar a îndura nedreptăţile este un rău, la 
aşezarea dreptăţii între două extreme: cea bună, care permite să faci nedreptăți fără să fii 


% 1 Todoran,Bazele axiologice ale binelui. Editura Omniscop,Craiova, 1996 
”! B.Williams,Moralitatea.O introducere în etică. Traducere de V.Mureşan, Editura Punct, Bucureşti,2002, P.82-83 
2 I.Grigoraş, Probleme de etică.Curs universitar.Editura Universității “Al.I.Cuza “ Iaşi, 1999 

pedepsit, şi cea rea, când eşti nedreptăţit fără putință de răzbunare. Aflându-se între aceste 
extreme, dreptatea “este cinstită nu ca un bine, ci din pricina slăbiciunii de a făptui nedreptăți. 
Fiindcă cel în stare să le făptuiască, bărbatul adevărat, n-ar conveni cu nimeni, nici că nu le va 
face, nici că nu le va îndura. Căci altminteri ar însemna că şi-a pierdut minţile. “*. 

Ulterior, Platon dezvoltă explicaţiile dreptăţii în cadrul cercetării privind statul ideal. 
Aristotel a făcut un pas mai departe spunând că dreptatea este măsura justă între cele două 
extreme ale nedreptății, pe care el le mai denumeşte cu expresiile: egalitatea între inegali şi 
inegalitatea dintre egali. Aristotel a mai arătat că, dacă din punct de vedere juridic ceea ce este 
legal este şi drept, întrucât legile depind de constituţii, care sunt diferite, şi dreptatea juridică 
este relativă.El a subliniat că “dreptatea este singura dintre virtuţi ce pare a fi un bine pentru 
altul”, adică trimite la altruism şi nu la egoism. De asemenea, el a mai definit: dreptatea 
socială sau distributivă, adică ceea ce i se cuvine cuiva sub formă de beneficii şi poveri, altele 
decât pedepsele; dreptatea corectivă, adică ceea ce 1 se cuvine unei persoane ca pedeapsă. 

Dreptatea ca principiu se manifestă în gândirea morală obişnuită prin enunţuri ca acestea: 
fiecăruia după merite; fiecăruia ceea ce i se cuvine. 

Într-unul din primele sisteme de morală din gândirea occidentală, Socrate a formulat 
principiul dreptăţii criticând abuzuri ale nedreptăţii, de genul, dreptatea celui puternic; dreptatea 
bogatului; dreptatea faptului împlinit, şi mai ales vechea lege a talionului (de la lat.ralis,de 
acelaşi fel), potrivit căreia oamenii au datoria ca față de un rău suferit să răspundă cu un rău 
egal ori de acelaşi tip. Formularea cea mai cunoscută este: ochi pentru ochi şi dinte pentru 
dinte, care mai este invocată şi practicată de unii oameni şi astăzi, ilustrând astfel 
conservatorismul gândirii morale şi menţinând o normă caracteristică vechii societăți gentilice. 
Într-adevăr, atunci oamenii nu aveau înţelegerea individualizării răspunderii şi a pedepsei, ci 
numai pe aceea a răspunderii obiective, iar sancţiunea care se dădea era precumpănitor fizică, 
corporală. 

Echitatea este o valoare corelativă a dreptăţii, şi anume ea este o formă mai concretă a 
dreptății morale, manifestă la nivelul caracterelor umane şi nu la acţiunile de întărire a 
legalităţii juridice. Definită aşa, echitatea este mai curând informală decât formală, bazată pe 
enunțul-lege. Logica şi filosofia juridică contemporană de factură informală insistă ca 
înțelegerea şi interpretarea legilor juridice să se facă atât în litera, cât şi în spiritul lor (care este 
şi de natură morală). Năzuinţa de a judeca echitabil este una din formele principale de a fi în 
spiritul legii. 

Datorită acestei corelaţii a dreptății cu echitatea, se impun două concepte de 
responsabilitate: juridică şi morală. Se pare însă că tocmai echitatea creează cele mai multe 
dificultăți în explicarea dreptăţii în cele două forme principale ale ei: dreptatea socială sau 
distributivă şi dreptatea corectivă 


c. Datoria şi obligaţia morală 

Pentru a nu întrerupe firul expunerii urmate până aici, trec la prezentarea valorilor morale 
imperative (care exprimă necesitatea conturată de valorile fundamentale ale Binelui şi Răului 
sub forma lui trebuie sau nu trebuie) numite datorie şi obligaţie morală. După cum s-a văzut, 
aceste noţiuni s-au folosit în explicarea dreptăţii internaţionale. 

Dacă în cuplul anterior, echitatea era noțiunea morală prin excelenţă iar dreptatea un 
concept cu semnificaţie mai largă, în noul cuplu datoria este o categorie morală prin excelență, 


23 Platon, Republica, în Platon, Oere, vol. V, Editura ştiinţifică şi enciclopedică, ucurești,1986.Traducere,interpretare, lămuriri 
preliminare de A.Cornea,517c.Vezi şi V.Mureşan,Intepretarea Republicii. Bucureşti, 2002. 
“4 Aristotel, Etica nicomabhică, Editura ştiinţifică şi enciclopedică. Traducere de Petecel.1986 

pe când obligația este o categorie cu semnificații mai largi. Dar înţelesul ambelor noţiuni etice 
trimite la noțiunea de drepturi. 

Persoanele sau grupurile umane au datorii şi obligaţii pentru că ele au anumite drepturi 

unii faţă de alţii. Într-o exprimare accesibilă, dreptul arată ceea ce se poate pretinde de la 
altcineva, pe când datoria indică ceea ce ne poate pretinde altcineva nouă. Orice om are, 
simultan, drepturi şi obligaţii, deoarece el se află destul de frecvent în dubla postură, de a cere 
ceva de la altcineva şi de a da ceva altcuiva. 
Deşi sunt laturile opuse ale aceleiaşi fiinţe umane, drepturile şi datoriile nu se definesc prin 
atribute complementare. Astfel, despre drept se spune de la Stoici încoace că, întrucât toate 
ființele omeneşti sunt raționale, există un drept moral natural valabil pentru întreaga speţă 
umană”. Pentru întemeierea acestui drept se aduc mai multe tipuri de argumente: toţi oamenii, 
din toate timpurile, au recunoscut o serie de interdicții şi porunci, încât am putea spune că vor 
continua să procedeze în acest fel şi pe mai departe (argumentul antropologic a posteriori). 

Dacă Hume nu ar fi observat că în asemenea enunţuri se confundă prescriptivul cu 
descriptivul, atunci am accepta fără nici o reţinere acest argument. Un alt argument: omul are 
un scop şi o formă de viaţă specifică, care îi permite să realizeze acest scop; dar, atât scopul, cât 
şi forma de viaţă sunt descoperite cu ajutorul rațiunii (argumentul teleologic a priori). Se mai 
face observaţia că, precizarea scopului este o sarcină destul de grea, care nu este la îndemâna 
oricui ( copiii şi tinerii până la o vârstă oarecare, bătrânii, bolnavii mintal nu pot să-şi formuleze 
prea lesne scopurile, sau nu pot de loc). Pe urmă, mai este şi constatarea că omul, cu scopurile 
sale rațional elaborate, a distrus foarte multe specii de plante şi animale, fiind, din acest punct 
de vedere, o fiinţă destul de imprudentă. Nu sunt semne că această tendință a omului va fi 
curmată prea curând, ci, dimpotrivă, imprudenţa se accentuează în conduitele multor oameni, 
chiar dintre cei mai instruiți această. Tendinţa se răsfrânge negativ asupra planetei şi a spațiului 
astrofizic apropiat. lată de ce, teoria dreptului moral natural este incompletă şi nesatisfăcătoare, 
pentru ca să fie singura acceptată în explicarea corelativă a datoriilor şi obligaţiilor morale. 

Alte noţiuni ale teoriei moral-juridice a dreptului sunt: dreptul pozitiv, adică dreptul care 
rezultă din cutumele tradiționale sau din legile scrise; drepturile subiective, adică drepturile 
individului, iar dreptul exprimat de lege este dreptul obiectiv. 

În general, fie că este moral, fie că este juridic dreptul se opune forţei şi violenţei 
oamenilor care, în multe privinţe, întrece violența multor specii de animale de pe pământ. 

Conceptul de datorie este elucidat cu ajutorul altor noţiuni. Astfel, cu noţiunile de absolut 
şi relativ s-au forjat cele două tipuri de imperative: categorice, care exprimă ceva ce nu mai 
suportă alte condiţionări, adică ceva de genul “ este interzis să furi!“; imperative ipotetice, care 
exprimă o dependență între condiţie şi consecinţă, guvernată de principiul rațiunii suficiente, ca 
în exemplul “dacă eşti bolnav, atunci trebuie să mergi la medic, apoi să faci tratament!” 

Datoriile mai pot fi: stricte, pentru dreptatea simplă, şi largi, când implică şi manifestarea 
carităţii, a generozităţii şi filantropiei pe care o recomandă religia mai ales. 

Dacă ne întrebăm care pot fi sursele datoriilor, atunci ne vom referi la conştiinţa 
individuală, care stă la baza obligaţiei morale propriu-zise, şi pe care J.J.Rousseau o numea 
“vocea conştiinţei“, precum şi la prezenţa în noi a unei conştiinţe sociale sau colective. Aşa 
vom ajunge să constatăm şi manifestarea conflictelor datoriilor. 

Stoicii şi apoi Kant au absolutizat rolul rațiunii umane în explicarea datoriei şi au 
subestimat rolul sensibilităţii şi afectivității. Aşa au ajuns la rigorismul moral, care poate 
conduce la autoritarism în planul vieţii politice. În educaţie, rigorismul generează conformismul 


25 Im.Kant, Tratat de pedagogie, Traducere de T.Brăileanu,Editura Paideia, Bucureşti, 2002 

şi supunerea educatului faţă de educator, dar mai ales faţă de idealuri de viață rigidă. Astfel, în 
micul său tratat de pedagogie (tradus pentru prima oară din limba franceză în anul 1912, 
reeditată în anul 2002), Kant se pronunţa pentru o educaţie aspră, care să asigure toate 
comoditățile. El susținea că, înainte de a începe să înveţe, copilul trebuie disciplinat, jocul 
trebuie reprimat şi înlocuit cu munca şi constrângerea, dar fără a-i transforma pe copii în robi. 


. en i 2 oe : ; . 26 
Cultivarea memoriei trebuie să se facă simultan cu dezvoltarea inteligenței °”. 


d. Sinceritatea şi minciuna 

Aceste valori şi virtuți morale se manifestă mai ales în procesele de comunicare umană, 
reprezentate mai tehnic prin schema relațiilor dintre emițători şi receptori. Dacă ținem seama şi 
de autoreflexivitatea acestora, atunci trebuie să avem în vedere fenomenele de autoamăgire, 
când distincția dintre emiţător şi receptor se estompează . 

Deoarece comunicarea poate transmite cunoştinţe, sentimente şi valori adevărate 
(autentice) sau false (eronate,neautentice), sinceritatea şi minciuna sunt un fel de metavalori, 
pentru că sunt valori morale care se raportează la valorile preponderent epistemice de adevăr şi 
fals. 

Prin uz şi abuz de utilizări cotidiene sau ştiinţifice şi filosofice, noţiunea de adevăr s-a 
banalizat în aşa măsură încât pentru foarte mulți oameni ea pare evidentă şi de la sine înţeleasă. 
Evidenţa aceasta a fost şi este înşelătoare de foarte multe ori. 

In secolul XX, tot mai mulți filosofi, logicieni şi matematicieni au arătat că ideea de adevăr 
epistemic nu este chiar atât de clară şi uşor de înțeles deoarece, pe lângă faptul că sunt mai 
multe concepții despre adevăr (concepția realistă a adevărului-corespondenţă, concepţia 
utilitarist-pragmatică, teoria consensuală ş.a), fiecare din ele evoluează de regulă spre o 
explicaţie mai aprofundată şi mai bogată în sensuri. Astfel,ideea de corespondență implicată în 
definiția realistă a adevărului trebuie completată cu ideea de grad mai mare sau mai mic, 
rezultat din reprezentări mai complete sau mai puţin complete ale faptelor sau atitudinilor în 
cadrul diferitelor modele, care amplifică apoi procesele de interpretare. De asemenea, trebuie 
valorificate şi achiziţiile privind raportul dintre exact şi inexact pe linia sferei, structurii şi 
înţelesurilor ideilor, precum şi relaţia cu o informaţie mai mare sau mai mică despre realitate ”. 

Intervenţia eticienilor în dezbaterile privind adevărul au pus în evidenţă, pe de o parte, 
specificul acestei valori în morală, pe de altă parte, de ce nu se poate accepta verismul, 
concepţia care consideră că adevărul trebuie să fie valoarea morală fundamentală a omului. În 
acest caz, fie că se omit celelalte valori morale, fie că toate se reduc la un adevăr care, la o 
cercetare mai atentă, se va dovedi că este incomplet, că se asociază cu multe incertitudini, că în 
spatele său se ascund multe falsuri şi erori intenționate (sofisme) sau neintenţionate 
(paralogisme). 

Reţinem că adevărul moral nu se confundă cu adevărul etic, aşa cum nu se confundă nici 
morala cu etica”. De asemenea, adevărul moral nu trebuie confundat cu adevărul în morală. 
Adevărul moral este acea valoare morală care conferă viabilitate unui sistem moral împărtăşit 
de către membrii unei comunităţi. Adevărul moral se converteşte într-o serie de imperative 
practice ca: fii sincer! spune adevărul! ai curajul să spui adevărul! să nu fii talger cu două feţe! 
etc. 

Adevărul în morală se referă la: diversitatea formelor sale, generată de faptul că morala 
interacționează cu toate celelalte sfere ale vieții umane: adevăr epistemic, adevăr estetic, adevăr 


2% Im.Kant, Tratat de pedagogie, Traducere de T.Brăileanu,Editura Paideia, Bucureşti, 2002 
21 P Botezatu,Dimensiunile adevărului, în Adevăruri despre adevăr.Editura Junimea,laşi,1981,pp.3-47. 
Fi I.Grigoraş,Probleme de etică. Curs universitar.Editura Universităţii “Al.I.Cuza “ Iaşi, 1999 p.12-24 

religios etc.; faptul că adevărul în morală se află în evoluţie şi schimbare în timp; că acelaşi 
adevăr îşi schimbă semnificațiile în Buda faţă de Pesta, după cum el îşi schimbă înfăţişarea 
atunci când este rostit de un om scump la vorbă faţă de unul atât de vorbăreţ încât devine 
palavragiu sau flecar. 

De foarte multe ori se spune că minciuna este opusul adevărului moral. lar această opoziție 
se manifestă şi ca intercondiţionare, care l-a determinat pe Esop (sec.VII-începutul sec.VI î.H) 
să susțină în fabulele sale că, dacă nu ar fi minciuna, atunci nu ar fi nici adevărul. 

Minciuna interacționează cu sinceritatea, dar sinceritatea nu ţine numai de imperativul de a 
spune mereu adevărul şi numai adevărul. Aşa cum au arătat moraliştii secolului al XVII-lea, 
sinceritatea înseamnă şi a-ți deschide inima şi spiritul față de cei din jur, a nu fi prea rezervat şi, 
mai ales, a nu te preface cu dibăcie pentru a câştiga încrederea altora. Nu toţi oamenii pot să 
adopte asemenea conduite. Firile slabe, oamenii care au trăit anumite întâmplări nefericite în 
copilărie nu pot să fie la fel de sinceri ca şi cei ce şi-au sporit mereu forţa spirituală şi fizică, 
prin educaţie şi autoeducaţie corespunzătoare. Aceştia din urmă nu sunt nici ei omogeni în 
comportamente. Şi ei manifestă oscilație între încredere şi neîncredere faţă de sinceritatea celor 
cu care comunică. Până la urmă însă iese victorioasă acea încredere că cei cu care vorbesc sunt 
mai sinceri cu ei decât cu alţii (La Rochfoucault). 


2.2Norme morale în afaceri 


Majoritatea oamenilor asociază ideile de morală şi moralitate cu anumite norme de bună 
purtare a individului în societate. La prima vedere, totul pare pe cât se poate de simplu. La o 
reflecţie ceva mai atentă, menită să clarifice în ce anume constă specificul normelor morale în 
comparație cu alte tipuri de reglementări normative constatăm că, judecând de pe poziția 
simțului comun, ne rătăcim lesne în tot felul de confuzii şi de contradicții. 

Cel mai adesea, exemplele de norme morale la care se gândesc majoritatea oamenilor sunt 
de genul: „Să nu minți!”, „Să nu furi!”, „Ajută-ţi aproapele!” „Respectă-ţi părinţii!”, „Creşte-ţi 
copiii aşa cum se cuvine!”, „Respectă-ţi întotdeauna promisiunile!” Într-adevăr, pare foarte 
simplu să enunțăm o mulțime de reguli morale. Să luăm, de exemplu, o normă foarte des 
pomenită drept tipic morală şi deosebit de relevantă în domeniul afacerilor: „Să nu furi!” Furtul, 
de orice fel, este o faptă dezonorantă şi profund imorală. Dar dacă ne gândim puțin, remarcăm 
faptul că interdicţia „Să nu furi!” este una dintre cele Zece Porunci ale Vechiului Testament, 
fiind, ca atare, şi o normă religioasă. Pe de altă parte, furtul este nu numai o faptă imorală, ci şi 
ilegală, întrucât sfidează o normă juridică. Marea majoritate a regulilor morale sunt astăzi, 
totodată, şi norme religioase sau legale. Din acest motiv, este foarte greu de alcătuit o listă de 
norme exclusiv morale, pe care să nu le întâlnim decât în sfera eticului, după cum există foarte 
puţine situaţii în care, prin ceea ce face, individul să fie şi să acţioneze exclusiv moral, fără nici 
o implicaţie de ordin vital, utilitar, economic, social, politic sau religios. 

O normă este un model de acţiune”, care trebuie aplicat în anumite împrejurări. 

Fiecare normă oferă un tipar comportamental abstract, ideal pentru un gen specific de acţiune, 
care lasă deoparte aspectele accidentale şi nesemnificative ale contextului social, reliefând 
lucrurile importante care trebuie înfăptuite sau evitate. 

Chiar dacă este corectă, caracterizarea de mai sus mai are nevoie de câteva precizări înainte de 
a formula o definiţie acceptabilă a normelor. 

În primul rând, chiar dacă aplicarea unei norme vreme îndelungată duce la formarea unor 
deprinderi, un model normativ trebuie să fie asumat de către individ în mod conștient. Din acest 

motiv, reflexele automate, stereotipurile şi orice tip de obişnuinţă — bună sau rea — care au fost 
dobândite fără voie şi pe nesimţite de către subiect nu aparțin domeniului normativ. Un animal, 
o maimuță de exemplu poate fi dresată să salute sau să bea apa din pahar, dar nu aplică o formă 
socială de salut. 

Unii oameni au o strângere de mână puternică, dar nu toţi urmează prin aceasta o regulă 
socială, ci pur şi simplu îşi exprimă spontan caracterul. Eu îmbrac întotdeauna mai întâi mâneca 
stângă, dar nu am ales niciodată în mod conştient să fac acest lucru şi nimeni nu mi-a spus 
vreodată că aşa trebuie să fac — e numai o chestiune de obişnuinţă. 

În al doilea rând, o normă este un model de comportament individual, ce are însă o 
semnificaţie şi o valabilitate supraindividuală. Să spunem că un individ ia pentru sine hotărârea 
de a nu mai fumeze niciodată, deoarece îi poate agrava sănătatea. Altul nu întreprinde niciodată 
ceva important în zilele de marți, deoarece e superstițios, temându-se de cele „trei ceasuri rele”. 
Un al treilea are obiceiul de a face sport de trei ori pe săptămână, pentru a se menţine în formă. 
Fiecare individ are propriile sale reguli de comportament, dar nici una dintre aceste reguli 
personale nu este o normă, deoarece ele nu contează ca modele sociale de comportament, 
adoptate şi respectate de către un mare număr de oameni. 

Orice individ se poate conforma în mod conştient unei norme numai dacă aceasta este 
enunțată explicit ca model supraindividual de comportament. 

Simpla uniformitate statistică a stereotipiilor sociale, realizată spontan prin imitație sau 
„dresaj social” nu are nimic comun cu acțiunea normativă. Majoritatea oamenilor în concediu 
se odihnesc, se plimbă. Fanii echipelor de sport se bucură euforici când echipa lor joacă bine şi 
huiduie arbitrii când cred că aceştia îi favorizează pe adversari. Acestea sunt comportamente 
uniforme, ce-i drept, dar numai datorită unor procese mimetice sau de contagiune afectivă, de 
care se preocupă psihologia socială. 

Rezumând: o normă este o regulă de comportament, având o valabilitate supraindividuală, 
explicit enunțată la nivelul conştiinţei colective ca standard de conduită, deliberat acceptat şi 
respectat de către indivizi. 

Dostoievski, în romanul său Frații Karamazov, spunea că „dacă Dumnezeu nu există, 
atunci totul este permis”. 

Neândoielnic, religiile monoteiste sau universale susţin un standard moral cât se poate de 
înalt şi, de-a lungul multor secole, convingerile morale ale imensei majorităţi a oamenilor au 
fost întărite de credinţa lor religioasă. Şi totuşi, o serie de fapte, lesne observabile în lumea 
contemporană, contrazic acest postulat al dependenţei unilaterale şi necesare a moralității față 
de credinţa religioasă. 

Neîndoielnic există oameni care cred în Dumnezeu, unii dintre ei chiar cu fervoare, ceea 
ce nu-i împiedică să „păcătuiască”, abătându-se prin ceea ce gândesc, spun şi fac de la 
„poruncile” divine. Pe de altă parte, există oameni care nu cred în Dumnezeu — fie că sunt atei 
sau agnostici — şi care dovedesc totuşi o înaltă probitate morală. 

Între miezul dogmatic al fiecărei religii (pretins) universale şi codul moral pe care acesta îl 
susține există o relativă independenţă. Pe de o parte, se constată că, în pofida unor deosebiri 
dogmatice profunde, creştinismul, iudaismul, islamul sau buddhismul promovează, în fond, 
aceleaşi reguli morale fundamentale. Nu e prea riscantă afirmaţia că morala este terenul pe care 
diferitele confesiuni se întâlnesc şi sunt compatibile. Pe de altă parte, nu numai credința 
religioasă este aceea care influențează şi modelează moralitatea; la rândul său, erhosul unei 
comunități culturale îşi pune amprenta asupra trăirii sale religioase, ducând la consacrarea 
unor accente morale diferite. De exemplu, atât morala creştină, cât şi cea musulmană 
dispreţuiesc, blamează şi interzic camăta, pe când morala iudaică nu. 

Acesta este unul dintre motivele pentru care, în Evul Mediu, circulaţia banilor şi a 
hârtiilor de valoare a devenit monopolul evreilor, excluşi de la practicarea altor ocupaţii 
monopolizate de creştini sau musulmani. Pe măsură ce, o dată cu zorii capitalismului, banii au 
devenit „sângele” corpului economic al societăţii, comunitatea bancherilor evrei a devenit o 
forţă redutabilă, de natură să intensifice resentimentele celorlalte confesiuni. 

Chiar în cadrul aceleiaşi religii, diferite confesiuni se despart prin delimitări dogmatice 
inspirate de atitudini morale diferite. De pildă, ortodoxia a reținut din mitul păcatului originar 
faptul că, după alungarea sa din Rai, Adam a primit drept sancțiune divină grija zilei de mâine 
şi obligaţia de a munci; pedeapsă divină, munca, truda de a face ceva cu încordarea minţii şi cu 
sudoarea frunţii nu este la mare preţ în ritul ortodox, care, la Judecata de Apoi, se înfăţişează cu 
smerenie şi lipsă de grijă față de cele pământeşti. Conduşi de Papă — vicar al lui Hristos pe 
pământ până la sfârşitul veacului — catolicii s-au constituit într-o confesiune militantă, 
misionară şi datoare să facă din Biserică o cetate a lui Dumnezeu, munca dăruită gloriei divine 
fiind o mare virtute; de aceea, de-a lungul secolelor, catolicii au construit cu râvnă catedrale 
impunătoare şi durabile lăcaşuri monastice, dar şi biblioteci, universităţi, spitale şi aziluri, 
dispreţuind însă munca umilă, servilă şi măruntă a celor care nu trudeau ad maiorem gloria Dei. 
În schimb protestanții, şi îndeosebi adepţii calvinismului, au văzut în munca „vulgară” a 
întreprinzătorului capitalist o cale privilegiată de a afla dacă un ins este sau nu în graţia lui 
Dumnezeu, succesul în afaceri (desigur, cât se poate de cinstite) fiind interpretat ca bună-voinţă 
şi ajutor divin. După cum demonstrează în mod strălucit Max Weber, munca fără preget apare 
în cultele protestante ca o virtute cardinală, întrucât prin muncă îl cinstim pe Dumnezeu, 
închinându-i toate reuşitele noastre profesionale şi comerciale, din care o parte se cuvine 
Bisericii, iar o altă parte 
comunităţii de credincioşi mai puţin norocoşi. Din punct de vedere dogmatic şi religios, fiecare 
confesiune îşi atribuie supremaţia, socotindu-se purtătoarea tradiţiei originare a Bisericii 
întemeiate de lisus Hristos. Sub aspectul dinamismului istoric şi al eficienţei în transformarea 
lumii pământeşti însă, rezultatele sunt însă extrem de inegale. 

Între „poruncile” religioase şi normele morale există următoarele deosebiri: 

- În primul rând, autoritatea poruncilor religioase este exterioară individului sau heteronomă: 
„forţa” sau instanţa care solicită un anumit comportament este voinţa divină, a cărei măreție de 
neînțeles sfidează rațiunea umană, căreia nu i se oferă nici o explicaţie, nici un argument. „Tu 
trebuie sau nu trebuie să faci cutare lucru” doar pentru că aşa porunceşte Dumnezeu — fie că 
înţelegi sau nu de ce. Singura libertate ce i se atribuie omului este aceea de a se supune sau nu 
comandamentelor religioase. Autoritatea normelor morale este conştiinţa lăuntrică a 
individului,voinţa lui autonomă, care se supune propriei deliberări şi evaluări raționale a valorii 
deciziilor sale şi a consecinţelor ce decurg din acestea. Una este să nu furi pentru că aşa vrea 
Dumnezeu, al cărui „ochi” invizibil te urmăreşte mereu şi pretutindeni, urmând să te 
pedepsească pentru cutezanța de a nu te supune voinţei Sale; altceva este să nu furi pentru că 
propria conştiinţă judecă furtul ca pe o faptă nedemnă, iar voinţa ta se supune judecății 
raţionale, de multe ori în pofida unor înclinații, dorinţe, pofte sau interese momentane. 

- În al doilea rând, subiectul poruncii religioase este credinciosul, adeptul fidel al unei anumite 
confesiuni. Israelitului îi este îngăduit de către Iahve, de Tora şi Talmud să dea bani cu camătă, 
dar nu şi să mănânce carne de porc. Creştinul are voie să guste din plin „sângele Domnului” şi 
să mănânce carne de porc, dar nu are voie să împrumute bani cu dobândă. La fel şi 
musulmanul, căruia însă Allah îi spune că porcul este un animal spurcat. Catolicii nu au voie să 
divorţeze, iar Papalitatea condamnă avortul ca pruncucidere, pe când protestanții au voie să 
divorțeze şi să practice contracepţia, iar Biserica anglicană chiar îngăduie căsătoriile între 

homosexuali şi numără în congregațiile sale preotese şi episcopi gay. În pretinsa lor 
niversalitate, normele morale vizează omul în general, întrucât acesta îşi merită demnitatea şi 
împlinirea ființei sale. Sub aspect moral, nu consumul de alcool sau de anumite alimente este în 
sine blamabil, ci excesul de mâncare sau de băutură şi orice formă de înrobire a Eului de către 
lăcomie. 

Moralmente, divorţul este în sine un eşec al partenerilor de viaţă şi orice decizie de despărțire 
luată cu uşurinţă este blamabilă; dar dacă menţinerea unei căsătorii are consecințe degradante 
pentru unul dintre soți sau pentru amândoi, ca şi pentru copiii sau rudele lor apropiate, atunci 
divorțul este o soluţie care se impune. În ceea ce priveşte avortul sau homosexualitatea, opiniile 
sunt împărțite, dar fiecare poziţie încearcă să susțină cu argumente mai mult sau mai puţin 
raționale o normă universal valabilă, fie că este vorba de interdicţia acestor practici, sau de 
recomandarea toleranţei faţă de ele. 


Norme morale şi prescripţii juridice 

După cum spuneam, „Să nu furi!” nu este numai o normă morală sau o „poruncă” 
religioasă, ci şi o reglementare sau prescripţie juridică. Chiar dacă nu se teme de pedeapsa 
divină şi chiar dacă nu are mustrări de conştiinţă, hoţul trebuie să se teamă de „braţul lung şi 
necruţător” al legii. Ce deosebiri clare se pot face între interdicția legală şi cea morală a 
furtului? 

În primul rând, autoritatea care impune prescripția legală este, ca şi Dumnezeu, 
heteronomă, dar, spre deosebire de Fiinţa divină, aparține lumii pământeşti, fiind vorba 
întotdeauna de o instituţie politică, administrativă sau juridică: Parlamentul, Guvernul, 
Preşedinţia, Prefectura, Primăria, Marele Stat Major etc. Prescripţiile instituite de puterea 
legiuitoare sunt apărate şi impuse, la nevoie prin forță, de către poliţie, procuratură, tribunale, 
curți de apel etc. 

Dimpotrivă, norma morală este autonomă, fiind respectată întrucât individul este el însuşi 
convins, de propria rațiune şi voință, de valabilitatea ei universală. Cel care nu fură numai de 
teamă să nu suporte rigorile legii poate fi oricând tentat să-şi însuşească bunul altuia ori de câte 
ori se simte la adăpost de consecinţele legale ale faptei sale — fie că are certitudinea că nu va fi 
niciodată descoperit, fie că se bizuie pe anumite imunităţi, posibile într-un sistem judiciar 
corupt şi ineficient. Pe când o persoană cu adevărat morală nu va fura niciodată, indiferent dacă 
este sau nu expusă pericolului de a suporta rigorile legii în urma faptei sale. 

În al doilea rând, subiectul prescripţiilor juridice este întotdeauna circumscris în limitele 
grupurilor de „supuşi” ai anumitor autorităţi instituţionale. În calitate de cetăţean al României 
am obligația legală de a plăti taxele şi impozitele pe care le datorez statului român şi, conform 
codului nostru rutier, sunt obligat să circul cu automobilul pe partea dreaptă; atunci când 
călătoresc în Anglia sunt însă obligat să respect legile britanice, să plătesc vamă englezilor 
pentru anumite produse introduse în ţara lor şi, dacă vreau să ajung cu bine la destinație, 
trebuie să circul pe partea stângă, oricât de nefiresc şi de incomod mi s-ar părea. În schimb, 
subiectul normei morale este întotdeauna generic: nimeni nu are dreptul şi nu e bine să fure, 
indiferent dacă este cetățean român, britanic sau pakistanez şi oricare ar fi prevederile legale 
privind furtul din fiecare ţară. 

Deosebirea cea mai accentuată apare între sancțiunile juridice şi cele morale. De regulă, 
dreptul nu prevede sancţiuni premiale, ci numai punitive. Respectul legii nu este răsplătit, 
întrucât reprezintă o îndatorire sau o obligaţie; cel mult se poate spune că respectarea legii 
atrage după sine o recompensă indirectă, întrucât conferă cetăţeanului corect dreptul de a 
beneficia de protecția statului în exercitarea libertăților sale. Nimeni nu se aşteaptă la o 

recompensă din partea autorităților pentru faptul că nu a furat, nu a mințit, nu a escrocat sau nu 
a omorât pe nimeni. În schimb, sfera dreptului abundă de pedepse pentru cei care încalcă legea. 
Aceste sancțiuni punitive sunt, cel mai adesea, de natură fizică sau materială: amenzi, 
despăgubiri, confiscări, privare de libertate, suspendarea anumitor drepturi etc. Căința sau 
remuşcările condamnatului contează în mică măsură sau chiar de loc. Nimeni nu va fi absolvit 
de pedeapsa legală cuvenită pentru că, după ce a furat, îi pare sincer rău; pe de altă parte, după 
ce şi-a executat pedeapsa, un hoţ îşi reia viaţa în libertate ca şi cum nimic nu s-ar fi întâmplat, 
chiar dacă în sinea lui nu regretă câtuşi de puţin faptul de a fi furat, ci numai neşansa de a fi fost 
prins şi condamnat. În sfera moralității lucrurile nu stau de loc aşa. 

Pe de o parte, comportamentul moral atrage după sine, deopotrivă, sancţiuni premiale — 
precum lauda, respectul, admiraţia sau recunoştinţa celorlalţi — sau punitive — blamul, ocara, 
disprețul sau sila celor din jur. Dincolo de toate aceste recompense sau pedepse venite din afară, 
cele mai puternice şi cele mai specifice sancțiuni morale sunt cele ce vin dinăuntrul conştiinţei 
fiecărui individ. Ele sunt de natură psihică sau spirituală; cel ce a greşit față de propria 
conştiinţă se pedepseşte singur prin regret, căință, remuşcare sau ruşine, din care, într-o voință 
morală puternică, se nasc dorința şi hotărârea de a nu mai repeta aceleaşi greşeli şi, dacă se mai 
poate, intenţia de a îndrepta răul făcut sieşi sau altora. 

Forma expresiilor normative ne poate fi de mare folos atunci când vrem să distingem 
regulile morale de prescripţiile juridice. De cele mai multe ori, o interdicție legală este dublată 
de o interdicţie morală, dar nu şi invers. „Să nu furi!”, „Să nu ucizi!”, „Să nu minţi!” etc. sunt 
deopotrivă interdicții legale şi morale. „Nu fi lacom!”, „Nu linguşi!” sau „Nu fi leneş!” sunt 
prohibiţii morale care nu au un echivalent în plan juridic. Însă deosebirea cea mai caracteristică 
constă în faptul că, acolo unde legea emite numai o interdicţie, morala adaugă o datorie sau o 
obligaţie ce nu poate fi impusă prin autoritatea exterioară a legii, ci numai de conştiinţa 
lăuntrică a fiecărui individ. 

Morala îţi cere, ca şi legea, să nu furi, să nu minţi, să nu ucizi etc. Dar numai morala îţi 
cere să fii generos, altruist şi chiar mărinimos. Nu e de ajuns să nu iei bunul altuia; un om cu o 
conştiinţă morală puternică acceptă că e de datoria lui să dăruie din prea plinul său celor care au 
nevoie şi merită un sprijin material. Nu e de ajuns să nu minţi; un ins moral se simte dator să 
spună adevărul, chiar dacă prin aceasta îşi asumă anumite riscuri. Nu e suficient să nu ucizi; 
morala îţi cere să face tot ceea ce îţi stă în puteri ca să salvezi o viaţă în pericol. Nimeni nu 
poate fi chemat în faţa judecătorului pentru că nu a vrut să dea vecinului sau fratelui său o sumă 
de bani de care acesta avea nevoie ca să îşi trateze soția bolnavă ori ca să-şi trimită copilul la 
şcoală. Nimeni nu poate fi condamnat juridic pentru că a tăcut atunci când, nefiind întrebat, nu 
a dezvăluit o nedreptate sau o ticăloşie de care avea cunoştinţă. După cum nimeni nu poate fi 
acuzat la tribunal pentru că nu a încercat să salveze un copil care se îneca sau o femeie aflată 
într-o clădire incendiată. 

Din punct de vedere moral însă, aceste comportamente lipsite de altruism sunt mai mult 
sau mai puţin blamabile. Ajungem astfel să înțelegem faptul că normele juridice, interzicând 
faptele antisociale — precum furtul, minciuna, înşelăciunea, omorul, evaziunea fiscală — 
urmăresc să asigure un minimum de sociabilitate, fără de care societatea s-ar transforma într-o 
junglă, pe când normele morale, solicitând un comportament altruist, urmăresc să instaureze un 
maximum de sociabilitate, astfel încât societatea să faciliteze dezvoltarea personalității şi 
ameliorarea condiției umane. 

Distincția între normele morale şi prescripțiile juridice este de maximă importanţă în 
lumea afacerilor. Mulţi oameni consideră că singura obligaţie a unui om de afaceri onest este 
aceea de a respecta legile în vigoare, corolarul fiind că orice decizie managerială care urmăreşte 

maximizarea profitului în limitele legii este nu numai legitimă, ci chiar obligatorie din punct de 
vedere moral. Lucrurile nu stau chiar aşa, din mai multe motive. În primul rând, însăşi decizia 
de a respecta legea este de natură morală. Oricât de bune pe hârtie, legile devin rizibile şi 
ineficiente într-un climat social al cărui ethos cultivă sau încurajează necinstea şi corupţia. Ceea 
ce se întâmplă astăzi în România ilustrează în mod dureros acest fapt. Pe de altă parte, normele 
juridice ca atare sunt supuse judecății morale. 

Unele prescripții legale sunt de-a dreptul imorale. Sclavia negrilor din SUA, de exemplu, 
a fost multă vreme consacrată legal, până ce progresul moral al societății americane a impus 
abolirea ei. Şi în regimul ceauşist au funcţionat o serie de legi aberante, precum interdicția 
avorturilor, deposedările abuzive sau înfometarea sistematică a populaţiei prin acel program de 
alimentaţie ştiinţifică, prin care se decreta numărul de calorii cuvenite fiecărei profesii etc. Din 
păcate, şi astăzi există o serie de legi ambigue sau rău întocmite, cu efecte cât se poate de puțin 
legitime din punct de vedere moral. Pe de altă parte, în unele situaţii, legea poate fi mai 
progresistă decât erhosul predominant la un moment dat într-o anumită societate. 

Sunt ţări care au legiferat inseminarea artificială, transplantul de organe, clonarea, 
căsătoriile între homosexuali, consumul anumitor droguri sau eutanasia, dar mare parte a 
cetăţenilor resping aceste noi libertăţi din considerente morale. Esenţial este faptul că într-o 
societate democratică respectul faţă de lege este o valoare morală de importanţă decisivă. O 
lege proastă sau anacronică se cere schimbată prin metode constituționale, dar, până la 
modificarea ei, trebuie respectată aşa cum este, căci forța legii este mai importantă decât orice 
eventuale inconveniente pasagere ale unei legi sau alteia. În sfârşit, legile nu pot şi nici nu 
trebuie să reglementeze absolut totul, încorsetând activitatea şi inițiativa socială în nişte tipare 
exagerat de rigide. Societăţile cele mai dinamice şi cele mai performante pe toate planurile se 
bazează pe legi puţine, scurte şi clare, aplicate cu maximă probitate şi transparenţă. 

O inflaţie de legi stufoase, în continuă schimbare, adesea contradictorii şi de-a dreptul 
inaplicabile sau aplicate în mod discriminatoriu, generează, cu necesitate, ineficiență şi 
corupţie. În cadrul legal existent, un om de afaceri are întotdeauna deschise mai multe decizii 
alternative, nu toate la fel de onorabile sau de benefice din punct de vedere moral. 

În concluzie, restrângerea responsabilităţii morale a omului de afaceri la respectarea legii 
nu este nici pe departe justificată şi nici operaţională în activitatea practică. Există nenumărate 
situaţii particulare şi imprevizibile, cărora cadrul juridic nu le oferă nici o soluție concretă sau, 
cel mai adesea, le oferă un spaţiu de decizii alternative, pe care întreprinzătorul privat trebuie să 
le evalueze şi din punct de vedere moral. 

„Unele companii — spune John Maxwell — au renunţat cu totul a mai urmări ceea ce este 
moral, folosind în schimb ceea ce este legal drept standard în luarea deciziilor. Când Kevin 
Rollins, preşedinte al „Dell Computer Corporation”, a fost întrebat despre rolul eticii în afaceri, 
el l-a parafrazat pe dizidentul rus Alexandr Soljeniţîn, care a spus: „Toată viaţa mi-am petrecut- 
o într-o societate în care nu exista absolut de loc supremaţia legii. Este o experienţă teribilă. Dar 
o societate în care supremaţia legii este singurul standard pentru comportamentul moral, este la 
fel de rea.” 


* Jon Maxwell, There No Such Thing as „Business Ethics”, Warner Business Books, U.S.A., 2003, p. 12 

Cap. 4 COMPETIŢIE ŞI COOPERARE 


Teoriile la care ne-am referit pe scurt — etica virtuţilor, utilitarismul şi etica datoriei — 
interesează, ca atare, numai pe specialiştii în business ethics. Oamenii de afaceri sunt, în marea 
lor majoritate, prea ocupați pentru a reflecta filosofic asupra activităţii lor, ceea ce nu înseamnă 
că nu îi preocupă câtuşi de puţin moralitatea în afaceri. De regulă, însă, convingerile lor nu au 
un fundament filosofic solid; unii se raportează la morala creştină sau la opiniile bunului simţ, 
dar cei mai mulți cultivă ceea ce tot filosofii numesc drept enlightened self-interest — „egoismul 
luminat”. 

Una dintre trăsăturile cele mai vizibile ale afacerilor este competitivitatea. Neîndoielnic, 
afacerile înseamnă concurenţă şi aproape oricine îşi poate da seama de avantajele competiţiei în 
economia de piață: produse şi servicii mai bune şi mai variate, la preţuri mai mici, inovaţie, 
diversitate, dezvoltare etc. Mulţi oameni de afaceri nu înţeleg însă prea clar natura competiţiei 
economice şi conexiunea ei necesară cu cooperarea; preocupaţi exclusiv de maximizarea 
profitului lor în limitele legii, ei ignoră orice responsabilităţi morale faţă de ceilalți, întrucât le 
consideră nişte fantezii idealiste şi umanitare, ce stânjenesc afacerile, micşorând profitul. 
Această percepție simplistă implică ideea că, din cauza concurenţei, un bun manager nu are, în 
economia de piaţă, nici o altă opţiune în afară de a cumpăra cât mai ieftin şi de a vinde cât mai 
scump. Se acceptă, fără entuziasm, existenţa unui cadru legal care trebuie respectat, dar atât: în 
limitele legii totul e permis pentru a se atinge scopul unic al oricărei afaceri serioase: 
maximizarea profitului. 


4.2. Dileme sociale şi teoria jocurilor strategice 


Imaginaţi-vă că aveţi de ales între a coopera cu membrii grupului din care faceţi parte şi a 
vă urmări propriile interese, ceea ce ar putea să fie în detrimentul celorlalți. Exemple de 
asemenea situații conflictuale se găsesc la tot pasul. Un actor poate fi tentat să iasă în relief, 
eclipsându-i pe ceilalți, ceea ce dăunează calității artistice a piesei în care joacă; un fotbalist 
poate rata, dorind neapărat ca el să înscrie un gol, chiar dacă, pasând unui coechipier, şansele de 
reuşită ale echipei sale ar fi fost mult mai mari; un manager poate dori să-şi însuşească o parte 
mai mare din profitul companiei etc. În fiecare caz, individul poate să câştige mai mult 
urmărindu-şi propriile interese; dar, dacă fiecare membru al unui grup îşi urmăreşte numai 
propriile interese, în cele din urmă, cu toţii vor obţine rezultate mai rele decât dacă ar fi 
cooperat unii cu ceilalți. 

Ideea că urmărirea interesului propriu poate fi uneori dezavantajoasă, ducând la rezultate 
contrare celor dorite, stă la baza dilemelor sociale. Într-o astfel de dilemă, ceea ce e bine pentru 
unul este rău pentru toţi. Dacă fiecare urmăreşte cele mai mari beneficii pentru sine, atunci 
fiecare obţine cele mai mici beneficii. 

Analiza acestor alegeri conflictuale se concentrează asupra relaţiilor dintre scopurile 
urmărite de către indivizi şi urmăreşte să evalueze natura competitivă sau cooperantă a 

comportamentului lor, ca şi natura conflictuală sau armonioasă a relaţiilor dintre ei. Acest tip de 
relaţii poate fi studiat în forma sa cea mai abstractă prin conceperea unor „„jocuri” la care 
participă doi sau mai mulți competitori. 

Iniţiată de către von Neumann şi Morgenstern, teoria jocurilor (engl. Decision theory, 
theory of games sau utility theory) s-a bucurat de o enormă atenţie în anii 1960 şi 1970, când s-a 
crezut că rezultatele acestei construcții teoretice ar putea să se soldeze cu mari rezultate 
practice, oferind soluţii pentru cele mai grave probleme de ordin militar strategic (în condițiile 
războiului rece dintre supraputerile nucleare, SUA şi URSS) sau de ordin economic, ştiințifico- 
tehnic şi ecologic. Chiar dacă rezultatele nu au fost chiar atât de spectaculoase, teoria jocurilor 
are meritul de a fi clarificat o serie de aspecte esenţiale ale relaţiilor dintre competiție şi 
cooperare. 


Prisoner”s Dilemma 


Propusă de Luce şi Raiffa (1957) şi analizată în detaliu de către Rapoport (1976), dilema 
arestatului este jocul strategic cel mai intens studiat. În varianta originală, sună a roman poliţist. 
Doi infractori sunt arestaţi şi duşi la poliție spre a fi investigați. Deşi poliţiştii îi bănuiesc de 
comiterea unei infracțiuni grave, probele deținute le permit doar să ceară trimiterea lor în 
judecată pentru săvârşirea unei alte infracțiuni minore. Singura şansă de a-i acuza de 
comiterea infracțiunii majore este aceea de a-l convinge pe unul dintre cei doi arestaţi să 
depună mărturie împotriva celuilalt. Cei doi arestaţi sunt complet izolați unul de celălalt, 
neavând nici o posibilitate de comunicare între ei. Fiecăruia dintre prezumtivii infractori — fie 
aceştia A şi B — li se prezintă de către poliţişti aceleaşi alternative, atât A, cât şi B fiind 
informaţi că aceeaşi ofertă s-a făcut fiecăruia dintre ei. Dacă nici unul nu depune mărturie 
împotriva celuilalt, amândoi vor scăpa cu o pedeapsă uşoară, pentru comiterea infracțiunii 
minore (să zicem, un an de închisoare). Dacă fiecare îl acuză pe celălalt, amândoi vor fi 
condamnaţi pentru infracțiunea cea mai gravă, dar vor primi — datorită atitudinii cooperante 
în timpul anchetei — o condamnare mai puţin aspră (să zicem, cinci ani de închisoare). În 
sfârşit, dacă numai unul depune mărturie împotriva celuilalt, atunci cel care mărturiseşte va fi 
achitat, pe când acolitul său, care a păstrat tăcerea, va primi condamnarea maximă (să zicem, 
zece ani). lată cum arată alternativele în figura de mai jos. 


| Arestatul A | 


Tace Vorbeşte 


Tace A scapă 
B ia 1 an B ia 10 ani 
A ia 10 ani 
Vorbeşte B scapă 


Arestatul B 


Această istorioară sta la baza unei paradigme cunoscute sub denumirea de „Prisoner's 
Dilemma”. In varianta cu doi jucători, fiecare participant are de ales între competiție sau 
cooperare cu celălalt. Dacă ambii jucători optează pentru cooperare, ei se aleg cu un câştig 

moderat (în măsura în care mai puțini ani de închisoare poate reprezenta un „câştig”). Dacă 
ambii jucători optează pentru competiție, vor suferi o pierdere moderată. Dar dacă unul 
cooperează, iar celălalt concurează, atunci competitorul obține o recompensă substanţială, în 
vreme ce cooperatorul suferă o pierdere importantă. Puneţi-vă în situaţia oricăruia dintre cei doi 
prizonieri — să zicem A. S-ar părea că indiferent ce face B, obţineţi cele mai bune rezultate dacă 
optaţi pentru competiţie şi mărturisiţi împotriva lui. În ipoteza că B îşi ţine gura, optând să 
coopereze cu dvs., mărturisind împotriva lui sunteţi achitat, pe când, dacă păstraţi tăcerea, veţi 
fi condamnat la 1 an de închisoare. În cealaltă ipoteză, dacă B depune mărturie împotriva dvs., 
optând pentru competiţie, aveţi de ales între a tăcea, primind o condamnare de 10 ani, sau a 
mărturisi la rândul dvs., caz în care vă alegeţi cu numai 5 ani de închisoare. Prin urmare, veţi 
depune mărturie împotriva acolitului dvs., nu? Mai ales dacă aveţi în vedere faptul că şi B îşi 
face exact aceleaşi calcule. Dar iată în ce constă dilema: Dacă mărturisiţi amândoi, fiecare 
primeşte o condamnare de 5 ani. Dacă nici unul nu mărturiseşte, fiecare scapă cu numai 1 an de 
închisoare. 

Dilema arestatului nu are soluţie. Judecând numai din punctul de vedere al interesului 
egoist, care nu ţine seama de interesul celuilalt, mărturisirea este singura soluție rațională 
pentru fiecare dintre cei doi anchetați, iar, dacă fiecare se comportă raţional din perspectiva 
interesului propriu, amândoi vor avea de pierdut prin comparaţie cu ceea ce ar fi realizat prin 
cooperare. lată cum urmărirea de către fiecare participant la joc doar a intereselor sale egoiste 
se soldează cu rezultate mai rele decât cele la care s-ar fi ajuns prin cooperare. 

Este puţin probabil să ajungeţi vreodată în situația celor doi prizonieri. Există însă 
numeroase situaţii din viaţa reală care seamănă izbitor cu dilema lor. Fiecare dintre noi îşi 
poate da seama de faptul că e mai avantajos să mergi la serviciu cu maşina proprie decât cu 
autobuzul, care se blochează în trafic şi, oricum, vine destul de rar. Dar dacă toți judecă astfel, 
traficul devine infernal, iar compania de transport, din cauza încasărilor reduse, nu-şi poate 
permite să suplimenteze parcul de vehicule. Dacă toți ar merge la serviciu cu autobuzul, 
traficul s-ar descongestiona, iar compania de transport, datorită încasărilor sporite, şi-ar 
permite să pună în circulație mai multe vehicule, care ar veni mai des şi nu ar mai fi 
aglomerate, astfel încât toată lumea ar ajunge la serviciu mai repede şi confortabil. 

În astfel de dileme nu se găsesc întotdeauna numai doi indivizi. 

Închipuiți-vă ce se întâmplă într-un bloc cuprins de flăcări sau pe o navă care se 
scufundă. Toţi cei aflaţi în pericol ar vrea să scape cât mai repede, repezindu-se spre scările de 
incendiu ori spre bărcile de salvare şi încercând să-i dea deoparte pe toţi ceilalți. Rezultatul? 
Mai mulţi oameni vor pieri din cauza panicii. Mai multe vieți ar fi salvate dacă oamenii s-ar 
îndrepta în ordine spre scări sau spre bărcile de salvare. 

Similar, două țări angajate într-o cursă a înarmărilor ar avea mai mult de câştigat dacă, 
oprind această cursă, ar cheltui mai puţine resurse pentru producerea şi întreținerea unor arme 
de distrugere în masă, dar nici una nu face primul pas, întrucât nu vrea să rămână în urma 
celeilalte, devenind astfel vulnerabilă. 


Dilema fermierului 
Dilema prizonierului nu este însă un model adecvat al relaţiilor economice. Mult mai 


apropiată de realitatea parteneriatului în afaceri este un alt gen de dilemă socială, pe care o 
descrie Peter Singer, înlocuind povestea celor doi infractori cu istoria a doi fermieri. 

Max este un mic agricultor, a cărui recoltă a dat în pârg şi trebuie culeasă. 

La orizont se zăresc nori negri. Dacă nu primeşte un ajutor, Max nu va putea să culeagă 
de unul singur întreaga recoltă înainte de venirea furtunii, iar grânele rămase pe câmp se vor 
pierde. Drept urmare, Max o roagă pe vecina lui, Lyn, a cărei recoltă încă nu s-a pârguit. să îl 
ajute. În schimb, îi promite că o va ajuta la rândul lui atunci când recolta ei se va coace. 
Evident, este în avantajul lui Max să fie ajutat de către Lyn. Dar ea cu ce se alege în schimb? 
Dacă Max îşi respectă promisiunea, este şi ea în avantaj, pentru că şi ei îi este greu să strângă 
recolta de una singură. Dar dacă Max nu-şi respectă angajamentul, atunci Lyn va rămâne în 
pierdere ajutându-l pe Max, în loc să-şi curețe ogorul de buruieni. Problema lui Max este, 
aşadar, să o convingă pe Lyn de faptul că este un om de cuvânt. 

În societăţile mai evoluate, Max şi Lyn pot face un contract legal, pe care, dacă nu îl 
respectă, Max va fi obligat să plătească vecinei sale anumite despăgubiri şi compensații. Dar 
dacă Max şi Lyn trăiesc într-o comunitate mai puţin evoluată, în care nu există contracte 
legalizate, singura şansă a lui Max este să câştige încrederea lui Lyn. 

Dacă el are deja reputaţia unui om de cuvânt, n-ar fi nici o problemă. Dar cum s-ar putea 
câştiga o astfel de reputaţie? Într-o comunitate restrânsă, ai cărei membri se cunosc foarte bine 
unii pe ceilalţi, şansele lui Max de a-şi câştiga şi, mai ales, de a-şi păstra o bună reputație prin 
minciuni Şi escrocherii sunt minime, astfel încât a fi cu adevărat un om de cuvânt este singura 
strategie ce poate da rezultate. (cf. Singer, 1997, pp. 154-155) 

Singer consideră că există o similitudine între dilema arestatului şi dilema fermierului, 
ambele fiind două speţe ale unei probleme generale, dilema cooperării. 

Pe de altă parte, există însă o deosebire esenţială între cele două versiuni. Dilema 
arestatului este o situaţie care nu se repetă. Fiecare dintre cei doi infractori trebuie să decidă 
doar o singură dată dacă să coopereze ori să concureze cu celălalt, iar decizia, odată luată, nu 
poate avea alte consecințe decât una dintre alternativele oferite de anchetatori. Oricare ar fi 
aceste consecinţe, cei doi acoliţi nu se vor mai găsi niciodată în aceeaşi situaţie. În schimb, Max 
şi Lyn sunt vecini şi vor rămâne probabil în această relație câte zile vor mai avea de trăit. Este 
mai mult decât probabil că ei vor mai avea nevoie şi în viitor de într-ajutorare. Acest fapt 
introduce o nouă variabilă, extrem de importantă în stabilirea de către fiecare a ceea ce este în 
interesul său. Max ştie că dacă Lyn îi dă o mână de ajutor acum, iar el nu-i întoarce serviciul, 
atunci la anul şi, probabil, încă mulţi ani de acum înainte, ea nu-l va mai ajuta niciodată atunci 
când el ar avea nevoie. Chiar dacă Max ar avea un avantaj imediat plivind buruienile de pe 
ogorul său în loc s-o ajute pe Lyn, pe termen lung, refuzul său de a-şi ţine promisiunea l-ar 
costa mult mai mult. 

Astfel încât este în interesul lui s-o ajute pe Lyn; ştiind acest lucru, Lyn va avea încredere 
în el şi îi va da mâna de ajutor cerută, acest lucru fiind şi în interesul ei. 

lată că logica dilemei fermierului se schimbă semnificativ datorită faptului că jocul se 
repetă nedefinit de multe ori, în loc să se joace, aşa cum e cazul dilemei arestatului, o singură 
dată. 

Spre deosebire de jocul simplu, în care nu există decât alternativa „cooperează” sau 
„concurează” — singura soluţie raţională a egoistului fiind să-l atace pe celălalt — jocul repetat, 
cu mai multe reprize, oferă un spectru mult mai larg de strategii posibile, nefiind câtuşi de puțin 
evident care dintre ele este cea mai profitabilă. 

Tit for tat 


În mod evident, jocul repetat oferă o imensă varietate de strategii posibile. Putem stabili 
care dintre acestea este cea mai avantajoasă? Este întrebarea la care a încercat să răspundă 
Robert Axelrod, ajungând la o seamă de descoperiri importante în ceea ce priveşte natura 
cooperării. El a reformulat dilema arestatului ca pe un joc al cărei scop este acumularea unui 
număr cât mai mare de puncte (sau a unor sume de bani cât mai mari). Spre a vedea care 
strategii dau cele mai bune rezultate, Axelrod a organizat un turneu, la care s-au înscris mai 
mulți creatori de strategii simulate pe computer, fiecare strategie din concurs urmând să se 
confrunte de 200 de ori cu fiecare dintre celelalte, dar şi cu ea însăşi, la sfârşitul jocului 
totalizându-se punctele acumulate de fiecare participant. 

Axelrod a redefinit jocul astfel. Fiecare jucător poate să aleagă una dintre mutările 
„cooperate” (cooperează) sau „defect (trădează). În locul anilor de puşcărie (cu cât mai puţini, 
cu atât mai bine), competitorii acumulează un anumit număr de puncte (cu cât mai multe, cu 
atât mai bine), acordate după următoarele reguli: „cooperare mutuală” sau reciprocă 3 puncte; 
„tentativa de trădare” 5 puncte; „pedeapsa pentru trădare reciprocă” 1 punct; în sfârşit, „răsplata 
fraierului” (engl. sucker's payoff) O puncte (vezi figura de mai jos): 

S-au înscris 14 participanţi, unii dintre ei cu strategii foarte sofisticate. Turneul a fost 
câştigat de cea mai scurtă şi cea mai simplă strategie, având numai două reguli: 

a) la prima mutare, întotdeauna cooperează; 
b) la fiecare din următoarele mutări răspunde cu aceeaşi mutare pe care a făcut-o 
adversarul. 

Propusă de către Anatol Rapoport, un cunoscut psiholog şi specialist în teoria jocurilor din 
Toronto, această strategie a fost numită Tit for Tat — într-o traducere aproximativă, dar fidelă, 
„dinte pentru dinte”, deoarece răspunde adversarului cu aceeaşi monedă. Dacă acesta este blând 
şi cooperează, i se răspunde acceptând cooperarea. Dacă oponentul este egoist şi atacă, i se 
răspunde cu un contraatac. Creatorii unor strategii sofisticate au fost foarte contrariați de faptul 
că un stil de joc, copilăresc de simplu, a putut câştiga turneul. Axelrod a organizat un al doilea 
turneu, cu 62 de concurenţi care erau preveniţi de eficienţa jocului Tit for Tat, astfel încât, cu 
toții, au încercat să-l învingă. Dar Tit for Tat a câştigat din nou detaşat. 

Primul turneu al lui Axelrod: punctajul diferitelor mutări 


Jucătorul A 


Cooperează 


Trădează 


Destul de bine 


RECOMPENSA 


cooperării reciproce 


Cooperează 


Y 3 puncte 
Jucatorul B P 


Foarte rău 


RĂSPLATA 
FRAIERULUI 


O puncte 


Foarte bine 


TENTATIVA 


de trădare 


Trădează 


5 puncte 


Destul de rău 


PEDEAPSA 


pentru trădare reciprocă 


1 punct 


De ce s-a descurcat Tit for Tat atât de bine? În primul rând, e de părere Axelrod, pentru că 
este o strategie prietenoasă, amicală (engl. „nice” strategy), care oferă întotdeauna cooperarea. 
Chiar dacă este amabilă, această strategie obține rezultate mult mai bune decât strategiile rele, 
ostile (engl. „mean” strategies), care încep totdeauna prin a fi egoiste. Acest fapt nu este valabil 
numai pentru Tit for Tat, toate strategiile nice au obţinut, în ansamblu, rezultate mai bune decât 
strategiile mean. Generalizând şi aplicând rezultatele analizelor sale în domeniul biologiei 
evoluționiste, Axelrod a ajuns la concluzia că viețuitoarele înclinate să coopereze cu semenii lor 
au şanse mai mari în cadrul selecţiei naturale decât cele egoiste. Iată descoperirile cheie ale lui 
Axelrod. 

1) Urmărindu-şi propriul avantaj, Tit for Tat le ajută pe toate celelalte strategii nice să fie la 
rândul lor în avantaj. Cu alte cuvinte, numărul de puncte acumulate de Tit for Tat şi de 
celelalte strategii nice cu care joacă este maxim, pentru că toate aceste strategii încep prin a 
propune cooperarea şi continuă să coopereze până la sfârşitul jocului. În general, strategiile 
nice se sprijină reciproc. 

2) În total contrast cu strategiile nice, strategiile mean îşi anulează reciproc şansele de succes 
atunci când joacă una împotriva celorlalte. Toate jocurile dintre strategii mean se sfârşesc 
cu rezultate foarte slabe. 

3) Atunci când se întrec strategii nice contra mean, strategiile nice se descurcă bine, întrucât 
ripostează de la prima acţiune ostilă a adversarului. 

Din perspectiva analizei acestor jocuri strategice, rezultă că egoismul îngust trebuie evitat 
atât în afaceri, cât şi în procesele de evoluţie, deoarece, aplicat consecvent, se dovedeşte o 
strategie autodistructivă pentru toţi competitorii. Însă respingerea clară a egoismului nu 
echivalează cu afirmarea deplină a altruismului, pe care cei mai mulţi oameni îl asociază cu 
moralitatea. Tit for Tat dă rezultate bune pentru că este o strategie „amabilă”, oricând gata să 
coopereze; dar „amabilitatea” nu înseamnă slăbiciune: Tit for Tar este oricând pregătită să 
riposteze ori de câte ori adversarul încearcă să fie agresiv. Prin urmare, ce ar trebui ă facă un 
om de afaceri dacă vrea să acționeze raţional? 


4.3. Egoismul „luminat” 

Respingând egoismul feroce şi rapace, întrucât este irațional şi contraproductiv, atât 
Hobbes, cât şi Teoria Jocurilor susțin aşa-numitul „interes luminat” (engl. enlightened self- 
interest): fiecărui individ ar trebui să-i pese de ceilalți, deoarece cooperarea şi reciprocitatea 
sunt mult mai profitabile decât un conflict generalizat. 

Dar, în ultimă instanță, motivaţia care stă la baza acestei viziuni este un soi de realism 
pragmatic, preocupat de maximizarea beneficiilor, avantajelor şi profiturilor pe care le poate 
obţine individul angrenat în afaceri. Este vorba tot despre un calcul egoist, temperat însă de 
înţelegerea faptului că, pe termen lung, avantajele proprii pot fi mai mari dacă se realizează un 
echilibru între competiţie şi cooperare. Întrebat de către Eric Wahlgren, editorul revistei 
BusinessWeek, „De ce ar trebui să le pese companiilor şi salariaților de valoarea etică a ceea ce 
fac?”, Michael Rion face, în răspunsul său, un excelent rezumat al egoismului „luminat: 
„Tuturor ne-ar plăcea să ne comportăm la serviciu aşa cum ne purtăm şi în restul vieţii, care ne 
aparține. Presupunând că vrei să te comporti moral, ți-ar plăcea să poţi lua şi la serviciu decizii 
consecvente cu modul tău de a trăi. Aşa că nu-ţi place dacă firma [la care lucrezi] te pune în 
conflict cu acesta. Mai este şi problema siguranței locului de muncă. Dacă faci anumite nereguli 
în cadrul companiei, poţi fi concediat sau poţi chiar ajunge la puşcărie. Prin urmare, e vorba şi 
de autoapărare. 

Aceleaşi lucruri sunt valabile şi în cazul unei companii. Există un motiv pentru care 
aceasta ar dori ca oamenii să fie morali — să se ferească de necazuri. [Dacă toți membrii 
companiei au un comportament etic], nu vor fi scandaluri. Nu vor fi procese. Ceea ce este bine 
pentru afaceri. Dacă oamenii se aliniază valorilor comune ale companiei, vor fi mai productivi. 

Dacă îl tratezi corect pe consumatori, ei îţi vor rămâne, probabil, fideli şi aşa mai departe. 
Astfel încât, pe lângă faptul de a fi un lucru corect, moralitatea contribuie la succesul în afaceri” 
(Rion, 2001). 

Acelaşi mod de argumentare prezintă şi Elaine Sternberg, care subliniază consecințele 
negative sau costurile comportamentului imoral în afaceri. „O măsură a valorii eticii în afaceri 
este dată de pagubele pe care le poate produce absenţa ei. Iar lipsa de etică în afaceri poate să 
coste scump. Eşecul în a recunoaşte şi a aborda problemele etice poate să ducă la acuze grave, 
atât legale, cât şi băneşti; lipsa de etică poate fi plătită de către o afacere chiar cu existenţa ei. 
Multe dintre cele mai dramatice prăbuşiri ale unor afaceri şi cele mai semnificative pierderi în 
afacerile din ultimul deceniu au fost rezultatele unui comportament imoral. În aproape toate 
cazurile, «o etică rea înseamnă o afacere proastă» (engl. bad ethics is bad business); câştigurile 
pe termen scurt, care pot fi dobândite printr-un comportament imoral, rareori sunt avantajoase 
în cele din urmă. 

O afacere care ignoră cerinţele eticii în afaceri, sau care le abordează greşit, are puţine 
şanse să maximizeze valoarea proprietarilor pe termen lung. Este greu şi dezavantajos să ai de-a 
face cu o afacere care se caracterizează prin faptul că minte, înşeală sau fură, ori nu-şi respectă 
angajamentele. Unei afaceri care îşi tratează clienţii cu dispreţ sau angajaţii în mod nedrept sau 
furnizorii incorect, îi va fi greu să şi-i păstreze. Pe o piaţă liberă, personalul cel mai productiv, 
cei mai buni furnizori şi cele mai ieftine şi suple surse de finanţare au soluţii mai bune decât să 
menţină relaţiile cu o afacere care îi înşeală sau îi tratează incorect. Şi este improbabil să 
rămână fideli unei afaceri cărora li se oferă produse periculoase ori nesigure sau servicii 
îmbufnate şi ineficiente. Pe termen lung, o afacere imorală are puţine şanse de reuşită” 
(Sternberg, 1994, p. 19). 

4.4. Natura cooperantă a afacerilor 


Temeiurile pozitive ale obligațiilor morale ale unui bun om de afaceri decurg din chiar 
natura afacerilor. În pofida percepției comune a afacerilor doar ca o competiție dură şi 
nemiloasă, o afacere este, în esența ei, o activitate de cooperare. 

Tranzacţiile nu ar avea loc în absenţa unor fructe ale cooperării de pe urma cărora pot să 
profite, mai mult sau mai puţin, ambele părți. Deşi fidel tradiției „egoiste” a lui Adam Smith, 
Milton Friedman spune cât se poate de răspicat: „Într-o lume a comerțului liber, ca şi în 
economia liberă a oricărei ţări, tranzacțiile se desfăşoară între entități particulare — persoane, 
întreprinderi comerciale, organizații caritabile. 

Condiţiile în care se desfăşoară orice tranzacţie sunt acceptate de toate părțile implicate. Ea 
nu are loc până când toate părțile nu sunt convinse că vor câştiga de pe urma ei. Ca urmare, 
interesele diferitelor părți se armonizează. Cooperarea, nu conflictul reprezintă regula” 
(Friedman & Friedman, 1998, p. 42). 

Relaţiile de afaceri sunt, aşadar, în mod esenţial bilaterale. Cooperarea şi nu competiţia 
reprezintă cel mai important aspect al afacerilor şi, chiar dacă competiția rămâne importantă, 
cadrul cooperării fundamentează numeroase obligaţii pe care un om de afaceri trebuie să şi le 
asume. După cum afirmă Griffiths şi Lucas, „deschiderea față de cooperare nu este o chestiune 
de bunăvoință altruistă: omul necooperant pierde prin faptul că este un singuratic şi, chiar dacă 
uneori reuşeşte să profite de pe urma bunătăţii altora, el se privează de fructele acțiunii 
cooperante şi se restrânge la puţinul pe care-l poate realiza prin eforturile sale nesusținute de 
către ceilalți” (Griffiths & Lucas, 1996, p. 4). 

În plus, cooperarea are loc, de regulă, pe termen lung și pe o scară largă; tranzacţiile 
singulare constituie mai degrabă excepţia decât regula. În mod tipic, afacerile reprezintă un 
proces continuu de-a lungul timpului, care se desfăşoară într-un cadru social bazat pe înţelegere 
mutuală. Eu vând unor consumatori care obişnuiesc să cumpere produsele pe care le ofer şi 
cumpăr de la nişte furnizori care îşi câştigă traiul oferind în mod regulat şi sigur anumite bunuri 
sau servicii celor care au nevoie de ele. Dincolo de aceste relaţii „„vizibile” între parteneri 
comerciali care au ştire unii de alții, cooperarea economică are loc într-o reţea „invizibilă” de 
nebănuită întindere şi complexitate, pe care ne-o revelează o povestire delicioasă, intitulată „Eu, 
creionul: arborele meu genealogic aşa cum a fost povestit de Leonard E. Read”. Iată pe scurt 
această poveste, în relatarea lui Milton şi Rose Friedman. Vorbind în numele banalului creion, 
prea bine cunoscut acum un secol tuturor copiilor şi adulţilor care ştiu să scrie şi să citească, dl. 
Read îşi începe istorisirea cu afirmația şocantă: „nici măcar o singură persoană nu ştie cum să 
mă facă”. Pentru că milioane de oameni, care nu ştiu nimic unii despre alții, contribuie la 
fabricarea unui creion. În primul rând, lemnul vine dintr-un copac — un cedru ivit dintr-un bob 
neted ce creşte în nordul Californiei şi în Oregon. Pentru a tăia copacul şi a transporta buştenii 
la staţia de încărcare pe calea ferată e nevoie de fierăstraie, tractoare, camioane, frânghii şi 
multe alte utilaje. Mulţi oameni şi nenumărate meserii sunt implicate în fabricarea acestora, în 
extracția minereului, producția de oţel şi transformarea lui în ferăstraie, topoare, motoare; în 
cultivarea cânepii şi trecerea ei prin toate etapele până la frânghia groasă şi rezistentă; e nevoie 
de tabere forestiere cu dormitoare şi săli de mese; mii de oameni anonimi au contribuit la 
fiecare ceaşcă de cafea pe care o beau tăietorii de lemne. 

Şi tot aşa, dl. Read continuă cu aducerea buştenilor la gater, transformarea lor în scânduri 
şi transportul acestora din California până la Wilkes-Barre, unde se fabrică banalul creion. Şi 
până acum nu am discutat decât despre învelişul de lemn al creionului. Partea care scrie este un 
produs ce rezultă, după multe operaţii, dintr-o bucată de grafit extrasă din minele din Ceylon. 
Inelul din capătul creionului este făcut din alamă; trebuie să ne gândim la toţi oamenii care 
extrag zincul şi cuprul şi la toţi cei care au îndemânarea de a fabrica foi strălucitoare de alamă 
din aceste minereuri naturale. Ceea ce noi numim gumă se crede a fi de cauciuc. Dar cauciucul 
se foloseşte numai ca liant. Guma este fabricată din „Factice”, un produs asemănător 
cauciucului, obținut prin amestecul de rapiță din Indonezia şi clorură de sulf. Poate cineva să 
conteste faptul că nici un om nu ştie să fabrice de unul singur un creion? 

Comentariul lui Friedman este elocvent. Nici una dintre miile de persoane implicate în 
producerea creionului nu şi-a făcut treaba pentru că dorea un creion. 

Unii nici nu au văzut vreodată un creion şi poate că nici nu ar şti să-l folosească. 

Fiecare îşi vede de truda lui pentru a obţine bunurile şi serviciile pe care le doreşte — 
bunuri şi servicii pe care noi le furnizăm pentru a obține creionul dorit. De fiecare dată când 
mergem la magazin şi cumpărăm un creion schimbăm o fărâmă din serviciile noastre pentru o 
cantitate infimă din serviciile pe care fiecare dintre miile de persoane implicate în producerea 
creionului le-a îndeplinit. Spune Friedman: „Este şi mai uimitor că a fost posibilă producerea 
creionului. Nimeni, aşezat într-un birou, nu a dat ordine miilor de oameni. Nici o poliție 
militară nu a sprijinit ordinele ce nu au fost date. Aceşti oameni trăiesc în locuri diferite din 
lume, vorbesc limbi diferite, sunt de religii diferite, poate chiar se urăsc unii pe alţii şi, totuşi, 
nici una dintre aceste deosebiri nu i-a împiedicat să coopereze pentru a produce creionul. Cum 
s-a întâmplat aceasta? Răspunsul ni l-a dat Adam Smith cu două sute de ani în urmă” (Friedman 
& Friedman, op. cit., p.9-10). 

În geniala-i simplitate, teoria lui Adam Smith despre diviziunea socială a muncii şi „mâna 
invizibilă” care îi obligă pe întreprinzătorii preocupaţi fiecare numai de interesul propriu să 
satisfacă nevoile societății civile cu produse şi servicii de calitate, la preţuri rezonabile, are 
totuşi limite serioase. Totul e atât de simplu pentru că Smith introduce o serie de idealizări, 
rareori funcționale în economia de piață reală. El are în vedere numai tranzacții singulare, între 
parteneri comerciali perfect informați asupra pieţii şi preocupați exclusiv de maximizarea 
câştiurilor personale. Ori, cel mai adesea, tranzacţiile se înscriu într-un ciclu de repetiţie, nu se 
pot face în condiţii de perfectă informare decât cu nişte costuri nerezonabil de mari şi nu 
întotdeauna maximizarea profitului este unicul criteriu urmărit de partenerii comerciali. Dacă 
pe piaţa idealizată a lui Smith „mâna invizibilă” a cererii şi ofertei face inutil orice efort de 
reglementare etică a raporturilor dintre parteneri, în condiţiile pieţei reale, aceste reglementări 
joacă un rol important. 

Obligaţiile unui om de afaceri decurg din natura cooperantă a afacerilor, precum şi din 
valorile comune şi din înțelegerile mutuale ale asocierilor în cadrul cărora au loc tranzacţiile. În 
multe situații, cadrul cooperării este evident. Un om de afaceri poate să-şi desfăşoare activitatea 
numai pentru că acționarii, superiorii, colegii şi salariaţii cooperează cu el, iar valorile 
împărtăşite de către toți, pe care se bazează cooperarea lor, sunt considerente de care el trebuie 
să țină seama în toate deciziile sale. Care sunt obligațiile lui faţă de acționari, superiori, colegi 
şi salariați, precum şi cum se rezolvă eventualele conflicte dintre ele, sunt probleme dificile, de 
discutat în continuare. Dar este greu de pus la îndoială faptul că există astfel de obligaţii şi că 
ele decurg din faptul că toţi sunt membri ai aceleiaşi întreprinderi comerciale. 


53 

Este ceva mai greu de demonstrat că un om de afaceri are anumite obligaţii şi faţă de 
consumatori, furnizori sau chiar faţă de concurenţi, deoarece în aceste cazuri suntem mai 
degrabă conştienţi de natura concurenţială a relațiilor dintre ei, ce par oarecum exterioare. Este 
adevărat. Aceste relații sunt exterioare. Există un element adversarial în negocierile cu 
furnizorii şi consumatorii, iar competitorii se concurează între ei. Însă negocierile nu ar avea 
loc dacă nu ar exista un surplus al cooperatorilor care să fie negociat şi nimeni nu va face 
afaceri cu mine doar ca eu să mă aleg cu nişte profituri. Nu poţi propune cuiva o afacere bazată 
pe ideea că numai tu urmăreşti să profiți de pe urma lui; propunerea poate fi atractivă numai 
dacă şi partenerul poate sconta pe un oarecare profit. De aceea, oferta trebuie să prezinte 
avantajele potenţiale ale partenerilor de afaceri, ţinând seama de nevoile şi dorinţele lor. Cine 
vrea să fie un om cu care alţii doresc să facă afaceri, trebuie să se prezinte posibililor parteneri 
ca un întreprinzător capabil şi dornic să le ofere nişte servicii de care aceştia au nevoie, iar, 
pentru aceasta, el trebuie să se privească pe sine cu ochii celorlalți, asigurându-se de faptul că 
afacerea pe care o propune este atractivă din punctul lor de vedere. Rolul unui om de afaceri în 
societate este definit de serviciile pe care le oferă celorlalţi. Acestea oferă criteriile după care se 
judecă dacă el îşi îndeplineşte rolul bine sau rău şi din ele decurg obligaţiile sale faţă de cei cu 
care face afaceri. 

Pare uşor de înţeles faptul că un om de afaceri are anumite obligații față de consumatorii şi 
furnizorii săi, întrucât este interesat să-şi asigure fidelitatea lor, contând pe faptul că aceştia vor 
fi interesaţi la rândul lor să le cumpere marfa, respectiv să le ofere bunurile şi serviciile de care 
au nevoie. Dar cum se poate susține că un om de afaceri are anumite obligaţii şi faţă de 
concurenţi? E greu de înţeles atâta timp cât rămânem prizonierii percepţiei comune a 
concurenței ca un război nemilos şi ca un joc de sumă nulă, în care câştigul unuia înseamnă 
paguba altuia. Şi totuşi, datoria de a fi onest şi corect este valabilă atât în întrecerile sportive, 
cât şi în afaceri. Chiar dacă există o opoziţie naturală de interese, atâta timp cât fiecare 
concurent încearcă să câştige, chiar şi pe socoteala rivalilor, există diferite stiluri de competiţie, 
iar noi avem un puternic simţ intuitiv a ceea ce este numit fair play sau, dimpotrivă, fault sau 
dirty play. A oferi un produs sau un serviciu mai bun, la un preţ mai scăzut, este corect. Dar 
atunci când British Airways a obţinut, prin fraudă informatică, numele pasagerilor care 
intenționau să zboare cu avioanele companiei rivale, Virgin, oferindu-le telefonic servicii 
similare la prețuri mai scăzute, opinia publică a fost indignată pe bună dreptate, condamnând o 
concurenţă neloială. Rockefeller şi-a eliminat toţi concurenții semnificativi de pe piață, vânzând 
multă vreme la preţuri de dumping. El ar fi fost un competitor onest şi capabil dacă, după 
eliminarea concurenței, ar fi menţinut prețurile mai scăzute, probând faptul că este un 
producător şi comerciant mai performant. Rockefeller s-a discreditat însă de îndată ce, 
instituind un adevărat monopol pe piaţă, a urcat imediat prețurile, spectaculos. Cu câtva timp în 
urmă, mulți englezi au cumpărat ziarul The Independent numai pentru a-i face în ciudă 
miliardarului Murdoch, care a încercat să scoată acest ziar de pe piaţă, vânzând The Times în 
pierdere. 

Conform analizelor clasice ale competiţiei, concurenţii ar trebui să urmărească să 
cucerească, fiecare, un sector de piaţă cât mai cuprinzător şi bine apărat de orice intruziune. Şi 
totuşi, membrii aceluiaşi câmp de activitate comercială se adună în asociaţii sau „bresle”. În 
majoritatea oraşelor, ei se grupează cu toţii în aceeaşi zonă. Şi au motive să o facă. Dacă vrea să 
cumpere o rochie sau o țesătură, clientela doreşte să poată alege dintr-o cât mai mare varietate 
de oferte. Pentru aceasta, trebuie să viziteze cât mai multe magazine, ceea ce este uşor de făcut 

dacă toate se găsesc aproape unul de altul. Iată un exemplu prezentat de Griffiths şi Lucas: 
„Dacă sunt singurul pălărier din Great Tidworth, voi avea o piaţă captivă formată din cei 800 de 
locuitori, însă puțini cumpărători vor veni de la Broughton Episcopi, Little Norton sau 
Plumstead-sub-Hamdon, deoarece şansele lor de a găsi ceea ce caută în magazinul meu sunt 
prea mici ca să justifice timpul şi deranjul călătoriei. Aş face mult mai bine dacă mi-aş instala 
magazinul chiar în Barchester, pentru că, deşi aş avea mai mulți concurenţi, simplul fapt că ei 
oferă o mai mare posibilitate de alegere va aduce un număr mult mai mare de potenţiali clienți. 
În plus, pot învăţa de la concurenţii mei. Nu pot să încerc de unul singur toate inovațiile. Multe 
ar eşua şi eu nu voi putea suporta pierderile. Dar, dacă diferiţii mei concurenţi vor încerca 
fiecare câte o inovaţie, eu pot să urmăresc efectele, adoptându-le numai pe acelea care sunt 
eficiente. Monopolurile stagnează cel mai adesea şi, deşi au o piață captivă, aceasta devine, de 
regulă, distantă şi resentimentară. Competiţia stimulează îmbunătăţirea calităţii şi dispersează 
resentimentele” (ibid., p. 112). 

Prin urmare, concurenţii au anumite interese comune, pe care se întemeiază unele obligaţii 
comune; în plus, însăşi structura competiției impune anumite datorii reciproce, fără de care nu 
se pot soluţiona decent fireştile conflicte de interese ale competitorilor. 

Toate aceste argumente pot părea convingătoare şi rezonabile atunci când sunt evaluate cu 
detaşarea proprie unei dezbateri pur teoretice. Dar în practică, mulți îşi vor păstra scepticismul 
faţă de etica în afaceri, punând următoarea întrebare: „OK, toate astea sună grozav la biserică, 
la televizor sau la ceremonii festive şi arată bine în lucrări academice, însă cum ar putea un curs 
de etică în afaceri să modifice convingerile, deprinderile şi atitudinile celor care studiază 
această disciplină?” Conducătorii unor mari corporații sau comentatori de prestigiu ai vieții 
economice sunt adesea întrebaţi dacă etica şi moralitatea pot fi predate la şcoală. Michael Rion 
răspunde că etica în afaceri nu poate fi predată „dacă încerci să-i înveţi pe nişte oameni răi să 
fie buni, mai ales dacă e vorba de adulţi. Dar educaţia etică nu înseamnă să înveţi pe cineva să 
fie un om bun. Ceea ce faci este să întăreşti valorile deja existente ale oamenilor. Ceea ce se 
poate preda este abilitatea de a recunoaşte problemele etice în acţiune. Se pot preda, totodată, 
diferite modalități de analiză şi soluționare a dilemelor etice, astfel încât acestea să nu devină 
paralizante” (Rion, op. cit.). 

Am vorbit despre ceea ce ar trebui să facă un om de faceri, despre responsabilitățile şi 
obligaţiile morale ale unui om de afaceri. Dar nu există pe lume o creatură numită OM DE 
AFACERI sau BUSINESSMAN. Aceasta este o noţiune abstractă. Oamenii de afaceri reali 
sunt întotdeauna indivizi, ființe umane mai mult sau mai puțin unice, fiecare cu propriile sale 
trăsături caracteristice. Şi nici un om de afaceri nu poate fi divizat în două părți independente: 
agentul economic, ce respectă regulile legale şi morale ale activităţii sale profesionale, şi 
persoana „extraprofesională” — omul ca atare, supus normelor şi principiilor morale obişnuite, 
universal valabile. Fiecare individ are o personalitate unitară şi fiecare om de afaceri aplică în 
treburile sale valorile şi normele care îi orientează întreaga viaţă. Aceste valori şi norme morale 
ne sunt inculcate încă din copilărie şi adolescență, deci cu mult timp înainte ca un ins să devină 
om de afaceri, iar sursa lor nu este niciodată un curs de filosofie morală, ci influența modelelor 
de conduită pe care le-am observat şi asumat în familie, în zona de rezidență, în cercul de 
prieteni şi de cunoscuți şi, în ultimă instanță, în întreaga societate din care facem parte. Un curs 
de etică în afaceri nu se adresează niciodată cuiva care se află la nivelul zero de conştiinţă 
morală, ci unor personalități şi caractere definite. Unii susţin un egoism radical; alţii pot adopta 
morala creştină sau o viziune seculară, însă altruistă, asupra problemelor etice. Ceea ce poate şi 

trebuie să facă un curs de etică în afaceri este să-i convingă pe adepții egoismului îngust să 
îmbrățişeze măcar egoismul „luminar”, dovedindu-le faptul că un comportament altruist este 
raţional şi, pe termen lung, benefic propriului lor interes. Cât despre ceilalţi, indivizii care sunt 
deja convinşi de faptul că un om de afaceri ar trebui să îşi asume anumite responsabilităţi etice, 
în afară de respectarea legilor în vigoare, etica în afaceri îi poate ajuta să gândească mai clar, să 
încadreze faptele într-o perspectivă mai largă, astfel încât să poată sesiza cele mai bune opţiuni 
şi să poată lua cele mai bune decizii. Nu este o misiune uşoară, dar merită toate eforturile. 
Filosofia morală poate fi de folos în două modalităţi. În primul rând, ea conţine teorii etice care 
ne ajută să legitimăm ori să criticăm diferitele afirmații privind ceea ce ar trebui să facă ori să 
nu facă un bun om de afaceri. În al doilea rând, ea oferă tehnici de argumentare şi de analiză 
care îi pot feri pe oameni de artificiile retorice, inclusiv cele morale. 
x 

Rezumând, vom spune că nimeni nu se îndoieşte de faptul că afacerile urmăresc să 
realizeze un profit, menit să satisfacă un interes personal. Într-o abordare rațională, interesul 
propriu este mai bine servit de o atitudine cooperantă față de ceilalți decât de un comportament 
consecvent agresiv. Prin natura lor, afacerile sunt concurenţiale, însă competiţia economică îşi 
are temeiurile în cooperarea dintre acționari, manageri, salariați, consumatori, furnizori şi chiar 
dintre concurenţi. Cu alte cuvinte, afacerile bune şi sănătoase sunt guvernate de reguli, menite 
să asigure beneficii pentru toţi partenerii. Unele dintre aceste reguli sunt norme juridice, pe care 
majoritatea oamenilor de afaceri le consideră obligatorii pentru toată lumea. Dar legea nu poate 
oferi soluţii clare şi indisputabile în toate situațiile particulare, uneori foarte complexe, care pot 
surveni în relaţiile comerciale. Atunci când legea nu are nimic de spus, moralitatea este singurul 
ghid pe care ne putem baza pentru a lua cele mai bune decizii. Teoretic şi practic, oamenii de 
afaceri trebuie să respecte anumite norme morale. Care sunt cele mai solide, cele mai drepte şi 
cele mai eficiente reguli morale de care e bine să ţină seama un om de afaceri plin de succes? 
Răspunsul la această întrebare nu este de loc simplu şi unanim acceptat. Concepţia unora sau 
altora privind răspunderile morale şi sociale pe care trebuie să şi le asume un om de afaceri 
depinde, în mod decisiv, de modul în care se înţelege şi se defineşte însuşi conceptul de afaceri. 

Cap. 5 INTERESUL RAȚIONAL 
AFACERILE ÎN PERSPECTIVĂ MICROECONOMICĂ 


Răspunsul la întrebarea „Ce răspunderi morale trebuie să îşi asume un om de afaceri?” 
depinde, în mod decisiv, de modul în care se defineşte conceptul de „afacere”. Dar nu este 
foarte clar pentru toată lumea ce înseamnă afacerile? Unele aspecte sunt într-adevăr limpezi şi 
cvasiunanim acceptate; altele sunt însă obiect de dispută, iar divergențele în ceea ce priveşte 
conceptul de business au consecinţe directe şi foarte importante asupra modului în care sunt 
formulate răspunderile morale ale oamenilor de afaceri. 


5.1. Ce nu este o afacere 


Trebuie spus de la bun început că termenul românesc de afacere, de sorginte franceză, este 
o traducere destul de imperfectă şi aproximativă a termenului englezesc business, care la noi a 
pătruns doar în forma alterată de „bişniță”, ceea ce este simptomatic pentru modul în care s-a 
manifestat la noi, sub regimul comunist, cu viguroase prelungiri şi în prezent, spiritul 
întreprinzător capitalist. În românește, cuvântul „afacere” acoperă o gamă foarte variată de 
activităţi sociale de interes public, fie că e vorba de afaceri juridice, afaceri interne sau externe, 
afaceri mediatice etc., iar, din punct de vedere economic, „afacere” înseamnă mai degrabă 
tranzacţie comercială. În acest sens, se poate spune că „am făcut o afacere” atunci când am 
cumpărat sau am vândut ceva la un preț avantajos ori că un întreprinzător „face afaceri” cu statul 
sau cu primăria. Termenul anglo-american de business s-ar traduce mult mai bine în româneşte 
prin „întreprindere comercială privată”; în acest sens, „afacere” nu mai înseamnă tranzacție 
comercială, ci o unitate economică, aflată în proprietate privată (individuală sau colectivă, pe 
bază de acţionariat), care produce anumite bunuri sau prestează anumite servicii oferite pe piaţa 
liberă. A „face afaceri” presupune „a avea o afacere”. În cele ce urmează, vom folosi termenul 
„afacere” numai în sensul anglo-american de business. 

Atât în folclorul oamenilor de afaceri, cât şi în conştiinţa — mai mult sau mai puţin critică — 
a publicului s-au împământenit, de-a lungul timpului, o serie de clişee sau de stereotipuri despre 
business. Robert C. Solomon prezintă analitic unele dintre „metaforele” neinspirate şi 
inadecvate care stau la baza unor pseudoargumente pro sau contra moralității oamenilor de 
afaceri. 


Mediul de afaceri ca junglă 

Unul dintre miturile cele mai periculoase din lumea oamenilor de afaceri este inspirat de 
conceptele darviniste privind „supraviețuirea celor mai bine adaptați” într-o adevărată „junglă”. 
O astfel de viziune implică ideea că afacerile înseamnă competiție acerbă şi nu întotdeauna 
corectă, în care concurenţii se devorează unul pe celălalt (engleză „dog-eat-dog”), fiecare 
bizuindu-se numai pe propriile forţe (engleză „every man for himself“) Am spus în capitolul 
precedent că afacerile sunt într-adevăr competitive, dar aceasta nu înseamnă câtuşi de puţin că 
trebuie numai decât să fie şi canibale sau că fiecare trebuie să facă orice îi stă în puteri pentru a 

supravieţui. Metaforele animalice abundă în mediul de afaceri. Un şef amabil este un „ursuleț” 
(teddy-bear) pe când un negociator redutabil este un „tigru”. Salariaţii, managerii şi concurenţii 
sunt descrişi ca „maimuțe, vulpi, şobolani” şi alte specii de rozătoare, insecte sau arahnide. La 
rândul lor, corporaţiile sunt privite ca nişte ape periculoase, pline de rechini sau de peşti 
pirranha ori ca nişte cuiburi de năpârci. 

Pe lângă faptul că reflectă o înţelegere eronată a biologiei (nedreaptă față de animale), 
metafora junglei denaturează total natura afacerilor, care sunt posibile numai în societăți 
evoluate şi civilizate. Competiţia economică are loc nu într-o junglă, ci într-un cadru social bine 
organizat. „Spre deose-bire de viaţa din jungla mitologică, viaţa în mediul de afaceri este, în mod 
fundamental, cooperativă. 

Competiţia este posibilă numai în limitele unor preocupări mutual împărtăşite. De fapt, 
conform teoriei evoluționiste, cooperarea este întotdeauna cea mai bună strategie, chiar şi în 
natură. [...] Contrar metaforei «fiecare pentru sine», afacerile implică aproape întotdeauna largi 
grupuri de oameni care cooperează şi au încredere unii în ceilalți, din care fac parte reţele de 
furnizori, prestatori de servicii, consumatori şi investitori” (Solomon, 1999, p. 13). În concluzie, 
pe lângă faptul că vieţuitoarele din natură nu sunt câtuşi de puţin atât de „roşii în colţi şi 
gheare”?! pe cât se crede îndeobşte, afacerile nu au nimic în comun cu lupta biologică pentru 

supravieţuire şi reproducere, ci sunt un produs al evoluţiei societăţii umane, dezvoltându-se pe 
scară largă numai într-un cadru social guvernat de reguli stricte. 


Mediul de afaceri ca război 

Înțelegerea mediului de afaceri ca un câmp de luptă se asociază cu imagini şi mai 
sângeroase decât viziunea darvinistă. În mediul lor natural, animalele îşi petrec cea mai mare 
parte din viață odihnindu-se, jucându-se, învățându-şi puii sau digerându-şi ultima captură. Nu 
însă şi militarii mobilizați, în stare de alertă. Războiul este, probabil, cea mai dezumanizantă 
imagine pe care ne-o putem face despre afaceri. Noţiunea militaristă de apărare a teritoriului, de 
exemplu, sugerează un mod greşit de comportament faţă de consumatori. Când o afacere îşi 
apără teritoriul, adică segmentul de piaţă, în loc să aibă grijă de satisfacerea consumatorilor, are 
toate şansele să piardă tocmai ceea ce încearcă obsesiv să păstreze. 

Specialist în etică militară, Anthony Hartle afirmă că metaforele războinice sunt în mod 
intrin-sec naționaliste, alarmiste, pesimiste, conservatoare şi autoritare, cu implicaţii negative 
asupra sănă-tății mintale a unei organizaţii productive. De regulă, paranoia nu stimulează 
creativitatea şi compe-titivitatea economică. lar Louis Brandeis, judecător la Curtea Supremă de 
Justiţie din SUA, spune: „Competiţia constă în a încerca să faci un lucru mai bine decât ceilalți; 
aceasta înseamnă să produci ori să vinzi un articol mai bun la un preţ mai scăzut ori să prestezi 
un serviciu de mai bună calitate. Nu e vorba despre o întrecere similară celei din ringul de box, 
în care scopul este acela de a-ţi face adversarul KO. Cu alte cuvinte, să-i ucizi pe concurenți.” Iar 
Solomon adaugă: „Nici o afacere nu are succes prin simpla eliminare a concurenţei şi nici un 
manager sau director executiv nu a reuşit vreodată prin simpla distrugere a rivalilor. O companie 
finanţează un război contra competitorilor numai spre a descoperi că a crescut prea mult în 
raport cu piaţa sau că piaţa s-a mutat în altă parte. Executivii care se războiesc unul cu celălalt 
descoperă prea târziu efectele distructive ale rivalităţii lor asupra tuturor celor care lucrează cu ei 


31 Citat faimos din Alfred Tennyson, deseori întâlnit în scrierile biologilor evoluţionişti: „nature, red in tooth and claw“. 

şi faptul că funcțiile pentru care s-au luptat s-ar putea să nu mai existe. Cele mai aprige bătălii 
din afaceri se sfârşesc numai cu învinşi” (ibidem, p. 15). 


Mediul de afaceri ca maşinărie eficientă de fabricat bani 

Deşi este mai puţin sângeroasă şi mai puţin violentă, metafora maşinăriei poate fi şi mai 
dezumanizantă decât metafora junglei şi cea a câmpului de luptă. În această viziune, tot ceea ce 
este omenesc dispare şi se transformă în ceva rece, impersonal şi mecanic. Gândurile, 
sentimentele, intuițiuile şi relaţiile interumane sunt înlocuite de cauze şi efecte. Corporaţiile nu 
se mai identifică cu oamenii şi personalităţile care intră în alcătuirea lor, ci sunt privite ca nişte 
sisteme funcționale, în care oamenii sunt simple componente ce pot fi oricând înlocuite şi în 
care personalitatea umană serveşte, în cel mai bun caz, drept lubrifiant al maşinăriei, sau, în cel 
mai rău caz, drept impediment şi sursă de ineficienţă. Întregul mediu de afaceri încetează a mai 
fi legat de aspirații umane şi este redus la mecanismele pieții. 

Născută acum aproape trei secole, sub influenţa teoriei newtoniene, viziunea mecanicistă 
clasică a fost de mult abandonată în fizică. Ea supravieţuieşte încă în reprezentările unora 
despre lumea afacerilor. Limbajul este simptomatic în acest sens. Restructurarea unei companii 
se numeşte „reproiectare” (engl. reengineering). Salariaţii şi managerii sunt „resurse umane”. 
Se doreşte ca o companie să „meargă uns” ca un motor de automobil, iar idealul este eficiența 
sau randamentul, o noțiune împrumutată direct din fizica newtoniană. Angajaţii sunt piese într- 
o maşinărie uriaşă, care, la rândul ei, nu este decât un subansamblu în cadrul unor maşinării şi 
mai gigantice, economia naţională sau cea globală, iar eficienţa acestor sisteme poate fi 
măsurată prin cifrele năucitoare pe care le dau publicităţii lunar diferite departamente sau oficii 
guvernamentale. Corporaţiile devin maşini de făcut bani, iar managementul se face cu cifre. 
Produsul vizat este profitul contabil, iar satisfacerea consumatorilor un mijloc printre altele de a 
face bani; iar dacă mecanismul nu (mai) are randamentul scontat, el trebuie să fie „reproiectat”. 

Cei care văd afacerile în această manieră mecanicistă sunt obsedaţi de ideea unui control 
cât mai deplin asupra sistemului. Dar tocmai excesul de control generează cele mai dificile 
probleme. „Controlul este antiteza încrederii, iar încrederea (engleză trust) stă chiar la baza 
oricărei relații umane de cooperare. 

Controlul este totodată şi antiteza creativităţii. El sufocă inovaţia deoarece mută accentul 
de pe ceea ce individul ar putea să facă pe ceea ce el trebuie să facă. Controlul este şi antiteza 
autonomiei. Oamenii nu pot gândi ei înşişi atâta timp cât altcineva gândeşte pentru ei. Iar 
controlul nu se împacă prea bine cu participarea. De ce să te implici dacă rezultatul este 
mecanic predeterminat? Ne place metafora maşinăriei deoarece ne oferă iluzia controlului, dar 
lumea afacerilor este călăuzită de creativitatea umană şi de atenția acordată nevoilor şi 
dorințelor celorlalți” (ibidem, p. 17-18). 


Revoluţia informatică 
Astăzi metaforele noastre mecaniciste tind să fie înlocuite de analogii cu jucăria noastră 
preferată, computerul. În loc de cunoaştere şi de conversaţie vorbim despre input, iar toate 
planurile de afaceri sunt „programe”. Relațiile interumane devin o „interfaţă”, iar modul nostru 
de gândire este reprezentat din ce în ce mai insistent în limbajul specific al programatorilor şi 
utilizatorilor de computere, noi înşine devenind exemple de inteligență artificială. Neîndoielnic, 
computerele sunt nişte instrumente fascinante şi, în anumite limite, foarte utile actului 

managerial, însă valoarea lor nu trebuie supradimensionată. Ca şi maşinile industriei clasice, 
calculatoarele fac numai ceea ce le spunem noi să facă. Ele sunt bine sau rău proiectate. Ele nu 
învaţă şi nu creează, chiar dacă au o capacitate uimitoare de procesare a informaţiei. Nu au 
intuiții. Ce-i drept, nu se plâng niciodată. Nu se plictisesc. Nu au frustrări şi ambiţii. Nu se simt 
jignite. Nu trebuie să le vorbeşti şi, mai important încă, nu trebuie să le asculţi cu simpatie. Sunt 
uşor de înlocuit. Cu toate aceste enorme avantaje şi oricât de sofisticate, nu sunt decât nişte 
maşini, pe care este periculos a le lua drept modele pentru gândirea umană. 

După cum arată Nonaka şi Takeuchi în The Knowledge Creating Company, cunoaşterea 
tacită, dobândită numai prin experienţă este la fel de esenţială pentru succesul în afaceri ca şi 
cunoaşterea explicită, care este mai degrabă un produs decât o presupoziţie sau un simplu 
instrument. Acomodarea şi adaptarea la noi situaţii depăşesc puterile unor maşini, oricât de 
complexe. 

„Informaţia — spune Solomon — nu mai este soluţia problemelor noastre de management; 
ea a devenit problema. Suntem copleşiţi de informaţii. Ceea ce ne trebuie este cunoaştere şi, 
chiar mai important, înțelepciune, nu un surplus de informaţii. Acestea solicită interpretarea 
datelor, o activitate specific umană, precum şi anumite practici teleologice, în care se inserează 
informaţiile, selectate în funcţie de utilitatea şi semnificaţia lor. Lipsa de informaţii poate fi un 
dezastru pentru o companie din zilele noastre, dar cele mai probabile dezastre rezultă din lipsa 
de coordonare şi comunicare a informaţiilor sau din lipsa lor de sens în raport cu scopurile 
urmărite“ (ibidem, p. 19). 

Problema principală pe care o creează metafora inteligenţei artificiale este 

aceea că abilitățile speciale ale fiinţelor umane — de a concepe scopuri şi proiecte, de a găsi 
cele mai bune metode de cooperare, prin care să fie cel mai bine puse în valoare talentele şi 
price-perea fiecărui individ — sunt ignorate sau minimalizate de către cei fascinaţi de procesarea 
meca-nică a informaţiei. Se pierde din vedere importanţa experienţei, a cooperării şi a spiritului 
comu-nitar. Oricât de avansată ar fi prezenta „revoluție? informatică, nu trebuie să uităm că 
maşinile de calcul sunt nişte instrumente pentru oameni şi nu invers. Oamenii nu doar servesc 
anumitor scopuri; ei înşişi sunt primii care urmăresc anumite scopuri, în acord cu personalitatea 
fiecăruia. 


Afacerile ca joc 

Războaiele sunt brutale şi junglele sunt necivilizate. Maşinile sunt inumane. În plus, chiar 
nu-şi mai aminteşte nimeni faptul că munca şi afacerile pot fi plăcute şi generatoare de satisfacţii 
intrinse-ci? Geofferey James subliniază că „Electronic Elite”, cum numeşte el companiile high- 
tech, au avut mari succese pentru că au făcut ca munca salariaţilor să fie distractivă, deşi aceştia 
lucrează 60, 70 sau chiar 90 de ore pe săptămână. Abia de curând am început să ne dăm seama 
de faptul că oamenii nu muncesc doar ca să câştige, ci şi pentru că munca poate fi, în sine, 
atractivă şi stimulativă. 

Metafora jocului s-a implantat în anii '60, când afacerile n-au mai fost văzute ca o luptă 
sângeroasă, pe viaţă şi pe moarte, ci mai degrabă ca activitate voluntară, excitantă şi 
provocatoare. Imaginea analogică a afacerilor cu sportul şi cu jocurile, accentuând „spiritul de 
echipă”, se înrudeşte întrucâtva cu metafora războinică, lipsită însă de violenţa acesteia şi cu o 
mai mare atenţie faţă de interesele reciproc împărtăşite şi faţă de regulile de fair play. O 

consecinţă directă a fost comparaţia între salariile exorbitante ale granzilor CEO's” din marile 
corporaţii cu câştigurile fabuloase ale starurilor din sport, toți fiind recompensaţi pentru 
„talentele” lor ieşite din comun. 

Imaginea, mai curând benignă, a câştigării unui joc s-a răspândit rapid în societatea noastră 
mare amatoare de întreceri sportive. Cu siguranță, afacerile nu sunt nişte simple jocuri, dar 
competiția economică seamănă mult cu anumite sporturi populare şi se pretează destul de bine 
unor comparații cu întrecerile sportive. În acest context, o largă audienţă a avut, după cum am 
arătat în capitolul precedent, şi teoria jocurilor ca sursă de modele abstracte ale oricăror forme 
de competiţie şi cooperare între indivizi ale căror interese personale sunt interconectate cauzal 
şi strategic. Aplicată în apărare, prognoza voturilor sau în justiţie, nicăieri teoria jocurilor nu a 
fost primită cu atâta entuziasm ca în teoria economică şi în mediul de afaceri. 

Am fi tentaţi să spunem: „Ce drăguţ! Afacerile s-au umanizat! Şi încă într-un mod 
recreativ”. Însă metafora jocului nu este întru totul benignă şi are, la rândul său, destule 
neajunsuri. În primul rând, reprezentate ca nişte jocuri, afacerile tind să devină un scop în sine, 
având doar o legătură accidentală cu productivitatea, utilitatea şi prosperitatea generală. A 
introduce o minge într-un coş sau într-o poartă nu are o valoare intrinsecă, ci este o realizare 
numai într-un joc de basket sau de football. Dacă afacerile sunt privite ca nişte întreceri 
sportive, ceea ce contează este „scorul” şi „victoria”, adică înregistrarea contabilă a unor 
profituri cât mai mari, pierzându-se din vedere scopul esenţial al afacerilor, anume satisfacerea 
unor nevoi sociale reale. În realitate, majoritatea oamenilor de afaceri nu consideră câtuşi de 
puţin activitatea lor ca pe un joc, ci mai degrabă ca pe un mijloc de trai şi ca pe un mod de 
afirmare socială. 

Jocurile se mai deosebesc de afaceri şi sub un alt aspect important. La football există o 
delimitare clară între jucători şi spectatori, ceea ce nu se întâmplă în cazul afacerilor. Într-o 
economie de piaţă, cu toţii suntem, vrând-nevrând, jucători. Miza e mult prea mare şi priveşte 
prea multă lume pentru a considera afacerile un simplu joc. În finanţe, mai ales, tranzacţiile pot 
părea foarte uşor nişte jocuri, datorită caracterului abstract al operaţiilor financiare. Este nevoie 
de multă imaginaţie, pricepere şi atenţie pentru a evalua efectele speculațiilor bursiere şi ale 
politicilor fiscale asupra oamenilor în carne şi oase. În măsura în care activităţile financiare 
operează cu cifre, este foarte uşor să confunzi bilanţurile contabile cu o tabelă de scor. Atunci 
când ai însă de-a face cu clienţii, iluzia jocului dispare foarte repede. Afacerile devin un simplu 
joc numai atunci când sunt scoase din contextul lor, când oamenii devin cifre, iar mijloacele 
devin scopuri. 

„Unele dintre cele mai dezastruoase politici corporatiste din ultimii ani, spune Solomon, 
pot fi puse pe seama mentalităţii de jucător, care îi face pe executivi să se concentreze exclusiv 
asupra “victoriei”, orbindu-i față de impactul lor asupra celor din afara jocului sau, din chiar 
acest motiv, asupra coechipierilor. 

Executivii care, la începutul anilor '90, au concediat salariați fideli şi capabili, numai de 
dragul unor creşteri de scurtă durată a acţiunilor pe pieţele bursiere, s-au aventurat într-un astfel 
de joc. Strategii de la Ford, care au calculat că ar fi mai ieftin să achite daune clienților care i-ar 
fi dat în judecată decât să retragă de pe piaţă şi să remedieze imperfectul model Pinto”, au 

3 Modelul Pinto al companiei Ford este un caz clasic în business ethics. Automobilul avea un defect de concepție şi de fabricaţie. Mai precis, 
rezervorul de benzină, plasat imediat sub bara de protecţie din spate a automobilului, făcea explozie la şocuri mecanice relativ uşoare. Drept urmare, 
câteva sute de clienți au suferit accidente de circulaţie cu arsuri mai mult sau mai puțin grave. Conducătorii companiei au calculat, strict contabil, că 
sumele plătite ca daune clienților nemulțumiți ar fi cu mult mai mici decât costurile retragerii de pe piaţă a modelului, în vederea remedierii 

făcut, de fapt, un astfel de joc. Dacă ar fi dat în schimb atenție suferințelor cauzate de decizia 
lor, cu siguranță n-ar mai fi privit totul ca pe un joc şi ar fi adoptat un cu totul alt mod de 
acțiune” (ibidem, p. 22). 

Încă recentul scandal provocat de falimentul neaşteptat şi dezastruos al companiei Enron, 
urmat la scurt timp de prăbuşirea WorldCom în SUA sau falimentul companiei Parmalat din 
Italia au demonstrat, ruinând financiar sute de mii de acţionari, că tratarea „sportivă” a 
afacerilor ca jocuri de noroc duce foarte uşor la tentaţia de a trişa din dorinţa oarbă de a câştiga 
potul cel mare. 


5.2. Ce este o afacere? 


Dar ce este atunci o afacere? Spuneam că o serie de aspecte definitorii ale afacerilor sunt 
cvasiunanim acceptate. Toată lumea este de acord că o afacere este o activitate menită să aducă 
proprietarilor (patroni sau acţionari) un anumit profit. Cum însă? Nu orice modalitate de a 
câştiga bani sau bunuri este o afacere. Unul poate avea un profit vânzând foarte avantajos o 
moştenire sau printr-o escrocherie, jucând la loterie sau pur şi simplu furând ca în codru. A 
scoate un profit dintr-o afacere înseamnă a înregistra anumite câştiguri băneşti prin vânzarea pe 
piață a unor bunuri şi servicii. Cu încă o menţiune. Contrabanda cu ţigări şi alcool, prostituția, 
vânzarea de droguri sau armament sunt, în sensul menționat, afaceri (şi încă unele extrem de 
profitabile) — pentru că oferă consumatorilor bunuri şi servicii, dar sunt afaceri ilegale. În cele 
ce urmează ne vom referi numai la afacerile profitabile care îşi desfăşoară activitatea în cadru 
legal. (După cum spuneam, activităţile economice în afara legii nu constituie un obiect de 
discuţie în etica afacerilor, întrucât ilegalitatea nu se poate nicicum justifica din punct de vedere 
moral.) 

Profitul întreprinzătorului privat este elementul esenţial al oricărei afaceri. Nu orice 
activitate economică furnizoare de bunuri sau servicii este o afacere, chiar dacă se soldează cu 
anumite beneficii. Sistemul naţional de educație sau de sănătate, finanţat de la bugetul de stat 
sau de la bugetele locale nu sunt afaceri, chiar dacă furnizează nişte servicii de importanţă 
vitală în societate şi chiar dacă, eventual, pot aduce şi anumite beneficii contabile. Acelaşi lucru 
se poate spune despre serviciile publice în general — căile ferate, sistemul energetic naţional, 
reţelele de apă potabilă, de telefonie, radio şi televiziune etc. Nici întreprinderile comerciale 
aflate în proprietate publică, chiar dacă produc bunuri şi sunt, eventual, profitabile, nu sunt 
afaceri. Rostul lor nu este acela de a aduce profituri întreprinzătorilor privaţi, ci de a satisface 
anumite nevoi sociale de mare importanţă, fiind administrate de către stat, care dispune de 
eventualele beneficii nu în funcție de criterii strict comerciale, ci având în vedere o serie de alte 
criterii — sociale sau politice. 

De aici încolo încep divergenţele de opinii, în marea lor majoritate nu atât de natură strict 
teoretică, ci mai ales ideologică (tocmai de aceea având implicaţii directe şi foarte serioase 
asupra concepției privind responsabilităţile morale ale oamenilor de afaceri). lată care sunt 
principalele teme aflate în dispută: 

o Mai întâi, care este scopul intrinsec al afacerilor? Unii consideră că scopul unic sau cel 

puţin primordial al oricărei afaceri este profitul întreprinzătorilor;, o afacere nu este 
pusă pe picioare de dragul satisfacerii unor nevoi sociale, ci pentru ca deţinătorii ei să 


defecţiunii de proiectare. Scandalizând opinia publică prin acest calcul cinic, Ford a avut de suferit o cădere considerabilă a prestigiului pe piaţă şi, 
implicit, şi o scădere semnificativă a vânzărilor. 

realizeze anumite câştiguri băneşti. Alţii consideră, dimpotrivă, că scopul oricărei 
afaceri este în primul rând acela de a satisface anumite nevoi sociale, profitul fiind 
răsplata cuvenită celor care, prin inițiativa lor, contribuie cât mai eficient la realizarea 
acestui obiectiv. Pe scurt: o afacere trebuie să aducă profit — indiferent cum, în limite 
legale; opinia contrară: o afacere trebuie să fie socialmente utilă, profitul fiind o 
consecinţă a acestei utilități. 

o În al doilea rând: care este mărimea profitului urmărit? Unii introduc chiar în definiţia 
conceptului de afacere maximizarea profitului; cu alte cuvinte, orice afacere urmăreşte 
nu doar un oarecare profit, ci profitul maxim, în condiţii legale. Întreprinzătorul privat 
nu se mulţumeşte să nu iasă în pagubă, câştigând ceva din afacerea lui; un bun om de 
afaceri este acela care se străduieşte din răsputeri să realizeze un profit cât mai mare 
indiferent de orice alte considerente. Alţii susţin, dimpotrivă, că maximizarea profitului 
cu orice preţ, chiar dacă numai în limite legale, este o formă de egoism şi de 
iresponsabilitate socială. Grija omului de afaceri trebuie să fie în primul rând utilitatea 
socială şi calitatea produselor sau serviciilor pe care le oferă pe piață consumatorilor, 
mulțumindu-se cu un profit rezonabil — un termen mai mult decât vag, de natură să 
plaseze discuţia într-o nebulozitate totală. 

o În sfârşit, în folosul cui lucrează oamenii de afaceri? Unii susţin că exclusiv pentru a 
satisface interesul patronilor sau acţionarilor de a realiza profituri cât mai mari; o 
afacere nu este o utilitate publică sau o acțiune filantropică, pornită cu gândul la 
foloasele şi interesele altora, ci un risc asumat şi multă muncă în vederea satisfacerii 
dorinţei întreprinzătorilor de a câştiga cât mai mulți bani. Alții consideră însă că o 
afacere bună şi onorabilă nu-i priveşte exclusiv pe deţinătorii capitalului investit, ci 
trebuie să aibă în vedere interesele unor cercuri şi categorii sociale mult mai largi care, 
direct sau indirect, au de câştigat sau de pierdut din ceea ce face o anumită întreprindere 
privată. Numite, printr-un termen greu traductibil, stakeholders (,„participanţi”), aceste 
cercuri largi — care cuprind consumatorii, salariaţii, furnizorii, creditorii sau locuitorii 
comunității în care o firmă îşi are sediul — au tot dreptul să ceară ca o afacere să lucreze 
şi în interesul lor, oferind bunuri şi servicii sigure şi de bună calitate, la prețuri 
rezonabile, să asigure locuri de muncă pentru forța de muncă locală (salariaţi sau 
furnizori), să nu polueze mediul etc. 

Aparent, avem de-a face cu viziuni incompatibile asupra esenței şi rolului social al 
afacerilor, disputa părând a fi mai degrabă de natură ideologică, între realismul pragmatic al 
cercurilor conservatoare, procapitaliste de pe poziţii accentuat liberale, şi activismul militant al 
cercurilor stângiste, anticapitaliste de pe poziţii social democrate sau deschis socialiste. 
Neîndoielnic, poziţia ideologică îşi pune puternic amprenta asupra acestor dispute şi, în măsura 
în care este vorba de înfruntarea între ideologii opuse, există şanse minime de a se ajunge la un 
consens, fie şi unul parțial, între combatanți. Putem vedea însă aici şi o diferenţă de perspectivă 
teoretică, ceea ce face posibilă considerarea celor două poziții mai degrabă ca fiind 
complementare decât incompatibile, fiecare bazându-se pe argumente valabile în cadrul teoretic 
pe care şi l-a delimitat. lată cum s-ar putea contura aceste perspective diferite asupra afacerilor: 

|] Perspectiva restrânsă sau internă şi punctuală asupra afacerilor priveşte lucrurile 
la scară redusă, din interiorul întreprinderii capitaliste. Cadrul teoretic se 
limitează aşadar la ceea ce se petrece în interiorul unei afaceri, considerând 
relaţiile sale cu mediul economic exclusiv din punctul de vedere al celor care 

posedă capitalul şi al managerilor care răspund de utilizarea lui cât mai 
eficientă, adică profitabilă. 

Perspectiva lărgită sau externă şi globalizantă priveşte diferitele afaceri la scară 
macrosocială, ca elemente ale sistemului economic şi ale celui social. Cadrul 
teoretic se extinde mult dincolo de limitele unei singure afaceri, considerând 
orice afacere ca pe o componentă printre altele a sistemului economic, din 
punctul de vedere al tuturor indivizilor care, fie ei oameni de afaceri sau nu, 
coexistă într-un sistem de relaţii necesare de competiţie, dar şi de cooperare. 


5.3. Afacerile în perspectivă microeconomică 


Un model de expunere radicală şi consecventă a dimensiunilor etice ale afacerilor din 
perspectivă restrânsă ne oferă Elaine Sternberg, în mult comentata şi, cel mai adesea, criticata ei 
lucrare Just Business. Business Ethics in Action (1994). Sternberg urmăreşte să dezvolte 
punctul de vedere enunțat ceva mai devreme de către Milton Friedman, laureat al Premiului 
Nobel pentru Economie. Potrivit acestuia, managerii nu sunt responsabili decât față de 
acționari, singura lor obligație morală fiind aceea de a realiza un profit maxim (pe căi legale, 
fireşte). Dacă acţionarii doresc să cheltuiască o parte din profitul lor în scopuri sociale sau 
filantropice, este treaba lor. Un manager nu are însă dreptul moral de a fi „generos” faţă de 
diferite grupuri sociale pe banii acţionarilor; tot ceea ce el are de făcut este să gestioneze 
afacerea pe care o conduce astfel încât proprietarii ei să realizeze profituri maxime. 


O abordare teleologică a afacerilor 

Fără a fi o susținătoare a eticii virtuților, Elaine Sternberg se inspiră adesea din ideile lui 
Aristotel. Astfel, ea propune o abordare releologică a activităților de business. Orice activitate 
umană urmăreşte un anumit scop specific, iar modul în care se atinge ori se ratează acel scop ne 
arată cât de bine sau cât de rău se desfăşoară activitatea respectivă. Sternberg denumeşte 
teleopatică orice activitate care denaturează scopul său intrinsec, fie urmărind alte scopuri 
improprii, fie ţintind scopul corect, dar cu mijloace inadecvate. Scopul medicinei, de pildă, este 
viața şi sănătatea pacientului. Practica medicală devine teleopatică dacă, să spunem, doctorul 
urmăreşte să se îmbogăţească pe seama pacienţilor (scop impropriu) sau dacă încearcă să 
vindece un pacient printr-o operație chirurgicală riscantă, atunci când există posibilitatea tratării 
lui prin metode naturiste sau prin administrarea de medicamente (mijloace inadecvate). 

Care este scopul intrinsec al afacerilor? Nefiind interesată de rolul şi funcțiile afacerilor la 
nivel macrosocial, ci privind lucrurile exclusiv din perspectiva unei singure întreprinderi 
comer-ciale oarecare, Sternberg răspunde: scopul intrinsec al oricărei afaceri este maximizarea 
profitului. 

lată cum sună definiţia afacerilor de la care porneşte analiza ei: „Scopul definitoriu al 
afacerilor este maximizarea valorii proprietarilor pe termen lung prin intermediul vânzării de 
bunuri Sau servicii. 

Această afirmaţie simplă este cheia înțelegerii afacerilor şi, prin urmare, unul dintre 
fundamentele înţelegerii eticii în afaceri” (Sternberg, 1994, p. 32). Această definiție ar trebui să 
pară trivială; şi totuşi, în ultima vreme ea a devenit din ce în ce mai controversată. Tendinţa 
dominantă este aceea de a fi negată ideea că scopul afacerilor este numai profitul proprietarilor, 
atribuindu-se afacerilor o mie de alte scopuri sociale şi psihologice, politice şi economice. Pe 

măsură ce numărul acestor ţinte a crescut, s-au multiplicat şi grupurile sociale față de care se 
pretinde că afacerile ar fi responsabile. A devenit un loc comun ideea că proprietarii nu sunt 
decât o categorie de stakeholders, ale căror interese trebuie satisfăcute. Întrucât importanţa şi 
presiunea acestei multitudini de scopuri şi de grupuri sociale interesate este considerabilă, ele 
nu pot fi ignorate. Dar nici nu pot intra în chiar definiția conceptului de business. 

Se prea poate, spune Sternberg, ca maximizarea valorii pe termen lung deţinute de către 
proprietari să fie un obiectiv mai puţin nobil decât eradicarea tuturor relelor de pe lume, dar 
aceasta este esenţa afacerilor, pe care trebuie să o surprindă o definiţie corectă. A introduce în 
definiție o serie de elemente străine, numai pentru că ele par a fi nobile şi dezirabile, reprezintă 
o gravă distorsiune. Scopul unei definiţii este acela de a reflecta esenţialul şi nu dezirabilul. Din 
acest motiv, şi Sternberg simte nevoia de a începe prin a preciza ce nu sunt afacerile, spre a 
elimina numeroasele confuzii. 

Scopul afacerilor nu este promovarea binelui public; chiar dacă ele contribuie din plin la 
realizarea acestuia, acest fapt nu le distinge în mod esenţial de alte activităţi, precum medicina 
şi educaţia. Din acest motiv, promovarea binelui public nu poate fi prezentată drept scop 
definitoriu al afacerilor. „La fel, afacerile nu există ca să asigure bună-starea fizică şi psihică a 
salariaților; cu atât mai puţin pot ele urmări deplina realizare a acestora. Scopul afacerilor nu 
este nici acela de a oferi locuri de muncă pentru întreaga forță de muncă la scară naţională sau 
locală. 

Scopul afacerilor nu este nici acela de a servi interesele consumatorilor sau ale managerilor 
sau ale comunității. De regulă astfel de beneficii rezultă din activităţile firmelor private, dar ele 
nu constituie scopul lor definitoriu” (ibidem, p. 36). 

În spiritul celor spuse de către Sternberg, faptul că ne foloseşte la iluminatul şi încălzirea 
locuinţei, sau ca sursă de energie pentru funcționarea aparaturii electrocasnice nu intră în 
definiţia ştiinţifică a electricităţii. În egală măsură, scopul afacerilor nu este acela de a produce 
bunuri sau de a presta servicii şi nici acela de a adăuga valoare; acestea sunt mijloacele 
indispensabile pentru atingerea scopului lor intrinsec — maximizarea valorii pe termen lung 
deținute de către proprietari — dar nu intră în definiția afacerilor. „Armata, tribunalele şi 
gospodinele prestează servicii, iar elevii produc bunuri în orele de atelier, dar acestea nu sunt 
afaceri. La fel, chiar dacă plantarea unei grădini, pictarea unui tablou şi spunerea unei glume 
adaugă valoare, în mod normal nu sunt afaceri” (idem). De aceeaşi manieră, Sternberg arată de 
ce afacerile nu trebuie confundate cu inițiativele caritabile, cu şcolile sau cluburile private; nici 
cu agenţiile guvernamentale sau cu politicile sociale. Afacerile constituie un sector de activităţi 
specifice şi limitate, al căror unic scop este maximizarea profitului prin vânzarea de bunuri şi 
servicii. 

O atenţie sporită se cere acordată distincţiei dintre afaceri şi politicile guvernamentale. 
Misiu-nea principală a guvernării este aceea de a oferi cadrul social, politic şi juridic în care 
afacerile îşi urmăresc scopurile specifice. Pentru a-şi îndeplini misiunea, guvernul dispune de 
un monopol în utilizarea forţei pentru a menţine ordinea socială. Însă acest monopol nu poate fi 
acceptat decât în condiţiile de legitimitate pe care le asigură procedurile democratice, la care 
este normal să participe toți indivizii a căror viaţă, proprietate şi libertate depind de deciziile 
guvernamentale. 

Spre deosebire de guvern, firmele private nu pot impune nimic prin recurs la forţă. De 
vreme ce afacerile nu deţin nici o putere coercitivă, participanţii la o afacere nu au de ce să 
voteze ca să-şi asigure libertatea. Cei care nu doresc să se conformeze unei anumite decizii sau 

politici de afaceri sunt liberi să iasă din asociație. Alegerea între a deveni sau a rămâne unul 
dintre partenerii sau participanţii unei anumite afaceri este o problemă de acord contractual 
voluntar. 

În al doilea rând, spre deosebire de cetăţeni, care sunt egali în faţa legii, participanţii la o 
afa-cere nu sunt cu toţii egali sau îndrituiţi să exercite un vot egal. În mediul de afaceri, 
proprietarii şi interesele lor sunt pe primul plan. Aceasta nu înseamnă că salariaţii sau alte 
categorii de stakehol-ders nu contează sau că ei nu pot influenţa rezultatele unei afaceri. Dar 
interesele lor contează numai în măsura în care pot să afecteze maximizarea profitului. Afacerile 
nu au câtuşi de puţin a da soco-teală în faţa salariaţilor; dimpotrivă, salariaţii sunt responsabili 
faţă de cei care i-au angajat. Supor-terii „democraţiei industriale” greşesc la fel de mult ca şi cei 
care susţin „guvernarea corporatistă”. 


Valoarea pe termen lung a proprietarilor 

Sternberg formulează o serie de precizări şi distincții, menite să explice alegerea fiecăruia 
dintre termenii pe care îi introduce în definiția afacerilor. Unele dintre ele se cer menționate pe 
scurt. În primul rând, „valoarea” deţinută de către proprietari (engl. owner value) are o 
semnificaţie strict economică, măsurabilă în unități monetare, şi nu trebuie confundată cu 
valoarea morală. „Faptul că afacerile urmăresc exclusiv valori financiare nu neagă, bineînţeles, 
validitatea sau importanţa celor-lalte valori, fie acestea etice, spirituale sau artistice. Într-adevăr, 
deşi în afaceri este un scop în sine, valoarea financiară este atât un produs, cât şi o precondiţie 
pentru miriadele de alte valori susținute de către indivizi. Prin sublinierea primatului valorii 
financiare în cadrul afacerilor nu se face nici o afirmaţie despre ierarhizarea relativă a valorilor; 
definiția nu implică faptul că valoarea financiară e mai importantă decât alte valori, fie pentru 
proprietari sau pentru oricine altcineva” (ibidem,p.44). 

Definiția nu face nici o referire la motivația oamenilor de afaceri. Oamenii se apucă de 
afaceri din varii motive, dar această varietate nu are semnificaţie. Conexiunea dintre afaceri şi 
valoarea fi-nanciară este de natură logică, nu psihologică. Ce se întâmplă dacă proprietarii 
doresc altceva decât maximizarea profitului? Sternberg riscă această întrebare şi nu-i găseşte un 
răspuns acceptabil. 

În opinia ei, cei care vând bunuri şi servicii urmărind alte scopuri decât maximizarea 
profitului nu fac afaceri! Exemplele oferite de către autoarea britanică sunt de natură să producă 
perplexitate. Aşa-numita mişcare „ethical investment” — investitori ce nu acceptă să facă 
tranzacţii comerciale cu acele firme care poluează mediul, care produc armament, ţigări sau 
băuturi alcoolice, care susţin regimuri politice dictatoriale sau care exploatează forța de muncă 
ieftină din țările sărace — nu sunt afaceri! Nici conglomeratele japoneze, faimoasele keiretsu, nu 
sunt afaceri, deoarece nu urmăresc maximizarea profitului, ci sunt preocupate în primul rând de 
cucerirea unor segmente de piaţă pentru a salva locurile de muncă. Nici complexele industriale 
germane nu sunt afaceri, întrucât se concentrează pe consolidarea puterii!? „Proprietarii, spune 
Sternberg, au tot dreptul să dedice organizaţiile lor oricărui gen de scopuri. Totuşi, în măsura în 
care urmăresc altceva decât maxima lor valoare pe termen lung, ei, pur şi simplu, nu fac 
afaceri” (ibidem, p. 45). 

Neconvingătoare sunt şi argumentele cu care Sternberg îşi susține opţiunea pentru 
termenul „valoare”, față de avuţie (engl. wealth), proprietate (engl. assets) sau venituri (engl. 
revenues). O mică afacere asigură deţinătorilor ei un mijloc de trai, fără să aibă nimic de-a face 
cu opulenţa şi bogăţia; unele proprietăţi aduc mai multe pierderi decât câştiguri (de pildă, o 

construcție neocupată). Mai greu de înţeles este motivul pentru care Sternberg evită termenul de 
profit: în opinia ei, profitul este foarte „alunecos”, pretându-se la tot felul de artificii contabile 
derutante; în plus, profiturile se calculează pe termen scurt — or, ceea ce contează este valoarea 
unei afaceri înţeleasă ca potenţial de a aduce profituri pe termen cât mai lung. Mai bine definit 
conceptual, termenul de valoare adăugată este, la rândul său, de evitat deoarece, ca şi profitul, 
poate suferi manipulări contabile derutante. 

Valoarea acțiunilor pe pieţele bursiere a ar fi un instrument destul de bun de măsurare a 
valorii deţinute de către proprietari în cazul companiilor cotate la bursă. Spre deosebire de 
cifrele contabile, valoarea acţiunilor nu poate fi manipulată de către management; în plus, luând 
în calcul viitoarele încasări ale unei firme, valoarea bursieră nu suferă de îngustimea 
contabilizării pe termen scurt. Şi totuşi, informaţia furnizată de valoarea acțiunilor la un 
moment dat poate fi incompletă sau pur şi simplu inadecvată. În momente de criză, lumea îşi 
pierde capul, urmărind să scape cât mai repede de unele acţiuni momentan perdante, deşi, pe 
termen lung acele acțiuni au mari şanse de redresare şi consolidare; unele firme de prestigiu se 
bucură inerţial de încredere, deşi nu mai sunt performante; uneori, produse excelente nu sunt 
încă apreciate corect pe piaţa bursieră. Marele neajuns al valorii acţiunilor pe piaţa bursieră este 
faptul că nu se aplică numărului imens de afaceri care, nefiind corporatiste, nu sunt cotate la 
bursă. 

În concluzie, „cea mai bună modalitate de măsurare a valorii proprietarilor este acea 
compo-nentă a preţului acţiunilor care este transferabilă: încasările viitoare de lichidităţi. 
Valoarea pro-prietarului constă în valoarea prezentă a încasărilor viitoare de lichidităţi pe care 
proprietarii le vor obţine dintr-o afacere. În mod normal, aceste lichidităţi sunt de două tipuri: 
încasări distributive din afacere, sub formă de dividente sau alte beneficii, şi câştigurile sau 
pierderile de capital realizate atunci când (fiind în interesul financiar al proprietarului) afacerea 
este vândută” (ibidem, p. 48). 


Proprietari şi „participanţi” 

Dar de ce vorbim despre „proprietari” şi nu despre acționari? Pur şi simplu pentru că nu 
toate afacerile sunt corporaţii sau societăţi pe acțiuni. Nenumărate afaceri mici şi mijlocii au un 
singur patron ori se bazează pe un parteneriat nedivizat pe acţiuni. Cheia concepţiei expuse de 
către Elaine Sternberg stă însă în delimitarea radicală a proprietarilor faţă de participanți” 
(engl. stakeholders). Iniţial, termenul stakeholders desemna acele grupuri fără de al căror suport 
o afacere nu ar putea supraviețui, astfel încât participarea lor la activitatea afacerii este 
necesară. În cadrul acestor grupuri intră, în afară de proprietarii care furnizează capitalul iniţial, 
salariaţii şi clienţii, furnizorii şi creditorii, comunitatea locală şi chiar sistemul juridic. 

Progresiv sensul termenului „participanţi” a fost denaturat, ajungând să includă pe oricine 
are un interes oarecare față de business, fiind, într-un fel sau altul, afectat de rezultatele sale. 
După cum spune ironic Sternberg, „în acest sens lărgit, termenul a ajuns să incorporeze media, 
competitorii şi teroriştii, putând să cuprindă şi generaţiile viitoare sau copacii” (ibidem, p. 49). 
În mod tipic, teoria participării susține că o afacere este răspunzătoare faţă de toate categoriile 
de stakeholders şi că rolul managementului este acela de a satisface într-un mod cât mai 
echilibrat interesele lor diver-gente. Deşi foarte populară, teoria participării conţine, după 
Sternberg, patru erori fundamentale. 

În primul rând, confundă afacerile cu guvernarea, întrucât susține că toate categoriile de 
stakeholders sunt la fel de importante în afaceri, astfel încât acestea trebuie să le dea socoteală 

tuturor. Fals; proprietarii au întâietate, de vreme ce scopul afacerilor este profitul acestora şi nu 
binele public. 

În al doilea rând, teoria participării se bazează pe o confuzie în ceea priveşte natura 
responsabilități. Pornind de la faptul că afacerile sunt afectate de anumite grupuri şi că, la 
rândul lor, afectează diferite grupuri, se ajunge la concluzia că afacerile ar trebui să le dea 
socoteală. „Dar acesta este un nonsens, spune Sternberg. Afacerile sunt afectate de tot felul de 
lucruri — de gravitație, de starea vremii sau de rata dobânzilor — şi afectează, la rândul lor, 
Produsul Naţional 

Brut şi condiţiile de trafic, dar nu sunt răspunzătoare faţă de ele. În egală măsură, afacerile 
nu sunt şi, în mod rațional, nici nu pot fi răspunzătoare faţă de terorişti sau competitori. Faptul 
că afacerile trebuie să ţină cont de ei nu le conferă acestora nici un drept de a cere socoteală 
diferitelor afaceri. Nici faptul că sunt afectaţi de afaceri nu le dă nici un drept de control asupra 
lor“ (ibidem, p. 50). Acelaşi raționament este valabil şi în cazul salariaţilor, consumatorilor, 
furnizorilor sau creditorilor: afacerile trebuie să ţină cont de interesele lor deoarece este în 
propriul lor interes să facă acest lucru, dar singurii în faţa cărora afacerea trebuie să dea 
socoteală sunt proprietarii, dintr-un motiv foarte simplu: este afacerea lor. 

În al treilea rând, teoria participării distruge responsabilitatea unei afaceri. Dacă o afacere 
trebuie să dea socoteală tuturor, de fapt nu mai este răspunzătoare față de nimeni. O 
responsabilitate difuză este mai degrabă iresponsabilitate. În sfârşit, teoria participării nu oferă 
nici un criteriu de evaluare a răspunderilor unei afaceri. Negând că scopul afacerilor este 
valoarea proprietarilor şi solicitând ca afacerile să asigure echilibrul între interesele divergente 
ale diferitelor categorii de stakeholders, teoria participării lasă fără răspuns o serie de întrebări 
capitale: Cum să fie împăcate aceste interese? Sunt toate de egală importanță? Sunt unele mai 
importante decât altele? Dacă da, care sunt acestea? Când, cu cât sunt mai importante şi de ce? 
Neoferind nişte criterii clare şi valabile, acest mod de punere a problemei îi încurajează pe 
manageri să dea soluţii după cum îi taie capul, ceea ce le oferă posibilitatea de a lua decizii 
arbitrare, în favoarea lor. 

Rând pe rând, Elaine Sternberg respinge dreptul principalelor categorii de participanţi de a 
revendica un control cât de mic asupra afacerilor. Fără consumatori, o afacere n-ar putea exista, 
fireşte; dar satisfacerea nevoilor clienţilor este numai un mijloc pentru atingerea scopului 
oricărei afaceri — profitul. Satisfacerea nevoilor sociale nu este ceva caracteristic numai 
afacerilor; acelaşi lucru îl fac şi alte domenii de activitate, precum sistemul de sănătate sau cel 
de educaţie, care nu sunt afaceri. La fel stau lucrurile şi în ceea ce-i priveşte pe salariați; o 
afacere nu este un sindicat salarial. Cât despre manageri, în marile corporații există o mare 
distanță între executivi şi acţionari, deţinătorii de drept ai capitalului. În multe situaţii, 
managerii se comportă ca şi cum ar fi proprietarii afacerii pe care o conduc, ceea ce este 
profund imoral. Rolul lor este acela de a-şi folosi competenţa şi energia exclusiv spre a aduce 
acţionarilor un profit cât mai substanţial. 


* Termenul folosit de Sternberg şi de către mulți autori din spaţiul anglo-american este accountability. În sens strict, ar fi vorba de „socoteală” sau şi 
mai bine „seamă”, care permite jocul de cuvinte „a da seamă” cuiva (engl. to be accountable to) şi „a ţine seamă” (cont) de cineva (engl. to take 
someone into account). Din păcate, limba română nu poate face distincția fină dintre responsibility şi accountability, deosebit de relevantă în etică: 
un individ se poate simţi responsabil (engl. responsible) de faptele sale faţă de propria conştiinţă, chiar dacă nu este dator nimănui cu o justificare a 
actelor sale (engl. accountable for). Găsind un copil pierdut pe stradă, mă simt responsabil de soarta lui şi fac tot posibilul să-i găsesc părinţii sau 
tutorii, deşi nu am nici o obligaţie în acest sens şi nu trebuie să dau socoteală nimănui dacă trec fără să-mi pese; în schimb, persoana angajată ca baby 
sitter este răspunzătoare față de părinţii copilului pentru felul în care îşi îndeplineşte obligațiile contractuale şi poate fi trasă la răspundere dacă 
minorul încredințat suferă daune din motive ce-i sunt imputabile. 

Maximizarea pe termen lung a valorii proprietarilor 

În sfârşit, elementul central şi, totodată, cel mai des criticat al definiţiei afacerilor propuse 
de către Sternberg este maximizarea pe termen lung a valorii proprietarilor. „Este esențial ca 
obiectivul să fie maximizarea valorii proprietarilor, nu doar sporirea, promovarea, asigurarea 
sau susținerea acesteia. 

Obiective mai puţin stringente decât maximizarea nu reuşesc să diferențieze afacerile de 
alte activități. Dacă nu ar exista cerința de maximizare a valorii proprietarilor, orice activitate 
sau asociaţie care ar spori valoarea proprietarilor prin vânzări ocazionale ar trebui să fie 
considerată drept afacere. Amatorii (engl. hobbyists) care vând din când în când produsele lor 
ar conduce nişte afaceri, la fel ca şi familiile care îşi vând locuinţele. Dar fireşte, nu este cazul. 

Doar maximizarea oferă un criteriu suficient de clar şi de bine conturat al activităţii de 
afaceri. Tot felul de lucruri pot să creeze ori să conserve sau chiar să sporească valoarea 
proprietarilor; dacă scopul afacerilor ar fi numai acela de a păstra ori de a spori valoarea 
proprietarilor, nu ar exista nici un criteriu rațional de alegere a unei alternative faţă de altele. 
Atunci când, dimpotrivă, scopul este maximizarea valorii, alegerea este clară: politica, proiectul 
sau cursul de acţiune de urmărit sunt ace-lea care promit să producă, în timp, cele mai mari 
beneficii” (ibidem, p. 55). Fireşte că toate estimă-rile privind cursul viitor al acţiunilor 
întreprinse, pe baza deciziilor luate acum, sunt probabiliste şi nu pot oferi certitudini. Acest fapt 
nu schimbă cu nimic lucrurile, de vreme ce criteriul de rațio-nalitate a deciziilor este 
maximizarea profiturilor. Toate aceste premise, pe care Elaine Sternberg le enunță cu multă 
claritate, de pe poziţiile unei persoane cu multă experiență şi de mare succes în domeniul 
managerial, şi nu ex cathedra, conduc discursul ei către o la fel de clară expunere a principiilor 
interesului rațional, ca unic mod de concepere a obligaţiilor etice ale întreprinzătorilor. 


5.4. Interesul raţional 


Acestea sunt premisele teoretice pe baza cărora Elaine Sternberg defineşte răspunderile şi 
obligaţiile morale ale oamenilor de afaceri exclusiv din perspectiva egoismului luminat (engl. 
enlightened) sau a interesului raţional (engl. rational self-interest). Totul este de o simplitate 
dezarmantă, aproape geometrică. Omul de afaceri nu urmăreşte decât să câştige cât mai mult, 
pe termen lung; aceasta este „datoria” lui în calitate de businessman. Dacă ar fi în interesul lui 
să facă acest lucru, în limitele legii, fără să-i pese de nimeni altcineva, totul ar fi perfect. Din 
păcate, orice afacere depinde în diversele ei activităţi de numeroase alte grupuri de oameni, 
având şi aceştia interesele lor. Ignorarea sau nesocotirea acestor interese ale diferitelor categorii 
de stakeholders ar putea fi, uneori, profitabilă pe termen scurt, însă pe termen lung s-ar dovedi 
dezastruoasă. 

Din acest motiv — şi numai din acest motiv — un om de afaceri chibzuit, care îşi cunoaşte şi 
îşi serveşte bine, eficient, propriul interes este nevoit să ia în calcul şi intereselor celor de care 
depinde afacerea lui. Aceasta este esenţa egoismului luminat sau a interesului rațional, pe care 
Sternberg o rezumă astfel: „Deşi răspunderile lor față de stakeholders sunt limitate, afacerile 
nu-şi pot permite să ignore preocupările nici unei categorii de participanţi care ar putea să 
afecteze valoarea pe termen lung a proprietarilor. Afacerile pot fi afectate nu numai de reacţiile 
proprietarilor, ci şi de reacțiile salariaților şi ale clienților, furnizorilor sau creditorilor. 

Gusturile şi preferinţele lor, inclusiv preferințele morale”, vor influenţa dorinţa lor de a face 
afaceri cu o anumită firmă, drept pentru care trebuie avute în vedere în estimarea valorii pe 
termen lung a proprietarilor. Este important să fii corect atât faţă de furnizori, cât şi faţă de 
acționari, şi să fii cinstit în relaţiile cu salariaţii sau clienţii” (ibidem, p. 57). 

Corectitudinea trebuie să fie reciprocă între patronat şi angajaţi, între producători şi 
consumato-ri sau între creditori şi debitori. lată de ce se confirmă, cu argumente teoretice, ideea 
de bază a eticii în afaceri: „good ethics is good business”, pe când „bad ethics is bad business”. 
Aparent, Sternberg propune o viziune de-a dreptul cinică despre răspunderile şi datoriile morale 
ale oamenilor de afaceri: aceştia trebuie să ţină seama și de interesele altora doar în măsura în 
care acest „altruism interesat” — o contradicţie în termeni — este de natură să conducă la 
maximizarea profiturilor. 

În realitate, interpretarea propusă de către Sternberg nu este nici pe departe atât de cinică 
precum pare la prima vedere. În mod surprinzător, dacă avem premisele de la care porneşte în 
analiza ei, autoarea britanică afirmă că etica în afaceri nu propun un tip de moralitate diferită de 
cea universală; cu alte cuvinte, ar fi cu totul inacceptabilă şi de neconceput ideea că valorile şi 
normele morale valabile pentru ceilalți oameni n-ar fi semnificative pentru oamenii de afaceri, 
care ar avea de respectat alte valori şi principii morale speciale, rezervate numai lor. 

Etica în afaceri nu este decât o aplicaţie a regulilor morale generale în domeniul specific al 
afacerilor. Respingând cu argumente ferme relativismul etic şi axiologic, Sternberg afirmă 
universalitatea valorilor şi normelor morale. Şi mai importantă este afirmația ei că normele 
etice au prioritate faţă de scopurile intrinseci ale afacerilor, respectiv maximizarea pe termen 
lung a valorii proprietarilor. Dat fiind scopul limitat al afacerilor, principiile eticii în afaceri 
sunt acelea care se conformează valorilor de bază fără de care activitatea de business ar fi 
imposibilă. 

„Este important de notat, spune Sternberg, faptul că, deşi acţiunea în conformitate cu 
aceste principii-cheie tinde în mod natural să promoveze valoarea pe termen lung a 
proprietarilor, acest lucru nu este justificarea lor etică: justeţea morală a acestor principii este 
prioritară față de aplica-rea lor în afaceri şi independentă față de ea. Principiile ar fi corecte din 
punct de vedere etic chiar dacă, într-o situaţie particulară, ar stânjeni activitatea unei afaceri sau 
ar diminua valoarea pro-prietarilor. Afacerea unor asasini plătiți ar fi moralmente rea chiar dacă 
ar fi condusă astfel încât să maximizeze valoarea pe termen lung a proprietarilor şi chiar dacă 
nu ar fi ilegală” (ibidem, p. 79). 

Este o afirmaţie extrem de explicită şi de importantă, din păcate ignorată de criticii lui 
Sternberg. Datoria omului de afaceri este maximizarea profiturilor; după cum ar spune 
Aristotel, aceasta este „virtutea” proprie şi în cel mai înalt grad caracteristică a unui bun om de 
afaceri. Dar acesta nu este un robot, programat să nu urmărească nimic altceva, ci este în primul 
rând un om ca toţi ceilalți şi, în această calitate, se supune valorilor şi normelor morale 
universale, care trebuie să aibă prioritate față de scopul limitat al activităţii sale profesionale. 
Ori de câte ori interesul omului de afaceri intră în conflict cu valorile şi normele morale ca 
atare, acestea din urmă au prioritate, chiar dacă respectarea lor poate fi, momentan, în 
detrimentul afacerii sale. Iată, aşadar, cum vede Sternberg lucrurile: good ethics is good 
business nu înseamnă că, întrucât sporesc profiturile, principiile morale sunt bune — adică utile 
şi lucrative. Dimpotrivă, întrucât sunt intrinsec bune, principiile morale au, de regulă, drept 


35 Avem aici o clară ilustrare a punctului de vedere subiectivist asupra valorilor, ca simple chestiuni de gust sau preferinţe individuale. 

consecință maximizarea profitului pe termen lung, iar dacă, în anumite situaţii particulare, 
respectarea lor ar avea drept consecinţă o eventuală pierdere financiară, principiile morale au 
întotdeauna prioritate! 


5.5 Valori şi principii ale eticii în afaceri 


Care sunt, concret, valorile şi principiile morale indispensabile în afaceri? „În primul rând, 
maximizarea valorii pe termen lung a proprietarilor solicită o perspectivă de lungă durată. Dar 
aceasta solicită confidenţă (engl. confidence) care, la rândul său, necesită încredere (engl. trust). 
În plus, valoarea proprietarilor presupune cu necesitate posesie (engl. ownership) şi, ca atare, 
solicită respectul dreptului de proprietate (engl. property rights). Prin urmare, afacerile 
presupun un comportament care exclude minciuna, înşelătoria, furtul, crima, coerciţia, violența 
fizică şi orice ilegalitate, demonstrând în schimb onestitate şi spirit de dreptate (engl. fairness). 
Luate laolaltă, aceste constrângeri întrupează valorile a ceea ce s-ar putea numi „decență 
elementară” (engl. ordinary decency). Mai departe, întrucât e mai probabil ca afacerile să îşi 
atingă scopul definitoriu atunci când încurajează contribuţiile orientate în acest sens, şi nu 
altele, clasica dreptate distributivă (engl. distributive justice) este de asemenea esenţială” 
(ibidem, p. 79-80). 

Dornică de maximă rigoare şi precizie în definirea conceptului de afaceri, Sternberg se 
mulţumeşte cu sugestiile de loc limpezi ale termenului foarte vag de „decenţă elementară”, în 
legătură cu care enunţă platitudini sau idei de-a dreptul confuze. Ea îşi regăseşte vigoarea şi 
claritatea atunci când analizează dreptatea distributivă — concept de mare rezonanță în etica şi 
teoria politică din ultimele decenii, lansat de John Rawls. În cea mai generală formulare, 
principiul dreptății distributive afirmă că recompensele acordate în cadrul unei organizaţii 
trebuie să fie proporționale cu contribuţiile fiecărui membru al organizaţiei la realizarea 
obiectivelor acesteia. Dreptatea distributivă arată de ce se acordă beneficii: pentru contribuţiile 
aduse la realizarea obiectivelor asociaţiei. De asemenea, specifică şi cum trebuie alocate 
beneficiile: proporțional cu valoarea acelor contribuţii în urmărirea scopurilor unei asociaţii. De 
exemplu, obiectivul unei orchestre simfonice este performanța muzicală; prin urmare, criteriul 
de recompensare a membrilor orchestrei este valoarea interpretativă a fiecăruia din ei. O 
universitate are drept scop transmiterea de cunoştinţe şi formarea de competenţe profesionale; 
este firesc să fie premiaţi în primul rând acei profesori care contribuie cel mai mult la atingerea 
acestor obiective. Scopul afacerilor fiind maximizarea valorii, e logic să primească cele mai 
mari beneficii acei oameni care îşi aduc o contribuţie substanțială la prosperitatea unei firme. 

În practică, cele mai multe organizaţii trebuie să urmărească simultan mai multe obiective. 
În zilele noastre, până şi orchestrele simfonice sau universităţile cu greu îşi pot permite să 
ignore aspectele de ordin financiar. Însă a oferi cele mai mari onoruri muzicale unui contabil 
mai degrabă decât prim-solistului virtuoz sau dirijorului ar fi la fel de pervers ca şi premierea 
personalului dintr-o organizaţie comercială după cât de bine fluieră sau joacă ping-pong fiecare. 

Dreptatea distributivă serveşte atât ca principiu de alocare a beneficiilor, cât şi ca principiu 
de selecție şi promovare. E de la sine înţeles că lucrătorii conştiincioşi merită să fie mai bine 
recom-pensaţi decât chiulangii. Însă dreptatea distributivă reglează mai mult decât remuneraţia. 
Ea deter-mină cine să fie angajat sau concediat; alegerea firmelor ofertante cărora li se acordă, 
prin licitaţie, un contract şi, prin extensie, produsele, unităţile de producție şi proiectele care să 
fie finanţate. 

În fiecare caz, criteriul relevant nu ține de natura contribuitorului — identitatea şi motivația 
lui — ci numai de contribuţia lui ca atare. Nu contează faptul că un furnizor potențial este 
nepotul şefului sau un fost angajat al firmei, decât dacă le afectează capacitatea de a livra 
produse şi servicii de calitate, la preţuri avantajoase şi la timp. Dreptatea distributivă are în 
vedere realizările; dispozițiile şi aspirațiile sunt relevante în afaceri numai în măsura în care 
afectează efectiv sau potențial valoarea pe termen lung a proprietarilor. Principiul dreptății 
distributive suferă adesea anumite denaturări şi înțelegeri eronate. 

În primul rând, dreptatea distributivă se referă exclusiv la contribuţia fiecăruia la 
prosperitatea afacerii şi nu are nimic de-a face cu valoarea morală a unei persoane ca atare. 
Dacă individul A (un inginer, de exemplu) primeşte un salariu mai mare decât un alt individ B 
(un muncitor), aceasta nu înseamnă că A este în totalitate o persoană moralmente superioară lui 
B, ci numai că aportul său în afacere este mai consistent. 

În al doilea rând, ceea ce este corect sau just din perspectiva dreptăţii distributive se 
raportează întotdeauna la scopul definitoriu al unei anumite organizații şi nu la un standard 
abstract, exterior. Dreptatea distributivă nu are nici o tangenţă cu noţiuni nebuloase precum 
„salariu corect”, „preţ just” sau „venituri adecvate”. În plus, dreptatea distributivă specifică 
numai valoarea relativă ce trebuie alocată şi nu pe cea absolută. Unitatea de bază a 
recompenselor variază de la o organizaţie la alta şi, în cadrul aceleaşi organizaţii, de la o 
perioadă la alta, în funcţie de situaţia de moment a organizaţiei. 

În al treilea rând, dreptatea distributivă se aplică în interiorul unei organizaţii, nu între 
organi-zaţii diferite. Nu este prin urmare nedrept ca o afacere să obţină profituri mai mari decât 
alta ori ca salariaţii de la o firmă să fie mai bine plătiţi decât cei de la o altă companie. În sfârşit, 
dreptatea distributivă nu cere un tratament egal pentru toţi aceia care ocupă funcţii similare. 
Dimpotrivă: principiul dreptății distributive afirmă că aceia care au contribuții mai mari merită 
mai mult decât ceilalți. Dar aceste contribuţii sunt o chestiune de realizări concrete şi nu de 
categorie administrativă. 

Oameni cu aceeaşi calificare obţin, de regulă, rezultate inegale, în vreme ce uneori indivizi 
situați pe posturi inegale în schema de personal au contribuţii la fel de importante. „Plată egală 
pentru muncă egală” exprimă dreptatea distributivă numai dacă egalitatea se stabileşte pe baza 
contribuţiei individuale la maximalizarea valorii pe termen lung a proprietarilor (Rawls, 1973). 

În concluzie, analiza teleologică, din perspectivă internă sau restrânsă asupra afacerilor pe 
care o întreprinde Elaine Sternberg ajunge să recomande apăsat şi cât se poate de explicit 
atenția şi respectul față de consumatori; tratamentul corect şi stimularea, atât materială, cât şi 
morală a salariaţilor; înţelegerea şi imparțialitatea față de furnizori; deplina corectitudine faţă de 
creditori sau debitori; implicarea firmelor în viaţa publică a comunităților locale în care îşi au 
sediul; o contabilitate cât se poate de corectă, respectarea legalităţii şi achitarea tuturor 
obligaţiilor fiscale faţă de stat; protecția mediului şi, în ultimă instanță, un comportament 
echitabil în relațiile economice internaționale cu parteneri din ţările mai puţin dezvoltate din 
punct de vedere economic. Cu alte cuvinte, autoarea britanică susţine în fond toate cerințele 
opiniei publice militante față de activitatea oamenilor de afaceri, la care fără nici o îndoială ar 
subscrie cele mai stângiste cercuri din lumea capitalistă. 

Teoria sa a stârnit, totuşi, critici vehemente din câteva motive. În primul rând, ceea ce i se 
reproşează este faptul că susține toate aceste forme de responsabilitate morală a oamenilor de 
afaceri nu din elanuri altruiste, din respect şi iubire faţă de aproapele, ci din calcul interesat: e 
bine să ţinem cont de interesele diferitelor categorii de stakeholders nu pentru că aceştia merită 

considerație şi respect, ci pentru că aşa putem realiza profituri maxime. Critica este, din mai 
toate punctele de vedere, inconsistentă. Disputa pare mai degrabă de natură principial filosofică 
decât practică. Utilitariştii ar spune că nu contează motivația, câtă vreme consecințele sunt 
benefice pentru cât mai mulți; însă Sternberg ar obiecta că, în viziunea ei, afacerile nu au nimic 
de-a face cu fericirea unora sau altora. Kantienii ar susține că facerea de bine din motive 
interesate anulează orice valoare morală a unui act, prin urmare afacerile ar fi, în substanţa lor, 
amorale sau de-a dreptul imorale. În replică, Sternberg ar obiecta că, în viziune kantiană, nu 
trebuie să tratăm niciodată pe ceilalți numai ca pe nişte simple mijloace puse în slujba 
intereselor proprii, ci întot-deauna şi ca pe nişte scopuri în sine; or, ea spune explicit că valorile 
şi normele morale universale au întotdeauna prioritate față de interesele financiare. Dar nu aici 
se află miezul problemei. 

Disputa este mai curând ideologică. Intelectualii cu vederi de stânga, în marea lor 
majoritate universitari fără legătură directă cu lumea afacerilor, o percep (corect) pe Sternberg, 
ea însăşi o femeie de mare succes în business, ca pe o reprezentantă apologetică a intereselor 
cercurilor financiare foarte potente. Ideea că li se datorează respect şi consideraţie numai pentru 
că astfel se pot obţine profituri mult mai mari şi mai bine consolidate îi umple de furie. În 
calitate de consumatori, contribuabili şi locuitori ai unei planete din ce în ce mai poluate şi ai 
unei lumi în care contrastele sociale şi economice se adâncesc, leftiştii (adică stângiştii) se simt 
sfidați şi exploataţi de „cinismul” oamenilor de afaceri, pe care ar dori să-i vadă mai dispuşi să 
recunoască faptul că, fără implicarea diferitelor categorii de stakeholders, afacerile lor s-ar 
prăbuşi. 

Sternberg nu scapă de obiecţii nici din partea adepților liberalismului radical. Ideea de bază 
pe care se sprijină raţionamentele sale, care o duc la sublinierea obligaţiilor morale ale 
oamenilor de afaceri, este aceea de termen lung. Pe termen scurt, înşelătoria, ilegalitatea, 
incorectitudinea pot fi avantajoase; numai pe termen lung aceste practici îşi arată inevitabil 
reversul, soldându-se cu pierderi financiare. Problema, dificil de soluţionat, este cât de lung 
trebuie să fie „termenul lung” avut în vedere? După cum spunea ironic Friedman, pe termen 
lung cu toţii vom fi murit deja. La limită, „termenul lung” coincide cu Judecata de Apoi; or, 
capacitatea noastră previzională nu merge chiar atât de departe. Limitele acestei perspective au 
generat alte abordări, mai largi, în care afacerile sunt privite ca părți sau elemente ale sistemului 
economic global. 

Cap.6 RESPONSABILITATEA SOCIALĂ 
AFACERILE ÎN PERSPECTIVĂ MACROSOCIALĂ 


Ideea de bază a specialiştilor în business ethics care abordează afacerile dintr-o perspectivă 
lărgită este aceea că toți membrii societății au diferite nevoi materiale, pe care trebuie să le sa- 
tisfacă sistemul economic, prin activități de producție, prestări de servicii, distribuţie, repartiție 
etc. Pentru că oamenii au nevoie de hrană există agricultura şi industria alimentară; pentru că 
oamenii au nevoie de îmbrăcăminte există industria textilă; pentru că oamenii au nevoie de 
locuinţe există industria de construcţii etc. Afacerile nu reprezintă singurul mod posibil în care 
pot fi satisfăcute aceste nevoi materiale. Ele s-au impus, o dată cu ascensiunea capitalismului, 
ca fiind, cel puţin până în momentul de faţă, soluția cea mai eficientă de a susţine o creştere 
economică rapidă şi constantă (deşi nu lipsită de crize şi perioade mai dificile), o sporire a 
eficienței economice, a calităţii şi varietăţii produselor şi serviciilor, o scădere relativă sau 
absolută a prețurilor etc. 

Esenţial este faptul că nu societatea există pentru ca oamenii de afaceri să profite de pe 
urma ei, ci, dimpotrivă, afacerile există pentru a satisface nevoile sociale. 

Privind lucrurile din perspectiva unei singure întreprinderi comerciale, se poate trăi cu 
iluzia că există o piață, un capital disponibil, o sumă de furnizori şi competitori, din care un ins 
sau un grup cu inițiativă poate scoate nişte profituri mai mult sau mai puţin frumuşele; totul e să 
procedeze aşa cum trebuie. O anumită firmă sau companie poate spune: existăm şi funcţionăm 
datorită iniţiativei deţinătorilor de capital, acţionarii noştri, datorită competenţei managerilor 
noştri şi datorită hărniciei şi abnegaţiei salariaţilor noştri; suntem în business pentru că ne 
străduim să oferim produse ori servicii mai bune decât competitorii noştri, pentru că suntem 
eficienți şi corecți. Prin urmare, succesul nostru în afaceri este numai rezultatul muncii, al 
inteligenţei şi corectitudinii noastre, a tuturor, de la portari şi şoferi până la vârfurile Consiliului 
de administrație. 

Privind relaţiile economice la nivel macrosocial, se vede cu totul altceva, şi anume faptul 
că, fără nevoile de consum ale populaţiei, n-ar exista afaceri de nici un fel. Că o firmă sau alta 
merge bine sau prost, în funcție de management şi de conjuncturi, este un lucru de înţeles. Dar 
faptul că există firme în general este cu totul altceva şi, la acest nivel de analiză, raportul dintre 
afaceri şi societate se modifică radical: scopul unei firme este, într-adevăr, aşa cum spune 
Sternberg, să scoată un profit cât mai mare pentru proprietarii ei; scopul sau, mai bine spus, 
funcţia social-economică a firmelor ca sistem de piaţă concurenţială nu mai este profitul 
întreprinzătorilor, ci satisfacerea în cât mai bune condiţii a nevoilor sociale ale consumatorilor, 
printre care se cer enumerate nu numai nevoile de consum, ci şi nevoia unui loc de muncă şi a 
unor mijloace de trai, nevoia de a trăi într-un mediu natural nepoluat sau nevoia unor servicii 
publice vitale, precum educaţia, sănătatea, justiţia etc. O veche fabulă spune că pasărea îşi 
închipuie că ar zbura cu mult mai uşor dacă n-ar întâmpina rezistenţa aerului, fără să ştie că, în 
vid, s-ar prăbuşi la pământ. Deşi ar trebui să fie ceva mai inteligenți decât păsările, unii oameni 
de afaceri (din fericire nu toţi) gândesc şi se comportă ca şi cum nevoia de a ţine cont de 
pretenţiile şi de interesele puhoiului de stakeholders reprezintă un inconvenient în afaceri, pe 
care îl acceptă mârâind cu gândul la faptul că, făcându-le pe plac unora şi altora, în cele din 
urmă, tot ei vor ieşi în câştig. Ar trebui să reflecteze însă mai profund asupra faptului că, în 
absența acestor antipatice grupuri de consumatori, salariați, furnizori sau simpli locuitori ai 


74 
oraşelor în care îşi au sediul firmele lor, aceste firme nu ar mai avea obiect de activitate şi s-ar 
prăbuşi la fel ca nişte păsări puse să zboare în vid. 

Adepții perspectivei lărgite nu încearcă să impună oamenilor de afaceri alte datorii şi 
obligaţii mora-le decât acelea pe care le susține şi egoismul luminat sau interesul rațional. Toată 
disputa se poartă asu-pra motivelor pe care se întemeiază şi prin care se legitimează aceste datorii 
şi răspunderi morale. Pentru mulți oameni gândul că sunt trataţi corect numai din calcul interesat 
este pur şi simplu inacceptabil. 


6.1. O perspectivă contractualistă asupra afacerilor 


O tratare emblematică a afacerilor din perspectivă macrosocială oferă autoarea americană 
Laura Nash, în lucrarea sa Good Intentions Aside. A Manager's Guide to Resolving Ethical 
Problems (1993). În replică faţă de tratarea teleologică pe care ne-o oferă Sternberg, Nash 
propune o etică în afaceri „consensuală” sau „contractualistă”", construită pe ideea că sistemul 
capitalist se bazează pe un contract social voluntar între public şi afaceri, care se angajează să 
îşi îndeplinească anumite îndatoriri reciproc avantajoase. 

Vrând parcă să răstoarne cuvânt cu cuvânt teza lui Sternberg, potrivit căreia scopul 
afacerilor este maximizarea pe termen lung a valorii proprietarilor, mijlocul fiind satisfacerea 
nevoilor sociale, Nash afirmă că „scopul principal al afacerilor este crearea şi furnizarea de 
valoare, pe o piață controlată voluntar sau democratic. Totodată, piaţa are (prin intermediul 
cumpărătorilor şi al legii) obligația să asigure ca afacerile să primească un venit corect în 
schimbul valorii furnizate. Astfel, profitul devine rezultatul altor condiţii inițiale, mai degrabă 
decât prima condiţie a afacerilor, iar eficiența este mai degrabă o componentă decât definiția 
valorii livrate” (Nash, 1993, p. vi). 

De pe această poziţie, nu-i de mirare că Laura Nash respinge, totodată, şi interesul raţional 
întrucât, pusă în practică, această teorie nu stimulează nici condiția morală, nici eficiența 
economică scontată. Modelele etice ale interesului rațional nu mai sunt menite astăzi să 
fundamenteze cu adevărat creşterea unei firme pe termen lung, ci au fost pervertite în justificări 
ale unei atitudini profund egoiste, pe care Nash o numeşte „etica supraviețuirii”? : fiecare 
pentru sine şi totul e permis pentru supraviețuirea firmei. 

Ilustrând cum nu se poate mai bine ideea că dezacordul său cu etica interesului raţional 
vizează nu consecințele practic-normative ale acestuia, ci motivele care stau la baza lor, Laura 
Nash afirmă că modelul egoismului luminat „este corect din punct de vedere teoretic şi eronat 
sub aspect atitudinal” (ibidem, p. 65). Chiar dacă în teorie se recomandă considerarea 
intereselor celorlalţi, întrucât motivul asumării de responsabilități sociale este numai interesul 
propriu, se cultivă o atitudine fundamental egoistă a oamenilor de afaceri; şi cum consecinţele 
pe termen lung ale deciziilor manageriale sunt greu de evaluat, de cele mai multe ori, crede 
Nash, oamenii de afaceri preferă să ia în calcule numai urmările imediate ale deciziilor lor, 
invocând cel mai adesea constrângeri severe ale pieţii şi ale concurenței, ceea ce îi face să 
ignore interesele altor grupuri, în măsura în care aceasta nu le compromite, în mod evident, 
interesele. De asemenea, „luminat” sau nu, egoismul conduce la percepţia normelor morale ca 
pe nişte constrângeri neplăcute, impuse de factori exteriori şi respectate nu din convingere 
interioară, ci de teama unor consecinţe nefavorabile asupra firmei, cauzate de nerespectarea lor. 


3*în original, covenantal ethic 
37În original, survival ethic 

Pe acest fond, etica în afaceri tinde să se reducă la respectul față de lege, cu toate 
inconvenientele practice ale unei atari atitudini. 

Egoismul luminat este şi contraproductiv, afirmă Nash. Interesul exclusiv față de 
bilanțurile contabile — des invocatul bottom line — îngustează percepția şi imaginația 
managerială, ignorând nevoile şi preferinţele dinamice ale consumatorilor. Cei care urmăresc 
exclusiv propriul produs, felia lor de piață şi maximizarea profitului îşi îngustează perspectiva. 
Orice reacţie negativă a pieţei nu dă un semnal privind nevoile consumatorului, ci alimentează 
obsesia tehnicistă de a scădea costurile de producţie; în consecință, se ajunge la mediocritate, 
lipsă de imaginaţie, teama de inovaţie, status quo. 

În acelaşi spirit, Nash continuă cu tot felul de imprecaţii la adresa celor care profesează 
interesul rațional: când acesta are dreptate, i se acordă corectitudinea teoretică, dar i se impută 
motivaţia imorală, sugerându-se, totodată, că teoria nu merge în practică, de unde concluzia, 
repetată la nesfârşit: motivele sunt rele, iar aplicarea în practică dă, de cele mai multe ori, greş, 
ducând la rezultate deopotrivă neonorabile sub aspect etic şi, de asemenea, ineficiente din punct 
de vedere economic. Simţind că abuzează de prea multe speculaţii ipotetice, privind ceea ce s- 
ar putea întâmpla unora sau altora care îşi conduc afacerile profesând interesul raţional, Nash 
apelează la un ultim argument factual, cât se poate de discutabil: practica dovedeşte că firmele 
care promovează un standard etic înalt au rezultate economice mai bune decât acelea care nu 
urmăresc decât maximizarea profitului. Pe lângă faptul că afirmaţia nu se bazează pe o statistică 
riguroasă, ci numai pe câteva exemple convenabile, aprecierea Laurei Nash este inconsistentă, 
deoarece nu se poate şti nimic despre motivația care stă la baza acestor standarde etice înalte; 
ele pot fi foarte bine autoimpuse de către firmele respective din perspectiva interesului rațional. 

Păstrând până la capăt simetria antitetică faţă de Sternberg, Nash este foarte clară şi 
categorică în enunțarea principiilor de bază ale teoriei sale, dar începe să adopte poziţii 
defensive, cu rezultate de multe ori confuze şi inconsistente, pe măsură ce analizează 
consecinţele practice ale principiilor la care aderă. În cazul lui Sternberg, după tăioasa afirmare 
a maximizării profitului ca scop definitoriu al afacerilor, urmează retragerea pe poziţii mai 
blânde, în lumina argumentelor interesului raţional: da, maximizarea profitului înainte de toate 
(dacă vrem să facem afaceri, nu opere caritabile) — însă chiar maximizarea profitului pe termen 
lung solicită considerarea atentă a intereselor celor de care depinde bunul mers al afacerilor, 
drept pentru care se recomandă, destul de sumar şi cu multe neclarităţi, „decenţa elementară” şi 
„dreptatea distributivă”. 

Cu Nash se întâmplă invers. Ea începe prin a enunţa categoric principiul potrivit căruia 
scopul afacerilor este satisfacerea nevoilor sociale, profitul fiind o recompensă meritată a celor 
care pun mai presus de orice satisfacerea consumatorilor, corectitudinea față de salariaţi, 
furnizori sau creditori. Ea începe să aibă dificultăți în momentul în care trebuie să admită — ce-i 
drept, fără entuziasm - faptul că o afacere trebuie să fie, totuşi, profitabilă. Oricât de 
responsabili şi devotați binelui public, oamenii de afaceri nu sunt asistenţi sociali; misiunea lor 
este aceea de a realiza nişte câştiguri substanţiale din activitatea pe care o desfăşoară. De aici 
încolo, Nash începe să facă un compromis după altul, acordând oamenilor de afaceri dreptul de 
a-şi asuma responsabilități în măsura în care acest fapt nu le pune în pericol firma şi 
perspectivele ei de dezvoltare ulterioară. Da, în primul rând, grija faţă de public şi stakeholders 
(dacă vrem să fim nişte oameni de afaceri cu un standard înalt de responsabilitate etică) — însă 
numai în măsura în care avântul nostru umanitar nu pune în pericol succesul economic, drept 
pentru care se recomandă, la fel de confuz ca şi „decenţa elementară” de care vorbeşte 

Sternberg, o etică în afaceri „consensuală” sau „contractualistă”, a cărei miză este un echilibru 
cât mai corect între interesele publicului şi recompensa cuvenită oamenilor de afaceri pentru 
produsele şi serviciile lor. 

Comparaţia dintre perspectiva egoismului „luminat” şi viziunea eticii „contractualiste”, aşa 
cum se conturează aceste abordări în cele două lucrări reprezentative la care ne-am oprit, mai 
scoate în evidență un aspect important. La nivel microeconomic, cadrul conceptual este destul 
de restrâns, iar argumentarea destul de stringentă o dată ce sunt acceptate premisele demersului: 
afacerea ca întreprindere privată în economia de piață, având drept unic scop maximizarea 
profitului prin mijloace legale. Implicit, singurele obligaţii morale ale managementului sunt 
legate de creşterea pe termen lung a valorii proprietarilor, iar considerarea intereselor diferitelor 
categorii de stakeholders se impune doar în măsura în care poate contribui la maximizarea 
profitului. 

Adoptând o perspectivă mult mai largă, teoriile care definesc afacerile la scară 
macrosocială au nevoie de un cadru conceptual mai vast şi mai elaborat, în care să se poată 
contura — într-o argumentare nu atât de stringentă — o mare varietate de „responsabilități 
sociale” pe care afacerile trebuie să şi le asume nu motivate de interesul egoist al 
întreprinzătorilor, ci în virtutea unor funcţii şi roluri sociale definite prin „contractul social” 
dintre întreprinzători şi ansamblul societăţii. În cele ce urmează vom încerca să caracterizăm 
conceptele principale pe care se fundează teoria „responsabilităţi sociale” a firmelor 
comerciale. 


6.2. Ce este o corporație? 


Deşi poate să pară cu totul banal, răspunsul precis la această întrebare este cât se poate de 
important, căci identificarea practică şi legală a corporațiilor are implicații semnificative în 
soluționarea unei probleme esenţiale: dacă firmele încorporate — societățile anonime pe acțiuni 
— pot avea obligaţii morale; iar dacă pot avea astfel de obligaţii, care sunt acestea? Este evident 
pentru oricine că organizaţiile comerciale nu sunt identice cu indivizii; or, tot ceea ce se ştie în 
materie de etică se referă la criteriile decizionale ale agenților individuali, orientați de valorile şi 
normele lor morale. Înainte de a înşirui, mai mult sau mai puţin revendicativ, obligaţiile morale 
pe care unul sau altul crede că trebuie să şi le asume corporaţiile, trebuie să vedem dacă acestea 
pot avea astfel de obligații. 

Firma încorporată este, de departe, forma dominantă de entitate organizațională în 
economia de piață modernă. Chiar dacă nu toate afacerile au statut de corporație (micile firme 
de familie sau liber profesioniştii) şi chiar dacă multe corporații sunt societăți non-profit 
(organizaţii caritabile, universități sau cluburi sportive), afacerile care domină economia de 
piaţă şi care sunt cel mai adesea ţinta atacurilor şi criticilor vehemente privind pretinsa lor 
imoralitate sunt societăţile pe acțiuni. Dar poate avea obligații morale o organizație anonimă 
sau discuţia priveşte exclusiv comportamentul şi deciziile indivizilor care fac parte dintr-o 
anumită organizație? Ca să putem răspunde, trebuie să stabilim care sunt trăsăturile esenţiale 
ale unei corporaţii. 


Trăsături definitorii ale unei corporaţii 
Iată cum definesc noţiunea de corporație Crane şi Matten: „O corporație este, definită în 
esenţă, în termeni de statut legal şi de proprietate asupra bunurilor” (Crane & Matten, 2004, p. 

38). Din punct de vedere legal, o corporație are personalitate juridică, fiind considerată drept o 
entitate independentă față de indivizii care lucrează în cadrul ei, care o conduc, care investesc în 
ea sau care primesc din partea ei anumite produse şi servicii. Din acest motiv, o corporație se 
bucură de succesiune perpetuă; cu alte cuvinte, este o entitate ce poate supravieţui după 
dispariția oricărui investitor, salariat sau consumator individual, cu condiţia să îşi găsească alți 
investitori, salariați sau consumatori. 

Acest statut legal stă la baza celei de-a doua trăsături definitorii a corporațiilor. Bunurile 
aflate în proprietatea unei corporaţii nu sunt ale acţionarilor sau ale managerilor, ci aparțin în 
exclusivitate organizaţiei. Uzinele, birourile, utilajele, computerele şi toate celelalte bunuri ale 
unui mare conglomerat cum sunt, de exemplu, I.B.M., Unilever sau Toyota Motor Company, 
aparțin firmelor respective şi nu acţionarilor. Aceştia nu au dreptul să vină la sediul unei firme 
şi să plece acasă cu un computer sau cu un birou, în virtutea participării fiecăruia la capitalul 
integrat al corporației. În mod similar, salariaţii, furnizorii sau consumatorii încheie contracte 
cu organizația şi nu cu acţionarii ei. 

Implicaţiile acestei stări de fapt sunt deosebit de semnificative în înţelegerea răspunderilor 
ce revin corporațiilor: 

O În calitate de „persoane juridice”, corporaţiile au anumite drepturi şi obligaţii în 

societate, la fel ca şi cetăţenii unui stat. 

O Nominal, corporaţiile se află în proprietatea acţionarilor, dar există independent faţă de 
aceştia. Corporaţia posedă bunurile sale, iar acţionarii nu sunt răspunzători de 
datoriile sau daunele provocate de corporație (ei au răspundere limitată). 

O Managerii şi directorii au răspunderea „fiduciară” de a proteja investițiile acţionarilor. 
Aceasta înseamnă că se aşteaptă din partea managementului să păstreze investițiile 
acţionarilor în siguranţă şi să acționeze spre a le satisface cât mai bine interesele. 

Toate aceste premise creează un cadru legal în care corporaţiile sunt vizate de problema 
responsabilităţii, dar nu înseamnă că ele ar avea numaidecât nişte obligaţii morale. O persoană 
se simte responsabilă pentru acţiunile sale şi încearcă sentimente de mândrie sau ruşine pentru 
faptele sale bune sau rele, ceea ce nu se poate spune despre nişte entități artificiale, 
neînsufleţite, cum sunt corporaţiile. lată de ce este necesar să privim mai îndeaproape natura 
specifică a responsabilităţii corporațiilor. 


Pot corporaţiile să aibă responsabilităţi sociale? 

În 1970, imediat după prima afirmare viguroasă a eticii afacerilor în Statele Unite, viitorul 
laureat al Premiului Nobel pentru economie, Milton Friedman publica un articol mult dezbătut 
şi astăzi, întrucât este considerat un text clasic al celor care contestă rolul social al corporațiilor. 
Sub titlul provocator „Responsabilitatea socială a afacerilor este aceea de a spori profiturile”, 
Friedman respinge categoric ideea de responsabilitate socială a corporațiilor, în virtutea 
următoarelor trei argumente: 

O Numai ființele umane sunt moralmente responsabile de acțiunile lor. Corporaţiile nu 
sunt fiinţe umane şi, prin urmare, nu pot să îşi asume cu adevărat răspunderea morală 
pentru ceea ce fac. Întrucât organizaţiile sunt alcătuite din indivizi umani, numai 
aceştia sunt, fiecare în parte, responsabili pentru acțiunile lor în cadrul corporațiilor. 

O Unica responsabilitate a managerilor este aceea de a acționa în interesul acţionarilor. 
Atâta timp cât o corporație se supune cadrului legal pe care societatea l-a instituit 
pentru afaceri, singura responsabilitate a managerilor unei corporaţii este aceea de a 

realiza un profit, deoarece acesta este scopul pentru care a fost creată organizația 
comercială şi pentru care au fost angajaţi managerii. A acţiona în vederea oricărui alt 
scop înseamnă abandonul răspunderii lor şi un adevărat „furt? din buzunarele 
acţionarilor. 

O Problemele sociale sunt de competența statului şi nu îi privesc pe managerii 
corporațiilor. În concepţia lui Friedman, managerii nu trebuie şi nici nu pot să decidă 
ce anume serveşte cel mai bine interesele societăţii. Aceasta este treaba guvernului. 
Managerii corporațiilor nu sunt nici pregătiți să fixeze şi să urmărească țeluri sociale 
şi, spre deosebire de poli-ticieni, nici nu sunt aleşi în mod democratic să se ocupe de 
aşa ceva (Friedman, 1970). 

Toate aceste contraargumente ale lui Friedman merită atenție. Să analizăm mai întâi ideea 
lui că o companie nu poate fi moralmente responsabilă pentru acţiunile sale, de vreme ce 
deciziile aparţin unor indivizi. 


Poate fi o corporație moralmente responsabilă? 

Întrebarea cheie este următoarea: este corporaţia numai o colecţie de indivizi care lucrează 
laolaltă sub acelaşi acoperiş sau este o entitate nu numai din punct de vedere juridic, ci şi 
moral? Poate o corporație să îşi asume responsabilitatea morală pentru corectitudinea sau 
incorectitudinea etică a faptelor sale? Dezbaterea acestei probleme este cât se poate de amplă, 
aducând în discuţie o mare varietate de argumente pro şi contra. Tendința dominantă în 
literatura de specialitate susține că se pot atribui şi corporațiilor anumite răspunderi morale, dar 
acestea sunt mai puţine şi mai slabe decât responsabilitățile morale ale indivizilor. 

Argumentele se bazează, în principal, pe următoarea idee: pentru a atribui responsabilitate 
morală corporațiilor, este necesar să se arate că, pe lângă independenţa legală față de membrii 
lor (în sensul celor discutate anterior), corporaţiile contează şi ca agenți independenţi față de 
indivizii care le alcătuiesc. 

Două argumente pledează în acest sens. Primul argument este acela că, pe lângă indivizii 
care iau decizii în cadrul unei companii, fiecare organizaţie posedă o structură decizională 
internă, care orientează deciziile corporației în direcţia anumitor obiective predeterminate. 
Această structură decizională internă devine manifestă în diferite elemente care, însumate şi 
sincronizate, dau naştere unor situaţii în care majoritatea acțiunilor corporației nu pot fi puse pe 

seama unor decizii individuale şi, ca atare, nu angajează doar responsabilități individuale. 
Structura decizională internă a corporației se afirmă în statutul organizației şi în politicile 
şi strategiile companiei care determină acțiunile acesteia dincolo de orice contribuție 
individuală. Această viziune nu exclude faptul că indivizii păstrează o marjă de acțiune 
independentă în cadrul corporației şi că există un număr apreciabil de decizii care pot fi 
urmărite până la agenţii individuali ce le-au adoptat. Aspectul crucial este acela că, în mod 
normal, corporaţiile posedă un cadru decizional organizat, stabilind explicit sau implicit scopul 
final al deciziilor, scop care transcede în mod evident cadrul responsabilităţilor individuale. De 
exemplu, dacă scopul strategic al unei firme constructoare de automobile sau de aparatură 
electronică este cucerirea şi consolidarea de noi pieţe prin oferta de produse de calitate medie şi 
la prețuri mici, indivizii cu atribuţii decizionale în cadrul firmei au libertatea de a îşi asuma 
răspunderi pentru realizarea obiectivului strategic al firmei, dar nu şi libertatea de a pune în 
discuţie şi de a modifica după cum crede fiecare acest obiectiv. Altele vor fi criteriile de decizie 

managerială în cazul unei firme al cărei obiectiv strategic este păstrarea locurilor de muncă, 
menţinerea poziției dominante pe piaţa internă sau creşterea cotaţiei la bursă a acțiunilor sale. 

Al doilea argument care susţine dimensiunea morală a responsabilităţii corporațiilor este 
faptul că toate companiile au nu numai o structură decizională internă, ci şi un set de valori care 
definesc ceea ce se consideră a fi corect sau incorect în cadrul corporației şi anume o cultură 
organizațională. Aceste convingeri şi valori exercită o puternică influență asupra deciziilor şi 
comportamentelor individuale. Multe dintre problemele ce vor fi discutate în ultima secțiune (şi 
pentru care companiile sunt blamate sau lăudate) îşi au rădăcinile în cultura corporației. De 
exemplu, mulți comentatori economici au pus politica firmei Levi Strauss & Co. de combatere 
a muncii salariate a copiilor şi de promovare a altor drepturi ale omului în țările în curs de 
dezvoltare pe seama convingerilor etice şi ale valorilor centrale pe care firma le cultivă de 
multă vreme cu remarcabilă consecvență. 

Putem, prin urmare, să tragem concluzia că organizaţiile au, realmente, un anumit nivel de 
responsabilitate morală ce reprezintă mai mult decât responsabilitățile însumate ale indivizilor 
din alcătuirea lor. În afară de faptul că, în majoritatea țărilor dezvoltate, cadrul legal tratează 
corporaţia ca pe o persoană „juridică” artificială, răspunzătoare legal pentru acţiunile sale, 
corporaţia se manifestă totodată şi ca un agent autonom, în măsura în care scopurile şi climatul 
său axiologic intern modelează şi predetermină deciziile indivizilor ce intră în componenţa lor. 

În cele ce urmează vom analiza cel de-al doilea contraargument enunțat de Friedman şi 
adepţii săi, conform căruia managerii nu pot avea nici o altă responsabilitate socială în afară de 
obligaţia lor profesională de a face ca firmele pe care le conduc să fie cât mai profitabile pentru 
acţionarii care i-au mandatat. În acest scop, vom prezenta cele mai influente concepte în etica 
afacerilor din ultimele două decenii: responsabilitatea socială a corporațiilor şi teoria 
participativă a firmei (stakeholder theory). 


6.3. Responsabilitatea socială a corporațiilor 


Reflecţia sistematică asupra cadrului conceptual pentru înțelegerea responsabilităţii sociale 
a corporațiilor a fost inaugurată acum jumătate de secol de către americani. Disputele de până 
acum s-au concentrat pe două teme esenţiale: cum se poate argumenta că organizațiile au 
deopotrivă responsabilităţi financiare şi sociale? Şi care este natura acestor responsabilităţi 
sociale? Să cercetăm aceste două probleme pe rând. 


De ce au corporaţiile responsabilităţi sociale? 

Această întrebare a stârnit aprige şi extinse controverse în trecut, dar astăzi, majoritatea 
autorilor acceptă că afacerile au, într-adevăr, şi alte responsabilități în afară de imperativul 
profitabilităţii maxime. Cele mai convingătoare s-au dovedit argumentele de ordin economic, 
legate de logica interesului rațional sau a egoismului luminat, despre care am discutat pe larg. 
În acest cadru argumentativ, corporaţiile îşi asumă o serie de responsabilităţi sociale în măsura 
în care efectele sunt benefice pentru profiturile lor. Iată câteva exemplificări suplimentare: 

+ Corporaţiile percepute ca fiind socialmente responsabile pot beneficia de o clientelă 
mai largă şi mai satisfăcută, în vreme ce o percepţie publică de iresponsabilitate socială 
se poate solda cu un boicot sau cu alte acțiuni ostile din partea consumatorilor. De 
pildă, în 2001 gigantul petrolier ExxonMobil a avut de suportat boicotul unui mare 
număr de consumatori din Europa, drept reacţie faţă de refuzul companiei de a semna 

protocolul de la Kyoto privind prevenirea încălzirii globale, protocol împotriva căruia 
ExxonMobil a dus o foarte activă campanie de lobby. 

+ În mod similar, angajaţii pot fi atraşi să lucreze pentru acele corporaţii pe care le percep 
ca fiind socialmente responsabile şi pot fi chiar devotați şi mândri să lucreze la astfel de 
firme 

+ Implicarea voluntară a companiilor în acțiuni şi programe sociale poate să prevină 
inițiativele legislative ale guvernelor, asigurând astfel o mai mare independență a 
corporațiilor față de controlul guvernamental. 

+ Contribuțiile pozitive la dezvoltarea socială pot fi considerate de către firme drept 
investiţii pe termen lung în consolidarea unei vieţi comunitare mai sigure, mai bine 
educate şi mai echitabile, de care pot profita şi corporaţiile, desfăşurându-şi activitatea 
într-un mediu de afaceri mai dinamic, mai potent şi mai stabil. 

Acestea sunt motive economice serioase care pot fi în avantajul corporațiilor dacă şi-ar 
asuma anumite obligaţii faţă de diferite grupuri sociale. În articolul său din 1970, Friedman nu 
contestă valabilitatea unor astfel de acțiuni, ci susține doar că ele sunt generate de interese 
egoiste, astfel încât nu trădează nici un fel de responsabilitate socială, ci doar îşi maschează 
dorinţa de profit sub mantia unei respectabilităţi sociale. Cred că Friedman are dreptate din 
acest punct de vedere, confirmând ideea kantiană că valoarea morală a unei acţiuni este, în mod 
decisiv, dependentă de intențiile cele mai profunde ale agentului. Problema etică nu este aceea 
dacă profiturile cresc în urma unor acţiuni cu finalitate socială, ci dacă motivul inițial al acestor 
acțiuni este dorința de profit sau respectul față de interesele legitime ale altor grupuri sociale. 
Din păcate, motivele care stau la baza acţiunilor unei forme organizatorice sunt greu, dacă nu 
chiar imposibil, de stabilit cu certitudine. Pe de altă parte, cu toate studiile întreprinse până 
acum, a fost practic imposibil de „dovedit” fără dubii o relație directă între responsabilitatea 
socială şi profitabilitate. Chiar dacă probele acumulate par să sugereze o corelaţie pozitivă între 
cele două aspecte, relaţia de cauzalitate dintre ele rămâne problematică. Atunci când companiile 
de succes inițiază programe de responsabilitate socială e cât se poate de rezonabil să ne 
întrebăm dacă aceste programe contribuie la succesul firmelor respective sau mai degrabă 
succesul financiar le îngăduie „luxul” implicării în inițiative „generoase”. 


Pe lângă aceste argumente de ordin economic, trebuie să avem în vedere şi argumentele 
morale în favoarea responsabilităţii sociale a corporațiilor. 

O Corporaţiile dau naştere unor probleme sociale şi, prin urmare, au responsabilitatea 
de a le soluţiona şi de a preveni apariția unor noi probleme. Prin inovaţii tehnologice 
şi creşterea eficienței, firmele duc la dispariţia anumitor ocupaţii şi, implicit, la 
creşterea şomajului, migrația forței de muncă, depopularea unor zone afectate de o 
recesiune structurală şi suprapopularea zonelor de boom economic; corporaţiile 
poluează mediul, exploatează resursele neregenerabile etc. Nu este corect, din punct 
de vedere moral, ca întotdeauna alţii să suporte consecinţele acestor fenomene, de pe 
urma cărora companiile au numai de câştigat. 

O În calitate de actori sociali puternici, cu acces la resurse importante, corporaţiile 
trebuie să îşi utilizeze puterea şi resursele în mod socialmente responsabil. O 
corporație multinațională, care a acumulat un capital enorm prin munca şi 
creativitatea angajaţilor săi din ţara de origine, bucurându-se de sprijin din partea 
guvernului vreme îndelungată, nu procedează corect atunci când, urmărind să-şi 

maximizeze profiturile, se delocalizează, mutându-şi activele în țările din Lumea a 
Treia, unde salariile sunt mult mai mici şi reglementările de protecție a mediului mult 
mai puţin severe, fără să-i pese de salariaţii care îşi pierd locurile de muncă „de 
acasă”. 

Toate activitățile corporațiilor au un anumit impact social, fie prin produsele şi 
serviciile pe care le oferă sau locurile de muncă pe care le asigură, fie indirect, prin 
efectele lor asupra altor companii. Drept urmare, corporaţiile nu pot să eludeze 
răspunderea pe care o incumbă acest impact, indiferent dacă este unul pozitiv, negativ 
sau neutru. 

CO Departe de a depinde exclusiv de ceea ce fac acționarii lor, activitatea corporațiilor se 
bazează pe contribuţia unor largi şi variate grupuri socio-profesionale (precum 
angajaţi, consumatori, furnizori, comunități locale — într-un cuvânt stakeholders), 
având, prin urmare, datoria de a ţine seama şi de interesele acestor grupuri. 

Date fiind toate aceste argumente de ordin economic şi moral în favoarea asumării de către 
corporaţii a unor responsabilităţi sociale, se poate aprecia că, din punct de vedere teoretic, 
chestiunea pare suficient de solid clarificată; practic însă, vom vedea, în continuare, că se ridică 
destule probleme în ceea ce priveşte posibilitățile de a trage la răspundere corporaţiile pentru 
comportamentul lor etic discutabil, când nu de-a dreptul imoral. Deocamdată, ne vom concentra 
asupra unei alte probleme: dacă organizaţiile comerciale au o serie de responsabilităţi sociale, 
ce forme concrete îmbracă acestea? 


Tipuri de responsabilităţi sociale ale corporațiilor 
De bună seamă, cel mai elaborat şi cel mai larg acceptat model al responsabilităţilor 
sociale ale corporațiilor este aşa-numitul „model cvadripartit al responsabilităţi sociale 
corporatiste”, propus iniţial de către Archie Carroll în 1979 şi perfecţionat apoi într-o lucrare 
recentă, realizată în colaborare cu A. K. Buchholtz (Carroll & Buchholtz, 2000). Acest model 
este reprezentat în figura de mai jos. 

Modelul cvadripartit al responsabilităţii sociale corporatiste (Carroll, 1991) 


Responsabilități 


filantropice Dorite de societate 


Responsabilități Aşteptate de societate 
etice 


Responsabilități Pretinse de societate 
legale 


Pretinse de societate 


apud Crane & Matten (2004) 


Carroll priveşte responsabilitatea socială a corporației ca pe un concept multistratificat, în 
care distinge patru aspecte intercorelate — anume responsabilități economice, legale, etice şi 
filantropice, dispuse piramidal, astfel încât „adevărata” responsabilitate socială presupune 
reunirea tuturor celor patru niveluri în comportamentul corporației. Ca atare, Carroll şi 
Buchholtz oferă următoarea definiţie: „Responsabilitatea socială a corporației cuprinde ceea ce 
societatea aşteaptă din partea unei organizaţii din punct de vedere economic, legal, etic şi 
filantropic într-un anumit moment” (Carroll & Buchholtz, 2000, p. 35). 

Responsabilitatea economică. Companiile au acţionari care pretind un câştig rezonabil 
pentru investiţiile lor, au angajați care doresc slujbe sigure şi bine plătite, au clienți care cer 
produse de bună calitate la preţuri accesibile etc. Aceasta este prin definiţie rațiunea de a fi a 
diferitelor afaceri în societate, astfel încât prima responsabilitate a unei afaceri este aceea de a fi 
o unitate economică funcțională şi de a se menţine pe piaţă. Primul strat al responsabilității 
sociale a corporației reprezintă baza celorlalte tipuri de responsabilități, pe care le susţine şi le 
face posibile. Iată de ce satisfacerea responsabilităţilor economice este pretinsă? (adică 
solicitată imperativ) tuturor corporațiilor. 

Responsabilitatea legală. Responsabilitatea legală a corporației solicită ca afacerile să se 
supună legilor şi să respecte „regulile jocului”. În majoritatea cazurilor, legile codifică vederile 
şi convingerile morale ale societăţii, astfel încât respectarea lor este o condiţie necesară a 
oricărei reflecții ulterioare privind responsabilitățile sociale ale unei firme. De exemplu, în 
ultimii ani mai multe firme de marcă au avut de suportat penalităţi în urma dovedirii în justiţie a 
unor practici de concurenţă neloială, materializate în strategii ilegale, menite să le asigure 
păstrarea sectorului lor de piaţă şi creşterea nejustificată a profitabilităţii (ceea ce înseamnă că 
aceste firme s-au concentrat în mod excesiv asupra responsabilității lor economice). Gigantul 
Microsoft a pierdut un proces de lungă durată, în care corporaţia a fost acuzată de violarea 
legilor antitrust, abuzând de poziția sa monopolistă pentru a-şi dezavantaja competitorii; 


*După cum se exprimă Carroll, responsabilitățile economice, ca şi cele de natură legală, sunt required by society 

procesul s-a soldat cu pierderi drastice pentru companie. La fel, dezvăluirile privind 
conspirațiile de fixare a prețurilor, care au zguduit piaţa operelor de artă în anii 1990, s-au 
soldat cu condamnări ale unor senior executives aflați în fruntea celebrelor case de licitaţii 
Sotheby's şi Christie's, cea mai severă condamnare, de un an închisoare şi o amendă de 8,5 
milioane de euro, primind fostul preşedinte de la Sotheby's, Alfred Taubman. Ca şi în cazul 
responsabilităților economice, Carroll consideră că satisfacerea responsabilităţilor legale este o 
cerință imperativă a societăţii faţă de orice corporație. 

Responsabilitatea etică. Responsabilităţile etice obligă corporaţiile să facă ceea ce este 
just, corect şi echitabil, chiar dacă nu sunt silite să procedeze astfel de cadrul legal existent. De 
exemplu, atunci când compania Shell a vrut în 1995 să foreze în platforma marină Brent Spar 
din Marea Nordului, a avut toate aprobările legale ale guvernului britanic şi, totuşi, a căzut 
victimă campaniei iniţiate de organizația Greenpeace şi a boicotului consumatorilor. Drept 
urmare, decizia legală de instalare a platformei marine a fost, în cele din urmă, nepusă în 
aplicare, deoarece firma nu a ţinut cont de aşteptările etice mai pretenţioase ale societăţii (sau, 
cel puțin, ale grupurilor de protestatari). Carroll susține aşadar că responsabilităţile etice 
constau în ceea ce societatea aşteaptă din partea corporațiilor, dincolo de cerințele economice şi 
legale”. 

Responsabilitatea filantropică. În vârful piramidei, cel de-al patrulea nivel al 
responsabilităţi sociale a corporației cuprinde acţiunile filantropice. Cuvântul grecesc 
„filantropie” înseamnă literal „iubirea de oameni” şi introducerea acestui termen în contextul 
mediului de afaceri are în vedere toate acele situaţii în care corporaţia are libertatea de a decide, 
fără nici o constrângere exterioară, să se implice în acțiuni ce vizează îmbunătăţirea calității 
vieții angajaţilor, a comunităților locale şi, în ultimă instanță, a societății în ansamblu. Acest 
nivel de responsabilitate socială cuprinde o mare varietate de iniţiative, printre care donaţii 
caritabile, construcția unor facilități recreative pentru salariați şi familiile lor, sprijinul acordat 
şcolilor locale, sponsorizarea unor evenimente artistice sau sportive etc. Potrivit lui Carroll, 
responsabilitățile filantropice sunt numai cele dorite de societate, fără a fi pretinse ori aşteptate 
din partea corporațiilor, ceea ce le face să fie „mai puţin importante decât celelalte trei 
categorii” (ibidem, p. 54). 

Meritul modelului cvadripartit propus de Carroll şi Buchholtz este acela că structurează 
diferitele responsabilități sociale ale corporațiilor pe dimensiuni distincte, fără a nesocoti faptul 
primordial că firmele au obligaţia de a fi, înainte de toate, profitabile în limitele legii. În acest 
sens, este o teorie cât se poate de pragmatică. 

Cu toate acestea, modelul nu ne spune ce se întâmplă atunci când două sau mai multe 
unor unități productive pune foarte frecvent problema găsirii unui echilibru între 
responsabilitățile economice (care solicită eficienţă şi profitabilitate) şi responsabilităţile etice 
ale companiei, din partea căreia salariaţii aşteaptă să li se asigure slujbe stabile. Când compania 
Renault a făcut publică intenția de a-şi închide uzina de automobile din Belgia, făcând să 
dispară peste 3.000 de locuri de muncă, guvernul belgian a protestat vehement, calificând 
măsura drept „brutală”; în schimb, acţiunile Renault au urcat imediat cu 13% pe toate pieţele 
bursiere. Problema se pune deosebit de acut în economia românească actuală, dat fiind faptul că 
tranziția la o economie de piață funcțională şi competitivă reclamă imperativ o creştere a 


Responsabilităţile etice sunt, spune Carroll, expected by society 

eficienței economice şi a productivității, ceea ce condamnă la dispariție o serie de sectoare 
neperformante şi învechite, precum şi concedieri masive de personal. Pe de altă parte, 
reconversia forţei de muncă disponibilizate se face cu mare încetineală, lăsând pe drumuri şi 
fără nici o speranţă un mare număr de salariați. O altă limită a modelului cvadripartit este aceea 
că, în conceperea lui, autorii au avut în vedere exclusiv mediul de afaceri american. Crane şi 
Matten scot în evidenţă o serie de diferențe semnificative între aplicaţiile modelului în Statele 
Unite şi în Europa. 
Responsabilitatea socială a corporațiilor în context european 

Conceptul de responsabilitate socială a corporațiilor s-a dezvoltat cu deosebită vigoare în 
Statele Unite, ţară din care provin majoritatea autorilor care s-au preocupat de această 
problematică. În Europa occidentală, conceptul responsabilităţii sociale a corporațiilor a fost 
însă mai puțin influent, date fiind diferenţele de climat social, economic şi cultural faţă de 
mediul de afaceri american. Toate nivelurile de responsabilitate socială din modelul Carroll- 
Buchholtz se regăsesc şi în Europa, unde sunt ierarhizate şi intercorelate în modalităţi sensibil 
diferite. 

În SUA, responsabilitatea economică este puternic focalizată pe profitabilitatea companiei 
ŞI, ca atare, se defineşte, în primul rând, prin obligaţiile acesteia față de acţionari. Modelul de 
capitalism din marea majoritate a ţărilor din Europa continentală este oarecum diferit. Acest 
model acceptă o definiție mult mai largă a responsabilităţii economice şi ia mult mai mult în 
considerare obligațiile companiilor față de angajaţi şi comunităţile locale. De exemplu, multe 
companii germane, cum este şi conglomeratul Thyssen, continuă să păstreze în funcțiune unități 
neprofitabile din estul fost comunist al ţării, întrucât „abandonul” acestei regiuni, cu toată 
situaţia sa economică precară, este considerat socialmente inacceptabil şi, dat fiind curentul 
dominant în opinia publică din Germania, ar fi de natură să genereze grave probleme de 
imagine, afectând serios reputaţia marilor firme din Germania occidentală. 

Responsabilitatea legală este privită în Europa ca bază a tuturor celorlalte forme de 
responsabilitate socială, mai ales datorită rolului proeminent al statului în reglementarea 
activităţii corporațiilor. Europenii au tendinţa de a atribui statului rolul de a impune regulile 
jocului economic, pe când în concepţia nord-americană reglementările guvernamentale sunt 
privite mai degrabă ca nişte ingerințe nedorite, întrucât limitează libertatea individuală şi 
inițiativa privată. 

Majoritatea dezbaterilor din Europa privind activitatea corporațiilor sunt axate pe 
responsabilitatea etică. În comparaţie cu americanii, europenii sunt mult mai suspicioşi faţă de 
marile corporații. De aici, o permanentă stare de alertă a publicului faţă de buna credință a 
firmelor de mare anvergură, a căror legitimitate morală este mereu pusă sub semnul întrebării, 
chiar dacă aspectele economice şi legale din activitatea lor sunt în bună regulă. Din acest motiv, 
probleme precum energia nucleară, ingineria genetică sau testarea produselor farmaceutice pe 
animale au stârnit în Europa dezbateri mult mai aprinse decât în alte părți ale lumii. De 
exemplu, scandalul public privind importul de alimente modificate genetic şi etichetarea lor a 
pus mari probleme corporațiilor europene începând din 1999, în vreme ce aceeaşi problemă a 
avut un impact minor în Statele Unite. 

În ceea ce priveşte responsabilitatea filantropică, în Europa ea nu a fost implementată 
graţie unor acte discreţionare ale unor companii foarte potente sau ale unor magnați financiari 
de talia unor George Soros sau Bill Gates, ci pe calea unor reglementări legislative. Pentru că 
taxele şi impozitele plătite de corporaţiile din Europa sunt mai mari decât cele plătite de 

companiile americane, susținerea financiară a creaţiei artistice, a educației superioare sau a 
serviciilor comunale, printre altele, nu au fost niciodată în Europa o sarcină primordială a 
corporațiilor, ci a căzut în seama guvernului. În mod similar, legislaţia muncii din statele 
europene a încurajat acordarea de beneficii sociale salariaților şi familiilor acestora, nelăsând 
aceste aspecte la latitudinea „generozităţii” filantropice a corporațiilor. Este interesant de 
aplicat modelul lui Carroll în economia românească. În ceea ce priveşte responsabilitatea 
economică este greu de spus că o majoritate semnificativă de companii româneşti, dintre 
puţinele de anvergură care există deocamdată, sunt preocupate de articularea şi realizarea unor 
strategii pe termen lung de creştere şi diversificare a formelor de activitate comercială. 

Cei mai mulți întreprinzători autohtoni sunt vădit preocupaţi de „tunuri” şi „ţepe”, prin 
care se pot obține profituri imediate, fără orizont de viitor, şi nu au câtuşi de puţin intenţia de a 
furniza produse competitive sau de a asigura locuri de muncă stabile pentru salariați. 

Despre „responsabilitatea” economică a firmelor româneşti vorbesc de la sine cheltuielile 
absurde ale potentaţilor noştri financiari pentru achiziţionarea automobilelor de lux în colecţii 
impresionante sau risipa de resurse în construcția unor masive şi ridicol de somptuoase case de 
vacanţă pe nişte dealuri pustii, fără drumuri de acces, apă curentă, canalizare sau sisteme de 
încălzire şi pe care proprietarii le vizitează de câteva ori pe an, pentru nişte mititei la faimosul 
grătar fumegând, în chiote de prispă şi vacarm de manele de periferie. 

Problema cea mai acută a întreprinzătorilor români este responsabilitatea legală, în 
condiţiile în care, datorită unui mediu de afaceri cu totul viciat, în care legile concurenţei loiale 
sunt admirabile şi sublime, dar lipsesc cu desăvârşire, cele mai multe firme au de ales între 
legalitate şi faliment (nemaivorbind de faptul că cine acţionează potrivit legii ori nu este crezut, 
de vreme ce toată lumea „ştie” că toți afaceriştii sunt nişte bandiți, ori este crezut, dar 
compătimit şi disprețuit pentru că e un prost). Nu este pentru nimeni un secret faptul că, în 
prezent, cea mai acută problemă în economia privată românească este respectarea legalității, 
care întâmpină însă greutăţi aproape insurmontabile din cauza unei legislații incoerente şi 
nefavorabile economiei de piață autentice, pe de o parte şi datorită corupţiei endemice din 
aparatul de justiţie şi a intervenţiei factorilor de putere politică, care fac ca nici măcar legislaţia 
existentă să nu se aplice decât în mod inconsecvent şi discreţionar, pe de altă parte. 

Ce să mai vorbim în aceste condiţii de responsabilitate etică din partea companiilor 
româneşti? În schimb, cu filantropia „stăm bine”, căci ea aduce un capital de imagine care 
merită să fie exploatat. Avem constructori de biserici, cu portrete de ctitori între Basarab şi 
Sfântul Gheorghe, patroni de echipe de fotbal, organizatori de gale de box, local kombat şi K1, 
concursuri de frumuseţe şi parade ale modei, ba chiar şi donaţii mediatizate pentru tratamente 
scumpe în străinătate ale unor copii nefericiţi. Să nu uităm uimitorul muzeu al Ceauşeştilor din 
Oltenia, unde un fost milițian îşi etalează iubirea faţă de relicvele de un kitsch respingător ale 
„măreţelor împliniri” din „iepoca de aur”. O piramidă răsturnată, strâmb încropită din materii 
perisabile şi destul de urât mirositoare! 

După această tristă paranteză, căci ce este economia de piață românească dacă nu o 
paranteză, închisă degrabă cu un sentiment de jenă, să consemnăm în concluzie că cele patru 
niveluri de responsabilitate socială se pot regăsi şi în context european, dar cu ponderi şi 
semnificaţii diferite. În vreme ce americanii pun accentul pe responsabilităţile economice ale 
companiilor, francezii sau germanii tind să fie mai preocupaţi de conformarea corporațiilor față 
de normele sociale şi față de legislaţia care promovează politici sociale active. lată de ce 
modelul lui Carroll rămâne, în multe privinţe, o construcție destul de arbitrară. Din acest motiv, 

conceptul de responsabilitate socială a corporațiilor tinde a fi integrat într-o teorie cu veleități 
strategice mai ample, axată pe conceptul relativ recent de responsivitate socială a corporațiilor. 


Responsivitatea socială a corporațiilor 

Responsivitatea“' socială a corporațiilor conceptualizează aspectele cele mai generale de 
ordin strategic ale responsabilității sociale, întrucât se referă la modul în care corporațiile 
răspund în mod activ preocupărilor şi aşteptărilor contextului social faţă de finalitatea şi 
consecințele activității lor. Carroll prezintă responsivitatea ca pe o fază acțională a 
responsabilităţii sociale a corporațiilor. 

Frederick defineşte conceptul de responsivitate astfel: „responsivitatea socială a 
corporațiilor se referă la capacitatea unei corporaţii de a răspunde presiunilor sociale” (apud 
Crane & Matten, op. cit., p. 48). Cu alte cuvinte, corporaţiile se diferențiază, întrunind aprecieri 
mai mult sau mai puţin favorabile din partea publicului, în funcție de receptivitatea lor activă 
faţă de aşteptările contextului social în ceea ce priveşte asumarea de responsabilități. 

Tot Archie Carroll a fost acela care a fixat cadrul conceptual al discuţiei, delimitând patru 
„filosofii” sau strategii de responsivitate socială a corporațiilor. Acestea sunt: 

CO Strategia reactivă. Corporaţia neagă orice responsabilitate față de problemele sociale, 
clamând că de această problemă trebuie să se ocupe guvernul sau încercând să 
demonstreze că nu are ce să îşi reproşeze, întrucât a respectat toate prevederile legale. 

C Strategia defensivă. Corporaţia îşi recunoaşte responsabilitatea socială, dar încearcă să 
scape de ea acționând pe linia minimului efort, mizând mai ales pe măsuri de fațadă şi pe 
politici de imagine menite să salveze aparențele, evitând să se implice serios în acțiuni 
pozitive şi costisitoare. 

C Strategia acomodantă. Corporaţia îşi acceptă responsabilităţile sociale şi se străduieşte 

să acționeze astfel încât să mulțumească grupurile influente de presiune din societate. 

C Strategia proactivă. Corporaţia încearcă să depăşească normele acceptate în domeniul 
său de activitate şi să anticipeze viitoarele expectații ale publicului, făcând mai mult 
decât ceea ce i se poate cere în mod obişnuit la momentul respectiv. 

Multe corporaţii oscilează în privinţa strategiilor de responsivitate socială adoptate. De 
exemplu, în trecut, marile companii din industria tutunului au negat cu vehemenţă orice 
legătură între fumat şi anumite boli grave, precum cancerul pulmonar (strategie reactivă). O 
dată ce efectele nocive ale fumatului au fost în genere acceptate, companiile producătoare de 
țigarete s-au opus, la fel de vehement, campaniilor antitabagism negând că ar fi avut cunoştinţă 
despre proprietățile adictive ale nicotinei, făcând lobby împotriva reglementărilor 
guvernamentale şi tărăgănând la nesfârşit procesele în care au fost implicate de către victimele 


“%Termenul consacrat în literatura anglo-americană este responsiveness. Am preferat în primă instanță o traducere aproximativă prin termenul 
românesc de „receptivitate”, dar suprapunerea de sensuri în cele două limbi nu este decât parțială şi aproximativă. De aceea, am optat în cele din 
urmă pentru acest neologism, cu speranţa că el nu sună din cale afară de rău 


87 
tabagismului (strategie defensivă). În ultimul timp, greutatea probelor aduse împotriva 
industriei tutunului a impus corporațiilor de vârf din acest sector să adopte o politică mai 
flexibilă. Compania BAT admite astăzi că activează într-o industrie „controversabilă”, oferind 
produse „riscante”, iar Phillip Morris lansează un program de prevenire a fumatului juvenil. Din 
cauza responsivităţii lor precare din trecutul apropiat, aceste politici aparent proactive ale 
corporațiilor producătoare de țigarete sunt privite cu destul scepticism, fiind interpretate de 
către criticii lor mai degrabă ca măsuri pur defensive, cel mult acomodante. 

Aceste dificultăți de identificare a strategiilor nete de responsivitate socială au dus la 
dezvoltarea unor instrumente de conceptualizare a rezultatelor observabile ale implicării 
corporațiilor în politici de responsabilitate socială, instrumente grupate sub conceptul de 
performanţă socială a corporațiilor. 


Performanţa socială a corporațiilor 
Dacă putem măsura, ierarhiza şi clasifica diferitele companii în funcție de performanțele 
lor economice, de ce nu am putea face acelaşi lucru în ceea ce priveşte performanţele lor 
sociale? Răspunsul la această întrebare îl oferă ideea de performanţă socială a corporației. În 

1991, Donna Wood a prezentat un model des citat ca deschizător de drum în această 

problematică. Potrivit modelului, performanţa socială a unei corporații poate fi estimată în 

funcție de principiile de responsabilitate socială care orientează activitatea companiei, 
procesele de responsivitate socială ale firmei şi rezultatele activităţii sale. Aceste rezultate se 
delimitează în trei domenii distincte: 
|] Politici sociale. Este vorba de acele strategii explicit enunțate ale firmei, în care se 
afirmă valorile, convingerile şi scopurile sale în legătură cu mediul social. Majoritatea 
corporațiilor mari includ în statutul lor referinţe explicite la anumite obiective sociale. 
Unele companii urmăresc anumite ţinte precise; de pildă, Royal Dutch / Shell şi-a 
propus să reducă până în anul 2002 emisiile de gaze generatoare ale efectului de seră, 
cu 10% faţă de nivelul atins în 1990. 

O Programe sociale. Acestea cuprind ansambluri de măsuri concrete menite să 
implementeze politicile sociale ale firmei. De exemplu, multe companii au adoptat 
programe omologate la nivel internațional de control al efectelor poluante asupra 
mediului, ceea ce face posibil un audit standardizat al performanței lor în domeniul 
protecției mediului. 

CO Impacte sociale. Acestea pot fi estimate urmărind schimbările concrete pe care le-a 
realizat o corporație prin implementarea programelor sale într-un anumit interval de 
timp. Estimările obiective sunt greu de realizat, întrucât datele relevante sunt dificil de 
obținut şi de cuantificat, în vreme ce impactul social determinat de o corporație este 
greu de izolat de acțiunea altor factori. Cu toate acestea, unele impacte pot fi apreciate 
cu destulă exactitate. De exemplu, politicile orientate în beneficiul educației pe plan 
local pot fi estimate în funcție de creşterea ratei alfabetizării în zonă şi în funcţie de 
îmbunătăţirea performanţelor şcolare ale elevilor; politicile de protecție a mediului îşi 
arată efectele prin anumiți parametri măsurabili ai gradului de poluare; politicile de 
ameliorare a condiţiilor de muncă pot fi apreciate cu ajutorul unor chestionare de 
estimare a satisfacţiei profesionale a salariaților; iar programele de egalizare a 

şanselor pot fi evaluate monitorizând compoziţia forței de muncă în comparaţie cu 
datele referitoare la alte organizaţii similare. 

Oricum, estimarea performanţei sociale a corporațiilor rămâne o sarcină deosebit de 
complexă. Dar nu e suficient să determinăm care sunt responsabilitățile sociale ale 
corporațiilor; mai trebuie stabilit cu argumente solide şi față de cine au ele responsabilităţi. Este 
problema pe care încearcă să o clarifice teoria participativă a firmei — cunoscută în literatura de 
specialitate drept stakeholder theory of the firm. 


6.4. Teoria participativă a firmei 


Mulţi autori apreciază că teoria participativă a firmei este cea mai populară şi cea mai 
influentă dintre teoriile elaborate în etica afacerilor. Dacă termenul de „participanți? sau 
stakeholders a apărut în anii 1960, dezvoltarea teoretică a temei a apărut mult mai târziu, 
datorită lui Edward Freeman (1984). Spre deosebire de abordarea axată pe responsabilitatea 
socială a corporațiilor, care se concentrează masiv asupra corporațiilor şi responsabilităților ce 
le revin, teoria participativă a firmei are ca punct de pornire analiza diferitelor grupuri faţă de 
care o corporație are anumite responsabilităţi. Ideea de bază este aceea că o corporație nu este 
condusă numai în interesul acţionarilor săi, ci că, pe lângă aceştia, există un evantai de grupuri 
sociale sau stakeholders, care au, la rândul lor, interese legitime faţă de activitatea unei 
companii. 

Deşi există o mulţime de definiţii ale conceptului de stakeholders, definiția originală a lui 
Freeman este, probabil, cel mai des invocată: „un participant într-o organizaţie este [...] orice 
grup sau individ care poate să afecteze ori care este afectat de atingerea obiectivelor 
organizației” (Freeman, 1984, p. 46). Dar ce se înțelege prin „a afecta” şi „a fi afectat”? 
Încercând să ofere o definiţie mai precisă, Evan şi Freeman sugerează recursul la două principii 
simple. Primul este principiul drepturilor încorporate, potrivit căruia o corporație are obligația 
de a nu viola drepturile altora. Al doilea, principiul efectului încorporat, spune că o corporație 
este responsabilă de efectele acţiunilor sale asupra celorlalţi. În lumina acestor două principii, 
Crane şi Matten propun o definiție uşor modificată a conceptului de stakeholder: „Un 
participant al unei corporaţii este un individ sau grup care fie are de suferit sau de câştigat din 
cauza corporației, fie ale cărui drepturi pot fi violate sau care trebuie respectate de către 
corporație” (Crane & Matten, op. cit., p. 50). 

Această definiție scoate în evidență faptul că diversitatea participanţilor diferă de la o 
companie la alta şi că, uneori chiar şi în cazul aceleiaşi companii, diferă în funcţie de situație, 
obiective sau proiecte. Pornind de la această definiţie, nu se poate identifica un grup de 
participanţi care să fie implicat permanent în activitatea unei firme, în orice situație. 

Modelul tradiţional de management capitalist presupune că o companie este legată de 
numai patru grupuri. Furnizorii, salariaţii şi acționarii oferă resursele de bază ale corporației, 
care le utilizează cu scopul de a oferi produse consumatorilor. Acţionarii sunt, cum spune 
Elaine Sternberg şi alți adepţi ai lui Friedman, „proprietarii” firmei şi, drept consecință, 
reprezintă grupul dominant, în interesul cărora firma trebuie să fie condusă. 

În teoria participativă a firmei, acţionarii sunt priviţi ca un grup de stakeholders printre 
multe altele. Compania are obligaţii nu numai față de un singur grup, ci faţă de întreaga 
varietate de grupuri sociale care sunt afectate de activitatea firmei. Nu trebuie însă uitat faptul 

că diferitele grupuri de participanţi au, la rândul lor, obligaţii atât faţă de propriile lor grupuri de 
stakeholders, cât şi faţă de celelalte grupuri de stakeholders ale unei corporaţii. 


De ce contează grupurile de participanți 

Dacă ne reamintim cel de al doilea argument la care recurge Friedman pentru a respinge 
responsabilitatea socială a corporațiilor, acesta susţine că afacerile trebuie conduse exclusiv 
spre a satisface interesele proprietarilor lor. Acest argument este corelat cu modelul tradițional 
al societății pe acțiuni, în care, prin definiție, managerii nu au obligații decât faţă de acționarii 
care i-au mandatat. Într-adevăr, în termeni juridici, managerii au o relaţie fiduciară cu acţionarii 
de a acţiona numai în interesul lor. lată de ce teoria participativă a firmei trebuie să ofere un 
motiv serios, pentru care alte grupuri sociale pot avea pretenţii legitime faţă de activitatea unei 
corporaţii. 

Freeman oferă două argumente în acest sens. În primul rând, la un nivel descriptiv, dacă se 
examinează relațiile unei firme cu diferite grupuri sociale, de care este legată prin tot felul de 
contracte, nu este câtuşi de puţin adevărat că singurul grup care are interese legitime în 
activitatea firmei sunt acţionarii. Într-o perspectivă legală, există mult mai multe grupuri, 
distincte faţă de acţionari, care deţin în mod legitim o „parte” din corporație, de vreme ce 
interesele lor sunt protejate într-o formă sau alta. Pe lângă faptul că există contracte ferme cu 
furnizorii, angajaţii sau cumpărătorii, se conturează o tot mai densă reţea de reglementări 
legale, impuse de societate, care stabilesc de facto că un spectru larg de participanți are anumite 
drepturi şi cerințe faţă de o corporație. De exemplu, legislaţia contractelor de muncă din UE 
apără anumite drepturi ale salariaţilor în ceea ce priveşte condiţiile de muncă şi de plată, ceea ce 
sugerează faptul că, din punct de vedere etic, este stabilit deja un acord social asupra ideii că 
toate corporațiile au anumite obligaţii faţă de angajaţii lor. Fireşte că, printre aceste drepturi şi 
obligaţii, există şi responsabilități ale firmei față de investitori, însă, sub aspect legal, aceste 
responsabilități nu elimină obligaţiile firmei față de alte categorii de participanți. 

Cel de-al doilea grup de argumente sunt de natură economică. Din perspectiva noilor teorii 
economice instituţionale, există şi alte obiecţii față de concepția tradițională care privilegiază 
acționarii. Un exemplu ni-l oferă aşa-numitele externalități: dacă o firmă îşi închide o fabrică 
dintr-o mică localitate, concediindu-şi salariaţii, nu numai aceştia din urmă sunt direct afectaţi; 
proprietarii de magazine vor da faliment, impozitele şi taxele, necesare pentru finanţarea 
şcolilor şi a altor servicii publice, vor scădea etc. Întrucât firma nu are nici un fel de relaţii 
contractuale cu aceste grupuri sociale afectate, modelul tradițional susține că firma nu are nici 
un fel de obligaţii faţă de ele. Un aspect şi mai relevant este problema reprezentativității.” 
Unul dintre argumentele cheie ale modelului tradițional se referă la faptul că acţionarii sunt 
priviți ca proprietari ai corporației, astfel încât aceasta are, în primul rând, dacă nu exclusiv, 
obligaţii faţă de ei. În condiţiile actuale, acest punct de vedere reflectă realitatea intereselor 
acţionarilor doar într-un număr tot mai limitat de cazuri. Majoritatea acţionarilor cumpără 
acțiuni nu atât din dorinţa de a intra în posesia unei companii (sau a unei părți din capitalul ei) 
şi nici nu sunt neapărat interesaţi ca firma la care cumpără acțiuni să asigure o profitabilitate pe 
termen lung. În primul rând, investitorii cumpără acţiuni din motive speculative, iar interesul 
lor predominant este creşterea valorii acțiunilor pe pieţele bursiere şi câtuşi de puţin 


4 Expresia anglo-americană consacrată în literatura de specialitate este aceea de agency problem, greu de tradus în româneşte. Termenul „agency” se 
referă, în context, la faptul că managementul unei firme reprezintă şi promovează interesele celor care i-au mandatat. În acest sens, managerii sunt 
„agențţii” acţionarilor, având misiunea să le asigure, prin deciziile şi stilul lor de conducere, profituri maxime 


90 
„proprietatea” asupra unei anumite corporaţii ca entitate fizică. lată de ce nu este de loc evident 
faptul că interesele pur speculative şi pe termen scurt ale acţionarilor ar trebui să prevaleze față 
de interesele pe termen lung ale altor grupuri, precum consumatorii, angajaţii sau furnizorii. 


Un nou rol al managementului 

Freeman susţine că această perspectivă lărgită asupra responsabilităţi corporațiilor față de 
multiple grupuri de participanţi atribuie managerilor un rol nou. În loc de a mai fi nişte simpli 
agenţi ai acţiona-rilor, managerii trebuie să ţină seama de drepturile şi interesele tuturor 
categoriilor legitime de partici-panţi. În vreme ce ei continuă să aibă o responsabilitate fiduciară 
faţă de interesele acţionarilor, mana-gerii din zilele noastre trebuie să găsească un echilibru între 
acestea şi interesele concurente ale altor grupuri de participanţi ca să asigure supraviețuirea pe 
termen lung a companiei, mai degrabă decât maximizarea profitului şi promovarea intereselor 
unui singur grup. Drept urmare, de vreme ce compania este obligată să respecte drepturile 
tuturor participanţilor, rezultă de la sine că, într-o anumită măsură, aceştia trebuie să poată 
participa la adoptarea acelor decizii manageriale care le afectează în mod subs-tanţial bunăstarea 
şi drepturile. Într-o formă ceva mai dezvoltată, Freeman susține democrația participativă, 
caracterizată prin faptul că fiecare corporație este condusă de un consiliu al participanţilor, ce 
acordă fiecărei categorii de stakeholders posibilitatea să influenţeze şi să controleze deciziile 
companiei. El mai propune şi ideea unui model sau a unui cod obligatoriu de guvernare 
corporatistă, care codifică şi reglementează diferitele drepturi ale grupurilor de participanţi. Un 
astfel de model pare să fie mai dezvoltat în Europa decât în America, unde a luat naştere teoria 
participativă a firmei. 


Gândirea participativă în context european 

După cum am mai arătat, poziția dominantă a acţionarilor în modelul de management al 
firmei nu a fost niciodată în Europa atât de accentuată ca în tradiţia anglo-americană. Din acest 
motiv, în context european nu s-a simţit atât de pregnant nevoia unei deplasări de accent 
dinspre acţionari către un cerc mai larg de stakeholders. În plus, dată fiind influenţa şi chiar 
proprietatea statului, care joacă încă un rol considerabil în ţările europene, unul dintre 
„acționarii” majoritari reprezintă automat o mare varietate de „participanţi”; în consecinţă, 
drepturile acelor grupuri sociale care nu au relații contractuale cu firmele sunt bine reprezentate 
şi apărate prin reglementări statale atât în ţări occidentale bine dezvoltate, precum Franţa, 
Germania sau Italia, cât şi în ţările din Est, unde marile unități economice aflate în proprietate 
de stat continuă să fie conduse avându-se în vedere tot felul de interese sociale, adesea în pofida 
criteriilor de eficienţă strict economică. 

Într-un anumit sens, se poate spune că, deși terminologia teoriei participative este relativ 
recentă în Europa, principiile sale generale au fost aplicate de multă vreme. Crane şi Matten 
oferă două exemple în acest sens: 

CO viziunea lui Freeman asupra unei democraţii participative sună ca o schiță a modelului 
german de relații industriale, unde în consiliile de administraţie ale marilor societăţi pe 
acțiuni o treime din membri (în unele ramuri chiar o jumătate din voturi) reprezintă 
salariaţii. Drept urmare, există o legislaţie care codifică un spectru larg de drepturi ale 
diferitelor categorii de participanţi, interesaţi de activitatea firmelor. 

Chiar dacă se poate obiecta că în acest caz e vorba de o singură categorie de stakeholders, 
anume salariaţii, acest exemplu este reprezentativ pentru o orientare generală mai largă a 

corporațiilor din Europa față de grupurile de participanți. Crane şi Matten omit să menționeze 
faptul că acest minunat sistem german, la care se referă cu entuziasm, generează multiple 
probleme şi dificultăți firmelor germane, a căror competitivitate are mult de suferit din cauza 
frânelor puse de revendicările salariților, ale căror interese şi puteri decizionale fac din 

Germania un stat-problemă în cadrul UE, cu deficite bugetare mult peste normele europene şi în 

care guvernanţii au mari dificultăți în a modifica o generoasă, dar o ineficientă legislaţie din 

punct de vedere economic; 

C la începutul anilor 1990, Olanda a introdus instrumentul „convenţiilor” în legislaţia 
privind protecția mediului. Urmărind să diminueze impactul negativ al industriei asupra 
mediului, guvernul olandez a fixat anumite obiective în treisprezece sectoare de 
activitate, lăsând ca responsabilitatea realizării lor să cadă în seama auto-reglementării 
firmelor din sectoarele respective. Companiile au fost tratate de către guvern ca 
parteneri şi nu ca factori supuşi unor standarde impuse de legislație. Firmele astfel 
responsabilizate au inițiat un amplu şi îndelungat proces de negociere cu diverşi 
parteneri sociali spre a găsi soluţii, satisfăcătoare pentru toţi, ale problemelor pe care le 
aveau de rezolvat. 

În ultima secțiune vom trata mai detaliat obligaţiile corporațiilor faţă de unele categorii de 
stakeholders. Aici este important să subliniem că există nu numai diferite modalități de 
implementare a teoriei participative, ci şi mai multe forme de articulare a teoriei ca atare. 
Thomas Donaldson şi Lee Preston disting trei forme ale teoriei participative: 
|] Teoria participativă normativă urmăreşte să argumenteze motivele pentru care 
corporaţiile ar trebui să ţină seama de interesele diferitelor categorii de participanți; 

O Teoria participativă descriptivă încearcă să stabilească dacă şi cum corporaţiile ţin 

seama efectiv de interesele participanţilor; 

|] Teoria participativă instrumentală îşi propune să răspundă la întrebarea dacă este 
benefic pentru corporaţii să ţină seama de interesele grupurilor de stakeholders. 

După cele spuse până aici, se pare că primele două argumente ale lui Friedman împotriva 
ideii că organizațiile comerciale ar trebui şi ar putea să îşi asume responsabilităţi sociale sunt 
întâmpinate de contra-argumente de luat în seamă — ceea ce, în opinia mea, nu înseamnă că 
acestea din urmă sunt cu totul probatorii, putând scoate din discuţie în mod definitiv abordarea 
clasic-liberală care continuă să se inspire din viziunea lui Friedman. Ar trebui să dea de gândit 
faptul că, deşi intelectualii cu înclinații leftiste din Europa se flatează cu superioritatea morală 
(presupusă) a gândirii lor, pur academice, despre managementul firmei, căzând în admiraţia 
extatică a „democraţiei participative” din capitalismul european, corporaţiile europene nu se pot 
măsura în proporții şi dinamism cu cele americane, iar marile mişcări revendicative cu 
motivaţie economico-socială sunt frecvente nu în SUA, ci în Europa. lar ideea că nevoile 
diferitelor grupuri sociale nu sunt satisfăcute prin generozitatea interesată şi capricioasă a 
marilor companii, aşa cum se întâmplă în America, ci prin grija statului de a redistribui prin 
politici fiscale avuţia socială, îngrijindu-se de educaţie, sănătate, protecția mediului etc. este 
umbrită de recunoaşterea generală a faptului că, datorită corupției şi incompetenței, statul este 
un prost şi ineficient administrator al resurselor bugetare. 

În pofida unor ţâfnoase prejudecăţi ale europenilor, nu există nici un argument care să 
susțină superioritatea universităților şi unităţilor de cercetare ştiinţifică din UE faţă de cele 
americane şi nimeni nu poate susţine cu argumente valide că sistemele de sănătate sau protecția 
mediului ar funcţiona mai bine în Europa decât în Statele Unite. 

Cel mai semnificativ rămâne faptul că însăşi discuția teoretică privind noi forme de 
responsabilitate socială şi de management participativ al corporațiilor a fost lansată tot de către 
americani, europenilor revenindu-le satisfacția (destul de deplasată) de a constata faptul că ceea 
ce America teoretizează este de mult monedă curentă în Europa — fără a sesiza ori fără a 
recunoaşte faptul că premisele presupusului „avans” practic al Europei trebuie căutate nu în 
dinamica economiei de piață şi al societății democratice liberale, ci în sechelele unui stângism 
de sorginte marxistă sau ale unui populism generat de o lungă tradiție de oportunism 
politicianist. 

Rămâne încă un aspect al argumentaţiei lui Friedman, la care încă nu ne-am referit — 
problema răspunderii corporațiilor.” 


6.5. Răspunderea corporațiilor: firma ca actor „politic” 


În concepţia lui Friedman, corporaţiile nu ar trebui să se implice în politici şi programe 
sociale deoarece aceasta este o sarcină a guvernului; iar, întrucât managerii corporațiilor 
acționează mandataţi de acţionari şi nu sunt aleşi să reprezinte publicul, ei sunt răspunzători față 
de acționarii care i-au investit cu autoritate şi nu faţă de public. Este important să precizăm ce 
se înţelege prin răspundere în acest context. Crane şi Matten propun următoarea definiție: 
„răspunderea corporației se referă la faptul că o corporație trebuie să dea socoteală într-o formă 
sau alta de consecinţele acțiunilor sale“ (Crane & Matten, op. cit., p. 55). 

Negând asumarea unui rol social de către corporaţii, Friedman sugera că acestea ar trebui 
să se implice numai în activități comerciale, astfel încât ar trebui să fie şi, de fapt, pot fi 
răspunzătoare numai față de acţionarii lor. Chiar dacă s-ar putea admite că acum trei decenii 
poziţia lui Friedman era corectă, astăzi răspunderea corporațiilor este o problemă ceva mai 
complexă. Aceasta deoarece în pofida aparentei lor lipse de răspundere faţă de consecinţele 
sociale ale activităţii lor, corporaţiile au început să se implice din ce în ce mai activ în activități 
sociale, asumându-și de facto multe dintre funcţiile care înainte reveneau exclusiv statului. 
Firmele au început astfel să joace rolul de actori „politici”. În anii 1980 şi 1990, în Europa 
occidentală s-a manifestat o tendinţă tot mai marcantă de privatizare a multor funcţii şi procese 
politice anterior atribuite guvernanţilor. Două motive majore stau la baza acestui proces: eşecul 
guvernamental, pe de o parte; puterea şi influența crescândă a corporațiilor, pe de altă parte. 
Ambele cauze distribuie acestora o arie tot mai largă de responsabilități politice, fapt care dă 
naştere unei cereri sporite de răspundere a corporațiilor de felul în care îşi folosesc puterea. 


Eşecul guvernamental 
În 1986 sociologul german Ulrich Beck a publicat o carte intitulată Risk Society, în care 
(împreună cu câțiva autori englezi, printre care filosoful Anthony Giddens) schiţează o nouă 
viziune asupra societăților industriale de la sfârşitul secolului al XX-lea şi începutul secolului 
actual. El începe prin a descrie modul în care diferite ameninţări ale supraviețuirii umanității 
încep să ocupe o poziţie dominantă în sfera preocupărilor presante ale opiniei publice. 
Exemplele invocate sunt: riscul catastrofelor nucleare, riscul încălzirii globale, riscul 


* Aici ne reîntâlnim cu termenul accountability, pe care l-am mai comentat într-o altă notă dintr-un capitol anterior. Voi încerca să transpun distincția 
pe care o fac autorii angloamericani între responsibility şi accountability prin perechea de termeni româneşti „responsabilitate” şi „răspundere”. O 
firmă are anumite responsabilități în sensul că i se cere de către societate să îşi asume obligația morală de a satisface anumite interese sociale şi de a 
respecta anumite drepturi ale unor grupuri de stakeholders. Firma este în acelaşi timp răspunzătoare de acţiunile sale, în sensul că trebuie, într-o 
formă sau alta, să dea socoteală în faţa anumitor instanţe formale sau informale de modul în care îşi îndeplineşte ori îşi neglijează responsabilitățile. 

agriculturii industriale şi riscurile inerente dezvoltării unor noi tehnologii, precum ingineria 
genetică. În Europa, astfel de riscuri au intrat în mod dramatic în atenţia conştiinţei publice o 
dată cu experienţa crucială a accidentului nuclear de la Cernobil din 1986, urmată de criza bolii 
vacii nebune şi alte catastrofe industriale. 

În mod normal, acestea sunt probleme de care ar trebui să se ocupe guvernele şi 
politicienii, prin emiterea de legi care să reglementeze astfel de fenomene şi care să-i protejeze 
pe cetăţeni. Aspectul cel mai dramatic în toate aceste situaţii îl constituie faptul că guvernele s- 
au dovedit incapabile în mare măsură să-şi protejeze cetățenii; dimpotrivă, majoritatea acestor 
riscuri şi catastrofe au avut loc fie afectând deopotrivă şi pe guvernanţi, fie — cum s-a întâmplat 
în cazul bolii vacii nebune — ca urmare a unor inițiative guvernamentale nefericite. 

Toate aceste fapte îi fac pe Beck şi pe Giddens să ajungă la concluzia că în societățile 
moderne se conturează o nouă problemă: chiar dacă, pe de o parte, oferă cetăţenilor o 
abundență de bunuri şi servicii, pe de altă parte, societăţile moderne îşi confruntă cetăţenii cu 
riscuri severe în ceea ce priveşte sănătatea, mediul şi chiar supraviețuirea umanității pe planeta 
noastră. În acelaşi timp, constatăm că instituţiile politice ale societăţilor avansate nu sunt 
capabile să îşi apere cetăţenii de toate aceste consecinţe auto-impuse ale industrializării. 

Există numeroase motive pentru care guvernele nu sunt în stare să îşi îndeplinească 
atribuţiile. Uneori, ele contribuie în prea mare măsură la apariţia problemelor pentru a putea 
genera şi soluţii eficiente. Cel mai adesea, abordarea acestor probleme ar duce la schimbări 
radicale în stilul de viaţă al societăților moderne şi la o scădere a nivelului de bunăstare — ceea 
ce politicienii se feresc să impună electoratului. Alteori, riscurile depăşesc posibilitățile de 
intervenție ale unui singur guvern, aşa cum demonstrează cazul Cernobil sau efectul de seră. 
Beck vorbeşte în acest context despre o „responsabilitate organizată” şi analizează alte 
modalităţi de înfruntare a acestor riscuri care au început să apară în consecință. 

În mod special, Beck sugerează că în multe domenii politica nu mai este o sarcină ce cade 
exclusiv în seama politicienilor. În foarte multe chestiuni controversate de protecţie a mediului, 
organizații nonguvernamentale (ONG) precum Greenpeace sau Friends of the Earth, precum şi 
alte grupuri de protestatari s-au manifestat ca nişte actori politici importanţi. Beck vorbeşte 
despre o nouă arenă politică, pe care el o numeşte „subpolitică”. Prin ea, el înțelege acțiunile 
politice inițiate de actori aflați „sub” nivelul politicii guvernamentale tradiționale. 

Merită din nou să ne referim aici la exemplul platformei marine Brent Spar a companiei 
Shell. Implicaţiile incidentului arată că soluţionarea politică a chestiunii nu a fost impusă de 
instituţiile politice (de vreme ce guvernul britanic şi funcționarii UE din departamentul 
mediului s-au pronunțat explicit în favoarea forajelor marine de mare adâncime), ci de 
avertismentele Greenpeace şi de boicotul consumatorilor europeni față de produsele companiei 
Shell. Această problemă a fost clar soluționată de către actori „subpolitici”. 

Se pot găsi numeroase alte exemple care arată că, în multe privinţe, guvernele şi-au pierdut 
o parte din capacitatea lor tradițională de a soluţiona problemele majore cu care se confruntă 
societățile moderne. Schimbarea de importanță majoră constă în faptul că, pe măsură ce se 
observă un stat tot mai slab, o dezvoltare paralelă provoacă o masivă creştere a puterii şi 
influenţei corporațiilor. 


Creşterea puterii corporațiilor 
Amploarea puterii pe care au acumulat-o marile corporații în ultimele decenii s-a bucurat 
de o crescândă atenţie atât din partea mediului academic, cât şi a opiniei publice. S-au văzut 

mari demonstraţii de stradă împotriva creşterii puterii corporațiilor, precum şi atacuri violente 
împotriva anumitor corporații, precum Shell sau McDonald's. O serie de autori influenţi au 
încercat să alerteze opinia publică asupra pericolelor pe care le implică puterea şi influența 
nemăsurată a marilor corporaţii. Controversele sunt însă destul de aprinse, întrucât, pe de altă 
parte, alți autori susțin că, dimpotrivă, până şi marile corporaţii multinaționale sunt destul de 
slabe şi dependente de guvernele naționale. 

Ideea centrală a poziţiilor critice este argumentul că, de-a lungul şi de-a latul globului, 
viețile oamenilor sunt tot mai puţin controlate şi modelate de guverne şi tot mai mult controlate 
de corporaţii. lată câteva dintre exemplele cel mai des invocate. 

O0 Liberalizarea şi dereglementarea pieţelor şi industriilor în timpul guvernărilor de 
centru-dreapta din anii 1980 şi începutul anilor 1990 (precum „Thatcherism” sau 
„Reaganomics”) au acordat mai multă influenţă, libertate şi spaţiu decizional actorilor 
privaţi. Cu cât este mai puternică dominaţia pieţii asupra vieţii economice, cu atât mai 
slabe sunt intervenţia şi influenţa guvernamentală; 

1 În aceeaşi perioadă, a avut loc o uriaşă privatizare a unor servicii publice majore şi a 
unor companii din sectorul public. Industrii de calibru, precum media, 
telecomunicațiile, transporturile sau diferite utilităţi sunt acum dominate de actori 
privaţi; 

O Majoritatea ţărilor industrializate au de luptat, într-o măsură diferită, cu fenomenul 
şomajului. Deşi guvernele sunt responsabile de soluționarea acestei probleme, ele au 
din ce în ce mai puţin posibilitatea de a influenţa proporțiile forței de muncă 
neocupate, atâta timp cât deciziile privind politica de angajare, de relocalizare sau 
concediere a forței de muncă sunt luate de către corporaţii; 

O Globalizarea facilitează relocalizarea şi dă companiilor posibilitatea de a antrena 
guvernele într-o adevărată „cursă către abis”; corporațiile au tendinţa de relocalizare 
către regiunile în care preţul forței de muncă este foarte scăzut, legislația privind 
condițiile de muncă şi protecţia mediului este foarte permisivă (ori nu se aplică decât 
sporadic şi discriminatoriu), iar taxele şi impozitele sunt infime: 

Întrucât multe dintre riscurile pe care le creează societatea industrială sunt complexe şi 
au bătaie lungă (adeseori dincolo de graniţele unei singure ţări), prevenirea şi 
controlul lor ar solicita legi extrem de stufoase, foarte greu, dacă nu imposibil de 
implementat şi de monitorizat. Din acest motiv, corporaţiile au recurs din ce în ce mai 
frecvent la autoreglementarea activității lor. Mai multe proiecte legislative, recent 
schițate în UE, solicită companiilor şi sectoarelor industriale să producă 
autoreglementări şi să se implice benevol în soluționarea anumitor probleme globale, 
mai degrabă decât să le impună de sus anumite prescripții legale. Drept urmare, 
companiile sau corpurile organizate de interese îşi asumă din ce în ce mai mult rolul 
de actori politici în sfera problemelor sociale sau de mediu. 

Problema centrală pe care o ridică aceste tendinţe e cât se poate de vizibilă: ideea de 
democraţie este aceea de a da oamenilor posibilitatea de a controla condițiile de bază ale vieţii 
lor şi de a alege acele politici pe care ei le consideră dezirabile. Cum însă multe dintre deciziile 
de importanţă vitală pentru societate nu mai sunt luate de către guverne (şi, ca atare, indirect de 
către cetăţenii care le-au ales să îi reprezinte), ci de către corporaţii (care nu sunt supuse alegerii 
democratice), problema răspunderii democratice capătă o importanţă crucială. 

Problema răspunderii democratice 

Întrebarea esenţială este cine controlează corporaţiile şi față de cine sunt ele răspunzătoare. 
Adepții lui Friedman acceptă ca pe un dat inexorabil faptul că organizaţiile comerciale sunt 
răspunzătoare numai față de acţionarii lor şi, în ceea ce priveşte legalitatea activităţii lor, faţă de 
instituțiile politice şi administrative din ţările în care fac afaceri. Există însă şi argumente solide 
în sprijinul ideii că, de vreme ce corporaţiile influențează şi modelează acum mare parte din 
viața publică şi privată din societățile moderne, astfel încât se manifestă ca actori politici, ar 
trebui ca organizaţiile comerciale să fie în mai mare măsură răspunzătoare faţă de societate. 

Un argument este acela că, dată fiind puterea marilor corporaţii, alegerea individuală a 
consumatorului (pro sau contra anumitor produse) are mai multă putere decât alegerea unui 
candidat politic la urne. Alegerile consumatorilor sunt considerate de către unii autori ca nişte 
„voturi la cumpărături”, care permit controlul social al corporațiilor. Numai că aceste voturi au 
o putere foarte limitată. Nu există garanţii că opțiunile sociale ale individului se vor reflecta 
fidel în opțiunile sale de consumator şi nici că aceste opţiuni sociale vor fi sesizate, cu atât mai 
puţin luate în calcul, de către corporaţii. În fond, pe lângă faptul că marile firme deţin o 
superioritate colosală faţă de consumatorul individual, consumatorii sunt nevoiţi să îşi exprime 
votul numai faţă de ceea ce le oferă piaţa. Şi mai importantă este observaţia că masele de 
consumatori reprezintă numai una dintre numeroasele categorii de stakeholders faţă de care 
corporaţiile ar trebui să fie răspunzătoare. 

Se ridică astfel problema cum să fie determinate corporațiile să fie răspunzătoare în cât mai 
mare măsură față de cele mai reprezentative categorii de participanți. O serie de autori au 
examinat posibilitatea unui audit al corporațiilor privind performanţa lor socială, etică şi de 
protecție a mediului, utilizându-se noi proceduri de evaluare pe baza unor rapoarte periodice ale 
firmelor. Alți autori au explorat modalităţi noi de dialog între corporații şi diferite grupuri 
semnificative de participanţi. Problema cheie în găsirea unor forme eficiente de creştere a 
răspunderii corporațiilor faţă de societate este legată de vizibilitatea activităţii şi performanţei 
sociale a corporațiilor. Termenul cel mai des folosit este acela de rransparență. 

Chiar dacă transparenţa poate fi legată de orice aspect din activitatea unei corporaţii, 
cererile de transparenţă sunt îndreptate în primul rând către laturile sociale, în opoziţie cu cele 
comerciale ale performanţei unei companii, dat fiind faptul că, în mod tradițional, corporațiile 
au pretins că mare parte dintre datele lor comerciale sunt confidenţiale. Dar este evident că 
multe dintre aspectele sociale nu pot fi prea lesne separate de deciziile comerciale. De exemplu, 
multă vreme firma Nike a susţinut că identitatea şi locaţia furnizorilor săi nu pot fi dezvăluite 
pentru că reprezintă informaţii sensibile, de care competitorii ar putea să profite. Cu toate 
acestea, dubii şi îngrijorări legate de condiţiile de lucru în fabricile firmei au dus la cereri tot 
mai insistente ca Nike să facă publice aceste informaţii, ceea ce, măcar în parte, compania a 
acceptat să facă. La fel, producătorii şi distribuitorii de automobile, CD-uri şi alte produse de 
acest gen au ţinut multă vreme secrete costurile de producție. Ca urmare a unor acuzaţii tot mai 
vehemente de exploatare venite din partea consumatorilor, firmele din aceste industrii au fost 
supuse la mari presiuni şi au fost nevoite să facă preţurile lor de producţie ceva mai 
transparente. 

Este limpede că este necesară o definiție cât mai largă a noţiunii de transparenţă. După 
Crane & Matten, „transparenţa este gradul în care deciziile, politicile, activitățile şi impactele 
corporațiilor sunt declarate şi făcute vizibile grupurilor relevante de participanţi” (Crane & 
Matten, op. cit., p. 61). Tonul dominant al revendicărilor care solicită o mai mare răspundere şi 

transparență a corporațiilor, elocvent ilustrate de protestele violente împotriva globalizării, a 
corporațiilor multinaționale şi a instituțiilor cheie ale globalizării, precum FMI sau Banca 
Mondială, sugerează că aceste tendințe vor face ca, nu peste mult timp, răspunderea şi 
transparența corporațiilor să nu mai fie opționale. Tot mai mult ele sunt privite ca necesități, nu 
numai din punct de vedere normativ, ci şi avându-se în vedere aspectele practice ale modului 
eficient de a face afaceri şi de a menţine legitimitatea publică a firmelor. 


Concluzii 

Milton Friedman şi-a expus într-un articol de câteva pagini câteva idei extrem de clare şi 
de coerente, bazându-se în primul rând pe starea de fapt a relaţiilor economice de piaţă, din care 
a extras cu rigoare logică impecabilă consecinţele de ordin etic ale premiselor sale, adresându- 
se cu precădere oamenilor de faceri şi managerilor, într-o limbă pe înțelesul acestora. 
Adversarii săi, din ce în ce mai numeroşi, sunt, în imensa lor majoritate, academici care pretind 
că vorbesc în numele societăţii civile, al opiniei publice şi, în ultimă instanță, al umanităţii 
dornice de dreptate şi progres, căreia i se adresează într-un limbaj sofisticat şi artificial, 
inventând o vastă şi absconsă terminologie, asupra căreia nici măcar ei nu sunt de acord. 
Adepții responsabilității sociale a corporațiilor au produs până acum o literatură imensă şi au 
elaborat un aparat conceptual strivitor pentru a demonta cele câteva pagini ale lui Friedman. Ei 
se flatează desigur cu „evidenta” superioritate morală a discursului lor interminabil, dospind de 
generozitate şi grijă față de interesele „celor mulți şi obidiți”, dar trecând sub tăcere faptul că 
multe dintre ideile lor se plasează în sfera dezirabilului, din care nu lipsesc elemente utopice şi 
idiosincrazii ideologice accentuat stângiste. 

Românii — cel puţin o parte dintre ei, din ce în ce mai numeroasă — sunt sătui de discursuri 
confuze despre binele aproapelui, de care trebuie să aibă grijă nu fiecare în parte, ci Partidul, 
Statul, Primăria, UE, NATO, FMI, Banca Mondială şi, mai ales, bunul Dumnezeu. Noi am fi 
fericiţi, în actuala fază de tranziţie, ca economia de piață să fie lăsată şi chiar încurajată să 
funcționeze, dând fiecăruia o şansă de a-şi purta singur de grijă — nu într-o lume perfectă, dar 
măcar într-una cu reguli clare şi aplicate nediscriminatoriu, în favoarea unor grupuri de paraziți 
sociali, transformați într-o eternă masă de asistați sociali, sau în favoarea unor grupuri clientelare 
ale potentaţilor politici. Poate că într-o bună şi, din păcate, foarte îndepărtată zi, economia de 
piaţă din România va fi suficient de matură pentru a putea să asimileze o serie de corecții sociale 
pentru atenuarea nedreptăților şi inegalităților sociale, punând frâne unor companii ajunse prea 
potente şi scăpate de sub controlul societății. Poate. Dar până atunci trebuie să fie create şi lăsate 
să se dezvolte aceste companii private puternice şi competitive pe pieţele internaţionale, a căror 
putere şi eficiență economică să forțeze şi eficientizarea companiilor din sectorul public — 
deocamdată adevărate monopoluri care îşi pot conserva ineficienţa şi iraționalitatea pe seama 
exploatării neruşinate a publicului. 

Iar intervenția, atât de glorificată în Europa, a statului în economia românească face ca un 
miner necalificat, un portar sau un şofer de la o regie autonomă să aibă venituri băneşti mai 
mari decât un medic, un profesor sau un funcţionar public, iar în multe sectoare salariile plătite 
de stat sunt mai mari decât cele din sectorul privat — situație de-a dreptul incompatibilă cu 
noțiunea de economie de piaţă funcțională. 

Indiferent de la care principii s-ar porni, concluziile practice sunt aceleaşi: urmărirea 
inteligentă şi eficientă a profitului solicită o atenţie permanentă față de interesele şi preferinţele 
publicului. Disputele — mai mult de natură conceptualteoretică şi ideologică — se poartă în 

legătură cu ordinea de priorităţi teleologice: respectul faţă de public din dorinţa maximizării şi a 
consolidării profitului sau, dimpotrivă, obținerea de profit drept urmare a satisfacerii în cât mai 
bune condiţii a intereselor consumatorilor şi a celorlalte categorii de stakeholders. Dată fiind 
această identitate a consecinţelor practice, am putea fi tentaţi să considerăm că disputa privind 
motivele este una pur scolastică şi complet irelevantă. 

Din punct de vedere etic, lucrurile nu stau chiar aşa. Motivația actelor noastre este extrem 
de semnificativă şi, după cum bine arată Kant, actele interesate nu au valoare morală, ci una pur 
instrumentală. Ieşirea din capcanele acestei dispute sterile presupune o delimitare clară a 
perspectivei teoretice. La nivel microeconomic, Sternberg pare să aibă dreptate. Omul de afaceri 
nu este un strateg preocupat de mersul înainte al întregii societăţi şi de eradicarea tuturor relelor 
şi strâmbătăţilor de pe lume; treaba lui este să îşi conducă firma cât mai bine, adică să obţină 
profituri cât mai substanţiale, ceea ce presupune respectarea legii şi oferta unor produse şi 
Servicii căutate şi apreciate de consumatori. La nivel macrosocial, Laura Nash are dreptate. 
Oamenii de afaceri, priviți în ansamblu, nu sunt decât celulele unui organism a cărei funcție 
principală nu este aceea ca unii indivizi să obţină profituri pe seama altora, ci satisfacerea 
nevoilor de consum ale întregii societăţi; treaba lor este să ia acele decizii care sunt de natură să 
răspundă cerinţelor publicului, fiind recompensaţi prin profiturile lor pentru acest lucru. 

Dilema pare fără soluţie atâta timp cât, printr-o excesivă abstractizare, se separă în teorie 
ceea ce, în realitate, este întotdeauna unit: omul de afaceri, ca agent economic, şi omul pur şi 
simplu. Înainte de a fi „om de afaceri”, capitalistul este un om ca oricare altul, cu limitele şi 
aspiraţiile sale morale de ordin general uman. Sunt oameni de afaceri cu o înaltă conştiinţă 
morală, care îi determină să acţioneze şi în afaceri cu maximă scrupulozitate; sunt şi oameni de 
afaceri cu o conştiinţă morală mai precară, care îi face să acționeze cu mai puține scrupule în 
activitatea lor profesională. Pe de altă parte, toţi oamenii de afaceri trebuie, prin chiar statutul 
lor, să ia decizii care să fie profitabile, ceea ce îi obligă pe toți să facă anumite calcule şi să 
acționeze potrivit anumitor reguli. Important este faptul că, indiferent de motivaţie, ambele 
strategii sunt complementare şi nu radical opuse, ajungând la aceleaşi concluzii practice: 
rmărirea profitului pe termen lung exclude un comportament rapace şi iresponsabil faţă de 
consumatori, salariaţi, furnizori, creditori, competitori etc. Dimpotrivă, un bun om de afaceri — 
adică unul care câştigă bine din ceea ce face — este acela care nu uită nici o clipă de interesele 
numeroaselor categorii de stakeholders, străduindu-se a veni în întâmpinarea cerințelor 
acestora. 


Cap. 8: AFACERI ŞI ACŢIONARI 


În această ultimă secţiune vom încerca să privim ceva mai îndeaproape unele dintre 
problemele specifice de etica afacerilor, probleme legate de responsabilitățile şi drepturile 
morale ale unor anumite categorii de stakeholders. De îndată vom sesiza faptul că diferenţele de 
opinii privind natura şi scopul intrinsec al afacerilor, pe care am încercat să le analizăm în 

secțiunea precedentă, îşi pun amprenta asupra modului de problematizare şi soluționare a 
chestiunilor mai intens focalizate. 

În țările capitaliste avansate, disputa la nivel de principiu în ceea ce priveşte drepturile şi 
responsabilitățile morale ale acţionarilor pune față în față două abordări în bună măsură 
antagonice. Adepții conservatori ai doctrinei liberalismului economic susțin că factorii 
executivi ai unei corporaţii sunt răspunzători exclusiv faţă de acționari, de vreme ce aceştia sunt 
proprietarii companiei la capitalizarea căreia au contribuit cumpărând acțiuni, cu scopul 
subînțeles de a câştiga — fie sub forma unor dividente din profitul companiei, fie prin eventuala 
vânzare la bursă a acţiunilor pe care le deţin la o cotaţie superioară. 

În această viziune, între acţionari şi alte categorii de participanţi la jocul economic 
(shareholders şi stakeholders) se stabileşte o netă asimetrie, dacă nu chiar o diferenţă calitativă: 
conducătorii unei corporaţii au obligaţia profesională şi datoria morală de a proteja şi de a face 
rentabile investițiile acţionarilor, ale căror interese dictează politica firmei. Interesele diferitelor 
grupuri de participanți pot fi avute şi ele în vedere, dar nu pentru că executivii unei corporaţii ar 
avea vreo obligaţie faţă de ele, ci numai întrucât considerarea acestor interese ale diverselor 
categorii de stakeholders poate fi benefică pentru ceea ce urmăresc acţionarii: creşterea pe 
termen lung a valorii investiţiei lor. 

Dimpotrivă, adepţii „capitalismului cu faţă umană”, încorsetat de tot mai numeroasele şi 
pretenţioasele „responsabilități sociale” ale corporațiilor, susţin că acţionarii (engl. 
shareholders) nu sunt decât o categorie de participanţi (engl. stakeholders) printre altele, iar 
scopul primordial al companiilor nu este acela de a-i „îndopa” pe acţionari cu profituri cât mai 
mari, ci acela de a le oferi, eventual şi lor, câte ceva după ce, mai întâi, conducătorii executivi ai 
corporațiilor s-au preocupat de satisfacerea intereselor consumatorilor, angajaţilor, furnizorilor 
şi creditorilor, ale comunităţilor locale, ale statului şi, fireşte, de protecţia mediului înconjurător 
sau de eradicarea sărăciei şi a inegalităţii din întreaga lume. Şi din acest punct de vedere se 
conturează o asimetrie, ceva mai puţin accentuată, însă destul de şocantă: pentru ideologii cu 
vederi de stânga, acţionarii sunt într-adevăr o categorie specială de participanţi, dar nu pentru că 
ar avea mai multe drepturi decât celelalte grupuri de stakeholders, ci pentru că lor le revin mai 
multe responsabilităţi sociale şi morale decât celorlalți. 

Indiferent de care parte s-ar situa, toți cei care se preocupă de analiza teoretică a drepturilor 
şi responsabilităților etice ale acţionarilor sunt măcar într-o privință de acord: fie în virtutea 
unor drepturi exclusive, fie datorită unui plus de responsabilitate morală, acţionarii sunt cea mai 
importantă categorie socială implicată în economia de piaţă şi, ca atare, orice discuţie în detaliu 
a problemelor de etică în afaceri trebuie să înceapă cu ei. 

Dacă avem însă în vedere starea prezentă a economiei româneşti, pe care — din 
considerente politice — Comisia UE a gratulat-o recent cu calificativul de „economie de piaţă 
funcțională”, abia dacă ar trebui să menționăm în treacăt, ca pe o curiozitate exotică, 
problematica etică a acţionarilor. În România există, în prezent, un număr apreciabil de societăți 
pe acţiuni, de toate tipurile: cu capital privat integral românesc, integral străin sau ca asocieri de 
întreprinzători autohtoni şi din afară, precum şi societăți mixte, cu participaţia statului român, 
ca acționar fie majoritar, fie minoritar. Dar nu lista nominală a societăţilor pe acțiuni din țara 
noastră ne plasează, din mai toate punctele de vedere, într-un capitalism de secol XIX, ci 
ponderea corporațiilor în economia națională, forţa financiară şi competitivitatea lor pe piața 
internă şi pe cea globală şi, mai ales, tipul de „acționariat”. Exceptând filialele din România a 
companiilor multinaționale, societăţile pe acțiuni româneşti înfiinţate în perioada de tranziție la 

economia de piață sunt, în imensa lor majoritate, firme de familie sau de clan, având câteva 
caracteristici care amintesc de stadiile timpurii ale corporațiilor capitaliste. 

Numărul acţionarilor este extrem de restrâns, grupând câţiva asociați, de multe ori înrudiți 
îndeaproape, cu un acţionar principal care deţine o supremație zdrobitoare asupra celorlalți — 
unii dintre aceştia având o participaţie mai degrabă simbolică. Totodată, acţionarul principal 
deţine şi funcţii executive la cel mai înalt nivel, fiind, deopotrivă, patron, manager şi director 
general. Din acest punct de vedere, capitaliştii noştri de astăzi amintesc — păstrând proporțiile — 
de americanii Rockefeler şi Ford, Carnegie şi Guggenheim, de englezii Whitebread sau 
Cadbury, de germanii Thyssen şi Krupp sau de Malaxa şi Mociorniță de la noi în perioada 
interbelică. De la unul dintre aceşti mari precursori clasici ai capitalismului mondial, 
„acționarii” noştri au învăţat replica celebră „Nu mă întrebaţi cum am făcut primul milion de 
dolari” (sau prima sută de milioane, pentru că, între timp, valoarea banilor s-a schimbat). Nu i-a 
învăţat însă nimeni să creeze un păienjeniş de participaţii pur nominale sau fictive ale unor 
membri de familie, numai spre a-şi ascunde adevărata avere şi pentru a ocoli prin astfel de 
artificii puerile conflictul de interese şi pentru a se eschiva de la achitarea obligaţiilor fiscale, şi 
nici să reinvestească cu cap fiecare leu din profituri, lăsând la coada priorităţilor achiziţia 
neproductivă a unor bunuri şi servicii de lux, care nu aduc decât un eventual profit de imagine, 
dar în nici un caz profituri economice. 

Înapoierea investitorilor români în comparaţie cu cei din ţările cu adevărat capitaliste 
dezvoltate se vede în mod izbitor pe piaţa de capital. În vreme ce marile corporaţii cotate la 
marile burse din lume sunt capitalizate prin participarea unui număr imens de mari şi mici 
investitori, ale căror milioane de tranzacţii zilnice fac ca proprietatea asupra acestor corporaţii 
să fie fluidă şi difuză, fiind direct corelată cu performanțele lor economice, în România sunt, 
deocamdată, cotate la o bursă ridicol de anemică şi de amorțită doar câteva companii de 
oarecare interes pentru un număr infim de investitori privaţi sau instituționali. Cât despre 
milioanele de „cuponari” de după 1990 sau „acționarii” făcuţi prin faimoasa „metodă MEBO” e 
mai bine să nu discutăm, pentru că aceste „fenomene” foarte social-democrate intră de minune 
la capitolul originalității româneşti în materie de capitalism — termen intrat, de altminteri, cu 
mare greutate şi după îndelungi ezitări în vocabularul „clasei noastre politice” şi al masei de 
electori. 

Cu gândul la un viitor dezirabil, deşi încă incert, şi cu speranţa că acest viitor nu va întârzia 
prea mult să devină vizibil şi în economia românească, voi da şi eu Cezarului ce este al 
Cezarului în etica afacerilor şi mă voi referi în continuare la problemele şi dilemele morale ale 
acţionarilor, mici şi mari, din ţările capitaliste avansate. 


8.1. Actionari şi manageri 


Schimbarea esenţială pe care economia actuală de piață o aduce față de capitalismul clasic 
ține de proprietatea asupra capitalului. Constituţiuile statelor cu tradiție democratică au consacrat 
de mult dreptul asupra proprietăţii ca pe un drept fundamental al omului şi al cetăţeanului. În 
cea mai simplă reprezentare cu putință, avem în vedere dreptul individului de a dispune după 
cum doreşte de bunurile care îi aparţin în proprietate exclusivă. Dacă am o casă, pot să locuiesc 

în ea, să o închiriez ori să o vând; pot să o reamenajez, să o las în paragină ori pur şi simplu să o 
demolez. După acelaşi mod de reprezentare, dacă deţin ca unic proprietar o întreprindere 
comercială pot să iau orice decizie economică în privinţa ei (desigur, conform unor proceduri 
legale): pot să o extind, să-i modific obiectul de activitate, să o vând parțial sau în totalitate; pot 
să angajez ori să concediez pe cine doresc, pot decide asupra utilizării profitului — dacă să fie 
reinvestit ori cheltuit ca venituri etc. Când vine însă vorba despre proprietatea asupra 
corporațiilor aflate, ca societăți pe acţiuni, în proprietatea „capitalului public”, apar câteva 
diferenţe extrem de importante, a căror amplitudine modifică radical atât drepturile, cât şi 
responsabilitățile etice ale acţionarilor: 

CO Localizarea controlului. Societatea încorporată nu se mai află în controlul direct al 
proprietarilor, care nu mai pot lua decizii economice după cum doresc. Funcțiile de 
conducere sunt deţinute de către directori, consilii de administraţie sau alte instanțe 
executive. Acţionarii nu mai dețin, în cel mai bun caz, decât un control indirect şi 
impersonal asupra „proprietății” lor; 

O Fragmentarea proprietăţii. O mare corporație are atât de mulţi acționari, încât nici 
unul dintre ei nu se mai poate considera drept proprietar al companiei, în sensul în 
care instalatorul sau mecanicul auto de peste drum se consideră patron al micii sale 
firme; 

O Diviziunea funcțiilor şi a intereselor. Acţionarii marilor companii au interese care nu 
coincid întotdeauna şi inevitabil cu interesele celor care le conduc. Acţionarii pot 
urmări în primul rând profitul, pe când managerii pot fi mai degrabă interesaţi de 
dezvoltarea şi creşterea companiei. De fapt, un acţionar nu are nici o sarcină sau vreo 
responsabilitate reală față de firma al cărei „proprietar” este, afară de păstrarea unei 
bucăți de hârtie care îi conferă un titlu de proprietate asupra unei părți din capitalul 
firmei. 

Dată fiind această relație oarecum modificată dintre acționarii şi directorii corporațiilor, 
putem descoperi cu uşurinţă consecinţele acestui nou tip de relaţie. Evident, prima grijă a 
acţionarilor este aceea de a-şi apăra dreptul de proprietate care, în context, le conferă anumite 
drepturi speciale: 

e Dreptul de a-şi vinde stocul de acţiuni; 

e Dreptul de a vota în adunarea generală a acţionarilor; 

e Dreptul la a deţine anumite informaţii despre companie; 

e Dreptul de a-i acţiona în justiție pe manageri pentru o (presupusă) conduită 
incorectă; 

e Anumite drepturi reziduale în cazul lichidării companiei. 

Este important să menţionăm că printre aceste drepturi nu găsim dreptul acţionarilor la o 
anumită cotă din profit sau la o sumă garantată în dividende. Aceste aspecte depind, în primă 
instanţă, de eforturile şi de priceperea managerilor dar, în ultimă instanţă — chiar în cazul în care 
compania este profitabilă — depind de decizia celorlalți acţionari din adunarea generală. 

Managerii au datoria de a conduce compania în interesul acţionarilor. 

Această obligaţie generală se subîmparte în mai multe obligaţii specifice: 

CO Obligația de a acționa în beneficiul companiei. Această obligaţie poate fi definită 
atât din perspectiva performanței financiare pe termen scurt, cât şi din perspectiva 
supravie-ţuirii pe termen lung a companiei. În principiu, acţionarii decid la care nivel 
de per-formanţă vor să se situeze compania; cu toate acestea, managerii au o marjă de 

manevră destul de largă în ceea ce priveşte implementarea deciziei strategice luate de 
AGA; 

Obligaţia de competenţă şi seriozitate. Se aşteaptă din partea managerilor ca aceştia 
să conducă firma cu profesionalism şi eficiență; 

C Obligaţia de diligenţă. Aceasta este o datorie de ordin cât se poate de general, care se 
referă la un angajament deplin al managerilor faţă de interesele şi activitatea 
companiei. În virtutea acestei îndatoriri, managerii sunt presaţi de acţionari să 
investească toate eforturile de care sunt capabili în succesul firmei. 

Se poate observa că îndatoririle managerilor sunt definite în termeni destul de generali. În 
fond, principala misiune a unui manager este aceea de a administra proprietatea acţionarilor în 
interesul acestora. Aceasta presupune atât de multe aspecte încât cu greu ar putea fi rigid 
reglementate obligațiile conducerii executive. 

Care produse, strategii, tehnologii sau care proiecte de investiţii garantează succesul 
comercial al corporației? Acestea sunt întrebări dificile chiar şi pentru cei care cunosc bine 
toate dedesubturile unei companii, darămite pentru un acţionar care ştie foarte puțin despre 
specificul produselor, pieţelor sau competitorilor companiei. 

Relaţia dintre acționari şi corporație este, aşadar, definită prin câteva drepturi destul de 
restrânse, dar precis definite ale acţionarilor şi printr-o serie de îndatoriri foarte cuprinzătoare, 
însă vag definite ale managerilor. Nu e de mirare că acest raport dă naştere unor tensiuni, 
neînțelegeri sau chiar conflicte de interese între masa acţionarilor şi grupul restrâns cu atribuții 
executive, aflat la conducerea corporației. 

Câteva scandaluri relativ recente din presa internațională ilustrează divergenţa de interese 
dintre acționari şi manageri: 

O În noiembrie 2002 a ieşit la iveală faptul că Jean-Pierre Garnier, directorul francez al 
gigantului farmaceutic GlaxoSmithKline (GSK) din Marea Britanie solicitase o creştere a 
salariului său la 7 milioane lire sterline, deşi compania înregistrase în acel an cele mai 
slabe performanțe, iar valoarea acțiunilor sale scăzuse dramatic. Se pune firesc întrebarea 
de ce acţionarii au acceptat chiar ideea de a delibera asupra unor pretenţii atât de 
inoportune? 

Ceva mai devreme, tot în 2002, s-a aflat că Percy Bernevik, preşedintele comitetului 
supervizor al conglomeratului elveţiano-suedez ABB, încasase drepturi băneşti în valoare 
de 40 milioane de euro. Numai după o serie proteste extrem de vehemente Bernevik a 
acceptat să restituie acei bani. Dar cum a putut să-i solicite şi să i se şi acorde inițial? 

O Când Jürgen Schrempp, preşedintele lui Daimler-Chrysler, a realizat fuziunea dintre cei 
doi mari producători de automobile, cu scopul de a crea un nou jucător major pe piaţa auto, 
el a declarat că este autorul unei „fuziuni între egali”. După un an, când s-a aflat că firma 
Chrysler se confrunta cu grave dificultăţi financiare, Schrempp a dezvăluit într-un interviu 
din Financial Times că nu intenţionase nici o clipă să considere compania ame-ricană drept 
egală cu faimosul producător german al automobilelor Mercedes, ci urmărise doar o 
lovitură de imagine, înghițind o corporație americană. De ce acționarii principali de la 
Chrysler au aflat abia după un an că fuseseră înşelaţi de partenerul lor german? 

Între acţionari şi manageri se stabileşte pe baze contractuale, destul de imperfect definite, o 
relaţie de reprezentare: în calitate de „titulari”, acţionarii îi desemnează pe manageri în calitate 
de „agenţi” să acționeze în interesul lor. Acest tip de relaţie creează premisele următoarelor 
două caracteristici ale raporturilor dintre acţionari şi executivi: 

O Între acţionari şi manageri există un conflict de interese inerent. Primii doresc 
profituri şi creşterea valorii acțiunilor pe care le deţin, ceea ce solicită mari eforturi 
din partea managerilor, pentru salarii cât mai scăzute. Managerii urmăresc să obţină 
salarii cât mai mari Şi pot fi mai interesaţi de putere şi prestigiu, în detrimentul valorii 
acţionarilor. De exemplu, este extrem de nesigur că prin fuziuni şi achiziţii acționarii 
au de câştigat; de multe ori, valoarea acţiunilor are de suferit. De ce totuşi managerii 
sunt ahtiați după cât mai multe contopiri de firme, care să-i pună în fruntea unor 
corporaţii enorme? 

„Titularul” posedă cunoştinţe limitate despre competenţa, acțiunile şi scopurile 
„agentului”, ceea ce creează o asimetrie informaţională între parteneri, de natură să 
explice scandalurile mediatice mai sus menționate. 

Conflictul de interese şi asimetria informaţională dintre acţionari şi manageri generează o 
serie de dileme etice pentru fiecare din cele două categorii, legate atât de relaţiile dintre ele, cât 
şi de abordarea de pe poziţii distincte ale raporturilor dintre fiecare grup şi celelalte categorii de 
stakeholders. Natura acestor dileme diferă însă în funcţie de modelul dominant de conducere a 
corporațiilor. 


8.2. Două modele de implicare a acţionarilor în capitalizarea corporațiilor 


Rolul acţionarilor în conducerea corporațiilor diferă semnificativ în spaţiul ţărilor 
capitaliste dezvoltate, în funcție de coordonatele de bază ale modelului de capitalism pe care îl 
adoptă fiecare dintre ele. 'Teoreticienii disting, pe de o parte, modelul anglo-saxon, dominant în 
Statele Unite, Australia şi, în Europa, Marea Britanie şi Irlanda şi modelul european 
continental, pe de altă parte. (În context vom face abstracţie de modelul asiatic, ilustrat cel mai 
viguros de Japonia, în a cărei viață economică şi socială apar unele particularităţi foarte 
accentuate, ce îşi pun o amprentă puternică şi asupra abordării, de dată mult mai recentă în 
spaţiul asiatic, a eticii în afaceri.) Dihotomia este, fireşte, o simplificare ce nu trebuie 
absolutizată, căci nici unul dintre cele două modele nu este „pur”; pe de altă parte, în contextul 
globalizării, pare din ce în ce mai evident că modelul anglo-saxon este, cel puţin deocamdată, 
mai competitiv şi mai flexibil, astfel încât multe dintre marile corporaţii europene continentale 
sunt presate să adopte din ce în ce mai mult formele de organizare şi de management ale 
firmelor multinaționale de tip anglo-american. 

Modelul anglo-saxon privilegiază bursa ca element central şi criteriu decisiv de ghidare a 
conducerii corporațiilor. Majoritatea companiilor mari, aflate în proprietate publică, îşi găsesc 
sursele de capital pe pieţele bursiere, la care participă un foarte mare număr de mici acționari, 
ceea ce face ca pachetele de acţiuni să fie foarte dispersate. Întrucât scopul urmărit de acţionari 
este maximizarea profiturilor pe termen scurt (dividente sau acţiuni vandabile la o valoare 
superioară celei de achiziţie), proprietatea se schimbă frecvent. Întrucât bursele reprezintă sursa 
lor cea mai importantă de capitalizare, corporaţiile sunt nevoite să îşi asume un grad ridicat de 
transparenţă şi de răspundere față de acționari şi investitori. Factorii executivi sunt în schimb 
remunerati în funcție de performanţa corporației pe piaţa de capital. 

În cadrul acestui model, preocupările principale ale acţionarilor sunt legate de funcţionarea 
corectă a mecanismelor de piață şi de eficienţa strategiilor manageriale adaptate pieţei. 
Problemele morale tipice în acest context sunt insider trading sau manipularea bilanțurilor 
contabile. În mare, modelul anglo-saxon acordă acţionarilor un rol dominant, pornind de la 

premisa că aceştia sunt dacă nu singurii față de care managerii sunt răspunzători, în orice caz 
interesele lor precumpănesc în mod categoric faţă de interesele oricărui alt grup de 
stakeholders. 

În modelul european corporaţiile sunt integrate în rețele formate dintr-un mic număr de 
mari investitori, printre care băncile joacă un rol major. În cadrul acestor reţele de proprietari cu 
interese complementare, obiectivele centrale urmărite sunt conservarea pe termen lung a 
influenţei şi a puterii. În capitalizarea companiilor, nu atât piaţa, cât mai ales împrumuturile şi 
investițiile bancare sunt sursele principale. Pe lângă interesele acţionarilor, creşterea sectorului 
de piață ocupat, păstrarea locurilor de muncă şi alte obiective ce nu urmăresc profitul nemijlocit 
sunt importante pentru proprietarii companiilor europene. Remuneraţia factorilor executivi este 
mai puțin direct corelată cu performanţa financiară a corporației şi este privită mai curând ca o 
chestiune care îi priveşte doar pe membrii consiliului de administraţie al firmei, care nu se simt 
datori să dezvăluie publicului deciziile lor în ceea ce priveşte salariul acordat managerilor. 

Aspectul cel mai caracteristic al modelului european este faptul că alte categorii de 
participanţi joacă un rol important, câteodată chiar la fel de important ca şi cel atribuit 
acţionarilor. După cum am mai menţionat, în Germania, până la jumătate din voturile din 
consiliile de administrație, care supervizează managementul firmei, aparțin reprezentanților 
salariaţilor. În contrast cu această situaţie, în cadrul modelului anglo-saxon angajaţii nu au nici 
un cuvânt de spus în controlul firmei. Problemele etice majore ale acționarului de pe continent 
derivă din faptul că sistemul de proprietate acordă prioritate intereselor marilor acționari sau 
investitori instituționali, precum şi intereselor unor categorii de participanţi cu rolul de actori 
importanți în viaţa socială şi politică, dar care nu au nici un drept de proprietate în capitalul 
unei corporaţii. 

E foarte greu de spus către care dintre cele două modele de capitalism se orientează 
economia românească. Legislaţia, de inspiraţie social-democrată, pare să indice o strategie spre 
un „capitalism social” de tip „suedez” sau „japonez”, lipsit însă de suedezi sau japonezi şi 
înfăptuit potrivit mentalităților româneşti, în care toți vor să câştige cât mai mult şi cât mai 
repede, cu minime eforturi de performanţă. De fapt, nu există nici o strategie, ci numai 
oportunism politic şi o confuzie doctrinară de nedescris, dacă avem în vedere alianțele politice 
care s-au confruntat în campania electorală din acest an. 

Pe de o parte, alianţa dintre PSD şi PUR, care s-a autodeclarat struțocămilă, mai exact 
partid „social liberal”; de cealaltă parte, alianţa dintre PD, partid din aceeaşi familie social- 
democrată ca şi PSD, şi PNL, partid liberal, de centru-dreapta. Codul Muncii acordă salariaților 
drepturi foarte mari, făcând viaţa patronatului extrem de grea, întrucât îi limitează drastic 
posibilitățile de a-şi aplica politica de resurse umane în acord cu criteriile de eficiență, care 
solicită redimensionarea facilă şi restructurarea rapidă a personalului. Pe de altă parte, salariaţii, 
bine protejaţi de noul Cod al Muncii, nu sunt bine reprezentați în AGA şi în Consiliile de 
administraţie ale companiilor româneşti, unde mai toate deciziile importante se iau peste capul 
lor, în urma unor negocieri dure şi a unor compromisuri între interesele patronatului şi 
condiţiile guvernamentale, bine reprezentate prin tot felul de protejaţi politic ai regimului, care 
nu au nici o tangenţă cu activitatea firmelor, fiind desemnaţi ca membri în AGA numai spre a 
încasa nişte venituri absolut nemeritate. 

În firmele private, capitalizate prin investiţii directe din ţară sau din străinătate sau 
capitalizate ca rezultat al procesului de privatizare, cu capital autohton sau din afară, situaţia 
este cu totul diferită, interesele angajaţilor fiind cu totul ignorate sau respectate numai pe 


104 
termen scurt, în schimbul unor concesii substanţiale acordate patronatului de către statul român, 
susținute din banii contribuabililor la anemicul buget al țării, secătuit de plăți compensatorii, 
facilități vamale şi fiscale, reeşalonări sau anulări ale unor uriaşe datorii etc. Singurii avantajați, 
deocamdată, sunt managerii şi salariaţii uriaşelor regii naționale, întreprinderi monopoliste, care 
profită fără scrupule de avantajele lor enorme pe o piaţă în totalitate captivă, din cauza lipsei 
oricărei concurenţe. În rest, acţionarii întreprinderilor private din România, având şi funcţii 
executive, se orientează în politica lor managerială aproape exclusiv spre atingerea unor 
obiective imediate, legate numai de interesele lor, cu costuri sociale dureroase pentru 
majoritatea categoriilor de stakeholders din ţara noastră. 

De fapt, utilizarea termenului de stakeholders în acest context e cât se poate de nepotrivită, 
căci aceste largi grupuri socio-profesionale nu „participă” la nimic, ci asistă resentimentari şi 
neputincioşi la degradarea ireversibilă a condiţiei lor economice în contrast scandalos cu 
opulența sfidătoare ale noilor îmbogăţiţi peste noapte, care îşi fac de cap, ţesând şi consolidând 
o rețea de complicități mafiote, în care politica, afacerile şi un simulacru de justiţie se 
întrepătrund. 


8.3. Dileme şi responsabilităţi etice ale acţionarilor 


Ultimul deceniu a fost plin de scandaluri mediatice privind moralitatea dubioasă sau 
incorectitudinea flagrantă a unor directori de corporaţii faţă de acționari, ceea ce a făcut ca 
interesul publicului occidental faţă de riscurile investitorilor de a fi escrocaţi fără scrupule de 
către executivii companiilor să atingă cote maxime. Pe de altă parte, creşterea cu adevărat 
spectaculoasă a numărului de mici investitori care joacă pe pieţele de capital a impus 
redefinirea conceptului de „acţionar” şi a responsabilităților pe care le implică statutul de 
investitor. 

Există un decalaj între sensurile originare ale conceptului de acționar şi realitatea prezentă. 
Disputele actuale privind drepturile şi, pe de altă parte, responsabilităţile juridice sau morale ale 
acţionarilor se bazează pe invocarea statutului acestora de proprietari ai companiilor la care 
dețin acţiuni. Conservatorii susțin că interesele acţionarilor primează asupra altor categorii de 
interese întrucât ei sunt aceia care deţin şi capitalizează societățile pe acţiuni. Adversarii lor 
susțin, dimpotrivă, că acţionarii au, tocmai în calitate de proprietari ai companiilor, mai multe 
responsabilități decât alte grupuri de participanţi. Indiferent ce consecințe s-ar scoate în 
evidență, statutul de proprietar implică de la sine o relație de ataşament al deținătorului de 
acțiuni față de obiectul aflat în proprietatea sa — respectiv societatea comercială la al cărei 
capital contribuie. Un adevărat proprietar este fidel firmei sale şi este intens preocupat de 
supraviețuirea acesteia pe termen lung, având, totodată, şi un sentiment de responsabilitate față 
de angajaţi, consumatori, furnizori, comunitatea locală, parteneri sau competitori. 

La apariția primelor societăți pe acţiuni aceasta era într-adevăr poziţia acţionarilor. Acum 
două sute de ani, o corporație lua fiinţă cu un obiect de activitate precis definit: comerţul cu 
„Indiile răsăritene”, asigurarea transporturilor maritime sau construcția şi exploatarea unui 
canal. Astăzi, după un secol de fuziuni, achiziţii şi creştere a corporațiilor, obiectul de activitate 
al unei societăți pe acţiuni s-a diversificat în asemenea măsură, încât scopul efectiv al oricărei 
mari companii este pur şi simplu acela de a face afaceri pentru profit. Dat fiind numărul foarte 
mare de investitori, aceştia nu mai sunt proprietari în sensul deplin al cuvântului, având drepturi 
şi răspunderi limitate faţă de o entitate economică încorporată; cel mult, ei se pot considera 

membri ai grupului de investitori care dețin împreună proprietatea asupra firmei, delegând 
funcţiile executive unui grup de manageri, care conduc efectiv activitățile curente ale 
companiei. Şi sunt foarte mulți investitori de ocazie, care nu îşi mai asumă nici măcar acest 
statut de membri ai unui grup de proprietari, interesaţi de stabilitatea şi de soarta companiilor la 
care deţin acțiuni. Singurul lor interes este profitul pe termen scurt, adus de speculaţii bursiere, 
foarte asemănătoare cu mizele puse de vizitatorii unui cazino sau de pariorii la cursele de cai în 
speranța unei lovituri norocoase. Evident, aceşti „jucători” sau speculatori la bursă nu sunt 
câtuşi de puţin interesaţi de activitatea şi problemele economice specifice ale firmelor la care 
investesc, ci numai de creşterea valorii de piaţă a acţiunilor lor. Ei nu îşi asumă câtuşi de puţin 
condiţia de „proprietari” ai unei corporaţii şi, ca atare, nu li se cuvin nici drepturile, nici 
obligaţiile morale ale relaţiei de proprietate. 

O distincţie foarte importantă apare între marii investitori, care dețin părți semnificative 
din capitalul unei corporaţii, şi micii investitori, al căror pachet de acțiuni are în sine o pondere 
infimă sau practic neglijabilă din capitalul încorporat. 

Primii dețin controlul asupra societăţii, iar deciziile lor cântăresc decisiv în desemnarea sau 
concedierea echipei manageriale sau în definirea strategiei firmei, astfel încât responsabilitatea 
lor faţă de soarta firmei este considerabilă. În schimb, micii investitori deţin o responsabilitate 
minimă faţă de companie, de vreme ce votul lor este nesemnificativ, iar vânzarea acțiunilor pe 
care le deţin nu are cum să modifice în mod sesizabil strategia firmei. 

Iată de ce este foarte greu, dacă nu chiar imposibil de a distinge un mănunchi de drepturi şi 
îndatoriri general valabile pentru toate categoriile de acționari, mai ales dacă avem în vedere şi 
diferenţele dintre cele două modele de capitalism la care ne-am referit. Cum însă viitorul pare 
să aparțină marilor corporaţii capitalizate prin participarea unui foarte mare număr de investitori 
pe pieţele bursiere, cred că ar trebui să ne raportăm la această situație pentru a distinge acel 
„pachet” de minime drepturi şi responsabilități ce revin acţionarilor care joacă la bursă, tratând 
în mod diferențiat categoriile „grele” de acționari, fie aceştia persoane private sau investitori 
instituționali, sau acționarii firmelor mici, necotate la bursă, al căror statut păstrează încă multe 
dintre trăsăturile originare ale conceptului de acţionar, definit ca relaţie de proprietate directă, 
chiar dacă împărțită, asupra capitalului unei companii. 


Răspunderea conducerii executive față de acționari 

Elementul cel mai important în reglementarea relaţiilor dintre acționarii şi factorii 
executivi ai unei corporaţii îl constituie existenţa unei instanțe care supervizează şi controlează 
activitatea managementului, pentru a se asigura de faptul că aceasta serveşte interesele 
acţionarilor. De regulă, această instanță este un consiliu director. Aplicând principiul politic al 
separării puterilor în domeniul economic, se ajunge la o structură duală de conducere a 
corporațiilor. Pe de o parte, directorii executivi sunt responsabili de conducerea efectivă a 
activităţilor curente ale companiei. Pe de altă parte, directorii nonexecutivi au misiunea de a 
verifica dacă activitatea companiei serveşte în mod competent, eficient şi corect, sub aspect 
legal şi moral, interesele acţionarilor. 

Structura şi compoziţia acestor consilii diferă în cadrul celor două modele de capitalism. În 
spaţiul anglo-american, există de obicei un singur consiliu, care cuprinde, deopotrivă, atât 
directori executivi, cât şi nonexecutivi. În Europa, regula este un consiliu structurat pe două 
niveluri. Nivelul superior este alcătuit din directori nonexecutivi, iar cel inferior din executivi. 
Numit, cel mai adesea, consiliu supervizor, nivelul întâi supraveghează activitatea directorilor 

executivi, care se ocupă de conducerea curentă a treburilor companiei. În majoritatea ţărilor 
europene, consiliul supervizor include nu numai reprezentanţi ai acţionarilor, ci şi reprezentanţi 
ai altor categorii de stakeholders, cum sunt băncile sau angajații. Indiferent de structura 
consiliului director, problema etică centrală priveşte independenţa şi autoritatea decizională a 
membrilor cu atribuţii non-executive, de control asupra managerilor corporației. Aceştia nu pot 
acționa eficient în favoarea intereselor acţionarilor decât dacă este exclusă posibilitatea unor 
conflicte de interese, ceea ce presupune o lungă serie de condiţii intercorelate: 

e Directorii non-executivi trebuie să provină în cea mai mare parte din afara corporației; 

e Fi nu trebuie să aibă nici un interes financiar personal față de corporație, în afară de 
interesele acţionarilor. Aceasta presupune ca remuneraţia pe care o primesc pentru 
activitatea lor să nu fie nerezonabil de mare faţă de timpul şi cheltuielile pe care le 
implică; 

e Ei trebuie să fie numiţi pentru o scurtă perioadă de timp, pentru a nu deveni prea apropiați 
de corporație şi conducerea ei executivă; 

e Ei trebuie să aibă competenţa necesară pentru a superviza activitatea corporației. În acest 
scop, mai ales în Europa se îngăduie un număr de insiders în consiliul supervizor, fie că 
este vorba de foşti directori executivi sau de consilieri activi, responsabili de politica de 
resurse umane a companiei; 

e Ei trebuie să aibă suficiente surse de informaţii şi suficientă autoritate de control în cadrul 
corporației; 

e Ei trebuie să fie numiţi în mod independent, fie de către adunarea generală a acţionarilor, 
fie de către consiliul supervizor. 

În pofida tuturor acestor condiţii ideale, independenţa directorilor nonexecutivi rămâne o 
chestiune delicată. Cel mai adesea, ei fac parte din aceeaşi categorie socio-profesională cu 
directorii executivi, fiind la rândul lor actuali sau foşti executivi la alte firme, astfel încât este 
foarte greu să se asigure practic o poziţie absolut neutră şi pe deplin independentă din partea 
lor. 

Pentru a se contracara efectele acestei presupuse lipse de imparțialitate din partea 
supervizo-rilor, se apelează la serviciile unor firme de audit, care evaluează atât activitatea 
directorilor execu-tivi, cât şi cea a consiliului supervizor. Se ajunge astfel la un progres infinit 
al suspiciunii, de vreme ce şi firmele de audit pot fi suspectate la rândul lor de incorectitudine 
sau cel puţin de super-ficialitate şi excesivă credulitate, astfel încât deasupra lor ar trebui create 
alte instanţe de control. 

Cazul Enron, care a deschis o serie de scandaluri ce au zguduit încrederea publicului 
american în corectitudinea şi credibilitatea celor desemnaţi să administreze companiile aflate în 
proprietate publică, este extrem de elocvent în acest sens. Acţionarii şi chiar angajaţii firmei 
Enron au fost înşelați de directorii executivi ai corporației, care i-au îndemnat să cumpere 
stocuri importante de acțiuni ale firmei, ademenindu-i cu nişte cifre de afaceri fabuloase, 
rezultate ale unor „inginerii financiare” şi a unor bilanțuri contabile falsificate cu complicitatea 
unor, până atunci, prestigioase firme de audit. În acest timp, executivii corporației, la curent cu 
situaţia financiară reală a firmei, şi-au vândut propriile stocuri de acțiuni cu nişte câştiguri 
fabuloase, în vreme ce acționarii şi salariaţii firmei şi-au pierdut practic toate investițiile după 
ce adevărul a ieşit la iveală. Scandaluri similare au avut loc şi în Europa — cazul fondurilor de 
pensii din Marea Britanie sau recentul faliment zgomotos al firmei Parmalat din Italia. 

În acest context, cartea lui Francis Fukuyama, Trust. Virtuţile sociale şi crearea 
prosperității capătă o semnificaţie deosebit de profundă. Ideea fundamentală a lucrării este 
aceea că adepţii clasici şi neoclasici ai liberalismului economic au dreptate în presupunerea lor 
cu valoare de postulat că homo economicus este un agent individual raţional, ce urmăreşte 
satisfacerea intereselor sale personale de câştig acționând în conformitate cu legile pieței 
concurenţiale. 

Adepții neomercantilismului, care susțin rolul decisiv al intervenţiei statului în reglarea 
creş-terii economice se înşeală; statul nu poate administra mai eficient decât piaţa creşterea 
„avuţiei na-ţiunilor”. Dar şi unii şi ceilalți comit o eroare de principiu, întrucât construiesc nişte 
modele abstracte, cu pretinsă raționalitate şi valabilitate universală, ignorând rolul extrem de 
important al factorilor culturali, specifici fiecărei arii de civilizație, care modelează 
„imponderabil” compor-tamentul şi sistemul de valori al factorilor umani implicați în 
activitatea economică, de natură să introducă anumite variabile şi componente străine de stricta 
raționalitate economică a interesului individual. În acest sens, Fukuyama distinge societăţi cu 
grad ridicat sau scăzut de încredere, ca dominantă a climatului în care se stabilesc relaţiile 
dintre participanţii la jocul economic. 

În definiţia lui Fukuyama, „încrederea este aşteptarea care se naşte în sânul unei comunităţi 
cu comportament regulat, onest, înclinată spre cooperare, întemeiată pe norme comune, din 
partea altor membri ai comunității. Acele norme pot face referire la probleme de «valoare», 
cum ar fi Dumnezeu sau dreptatea, dar ele conţin, de asemenea, norme laice ca standardele 
profesionale şi codurile de comportament. Altfel spus, avem încredere că un doctor nu ne va 
provoca suferință în mod deliberat întrucât aşteptăm de la el să acţioneze în virtutea 
jurământului lui Hipocrat şi a standardelor profesiunii de medic” (Fukuyama, Trust, p. 17). 

Valoarea capitalului social al unei societăți este determinat de predominanța sau 
slăbiciunea încrederii dintr-o anumită societate. În ţările cu o cultură accentuat individualistă, se 
presupune că formarea grupurilor sociale poate fi rezultatul unui contract voluntar între o sumă 
de indivizi egoişti, care au ajuns la concluzia raţională că, pe termen lung, cooperarea este în 
avantajul fiecăruia. În astfel de societăţi, se porneşte de la premisa că încrederea nu este absolut 
necesară în vederea cooperării: interesul propriu, alături de mecanisme legale cum sunt 
contractele, compensează absenţa încrederii şi îngăduie unor străini să se asocieze şi să 
acționeze pentru o cauză comună. 

„Dar câtă vreme contractul şi interesul personal sunt surse principale de asociere, spune 
Fukuyama, cele mai eficiente organizații se bazează pe comunități cu valori comune. Acestea 
nu pretind întocmirea vreunui contract sau reglementarea pe cale legală a relaţiilor din sânul lor 
pentru că un consens moral anterior a conferit membrilor grupului o bază de încredere 
reciprocă” (idem). Greu de conceput o afirmare mai viguroasă a rolului esenţial pe care îl poate 
juca etica în afaceri, dincolo de constrângerile de natură legală. Contrar prejudecăților foarte 
răspândite în toată lumea, inclusiv în opinia publică din SUA, potrivit cărora America este țara 
cea mai individualistă din câte există, Fukuyama aduce argumente solide în sprijinul ideii că 
societatea americană nu a fost de la început un rai al individualismului egoist, ci, dimpotrivă, s- 
a constituit pe baze comunitare extrem de solide. Abia în prezent, societatea americană se 
confruntă cu grave crize sociale, economice şi politice tocmai datorită faptului că aceste baze au 
fost progresiv subminate, instaurându-se treptat acest individualism calculat şi interesat, din 
care încrederea lipseşte, absenţa ei fiind compensată parțial şi imperfect de o creştere explozivă 
a reglementărilor legale şi a litigiilor din curțile de judecată. Rezultatele s-au văzut. 

Oricât de „imponderabilă” în aparenţă, valoarea capitalului social al unei ţări joacă un rol 
decisiv în reuşita strategiilor guvernamentale şi a politicilor firmelor de creştere a prosperității. 
Modelele de mare succes ale Extremului Orient, care s-au bazat într-adevăr pe intervenţia foarte 
activă a statului în economie, au dat rezultate în principal datorită faptului că atât funcționarii 
din administraţie, cât şi agenţii economici privaţi — cu toate componentele lor (manageri, 
angajați, furnizori, creditori etc.) au dat dovadă de corectitudine, corelându-şi eforturile în 
vederea atingerii unor obiective reciproc acceptate, pe fondul unor relaţii de profundă încredere. 
Acelaşi model, spune Fukuyama, dacă ar fi transpus ca atare în America Latină ar da rezultate 
catastrofale, din cauza corupţiei generalizate şi a lipsei totale de încredere între partenerii 
sociali. 

Din acest punct de vedere, societatea românească are o problemă extrem de gravă şi, în 
opinia multora, incurabilă. Cu o populaţie în majoritatea ei de extracţie rurală şi după cincizeci 
de ani de minciună propagandistică, mare parte dintre români au fost „industrializaţi” şi 
„urbanizaţi” într-o societate în care „noi ne facem că muncim şi ei se fac că ne plătesc”; în care 
micile furtişaguri din proprietatea întregului popor au devenit o practică universal acceptată; în 
care veniturile individuale nu erau nicicum corelate cu performanţa şi valoarea fiecăruia; în care 
promovarea nu se făcea pe criterii de competenţă, ci de oportunități şi protecții politice. Nu-i de 
mirare că, la debutul tranziţiei noastre spre capitalism, inițiativa a aparţinut foştilor potentaţi din 
vechile structuri ale statului şi partidului comunist, care au instaurat un capitalism sălbatic şi 
iresponsabil, într-o cursă frenetică de îmbogăţire ultrarapidă prin fraude grosiere şi prin 
complicități de tip mafiot între factorii politici şi întreprinzătorii privaţi, care „s-au descurcat” 
pe tăcute, în timp ce „poporul” şi-a măcinat în gol speranţele de mai bine pe seama generozităţii 
statului omnipotent, care urma să le tot „dea”, fără să le ceară mai nimic în schimb, spre 
deosebire de detestabilii patroni, la care salariile nu au fost niciodată prea generoase, în 
schimbul unor cerinţe foarte exigente şi fără posibilitatea micilor ciupeli, pe care mulţi au ajuns 
să le considere un drept de la sine înţeles. Acum societatea şi economia românească se află în 
cea mai rea situaţie posibilă: un individualism feroce şi o lipsă totală de solidaritate şi încredere 
între oameni sau partenerii sociali; pe de altă parte, nici măcar justiţia nu se străduieşte să 
compenseze cât de cât absenţa încrederii din societate, deoarece, în loc să combată corupția şi 
ilegalităţile de tot felul, aparatul de justiţie, controlat de puterea politică, este, în toate sondajele 
de opinie şi în criticile observatorilor din exterior, una dintre instituţiile cele mai corupte din 
România. lată de ce nici unul dintre modelele de capitalism vânturate de politicieni prin fața 
privirilor ameţite ale electoratului românesc nu au nici cea mai mică şansă de realizare. Modele 
suedeze sau japoneze fără climatul de încredere din aceste societăţi, în care oamenii îşi fac din 
muncă un adevărat cult, iar din performanţă şi excelență o supremă sursă de satisfacţie, pe 
fondul rapacităţii, hoţiei şi trândăviei ridicate la rangul de virtuţi naționale ale omului „deştept”, 
adică şmecher şi descurcăreţ, nu pot duce decât la o vorbărie duplicitară şi total ineficientă. Cât 
despre capitalismul contractualist, de tip anglo-american sau francez, bazat pe lipsa de 
încredere, suplinită de rigoarea şi minuţiozitatea legii, în absenţa unei legislații clare şi a unui 
aparat de justiţie care să o aplice cu imparţialitate şi maximă severitate, nu poate să ducă decât 
la ceea ce se întâmplă acum, când potentaţii din lumea financiară, de multe ori aceiaşi cu 
potentaţii politici sau în relaţii de strânsă colaborare cu aceştia, îşi fac de cap, câştigând nişte 
averi imense fără nici un dram de reală performanță managerială. 

Cea mai bună ilustrare a conflictului de interese şi a asimetriei nu numai informaţionale, ci 
şi de putere efectivă dintre manageri şi acţionari este creşterea explozivă a retribuţiei 

directorilor executivi, care a indignat toată Europa în urma amplelor privatizări din anii 1980 în 
Vest, urmate de nişte privatizări şi mai cu cântec în tranziția ţărilor ex-comuniste la economia 
de piaţă. Atât salariile directe ale managerilor, cât şi retribuirea lor prin acordarea unui stoc de 
acţiuni, au atins sume astronomice, în unele cazuri de ordinul zecilor de milioane de dolari, în 
timp ce companiile aflate sub conducerea lor au concediat o bună parte din personalul 

„redundant” şi au blocat drastic creşterile salariale ale angajaţilor ce şi-au păstrat locurile de 

muncă, în numele eficientizării şi a creşterii performanţei economice a companiilor. 

Principalele probleme etice în relaţia dintre acționari şi manageri sunt, în cazul marilor 

corporaţii, următoarele: 

C Sub influenţa crescândă a modelului anglo-american şi spre a se evita pe cât posibil 
conflictul de interese dintre manageri (interesați să obţină câştiguri cât mai mari) şi 
acționari (interesaţi de creşterea valorii acțiunilor pe care le deţin) se recurge tot mai 
des la retribuirea directorilor executivi nu numai prin salarii, ci şi prin oferta unor 
stocuri de acțiuni, în ideea că astfel şi aceştia devin cât se poate de interesaţi de 
performanța economică a firmei pe care o conduc, reflectată prin dinamica 
ascendentă a cotaţiilor la bursă. Numai că prin acest procedeu veniturile managerilor 
au explodat, fără ca opulenţa câştigurilor lor să fie justificată întotdeauna de o clară 
îmbunătățire a performanţei economice a corporației; 

O Globalizarea influenţează şi „piaţa” funcţiilor executive, care tind să se alinieze 
nivelurilor celor mai ridicate de salarizare atinse pe plan mondial. La fel ca vedetele 
sportive, considerate (poate pe bună dreptate) a poseda nişte „talente” ieşite din 
comun, pe care cluburile se bat cu înverşunare, ceea ce a determinat o halucinantă 
spirală a salariilor şi primelor acestor „super staruri”, tot astfel se generalizează o 
concurență acerbă între marile corporaţii pentru achiziţionarea celor mai reputați 
manageri, socotindu-se (iarăşi poate pe bună dreptate) că aceştia au nişte „daruri” 
excepționale, care le îngăduie să redreseze şi să conducă pe calea succesului 
corporaţiile pe care le preiau, ceea ce îi face pe acţionari să le ofere managerilor 
venituri astronomice; 
Scandalurile recente şi probabilitatea repetării lor în viitorul previzibil arată că acele 
consilii de supervizare nu reuşesc de fiecare dată să reprezinte, conform misiunii lor, 
interesele acţionarilor (sau ale altor categorii de stakeholders), lăsându-se 
manipulate sau corupte de directorii executivi, ceea ce nu este întotdeauna scos la 
iveală nici de experţii (la rândul lor extrem de bine remuneraţi) ai firmelor de audit 
financiar. 

În concluzie, milioanele de mici investitori care se lasă atraşi de perspectiva unui câştig 
rapid şi substanțial prin speculații bursiere au de înfruntat şi anumite riscuri considerabile de a- 
şi pierde economiile şi investiţiile. Aceşti oameni sunt îndreptăţiți să se considere înşelați în 
măsura în care li se propune un joc ale cărui reguli nu le sunt decât parțial dezvăluite, iar cele 
pe care le cunosc sunt de multe ori încălcate de către parteneri şi chiar de către arbitri. Ei nu 
merită însă decât o rezervată compătimire, dacă avem în vedere faptul că motivul pentru care 
investesc în acţiuni nu este câtuşi de puţin generos şi responsabil, ci întru-totul egoist. Cei care 
cumpără şi vând acțiuni ghidându-se numai după fluctuațiile cotaţiilor bursiere nu doresc să îşi 
asume rolul de proprietari ai unei părți din capitalul companiilor în care investesc, de multe ori 
neştiind mai nimic despre obiectul lor de activitate. Ei nu vor altceva decât să rişte, cu speranţa 
unui câştig rapid şi conştienţi de faptul că nu pot merge niciodată la sigur. Acest gen de 

acționari sunt pe deplin comparabili cu jucătorii dintr-un cazinou: dacă pierd pentru că au fost 
trişaţi, au dreptul să fie indignați şi să protesteze; dacă pierd pentru că au avut ghinion sau 
pentru că au fost neinspirați, neatenţi ori naivi, nu merită prea multă compătimire; iar atunci 
când câştigă, pot stârni invidia sau chiar admirația unora mai puţin curajoşi sau cu insuficiente 
resurse ca să joace, dar nu merită respectul nimănui. 


Fuziuni, achiziţii, privatizări 

În economia de piaţă actuală corporaţiile sunt extrem de dinamice sub aspectul structurii, 
mărimii sau a obiectului lor de activitate. Fie prin negocieri, fie prin mecanismul bursei, un 
mare număr de companii din aceeaşi ţară sau din ţări diferite fuzionează ori achiziționează alte 
corporaţii, pe care le „înghit”. Rezultatul acestor mergers şi acquisitions este formarea unor 
conglomerate de proporții impresionante. 

Şi în aceste procese de creştere a corporațiilor se conturează un conflict de interese între 
manageri şi acționari. Primii urmăresc să se afle la cârma unor companii de cât mai mari dimen- 
siuni, cu cifre de afaceri şi profituri uriaşe, din care ei îşi asigură o parte consistentă. Pe de altă 
parte, acţionarii sunt interesaţi de creşterea cotaţiei stocurilor pe care le deţin, ceea ce nu rezultă 
neapărat în urma acestor fuziuni şi achiziții, de multe ori şi cel puţin temporar efectul este 
contrar. 

Cele mai sensibile probleme etice le ridică achiziţiile ostile — mult comentatele hostile 
takeovers: un investitor sau un grup de investitori urmăresc să cumpere pachetul majoritar de 
acțiuni ale unei corporaţii, de multe ori fără ştiinţa consiliului de administrație al companiei 
țintă şi întotdeauna fără voia acestuia. Principalele argumente pro şi contra sunt următoarele. Pe 
de o parte, se spune că aceste achiziţii ostile nu lovesc interesele acţionarilor, de vreme ce 
aceştia îşi vând acțiunile noilor pretendenți la supremație de bună voie; dacă ar avea ceva de 
pierdut, nu i-ar putea obliga nimeni să le vândă. Pe de altă parte, ce se întâmplă cu ceilalți 
acționari, care nu vor să-şi vândă stocurile? Dacă noii acţionari majoritari vor să modifice 
statutul corporației, urmărind, de exemplu, să o fragmenteze în mai multe companii şi să vândă 
o parte din active, atunci preluarea ostilă poate să contravină dreptului de proprietate al 
celorlalți acționari. 

Mult mai interesant este ceea ce se întâmplă cu directorii executivi ai corporației țintă, care 
sunt afectaţi într-un mod mai direct de o achiziţie ostilă, deoarece urmează să fie concediaţi de 
noii acționari majoritari sau, în cel mai bun caz, să rămână pe poziţii executive inferioare. 
Aceştia : au de ales între următoarele două opțiuni: 

În primul rând, se pot lăsa seduşi de către ofertanţi să fie de acord cu preluarea 
corporației, primind o consistentă sumă de bani care să-i consoleze de faptul că 
urmează să-şi piardă posturile. Numită la noi prea puţin elegant „şpagă”, această 
incorectă „atenție” are, în lumea „civilizată”, o denumire mult mai elegantă: acolo i se 
spune golden parachute — o „paraşută de aur” cu care executivii corupți să aterizeze 
cât mai lin din punct de vedere financiar după ce părăsesc scaunele confortabile din 
birourile lor luxoase. Aparent, managerii firmei țintă nu au nici un rol într-o achiziție 
ostilă, deoarece nu ei, ci acționarii sunt aceia care îşi vând acţiunile. De fapt, 
recomandarea lor cântăreşte enorm în decizia acţionarilor.” 


43 Tată un exemplu elocvent în acest sens. Atunci când conglomeratul britanic Vodafone a vrut să cumpere conglomeratul german Mannesmann, 
tranzacţia nu s-a putut încheia ecât după ce Klaus Esser, CEO al grupului german a fost de acord, recomandând consiliului de administraţie să dea 

De multe ori însă, directorii executivi ai companiei țintă nu doresc să îşi piardă 
posturile în urma unei preluări ostile. În acest caz, ei sunt dispuşi să dea la rândul lor 
un alt gen de „şpagă” investitorilor care urmăresc să preia pachetul majoritar de 
acțiuni, răscumpărând (evident, pe banii corporației ţintă) acţiunile acestora la un preţ 
mai mare decât valoarea lor de piaţă. Acest mod de acţiune, prin care executivii îşi 
păstrează posturile pe banii corporației, se numeşte greenmail. Uneori mişcarea 
poate fi în şi în interesul acţiona-rilor, alteori nu — dar în toate situaţiile serveşte, în 
primul rând, interesele managerilor. 

Cele mai relevante sub aspect etic sunt intenţiile care stau la baza fuziunilor şi achiziţiilor, 
precum şi consecinţele acestora. Fostul CEO al companiei General Electric a devenit faimos sub 
porecla de „Neutron Jack”, deoarece, sub conducerea lui, GE a devenit unul dintre cele mai 
active conglomerate de pe Wall Street, cumpărând tot felul de corporaţii, pe care apoi le 
restructura şi le redimensiona imediat după ce erau preluate. Clădirile şi utilajele rămâneau, dar 
oamenii trebuiau să plece — efect similar cu cel al unei bombe cu neutroni. Foarte frecvent 
achizițiile vizau numai părțile profitabile ale companiilor țintă, celelalte fiind imediat lichidate. 
Alteori, scopul achiziţiilor era numai brandul anumitor produse ori o anumită tehnologie, în 
vreme ce interesele unor importante categorii de stakeholders, precum angajaţii firmelor sau 
comunitățile locale, erau grav nesocotite. 

Un subiect mai familiar nouă, în prezent, este privatizarea după metoda MBO“, în care 
managerii unei firme caută să cumpere acțiunile firmei, în totalitate sau cel puțin pachetul 
majoritar, care să-i transforme în acţionari principali. 

Trebuie menţionat faptul că în România fazei incipiente de tranziţie, când s-a aplicat 
această metodă de privatizare, proprietarul exclusiv sau majoritar al companiilor privatizate era 
statul. Privatizările de tip MBO pot fi extrem de profitabile atât pentru manageri, cât şi pentru 
consilierii financiari care îi orientează şi îi susțin, ceea ce îi face şi pe unii şi pe ceilalți suspecți 
în ochii publicului. Sorell şi Hendry prezintă câteva exemple extrem de semnificative. În 1987, 
Allied Steel and Wire, o companie din Ţara Galilor, a fost vândută de către proprietarii săi, 
GKN şi British Steel, unui consorțiu de manageri ai firmei. Aceştia au investit numai 700.000 
de lire pentru a prelua un pachet total de acțiuni (şi acestea subevaluate) în valoare de 180 
milioane de lire. În 1988, când compania a fost cotată la bursă, managerii au încasat 4,2 
milioane de lire pentru stocul lor de acţiuni. În 1986, Cadbury-Schweppes şi-a vândut toate 
diviziunile nelegate de producția de ciocolată unui consorțiu de manageri, condus de Paul 
Judge, fost director executiv al uneia dintre diviziunile scoase la vânzare şi membru al grupului 
de directori care au recomandat vânzarea. În anul următor, profiturile noii companii, numite 
Premier Brands, s-au dublat, iar după numai trei ani aceasta a fost revândută pentru 295 de 
milioane de lire sterline, de trei ori prețul achiziţiei iniţiale. Profitul lui Paul Judge a fost estimat 
la peste 40 milioane de lire sterline. 

Ambele exemple pun sub semnul întrebării motivaţia directorilor executivi, o dată ce 
performanţa lor s-a îmbunătăţit atât de spectaculos de îndată ce au devenit şi acţionari principali 
ai firmelor pe care le-au condus. În anii '80, când privatizările MBO au luat amploare în Europa 


curs ofertei britanicilor. În prezent, Esser este judecat pentru acuzaţia de a fi acţionat contrar intereselor acţionarilor în schimbul unei „paraşute” în 
valoare de 30 milioane de euro (cf. Crane & Matten, 2004, p. 194). 

44 Termenul a fost creat prin contrast cu blackmail — şantajul, în care mesajul conţine o serie de amenințări cu consecințe „negre” pentru cel şantajat, 
dacă acesta nu satisface pretenţiile celor care îl şantajează. Greenmail este un mesaj diferit, în care adresantului i se promit nişte recompense „verzi” 
(culoarea dolarilor) dacă acesta răspunde afirmativ ofertei de a face pe placul ofertanților 

occidentală, s-a instalat o atmosferă de suspiciune şi teama că managerii ar putea fi tentaţi să 
nu-şi facă în mod deliberat treaba aşa cum trebuie, cu scopul de a grăbi decizia de vânzare a 
companiilor pe care le conduceau la ruină, sperând să le scadă cât mai mult şi preţul de vânzare. 
În exemplele menţionate, se pune şi problema vigilenţei şi a competenţei corporaţiilor-mamă în 
monitorizarea şi evaluarea performanţei companiilor subsidiare. Dată fiind rapiditatea cu care 
acestea s-au redresat imediat după MBO, se poate presupune că respectivele companii aveau un 
considerabil potenţial de dezvoltare, de care corporațiile-mamă, evident, nu aveau habar. 

În economia noastră, privatizările MBO au ridicat multe semne de întrebare, când nu de-a 
dreptul de exclamare. Foarte frecvent salariaţii şi sindicatele i-au acuzat pe managerii 
întreprinderilor de stat, puse pe listele de privatizare, de conducere deliberat ruinătoare, cu 
scopul cât se poate de străveziu de a diminua artificial valoarea companiilor pe care urmăreau 
să pună mâna. Una dintre cele mai incorecte metode de a face bani pe seama ruinării deliberate 
a întreprinderilor de stat este evitarea competiţiei pe piaţa liberă. Atât furnizorii, cât şi dealer-ii 
respectivelor întreprinderi sunt firme private parazite, în proprietatea unor directori executivi 
sau a unor asociaţi ai acestora. Pe de o parte, materiile prime şi tehnologia sunt achiziţionate 
prin intermediul acestor firme căpuşe, la preţuri mai mari decât cele de pe piață. Pe de altă 
parte, produsele întreprinderilor de stat sunt vândute prin intermediul altor firme căpuşe, al 
căror adaos comercial inutil (şi uneori neruşinat de mare) face ca preţurile en detail al 
produselor respective să fie prea mari şi, ca atare, total necompetitive. Dacă mai punem la 
socoteală şi politica deliberată de împovărare a întreprinderilor de stat cu datorii uriaşe, prin 
împrumuturi oneroase şi prin neplata la timp a dobânzilor care se acumulează în timp, ne putem 
face o imagine de ansamblu asupra „tehnicilor” utilizate pentru a conduce o companie de stat în 
pragul falimentului — situație extrem de favorabilă pentru un detestabil tip de MBO. 

Orice echipă managerială deţine un avantaj inerent faţă de orice ofertant din afara firmei 
scoase la licitaţie, datorită faptului că are acces nelimitat la conturile firmei şi la orice 
informaţie sensibilă, în vreme ce acţionarii sau ofertanţii din exterior dispun de o informaţie 
minimă. Se poate pune întrebarea dacă orice tip de MBO este justificabilă din punct de vedere 
etic. Cum ar putea directorii unei companii să acţioneze în acelaşi timp atât în interesul 
acţionarilor, cât şi în propriul lor interes? Dacă pretind că le-ar putea oferi acţionarilor o valoare 
mai mare cumpărându-le acțiunile decât administrând corporaţia în interesul lor, atunci rezultă 
prin definiție că nu-şi fac treaba de manageri cum se cuvine. 


Pieţele financiare şi avantajul informaţiilor privilegiate 

Multă vreme nu s-a discutat despre etica afacerilor în domeniul pieţelor financiare, 
considerându-se că aici nu există aspecte problematice. S-a pornit de la premisa că activitatea 
pieţelor financiare şi îndeosebi cea de la bursă se bazează pe intenţia acţionarilor de a câştiga 
sub formă de dividente sau prin creşterea valorii acțiunilor pe care le dețin, mijlocul de câştig 
fiind decizia rațională a fiecărui acţionar de a cumpăra sau vinde stocuri de acțiuni. Atâta timp 
cât regulile bursei sunt clare şi câtă vreme fiecare jucător le respectă, nu sunt de aşteptat să 
apară nici un fel de dileme morale. Fuziunile, achiziţiile, veniturile directorilor executivi etc. nu 
mai sunt privite ca nişte subiecte de dezbatere etică; ele apar mai degrabă ca nişte probleme de 
calcul strict economic al fiecărui acţionar. Dacă acţionarul consideră că salariile directorilor 
sunt exagerat de mari sau că o anumită fuziune de corporaţii nu este oportună, el este liber să îşi 
exprime dezacordul sau „votul negativ” prin vânzarea acelor acţiuni de a căror valoare 
comercială pe termen lung a ajuns să se îndoiască. 

Acest raţionament se bazează pe supoziţia unei pieţe perfecte şi, îndeosebi, pe supoziţia că 
toate informaţiile de acces public privind orice companie cotată la bursă sunt reflectate de 
preţul acțiunilor. Dar această dogmă, potrivit căreia „bursa nu minte niciodată”, nu este nici pe 
departe întotdeauna valabilă. În unele cazuri, pretinsa „eficiență informaţională” a bursei este 
neîntemeiată. 

De multe ori cotaţia la bursă a unor acțiuni este deformată de operaţii speculative sau pur şi 
simplu de o percepţie eronată a publicului. Unele companii viabile, care trec printr-o criză 
momentană, având însă posibilități reale de redresare rapidă şi de a fi curând profitabile, sunt 
percepute ca aflându-se în pragul colapsului, ceea ce îi face pe mulți investitori să vândă cât 
mai repede acţiunile lor, ceea ce efectiv îngroapă companiile respective şi toate oportunităţile 
lor potenţiale de creştere. Alteori, acționarii îşi păstrează inerţial încrederea în valoarea 
acţiunilor unor corporaţii de mare prestigiu, deşi situaţia acestora este departe de a mai putea fi 
redresată; aceste companii primesc un nesperat balon de oxigen, dar dacă în cele din urmă se 
scufundă, pierderile acţionarilor sunt foarte severe. Soliditatea unor firme este câteodată 
rezultatul unei politici eficiente de imagine publică, interesul acţionarilor pentru acțiunile lor 
fiind bazat nu pe calcul raţional, ci pe o credință oarbă. De exemplu, Amazon.com (companie 
graţie căreia am putut avea acces la o mare parte din documentaţia pe care mă bazez), mult timp 
citată printre cei mai solizi competitori de pe piaţă, a avut nevoie de şapte ani până să realizeze 
primul dolar profit. Când, în sfârşit, a devenit profitabilă în 2002, acumulase 2,2 miliarde dolari 
datorii pe termen lung, deşi la un moment dat compania fusese evaluată la peste 30 miliarde 
dolari. Un mare număr de alte companii dot.com, extrem de bine cotate pe piaţa Nasdaq din 
New York sau Neuer Markt din Frankfurt au avut o soartă mai puţin fericită decât 
Amazon.com, nereuşind să devină profitabile. 

Prăbuşirea lor zgomotoasă a zguduit serios toate marile pieţe bursiere din lume. 

O problemă etică se iveşte aici dacă ne gândim la faptul că mulţi pensionari, ale căror 
fonduri private de pensii au investit sume uriaşe în acțiunile unor astfel de corporaţii „umflate” 
sau în tot felul de operaţii riscante cu junk bonds, şi-au pierdut o bună parte din venituri. În 
acest caz se poate aprecia că investitorii instituţionali, care administrează „banii altora”, au 
comis un abuz de încredere, riscând peste nişte limite rezonabile economiile unor oameni 
neinformați. 

Probleme clare de (in)corectitudine morală ridică utilizarea de către unii investitori a unor 
„informaţii privilegiate”. Mai exact, este vorba despre vânzarea-cumpărarea de acţiuni pe 
baza unor informaţii ce nu sunt accesibile publicului larg şi de care dispun numai anumiţi 
indivizi care profită de poziţia lor în cadrul sau înăuntrul companiilor ale căror acţiuni sunt 
tranzacţionate. Directorii executivi ai unei corporații şi câțiva din anturajul lor foarte apropiat 
sunt cei mai în măsură să cunoască toate dedesubturile companiei, fiind primii la curent cu toate 
evenimentele ce pot avea un impact semnificativ asupra cotaţiei de la bursă a acţiunilor ei. În 
virtutea acestor informaţii confidențiale, aceşti oameni sunt privilegiați față de ceilalți 
investitori, având posibilitatea obţinerii unor profituri dubioase. Pe termen lung, această 
practică de insider trading poate să submineze încrederea investitorilor în piața de capital, 
motiv pentru care majoritatea burselor au interzis-o. 


15 Este vorba de ceea ce anglo-americanii numesc insider trading sau insider dealing — termenul insider, cu sensul literal de „cineva dinăuntru”, fiind 
antonimul lui outsider, adică „cineva din afară”. Ambii termeni sunt greu de exprimat scurt şi firesc în limba română; dar, spre deosebire de outsider 
— asimilat ca atare şi în vocabularul nostru, insider este încă neasimilat în vorbirea noastră curentă, deşi asimilarea lui este singura soluţie rezonabilă, 
ca şi în cazul antonimului outsider (folosit mai ales cu sensul de competitor cotat a fi fără şanse la câştigarea unei întreceri sportive) 


114 
Jennifer Moore analizează patru argumente care urmăresc să demonstreze incorectitudinea 

morală a utilizării informațiilor privilegiate: 

O Corectitudinea. Inegalitatea dintre investitori sub aspectul accesului lor la informațiile 
relevante dă unora un avantaj nedrept faţă de ceilalți. După Moore, deşi acesta este 
argumentul cel mai slab, el este cel mai frecvent invocat; 

CO Furtul de proprietate. Cei care vor să câştige prin insider trading utilizează în beneficiu 
personal informații vitale care aparțin firmei, de multe ori în detrimentul acesteia. Acest 
argument stă la baza majorităţii proceselor intentate pentru utilizarea informaţiilor 
privilegiate; 

Daunele aduse investitorilor şi pieței. Cei care utilizează informaţii privilegiate în 
detrimentul celorlalţi investitori fac piaţa de capital riscantă, ceea ce diminuează încrederea 
investitorilor; 

CO Subminarea relaţiilor fiduciare. Relaţiile dintre acţionari şi directorii executivi se bazează pe 
în-crederea celor dintâi în voinţa şi capacitatea celor din urmă de a acţiona întotdeauna în 
intere-sul acţionarilor. Insider trading este o dovadă clară de egoism din partea 
managerilor, care ac-ţionează doar în interes propriu şi, de multe ori, în detrimentul 
acţionarilor. Acesta este, după Moore, argumentul cu cea mai mare greutate etică împotriva 
utilizării informaţiilor privilegia-te, întrucât arată că insider trading violează fundamentul 
relaţiei dintre acționari şi executivi. 

Cu toate aceste argumente, granițele dintre corectitudine şi imoralitate nu sunt prea uşor de 
trasat în această chestiune. În fond, fiecare investitor încearcă să acumuleze cât mai multe 
informaţii despre companiile de care este interesat, iar analiştii marilor bănci de investiţii nu au 
dreptul să facă publice toate informaţiile pe care le deţin. Probleme alunecoase apar din 
momentul în care multe companii au început să îi remunereze pe directorii executivi prin oferte 
de acţiuni. Este evident că aceşti oameni folosesc informațiile sensibile pe care le deţin despre 
companiile pe care le conduc atunci când iau decizii privind vânzarea sau cumpărarea acţiunilor 
lor — şi ar fi irațional să ne aşteptăm de la ei să nu facă acest lucru. Drept urmare, granița dintre 
astfel de stimulente „acceptabile” şi utilizarea „inacceptabilă” de informaţii privilegiate e foarte 
greu de stabilit cu precizie. 

În forme mult mai rudimentare, desigur, dată fiind absenţa unei pieţe financiare active şi a 
unei burse dinamice, problema practicilor de insider trading s-a pus şi la începuturile 
procesului de privatizare a întreprinderilor de stat din economia românească. Curând după 
1990, toţi salariaţii şi foştii salariaţi din România au primit acele faimoase şi mult ironizate 
„cupoane” — părţi sociale egale din „capitalul” unor întreprinderi, distribuite în mod cu totul 
arbitrar. Neştiind practic nimic despre economia de piaţă şi neavând habar despre performanţele 
şi potenţialul diferitelor întreprinderi, cetățenii de rând şi-au ales companiile la care să fie 
„acţionari” absolut la întâmplare. În primii ani de după „cuponiadă”, oamenii nu au avut nimic 
de câştigat sau, în cel mai bun caz, au încasat nişte „dividende” ridicol de mici. În aceste 
condiţii, nu-i de mirare că mulţi dintre ei au început să-şi vândă neproductivele cupoane unor 
indivizi sau fonduri de investiţii, conduse de persoane cu relaţii, care aveau acces la informaţii 
relevante privind starea de moment şi potențialul de dezvoltare al diferitelor întreprinderi în 
curs de privatizare. Pe sume de nimic, aceştia au strâns un număr foarte mare de cupoane, pe 
care le-au folosit apoi cu folos în procesul de privatizare reală, sub diferite forme. 

În ultimul deceniu, procesul de privatizare a întreprinderilor de stat din România a fost în 
repetate rânduri sever criticat pentru lipsă de transparenţă şi corectitudine. Nu de puţine ori, 

licitaţiile au fost viciate de avantajele pe care unii dintre ofertanți şi le-au creat (se poate bănui 
prin ce mijloace) intrând în posesia unor informaţii privilegiate, care le-au permis să jongleze 
ofertele în dauna celorlalți competitori. Drept urmare, investitorii serioşi din străinătate preferă 
să se țină departe de mişmaşurile privatizărilor dubioase din ţara noastră. Locul lor a fost nu de 
puţine ori luat de aventurieri autohtoni sau din străinătate, care nu s-au sfiit să obţină pe căi 
necinstite informaţii sensibile din partea unor oficialități corupte. 

În aceste condiţii, nu-i de mirare că atât de multe privatizări s-au dovedit în scurt timp nişte 
eşecuri de proporții, generând scandaluri mediatice, însă soldându-se extrem de rar şi cu 
pedepsirea legală a celor responsabili. 


8.4. Acţionarii şi pieţele financiare globale 


Globalizarea modifică spectaculos rolul acţionarilor, natura proprietății şi lărgimea 
spaţiului lor de activitate. Întrucât pieţele financiare sunt probabil cele mai globalizate sau 
deteritorializate pieţe, consecinţele noilor coordonate asupra acţionarilor devin foarte vizibile. 
După Crane şi Matten, acționarii devin jucători globali în patru modalităţi diferite: 

O Acţionarii pot să se implice direct în economia altor state cumpărând acțiuni ale unor 
companii străine. De exemplu, investitori francezi, americani sau, de ce nu, români 
pot să cumpere la bursa londoneză acţiuni ale unei companii britanice; 

O Acţionarii pot fi implicaţi indirect în economia globală cumpărând acțiuni ale unei 
companii din propria ţară, care operează însă la scară globală, vânzându-şi produsele 
şi serviciile în toată lumea; 

C Şi mai pronunţată este această implicare indirectă a acţionarilor în economia globală 
prin achiziţia şi deținerea de acţiuni ale unor corporaţii multinaționale, care au filiale, 
activităţi şi interese pe toate continentele; 

C În sfârşit, acţionarii pot deveni în mod direct jucători globali pe pieţele internaţionale 
de capital plasându-şi banii în anumite fonduri de investiţii, al căror obiect explicit de 
acti-vitate este valorificarea depunerilor pe pieţele financiare globale. Jucători grei din 
această categorie sunt fondurile americane şi britanice de pensii, care administrează în 

jur de 32 miliarde dolari pe pieţele globale de capital — sumă considerabilă, care face 
ca aceste fonduri să fie extrem de influente pe aceste pieţe (Crane & Matten, 2004, p. 
201-202). 

Dar ce sunt pieţele financiare globale? Acestea sunt definite de Crane şi Matten ca fiind 
„toate locurile fizice sau virtuale (electronice) unde sunt tranzacţionate la scară mondială titluri 
financiare în sensul cel mai larg (capital, acţiuni, valută, asigurări etc.)” (ibidem, p. 202). Dacă 
ne reamintim definiţia globalizării la care am subscris, se poate aprecia că pieţele financiare 
sunt, deocamdată, cele mai globalizate, deoarece sunt cel mai puţin legate de anumite baze 
teritoriale. Factorii care au condus la iniţierea şi amplificarea procesului de globalizare sunt 
foarte activi în acest domeniu. 

În primul rând, datorită progreselor tehnologice, mai ales în telecomunicaţii şi electronică 
şi în special o dată cu extinderea planetară a Internetului, pieţele financiare de astăzi nu mai 
sunt limitate nici în spaţiu, nici în timp. Ele funcționează 24 de ore din 24, de jur împrejurul 
globului. 

În al doilea rând, pieţele financiare sunt cel mai puţin reglementate. Oricine poate juca la 
orice oră, la oricare dintre marile burse ale lumii: Londra, New York, Tokyo, Sydney, 

Singapore, Delhi, Dubai sau Frankfurt. Chiar dacă aceste pieţe sunt locale şi reglementate de 
autorități statale naţio-nale, integrarea lor plasează fluxurile de capital deasupra controlului 
deplin al acestor autorități. 

Din punct de vedere etic, această dezvoltare pune o serie de probleme complexe şi 
serioase. lată care sunt cele mai importante dintre acestea: 

1. Controlul democratic al resurselor financiare 

Pieţele deteritorializate scot din joc autoritatea şi intervenţia guvernelor statelor naţionale, 
ceea ce înseamnă că alocarea celor mai importante resurse ale economiilor dezvoltate se 
desfăşoară din ce în ce mai mult în conformitate nu atât cu programele şi strategiile economice 
ale administraţiei şi forțelor politice din diferite ţări, cât mai ales cu „legile” cererii şi ofertei. 
Or, democraţiile occidentale şi de pretutindeni au la bază dreptul cetăţenilor de a se pronunţa 
asupra alocării şi administrării resurselor naţionale de către guvernanţii aleşi de către popor şi 
răspunzători în faţa acestuia. Dacă odinioară pământul era cea mai importantă resursă, astăzi 
resursa cheie a avuţiei naţionale este capitalul, iar mecanismele prin care se alocă la nivelul 
pieţelor financiare globale sunt scăpate de sub controlul guvernelor şi al indivizilor-cetăţeni. 


2. Încurajarea operaţiilor speculative 

Pieţele financiare globale stimulează riscurile şi aventurile speculative ale marilor 
investitori, de talia unui George Soros, dar şi ale micilor investitori, ale căror operații însumate 
formează enorme fluxuri şi influxuri de capital. Speculaţiile financiare ca atare nu ridică 
probleme de natură etică, atâta timp cât se desfăşoară potrivit unor reguli clare şi corect 
aplicate. Cel mult se poate discuta asupra motivaţiei jucătorilor pe pieţele de capital, care este, 
de cele mai multe ori, lăcomia şi dorința de câştig rapid, practic fără muncă şi responsabilități 
sociale, dar aceasta este mai degrabă o temă de etică generală decât o temă de etica afacerilor. 
Cu toate acestea, speculaţiile financiare pe pieţele globale pot avea consecinţe dramatice nu 
numai asupra jucătorilor — care îşi asumă deliberat anumite riscuri, conştienţi de faptul că pot să 
şi piardă — ci şi asupra unor mase enorme de oameni care nu iau parte la joc şi care nu pot 
influenţa nicicum mersul lucrurilor. 

3. Competiţia incorectă cu ţările în curs de dezvoltare 

Crizele economice din unele regiuni în curs de dezvoltare, precum cele din Mexic şi 
Brazilia din anii 1990 sau cea mai dramatică dintre ele, care a lovit Asia de Sud-Est în 1997, au 
fost declanşate în principal de mişcările speculative de capital înspre şi dinspre aceste ţări. 
Investitori din țările dezvoltate au fost atraşi să îşi plaseze fondurile în economiile acestor 
regiuni într-o perioadă de boom; de îndată ce au apărut primele semne că acest boom era 
trecător şi artificial stimulat de speculaţii financiare, capitalul internaţional a fost rapid retras, 
cu efecte dezastruoase asupra economiilor şi oamenilor din aceste ţări lovite de criză. 

În parte, declanşarea crizelor poate fi pusă pe seama speculațiilor financiare şi a precarităţii 
structurilor instituţionale din ţările în curs de dezvoltare care au avut de suferit. Dar cauza 
principală rezidă într-un dezechilibru structural între pieţele financiare globale — care sunt prea 
puţin reglementate, permiţând capitalului să curgă uşor înspre şi dinspre o ţară — şi pieţele de 
bunuri şi servicii, încorsetate de reglementări numeroase şi de natură să dezavantajeze ţările în 
curs de dezvoltare. În vreme ce investiţiile de capital din țările avansate pot intra cu uşurinţă în 
țările în curs de dezvoltare, bunurile produse în aceste țări cu ajutorul acestor infuzii de capital 
străin nu pătrund cu aceeaşi uşurinţă pe pieţele ţărilor avansate. Atât în SUA, cât şi în UE, 
pieţele sunt puternic protejate prin tot felul de bariere vamale şi fiscale, astfel încât țările în curs 

de dezvoltare nu pot desface decât o mică parte din produsele lor pe aceste pieţe, chiar dacă ele 
sunt competitive. Aşa se face că, periodic, anumite regiuni din Lumea a Treia oferă mari 
promisiuni de explozie economică, atrăgând influxuri de capitaluri speculative; cum însă ele nu 
reuşesc să ţină pasul şi să asigure o creştere constantă şi solidă, din cauza neputinței lor de a 
concura pe baze echitabile cu țările puternice, tot periodic se produc rapide şi masive refluxuri 
de capital, care lasă economiile locale din zonele respective în dezordine şi recesiune. 

4. Un spaţiu ideal pentru tranzacții ilegale 

Întrucât sunt slab reglementate şi controlate de guvernele statelor naţionale, pieţele 
financiare globale pot fi uşor folosite pentru efectuarea unor tranzacţii taxate drept ilegale în 
majoritatea țărilor lumii. Altfel spus, pieţele financiare globale oferă un câmp foarte propice de 
acțiune celor care fac tranzacţii cu droguri, arme sau mărfuri de contrabandă, dându-le 
posibilităţi aproape incontrolabile de spălare a fondurilor ce provin din activități ilegale sau de 
finanţare a unor activități teroriste. Din acest motiv, entuziasmul americanilor faţă de lărgirea 
explozivă a pieţelor globale de capital, de care ei au avut cel mai mult de profitat, a scăzut 
considerabil şi a dat naştere unor acute îngrijorări după atentatele teroriste de la 11 septembrie 
2001. 


8.5. Responzabilizarea morală a investitorilor 


Modificările importante care au survenit în statutul şi în preocupările acţionarilor în 
ultimele decenii au dus în mod firesc la căutarea unor noi abordări teoretice şi mai ales practice 
ale implicării cât mai active a investitorilor mari şi mici atât în redefinirea pe baze mai 
echitabile a raporturilor dintre executivi şi acționari, cât şi în activitatea pieţelor financiare. Un 
număr tot mai mare şi tot mai influent de acționari şi de investitori individuali sau instituționali 
au căutat şi au descoperit unele căi de acțiune prin care să forţeze, în absenţa unor reglementări 
legale ferme şi aplicabile, o mai serioasă responsabilizare morală a marilor corporaţii şi a 
jucătorilor de anvergură de pe piețele financiare. Cele mai semnificative sunt activismul 
acţionarilor şi investiţiile etice. 


Acţionari militanţi 

Una dintre pârghiile forțării corporațiilor să fie răspunzătoare de comportamentul lor etic 
este cumpărarea de acțiuni ale corporațiilor respective. Scopul urmărit de acționarii militanți nu 
este nici profitul, nici speculațiile financiare, ci câştigarea dreptului de a se pronunţa în AGA în 
legătură cu politica şi strategia unei corporaţii. 

În mod normal, aceste forumuri ale acţionarilor au ca obiect de dezbatere performanţele şi 
politicile viitoare ale corporației. Dar ele oferă, totodată, posibilitatea unor grupuri de 
stakeholders, în calitate de acționari, să îşi exprime nemulţumirea sau îngrijorarea faţă de 
anumite practici imorale, în opinia lor, ale unei companii. Şi mai important este faptul că li se 
oferă acestor acționari militanţi şansa de a capta atenţia mijloacelor mediatice prin devierea 
zgomotoasă a cursului normal al dezbaterilor din AGA asupra unor teme etice sensibile. 

Activismul acestui tip de acționari militanţi s-a manifestat mai întâi în Statele Unite — de 
exemplu în campania de îmbunătățire a relaţiilor interrasiale din cadrul companiei General 
Motors, în anii 1970. Dat fiind tipul distinct de capitalizare a corporațiilor din Europa, vocea 
grupurilor de mici acționari militanţi se face mai greu auzită decât în America, ea fiind 

înăbuşită de greutatea marilor investitori instituționali. Totuşi, fenomenul s-a făcut simțit şi în 
țările europene. 

ONG-uri precum Greenpeace sau Partizans din Marea Britanie au recurs la metoda 
cumărării de acţiuni ale unor corporaţii — printre care Shell, BP, Rio Tinto sau Huntingdon Life 
Sciences — pentru a critica politicile acestor companii faţă de poluare, tratamentul populațiilor 
indigene sau testarea medicamentelor pe animale. 

Integrate unor campanii mult mai ample, rapoartele acţionarilor protestatari din cadrul 
adunărilor anuale sau procesele intentate companiilor de către o parte din acționarii lor pot fi 
metode eficiente de forțare a corporațiilor să îşi reconsidere atitudinea şi comportamentul față 
de anumite probleme de interes public. 

Problema critică a acestei forme de activism constă în faptul că, prin cumpărarea unor 
acțiuni ale unor corporații, grupul de acționari militanţi poate fi tentat să pactizeze cu 
„inamicul”, având şi anumite interese comune cu acesta. În plus, poziţia de militant în calitate 
de acționar este o opţiune doar pentru persoanele relativ înstărite, mai ales în țările unde 
legislaţia impune deținerea unui anumit stoc de acțiuni pentru a avea o minimă vizibilitate şi 
influență în AGA. 


Investiţiile etice 

Al doilea mecanism de responsabilizare morală a investitorilor este mai îndepărtat de 
corporație şi nu presupune admonestarea publică a directorilor executivi ce se fac vinovaţi de 
presupuse practici imorale. O dată cu creşterea interesului public faţă de răspunderea 
corporațiilor ia naştere şi se extinde considerabil o nouă categorie de acţionari, care nu sunt 
preocupaţi numai de profitabilitatea investițiilor lor, ci şi de corectitudinea morală şi 
responsabilitatea socială a companiilor la care deţin acțiuni. 

Spre deosebire de acţionarii militanți, adepţii investițiilor etice nu se folosesc în mod direct 
de investiţiile lor pentru a forţa companiile să le asculte opiniile şi să le ia în consideraţie. Mai 
degrabă, ei caută acele investiţii care sunt, deopotrivă, profitabile şi compatibile cu anumite 
standarde etice. În definiţia lui Cowton, prin investiţii etice se înţelege „utilizarea criteriilor 
etice, sociale şi ecologice în selecţia şi administrarea portofoliilor de investiții, în general fiind 
vorba de acţiuni ale unor companii“ (apud Crane & Matten, op. cit., p. 211). 

Criteriile de evaluare şi selecție a companiilor pot fi negative sau pozitive. 

Cel mai frecvent sunt „şterse de pe lista” investitorilor etici companiile care produc şi 
comercializează alcool, țigări, armament şi orice produse care dăunează mediului sau a căror 
fabricare este poluantă şi consumatoare de resurse neregenerabile; companiile care susțin 
regimuri politice opresive, exploatează forța de muncă ieftină din ţările sărace şi angajează 
minori; în sfârşit, companiile care violează drepturile animalelor, cele care pun în pericol 
diversitatea biospeciilor şi cele care promovează ingineria genetică etc. Sunt selectate după 
criterii pozitive companiile care se preocupă de conservarea şi protecția mediului, de 
îmbunătăţirea transportului public şi a condiţiilor de locuit, de renovarea şi conservarea 
clădirilor şi a monumentelor arhitecturale, cele care promovează tehnologiile „verzi” şi care 
asigură egalitatea şanselor de promovare a salariaţilor, condiţii de securitate a muncii etc. 

Pe lângă motivația etic normativă, investiţiile etice pot fi oportune şi sub aspect strict 
economic. Riscurile boicotării de către public a unor produse neagreate sau riscurile unor 

dezastre ecologice pot influenţa dinamica acţiunilor; or, companiile „etice” sunt cel mai puţin 
expuse unor astfel de riscuri. Pe de altă parte, succesul de piaţă al produselor „etice” poate face 
investiţiile care le finanţează foarte atractive. 

În 2002 existau în Europa cam 300 de fonduri de investiţii etice, deşi operau mai puţin de 
1% din totalul stocurilor de acţiuni aflate în posesia fondurilor europene de investiţii. 
Majoritatea fondurilor de investiţii etice fac selecţia companiilor de ale căror acţiuni sunt 
interesate pornind de la datele pe care le oferă piaţa. Companiile profitabile sunt apoi trecute 
prin sita unor criterii de onorabilitate etică, rezultând un clasament care se reevaluează şi se dă 
periodic publicității. Aşa-numitele fonduri deliberative sunt ceva mai exigente, alcătuindu-şi 
propriile liste de criterii de corectitudine etică, pe baza unor investigaţii foarte minuţioase şi 
permanent reactualizate. 

În practică, selecţia criteriilor şi a companiilor care le satisfac nu este de loc uşoară. De 
exemplu, multe corporații din industria electronică produc atât aparatură electrocasnică şi 
medicală, cât şi tehnologie militară. De asemenea, investiţiile în acţiunile unor bănci sunt destul 
de nesigure, întrucât băncile pot să finanțeze şi companii care nu corespund criteriilor 
investitorilor etici. 

Cu toate slăbiciunile sale, mişcarea ethical investment are toate şansele de a lua rapid o 
amploare considerabilă, cu efecte de loc neglijabile. Îndreptându-şi investiţiile spre corporaţiile 
care satisfac anumite standarde morale, investitorii nu exercită o oarecare influență numai 
asupra politicilor companiilor respective, ci stimulează şi celelalte corporaţii să îşi reconsidere 
comportamentul etic spre a evita o posibilă şi chiar previzibilă lipsă de atractivitate a lor pe 
pieţele de capital într-o perspectivă temporală apropiată. 


Cap. 9: AFACERI ŞI CONSUMATORI 


Afacerile au nevoie de consumatori. Ce sens ar avea fabricarea unui produs dacă nu ar 
avea cine să îl cumpere? Sau prestarea unui serviciu de care nimeni nu ar fi interesat? Afacerile 
şi consumatorii sau clienţii coexistă într-o relaţie simbiotică: publicul depinde de oferta de 
bunuri şi servicii necesare traiului, cu care firmele de tot felul alimentează în continuu piaţa; la 
rândul lor, întreprinzătorii depind de cererea neîntreruptă de bunuri şi servicii a consumatorilor 
pentru ca firmele lor să supraviețuiască şi să se dezvolte. 

Între afaceri şi consumatori există o relaţie dialectică. Pe de o parte, producţia generează 
nevoile consumatorilor. Străbunicii noştri au trăit foarte bine fără automobile, telefoane 
celulare, televiziune prin cablu sau computere şi fără toate serviciile conexe — staţii de benzină, 
autostrăzi, electricitate, Internet etc. — în vreme ce nouă ne-ar fi aproape imposibil să concepem 

un trai decent fără toate acestea. Pe de altă parte, nevoile consumatorilor stimulează dezvoltarea 
continuă a afacerilor, pe care le alimentează cu banii necesari pentru investiţii, crearea de noi 
produse şi servicii. Producătorii şi consumatorii nu sunt două categorii sau specii distincte de 
oameni; specializat într-un anumit tip de activitate economică, fiecare producător este, în 
acelaşi timp, şi un consumator — atât în viaţa profesională (unde consumă utilităţi, tehnologie, 
materii prime, know how, consultanță etc.), cât şi în cea privată. Întrucât însă relaţiile dintre 
întreprinzători şi furnizorii lor de utilităţi, servicii şi mijloace de producţie constituie un 
domeniu problematic de sine stătător în cadrul eticii afacerilor, aici nu vom discuta decât despre 
relaţiile dintre firme şi consumatorii finali de produse şi servicii finite. 


10.1. Consumatorii: stăpâni sau victime? 


În teorie, interesele întreprinzătorilor şi cele ale consumatorilor sunt pe deplin 
convergente. În condiţii ideale, economia de piaţă oferă unor consumatori perfect informaţi 
asupra tuturor ofertelor de bunuri şi servicii posibilitatea de a cumpăra produsele cele mai 
convenabile pentru ei, evitând să îşi cheltuie banii pe nişte oferte nesatisfăcătoare. lată de ce 
este în interesul fiecărui întreprinzător să dea cât mai deplină satisfacție consumatorilor, spre a-i 
atrage să îi cumpere produsele şi spre a se asigura de fidelitatea lor. Realitatea economică nu 
este însă niciodată atât de raţională pe cât apare în teorie, iar interesele producătorilor şi cele ale 
consumatorilor nu se armonizează niciodată pe deplin. Rolul pieţei este însă determinant în 
stabilirea unor relații echilibrate sau, dimpotrivă, profund inegale între producători şi 
comercianți, pe de o parte, şi consumatori, de cealaltă parte. 

Într-o economie de comandă, cum a fost cea românească sub regimul comunist, 
producătorii deţin o poziție mult mai puternică decât consumatorii, care se află, practic, la 
cheremul acestora. Condusă pas cu pas de către o administrație birocratică, economia 
monopolistă de comandă oferă consumatorilor o libertate de alegere extrem de fragilă; aceştia 
sunt nevoiţi să accepte bunurile şi serviciile care le sunt oferite de producători şi comercianţi, 
chiar dacă acestea sunt insuficiente, greu de procurat, scumpe şi de calitate inferioară. 
Conştienţi de lipsa de libertate a consumatorilor, producătorii nu sunt stimulați să îşi sporească 
şi să îşi diversifice oferta de bunuri şi servicii, să ridice calitatea şi să scadă prețul acestora. 
După cum am trăit-o pe pielea noastră, economia de comandă creează un climat irespirabil, care 
musteşte de o corupţie jegoasă şi umilitoare. În formele aberante la care s-a ajuns în ultimii ani 
ai regimului comunist de la noi, lipsa produselor de bază şi extrema raritate a celor de calitate i- 
a îmbogăţit neruşinat pe comercianți şi pe toți „potentaţii” mari şi mici, care acordau 
preferenţial şi cu totul arbitrar „privilegiul” de a cumpăra din puţinul stoc de marfă necesară sau 
atractivă existent, fie contra unor servicii — în cadrul unui troc penibil de „intrări” şi „relaţii” cu 
reprezentanții unor instituţii care îşi făceau treaba după cum aveau chef şi fără nici un fel de 
reguli clare sau contra unor substanţiale „atenţii” băneşti sau de altă natură, care s-au perpetuat 
până astăzi sub forma omniprezentei „şpăgi”. 

Relaţiile dintre întreprinzători şi consumatori sunt mult mai complicate în economia de 
piaţă, bazată pe raportul dintre cerere şi ofertă. Pe piaţa liberă, producătorii se concurează acerb 
unii pe alţii spre a-i atrage pe consumatori, oferindu-le bunuri şi servicii de cât mai bună 
calitate, la preţuri cât mai convenabile. Libertatea de a alege produsele şi serviciile pe care le 
cumpără conferă consumatorului o poziţie mult mai puternică, întrucât el nu este obligat să 
cumpere ceea ce producătorii şi comercianții îi bagă pe gât, în condiții impuse de ei; 

dimpotrivă, consumatorul poate să întoarcă spatele produselor care nu îi convin, astfel încât 
producătorii şi comercianții au de ales între a-şi mulțumi clienții sau faliment. 

Pe de altă parte, pe o piaţă sofisticată, care oferă produse şi servicii de mare complexitate, 
consumatorul are nevoie de o mare cantitate de informaţii credibile pentru a putea face o 
alegere cât mai raţională din punctul său de vedere; în absenţa acestor informaţii sau a 
capacităţii sale de a le recepta şi prelucra, consumatorul riscă să fie tras pe sfoară de către un 
ofertant mult mai versat şi mai bine documentat. 

Prin urmare, în economia de piață consumatorul este suveran, căci el decide care 
producători şi comercianți rămân pe piaţă şi care dau faliment, dar foarte adesea el nu ia 
deciziile corecte, datorită lipsei de competenţă. Cu alte cuvinte, deşi deţine o poziţie mai tare pe 
piaţă, consumatorul poate fi şi, de multe ori, chiar este pus în inferioritate de inabilitatea sa de a 
percepe şi de a contracara subtilele tactici de manipulare la care recurg producătorii şi 
comercianții, al căror plus de pricepere şi dibăcie le conferă un net avantaj. 

Pornind de la această poziţie ambiguă a consumatorului în economia de piaţă, Sorell şi 
Hendry apreciază că „retorica privind consumatorii oferă două imagini conflictuale ale celor 
cumpără diferite lucruri. Într-una dintre aceste imagini consumatorii au discernământ, sunt 
pretenţioşi şi cer să li se facă pe plac. 

De aici sloganul «consumatorul este rege» sau «clientul are întotdeauna dreptate». 
Alteori consumatorii sunt victime potenţiale, care au nevoie să fie protejate de lege, de 
cataloage ale firmelor individuale, programe de protecţie a consumatorilor, de presă şi 
televiziune” (Sorell & Hendry, 1994, p. 57-58). Retorica în care se conturează prima imagine 
are de-a face cu dependenţa firmelor față de clienţii lor. 

Firmele care vor să se menţină pe piață trebuie să vândă mărfuri pe care oamenii vor să le 
cumpere, în modalităţi care să facă actul de cumpărare facil şi plăcut. Afacerile sunt la bunul 
plac al forţei economice a cumpărătorilor, care sunt oricând gata să cumpere de la competitori, 
dacă o anumită ofertă nu-i satisface. Prin urmare, merită ca o firmă competitivă să se 
străduiască a-şi mulțumi în mod constant clientela, tratându-i pe consumatori ca pe nişte 
„stăpâni”. 

Retorica asociată cu imaginea consumatorului ca potenţială victimă se bazează pe temeiuri 
diferite. Ea subliniază asimetria informaţională şi de competență între oamenii de afaceri şi 
consumatorii de rând, adoptând punctul de vedere al consumatorului individual, a cărui forță 
economică, în comparaţie cu potenţa financiară a firmelor, este foarte mică — evitând să se 
refere la faptul că forța economică însumată a tuturor consumatorilor este, la rândul ei, mult 
disproporţionată în raport cu orice companie individuală, oricât de redutabilă. 

Mesajul este, de această dată, diferit: întrucât este mic şi slab față de firmele mari şi tari de 
la care cumpără, consumatorul are nevoie de protecție, morală fiind apărarea celui slab de 
abuzurile şi excesele celui mai puternic. 

Deşi cele două imagini sunt contradictorii, ambele alimentează o retorică net favorabilă 
consumatorului, iar indivizii suficient de sofisticaţi ştiu să profite din plin de ambiguitatea 
acestui statut, pozând fie în „clientul nostru, stăpânul nostru”, fie în victima neajutorată a unor 
şarlatani care profită de ingenuitatea lor. În cele ce urmează vom încerca să destrămăm vraja 
acestei retorici duplicitare, arătând că există situaţii în care ar fi imoral în cazul în care i s-ar 
face clientului pe plac, deşi ar fi avantajos din punct de vedere economic pentru producător sau 


47 În româneşte se spune „clientul nostru, stăpânul nostru” 

comerciant, după cum, în alte situații, protecţia consumatorului poate fi exagerată, 
dezavantajând sub aspect economic, ofertanții de pe piață. 


Cerinţe ale consumatorilor cu costuri morale 


În unele situaţii, a-i servi clientului tot ce acesta îşi doreşte poate fi moralmente păgubitor. 
Nu vom lua în discuţie acele activități comerciale care sunt interzise legal, precum vânzarea de 
droguri sau de armament, prostituția minorilor etc. Ne interesează acele activităţi legale care 
sunt totuşi discutabile din punct de vedere etic. 

Un caz extrem îl constituie desfacerea de materiale pornografice dure. Există pe plan 
mondial o cerere considerabilă de filme şi fotografii hard porno, în care se pot vedea femei şi 
copii abuzați sexual. Astfel de materiale pornografice ar fi oricum destul de condamnabile şi 
dacă ar prezenta numai mimarea regizată în faţa camerei a unor acte sexuale abuzive. De obicei 
însă „consumatorul” are deliciul de a urmări scene reale, ceea ce este moralmente inacceptabil. 
Pornografia de acest gen oferă un exemplu cât se poate de clar în care a satisface dorințele şi 
cerințele consumatorilor este condamnabilă din punct de vedere etic. Se poate obiecta că 
exemplul invocă o activitate cu totul minoră şi marginală pentru a fi semnificativ. În primul 
rând, vânzarea de hard ponography este ilegală sau cel puţin strict limitată juridic în multe țări; 
în al doilea rând, genul de cruzime din aceste materiale nu este câtuşi de puţin tipic pentru 
fabricarea altor produse pentru care există o cerere mare. Dar nu aceste obiecţii contează. 
Important este faptul că există anumite produse şi servicii care nu pot fi justificate, indiferent 
cât de mare ar fi cererea consumatorilor. În cazul pornografiei dure, argumentul cererii pe piaţă 
este anulat de caracterul nepermis al lucrurilor pe care le implică satisfacerea ei. 

Atunci când cererea consumatorilor poate fi satisfăcută legal şi când oamenii sunt în 
dezacord în ceea ce priveşte daunele morale pe care le implică satisfacerea acestei cereri, 
lucrurile nu mai sunt tot atât de clare. Literatura pornografică, filmele şi fotografiile „sexy”, de 
fapt soft pornography, sunt legale peste tot în lumea „civilizată” (din care, măcar sub acest 
aspect, facem şi noi parte). Faţă de această „marfă” se poate obiecta, pe de o parte, că le 
înjoseşte pe femeile despuiate care îşi arată farmecele în fața camerelor şi, pe de altă parte, că îi 
predispune pe consumatorii de aşa ceva să fie mai toleranţi faţă de pornografia dură, 
pregătindu-i şi îndemnându-i să încerce senzaţii mai tari. Aceste obiecţii sunt discutabile. Unii 
oameni contestă faptul că femeile care se oferă voluntar să joace în filme sexy şi care se declară 
foarte încântate de performanţele lor „artistice” ar fi cumva înjosite. Alţii au dubii că gustul 
pentru pornografia soft ar fi un antrenament pentru ororile de categorie grea. 

Controverse aprinse există şi în ceea ce priveşte producţia şi comercializarea tutunului. 
Cererea de țigarete pe plan mondial este enormă şi orice tentativă de limitare a satisfacerii ei 
stârneşte proteste vehemente. Orice restricție în această privință ar fi considerată, de către 
fumători şi chiar de o bună parte dintre nefumători, un atentat moralmente inacceptabil faţă de 
libertatea de alegere a consumatorilor: aceştia îşi revendică dreptul de a fuma dacă doresc acest 
lucru. 

Există însă şi argumente pentru restricționarea drastică a ofertei de tutun. În primul rând, 
fumatul reduce considerabil durata vieții fumătorilor. Oferind fumătorilor ţigări, companiile din 
industria tutunului le cauzează daune fizice incontestabile. 

Se justifică acest lucru invocându-se faptul că fumătorii sunt avertizaţi asupra 
consecințelor fumatului, astfel încât ei decid în cunoştinţă de cauză. Numai că nu tot ceea ce 

unii oameni vor să facă este acceptabil din punct de vedere moral. Toate sistemele etice 
condamnă actele de automutilare, sinucidere sau înfruntarea de către individ a unor riscuri 
mortale în căutarea plăcerii, precum şi pe aceia care îi asistă în comiterea unor astfel de fapte. 
Argumentul asumării conştiente de către fumători a riscurilor pe care le implică fumatul mai are 
câteva slăbiciuni. În primul rând, fumatul creează dependenţă, ceea ce îi privează în fond pe 
fumători de libertatea de alegere; odată prinşi în mrejele unui obicei devenit în scurt timp viciu, 
ei nu se mai pot lipsi de fumat decât cu mare greutate şi cu imense eforturi de voinţă, cel mai 
adesea când este deja prea târziu pentru a fi reparate efectele nocive ale fumatului.“ În al doilea 
rând, consumul de ţigări este încurajat de ample campanii publicitare, a căror finalitate şi 
metode de persuasiune sunt, la rândul lor, discutabile. 

În ţările nonislamice se consideră că vânzarea băuturilor alcoolice nu ridică probleme de 
natură etică. Consumate raţional de către adulţi responsabili, băuturile alcoolice nu pun 
sănătatea în pericol. În faţa acestui punct de vedere nu putem să evităm o stare de perplexitate. 
De ce oare, în cazul fumatului, consumul „rezonabil” de țigarete de către adulţi „responsabili” 
nu ar trebui să primească acelaşi calificativ de trecere? Şi de ce fumatul este neapărat adictiv, în 
vreme ce consumul de alcool nu? Faptul că numărul de fumători dependenţi de nicotină este 
considerabil mai mare decât numărul de alcoolici este cu totul irelevant în context, atâta timp 
cât există efectiv un mare număr de beţivi cronici. Care este numărul moralmente „acceptabil” 
de victime ale unui viciu pentru ca el să fie considerat tolerabil şi inofensiv? 

Pe de altă parte, fumătorii îşi fac rău în primul rând lor înşişi, iar dacă se elimină fumatul 
în locuri publice, nefumătorii sunt protejaţi de orice risc. În orice caz, fumatul nu diminuează 
respon-sabilitatea individului, pe când consumul de alcool are ca efect tocmai diminuarea sau 
chiar obnu-bilarea conştiinţei responsabile, ceea ce dăunează atât celui care bea peste măsură, 
cât şi altor oa-meni, ucişi sau răniţi în accidente rutiere sau agresaţi fizic cu extremă violență de 
cei intoxicaţi cu alcool, precum şi distrugeri ale proprietăţii private sau publice, vandalizate de 
beţivi incontrolabili. 

Cine stabileşte cantitatea „rezonabilă” de alcool care poate fi consumată fără să provoace 
daune celui care bea şi celor din jurul său? Fiecare individ are propria măsură, care, la rândul ei, 
are mari variaţii în funcţie de foarte mulți factori. 

Firmele producătoare şi cele distribuitoare de băuturi alcoolice îşi declină responsabilitatea 
pentru utilizarea improprie a produselor cu care alimentează piaţa. Printr-un sofism rudimentar, 
se face următoarea comparație: nu e vina producătorului de cuțite de bucătărie dacă un ins 
comite o crimă cu ajutorul lui; şi nu este vina producătorului de automobile dacă un şofer 
iresponsabil se sinucide aruncându-se cu maşina într-o prăpastie sau dacă un alt şofer beat la 
volan omoară cu ma-şina, pe care o conduce bezmetic, zece inşi. Numai că, în cazul alcoolului, 
şansele sau probabilitatea „utilizării improprii” sunt mult mai mari decât în cazul cuțitului de 
bucătărie, iar asigurarea de către producător sau comerciant a evitării consumului excesiv de 
alcool este practic imposibilă. 

Am spus de mai multe ori până acum că dreptul nu este întotdeauna în deplin acord cu 
legile morale. În acest context se poate cita un exemplu care ilustrează această idee mai mult 
decât elocvent. Din motive destul de neclare, în Statele Unite s-a declanşat de câtva timp o 
amplă campanie de combatere a fumatului, care s-a abătut şi asupra Europei occidentale. 


48 În calitate de fumător înrăit, pot întări din proprie experienţă valabilitatea deplină a acestui argument. Mi-ar fi imposibil să calculez câte pachete de 
țigări am fumat în timp ce scriam această carte şi însuşi gândul la cifra aceasta, pe care un calcul estimativ ar putea să o dea în cele din urmă, pur şi 
simplu mă îngrozeşte. Nu e mai puțin adevărat faptul că, fără să fumez, mi-ar fi fost cu neputinţă să scriu această carte 


124 
Reclamele la ţigări pe posturile de televiziune au fost prohibite şi firmele din industria tutunului 
sunt angrenate în procese cu victimele „inocente” ale fumatului, cu costuri extrem de mari. 
Aceste „victime” pretind, în mod absolut ruşinos, imense daune, invocând faptul că nu au ştiut 
că fumatul le face rău, iar curţile de judecată le dau crezare pe bandă rulantă, deşi aceşti indivizi 
ar trebui amendaţi fie pentru sperjur, fie pentru imbecilitate socialmente periculoasă, pentru că 
numai un imbecil incurabil ar putea să-şi închipuie că fumatul este absolut inofensiv sau 
nonadictiv, când fiecare fumător simte pe pielea lui, pe lângă nefireasca plăcere de a trage fum 
în piept, urmările nedorite ale fumatului şi severa dependenţă de nicotină. 

În mod firesc, s-a pus şi problema consecinţelor dăunătoare ale reclamelor la băuturi 
alcoolice. Dar, pe măsură ce se fumează tot mai puţin (îndeosebi țigări americane), în Europa se 
bea însă din ce în ce mai vârtos, iar interesele economice ale producătorilor şi distribuitorilor de 
alcool sunt enorme. În Franţa, Italia, Spania sau Grecia o bună parte din populaţia ocupată în 
agricultură cultivă viţa de vie, iar din vânzarea pe piețele interne, dar şi din exportul de vinuri, în 
aceste țări se câştigă sume importante. În partea centrală şi nordică a continentului, în Germania, 
Danemarca sau Olanda se produc, se comercializează şi se consumă enorme cantităţi de bere, 
unele firme precum Heineken, Carlsberg sau Tuborg atingând mărimea unor multinaționale de 
prim rang, ce vând produsele lor în toată lumea. Ei bine, legislaţia UE, net dominată de ţările 
puternice şi, în primul rând, de către Franţa şi Germania, a găsit soluţia miraculoasă a acestei 
probleme stânjenitoare, decretând (după consultarea unor reputați „experți? nutriționişti, 
evident) că vinul şi berea nu sunt băuturi, ci ... alimente!!!, astfel încât a fost prohibită numai 
publicitatea la băuturile spirtoase, la „tării” — ceea ce ar fi putut să îi deranjeze pe englezi, dar, 
întrucât ei nu se prea sinchisesc de le-gislaţia UE decât în măsura în care aceasta le convine sau 
nu îi afectează, aceştia aplică alte reguli. 

Dornici să ne aliniem legislației UE, am introdus şi noi astfel de restricţii, uneori cu 
rezultate hilare. De pildă, meciurile echipei de fotbal Dinamo nu pot fi transmise la televiziune 
decât la ore foarte târzii din noapte şi numai din unghiuri speciale, pentru a nu se vedea numele 
sponsorului principal al clubului, care este o marcă de vodcă rusească (inspirată alegere pentru 
un club spor-tiv!). În schimb, celelalte meciuri din campionat se pot transmite la orice oră, din 
toate unghiurile posibile, deoarece sponsorul campionatului românesc este o firmă producătoare 
de bere, campio-natul nostru de fotbal numindu-se „Divizia A Bürger”. Iar sponsorul echipei 
noastre naționale de fotbal este o altă firmă producătoare de bere, „Bergenbier, — berea 
fotbalului românesc”! Marii băutori, periculoşi pentru societate, sunt la Dinamo, pentru că, în 
UE, spirtoasele sunt băuturi, în vreme ce restul echipelor, care fac reclamă la bere, sunt nişte 
inocenți şi merituoşi agenţi publicitari pentru alimente! Minte sănătoasă, în corp sănătos, care, 
pentru a fi sănătos, are nevoie de hrană, or — după cum ne spune un alt slogan publicitar, extrem 
de inspirat, „Berea după bere e plăcere” (sporind, totodată, şi responsabilitatea). Halal legislaţie, 
halal moralitate în afaceri. lată încă o dovadă a faptului că nu tot ceea ce este legal poate fi 
considerat a priori şi moralmente corect. De multe ori legea se pliază anumitor interese câtuşi 
de puţin onorabile din punct de vedere etic. 

Şi pentru că, vorbind despre vin şi bere, am ajuns atât de surprinzător să discutăm despre 
ali-mente, şi în cazul acestora se pun anumite probleme etice în legătură cu satisfacerea 
gusturilor con-sumatorilor. După cruciada împotriva fumatului, America este pe cale să înceapă 
o nouă cruciadă, nu împotriva terorismului islamic, ci împotriva alimentaţiei fast food, care s-a 
dovedit o mare afac-ere (dând campioni de calibrul multinaţionalelor MacDonald's, Burger 
King, Taco Bell, Kentucky Fried Chicken, Pizza Hut etc.), cu efecte devastatoare asupra 

consumatorilor americani. Cantităţile enorme de calorii, glucide, lipide şi colesterol din 
produsele fast food — care, după cum s-a dovedit, sunt şi ele „aditive” — au făcut ca jumătate din 
populația SUA să sufere de obezitate, cu urmări foarte grave asupra sănătăţii celor care se 
îndoapă continuu cu un surplus de alimente nesănătoase. 

Ca şi în cazul băuturilor alcoolice, producătorii şi distribuitorii de alimente au obligația 
legală şi morală de a preveni prin toate mijloacele de care dispun utilizarea improprie a 
produselor pe care le furnizează. Altminteri, satisfacerea cererii consumatorilor, atunci când 
există riscuri sesizabile ca aceştia să nu întrebuinţeze în mod adecvat produsele cumpărate, este 
moralmente condamnabilă. 

Iată un caz clasic de business ethics, frecvent citat întrucât este relevant din multe puncte 
de vedere. Prin anii 1970, compania elveţiană Nestlé a încercat să îşi extindă activitatea 
promovând printr-o reclamă agresivă consumul de lapte praf pentru sugari în Lumea a Treia. 
Acum se ştie că alimentația cu biberonul a  nou-născuţilor este un substitut foarte puţin 
recomandabil al alăptatului, mai ales în ţările cu nivel scăzut de dezvoltare. În afară de riscurile 
de îmbolnăvire datorate dificultăților de procurare a biberoanelor şi suzetelor sterilizate, precum 
şi calității precare a apei potabile de care dispun locuitorii foarte săraci din aceste ţări, alăptatul 
are un efect natural contraceptiv şi, de cele mai multe ori, constituie singurul mijloc eficient de 
control al fertilității. Atunci însă aceste aspecte nu erau pe deplin clarificate; în vreme ce unii 
medici avertizau asupra consecințelor negative ale utilizării laptelui praf pentru sugari, alții au 
încurajat ideea. Pentru potenţialii consumatori, avertismentele unor nutriționişti oricum nu 
aveau nici o greutate, ei având nevoie de foarte puţine stimulente pentru a cumpăra produsul. Pe 
lângă încrederea lor necondiționată în prestigiul oricărui produs occidental, acei oameni extrem 
de sărmani au fost încântați de posibilitatea ca femeile să revină la muncă la scurt timp după 
naştere, nemaifiind nevoite să stea acasă pe toată perioada de alăptat. 

Din nefericire, aceşti consumatori foarte disponibili, erau săraci şi lipsiţi de educație. Mulţi 
dintre ei nu ştiau să citească instrucțiunile de utilizare ori, dacă le puteau citi, nu erau în stare 
să le priceapă cum trebuie semnificaţia. Din aceste motive, mulți obişnuiau să subţieze laptele 
nepermis de mult, ceea ce a dus la malnutriția sugarilor şi la dese îmbolnăviri, de multe ori cu 
rezultate fatale. Pe măsură ce aceste lucruri au ieşit la iveală, opinia publică din ţările dezvoltate 
a fost din ce în ce mai scandalizată, ajungându-se la proteste şi chiar la boicotarea produselor 
Nestlé în Occident. Compania elveţiană a avut cel mai mult de pierdut datorită faptului că multă 
vreme nu şi-a recunoscut nici o vină, respingând cu vehemenţă şi cu argumente foarte tehnice 
toate criticile şi acceptând cu mare greutate şi întârziere să îşi modifice strategiile de marketing. 
În opinia contestatarilor, compania era culpabilă deoarece vânduse nişte produse ştiind că 
acestea pot fi utilizate într-un mod impropriu, ceea ce ar fi implicat obligația morală a firmei de 
a monitoriza întrebuinţarea lor, de a înregistra efectele negative şi de a le retrage de pe piaţă, 
dacă ar fi persistat posibilitatea utilizării lor dăunătoare. 

Toate aceste argumente, ca şi cele vizând oferta de tutun, arme sau alcool, nu sunt pe deplin 
conclusive. Dar faptul că în toate cazurile discutate argumentele pro şi contra nu sunt irefutabile 
e mai puțin important decât însăşi existenţa argumentelor contradictorii, care scot în evidență 
faptul că, deşi perfect legală, satisfacerea cererii de pornografie, țigarete, băuturi alcoolice, arme 
sau lapte praf pentru sugari nu e întotdeauna corectă sub aspect etic. S-a văzut de nenumărate ori 
că „stăpâ-nul” nu are întotdeauna dreptate, fie pentru că nu e conştient de toate consecințele 
cumpărării şi utilizării anumitor produse, fie pentru că judecă strâmb din punct de vedere moral 
aceste consecinţe. 

Costuri comerciale ale protecţiei consumatorilor 


În cazurile analizate în secţiunea precedentă există motive comerciale de a-i face clientului 
pe plac, contracarate de motive morale pentru a nu face acest lucru sau pentru a nu avea datoria 
de-a o face. Pot exista şi situaţii în care să existe rațiuni morale pentru a satisface dorinţele 
consumatorilor, contracarate însă de motive comerciale de a refuza acest lucru? Având în 
vedere faptul că motivele morale precumpănesc asupra celor comerciale, astfel de cazuri sunt 
destul de rare. Sorell şi Hendry discută două cazuri de acest gen, în care disting o multitudine 
de motive, inclusiv de ordin comercial, pentru ca producătorii şi distribuitorii să nu le cânte în 
strună consumatorilor, chiar dacă, moralmente, această atitudine de deferență ar fi etic 
dezirabilă. 

Ei se referă, în primul rând, la situațiile destul de frecvente în care liniile aeriene vând un 
număr de locuri mai mare decât cel disponibil pe o anumită cursă. Drept urmare, un număr 
oarecare de călători care şi-au rezervat locuri află cu neplăcută surpriză, când ajung la aeroport, 
că trebuie să plece cu altă cursă. Această practică este deliberată şi are drept cauză faptul că 
mulți călători obişnuiesc să rezerve locuri la mai multe zboruri, la ore şi companii aeriene 
diferite, hotărându-se în ultimul moment cu care să zboare, contramandând, prea târziu sau 
uneori deloc, rezervările de care nu mai au nevoie. Datorită acestui comportament al călătorilor, 
companiile aeriene riscă să zboare cu multe locuri goale. Ca să contracareze acest fapt 
economic dezavantajos, recurg la rezervări supranumerice. Este justificată această practică? Un 
răspuns rațional la această întrebare ar fi acela că avem de a face cu un caz de comportament 
etic incorect drept răspuns față de unul la fel de incorect. Călătorii sunt iresponsabili dacă fac 
rezervări pe care nu intenționează să le onoreze, iar companiile aeriene sunt iresponsabile dacă 
acordă mai multe locuri decât pot să asigure, chiar dacă, incorectitudinea călătorilor este aceea 
care provoacă incorectitudinea companiilor aeriene. Nu este un răspuns pe deplin convingător, 
însă greutatea argumentului depinde de situaţie — mai precis de ponderea şi efectele neglijenţei 
călătorilor asupra situaţiei financiare a unei linii aeriene. Dacă o companie riscă să dea faliment 
ori să fie înghițită de competitori din cauza încărcării insuficiente a avioanelor sale şi dacă (din 
cauza legislației sau a condițiilor de piață) renunțările neanunţate nu pot fi sancţionate prin 
amenzi semnificative, se poate susține cu oarecare temei că, în scopuri de autoapărare, 
compania este îndreptățită să distribuie locuri peste capacitate, dacă îi recompensează integral 
pe călătorii rămaşi pe dinafară. 

O situaţie diferită, însă cu componente etice similare, se poate ivi în cazul unor măsuri 
excesive de protecţie a consumatorilor atunci când un anumit produs alimentar este suspectat a 
fi periculos. Un astfel de caz a avut loc în Marea Britanie în 1988. O declaraţie foarte intens 
mediatizată a unui funcţionar din Ministerul Sănătăţii sugera că producţia de ouă din Anglia ar 
putea fi sursa principală de infecţii cu salmonella. Anunţul a dus la scăderea drastică a 
vânzărilor de ouă şi, la ordinul guvernului, peste 700.000 de pui suspectaţi a fi infectați au fost 
sacrificați. 

La peste un an după anunţul oficialului din minister, vânzările de ouă din Anglia erau cu 
10% mai mici decât înainte. Între decembrie 1988 şi august 1989 producătorii de ouă au 
înregistrat pierderi estimate de 70 milioane de lire sterline. 

Investițiile pe termen lung în creşterea unor noi generaţii de găini ouătoare au scăzut de 
asemenea drastic, mărind riscul ca generaţiile îmbătrânite să nu mai treacă testele de sănătate. 

O examinare amănunțită a probelor privind corelaţia dintre consumul de ouă şi salmonella, 
întreprinsă de către un membru al Parlamentului britanic şi un specialist în igienă alimentară au 
pus la îndoială afirmaţia că germenii de salmonella din ouă ar fi periculoşi pentru sănătatea 
umană. Infecţiile cu salmonela au continuat să crească şi în perioada de alertă, dovedindu-se 
prin cercetări de laborator că, la temperatura preparării culinare a diferitelor feluri de mâncare 
în care se introduc şi ouă, nivelurile de germeni sunt prea scăzute pentru a putea să 
îmbolnăvească pe cineva. 

Chiar dacă alerta privind consumul de ouă pare să fi fost exagerată, decizia de avertizare 
este explicabilă. Ministerul Sănătăţii din Marea Britanie fusese pus în dificultate cu puţin timp 
înainte de mai multe cazuri de îmbolnăviri alimentare ale pacienţilor din spitale, de care era 
răspunzător, şi fusese avertizat de către unul din laboratoarele sale că focarul de salmonella ar 
putea fi unele crescătorii de găini ouătoare. În aceste circumstanţe, era normal ca funcţionarii 
din minister să ia unele măsuri. Dar dacă, în loc să alerteze publicul i-ar fi avertizat numai pe 
producătorii de ouă, lăsând la latitudinea acestora eventualele măsuri de protecție a 
consumatorilor, ar fi fost imoral din partea acestora să considere neglijabil pericolul de infecție 
şi să nu întreprindă nimic, pentru a nu-şi compromite situația economică? Atâta timp cât 
producătorii de ouă ar fi fost convinşi de faptul că marfa lor nu pune în pericol sănătatea 
consumatorilor, bazându-se pe contraprobe aduse de experţi, se poate susţine că întreprinzătorii 
nu ar fi acţionat incorect. Privind retrospectiv această criză, se pare că producătorii de ouă din 
Marea Britanie au fost pe nedrept dezavantajaţi datorită unei publicități alarmiste, insuficient 
sau chiar deloc fundamentate ştiinţific. După cum s-a dovedit ulterior, consumatorii nu fuseseră 
câtuşi de puţin în pericol, iar pierderile întreprinzătorilor au fost foarte mari (Sorell & Hendry, 
1994, p. 57-58). 

În aceste două cazuri, precum şi în altele similare, în care un produs implică numai riscul 
probabil al unor inconveniente minore din partea consumatorilor, motivele morale de a 
satisface clientela pot să nu fie suficiente pentru a justifica grave pierderi ale producătorilor. 


Protecţia consumatorilor — aspecte necontroversate 

În secţiunile anterioare nu am încercat să demonstrez că satisfacerea consumatorilor este 
întotdeauna nepotrivită sau că protecţia consumatorilor este întotdeauna exagerată, ci numai că 
uneori a-l face pe plac consumatorului este nerecomandabil şi că în unele cazuri protecția lui 
poate merge prea departe. Cu alte cuvinte, nu rezultă nicicum prin definiţie că simplul fapt de a 
fi consumator conferă cuiva dreptul de a fi servit după cum doreşte sau protejat de lege. 
Satisfacerea sau protecţia trebuie să fie justificate de anumite caracteristici suplimentare ale 
celui care cumpără bunuri sau ale condiţiilor în care se desfăşoară activitățile comerciale. Cu 
toate acestea, există o mare varietate de situaţii în care consumatorul are într-adevăr nevoie de 
protecţie şi în care, întrucât acesta nu îşi poate apăra singur interesele, este necesară o legislaţie 
în favoarea sa. Un caz foarte clar îl constituie practicile monopoliste. Justificarea morală a 
reglementărilor juridice care încurajează competiția şi care interzic practicile anticoncurenţiale 
pare cât se poate de solidă. În condiţiile în care firmele se înfăţişează în ochii consumatorilor 
ca fiind în competiţie unele cu celelalte sau atunci când există un consens tacit asupra 
prezumţiei că aşa stau lucrurile, orice înțelegere secretă între firme în ceeace priveşte preţurile 
de pe piaţă ale produselor lor reprezintă o manevră necinstită şi o violare a consensului social. 

Cei care se pretează la astfel de înţelegeri sunt incorecți atât faţă de celelalte firme de pe piaţă, 
cât şi față de consumatori. Aceştia din urmă sunt dezavantajaţi, deoarece firmele cartelate 
continuă să opereze ca şi cum preţurile pe care le practică ar fi dictate de legile pieţei, astfel 
încât consumatorii iau nişte preţuri artificial umflate drept preţurile cele mai mici pe carele 
poate oferi piaţa. Pe de altă parte, celelalte firme primesc informaţii false despre condiţiile de 
competiţie de pe piaţă, calculând greşit efectele strategiilor lor de lărgire prin politica de preţuri 
a segmentului de piaţă ocupat. Ori de câte ori nişte întreprinzători deţin o poziţie monopolistă şi 
ori de câte ori un mic număr de furnizori controlează efectiv canalele de distribuţie în anumite 
sectoare economice, atât micile afaceri, cât şi consumatorii au nevoie să fie protejaţi de 
abuzurile forțelor monopoliste. 

Practicile monopoliste nu reprezintă singura violare a dreptului consumatorului de a alege 
pe piaţa liberă, astfel încât legislaţia antimonopolistă nu este suficientă pentru a-i soluţiona toate 
problemele. Libertatea de alegere a consumatorului depinde în mare măsură de calitatea 
informaţiei de care dispune acesta în legătură cu bunurile şi serviciile de pe piață. Date fiind 
extrema complexi-tate a economiei actuale, varietatea şi natura sofisticată a produselor care le 
sunt oferite cumpărăto-rilor, industria de publicitate dobândeşte o poziţie extrem de influentă pe 
piaţă. Această poziție face posibilă şi, câteodată, atractivă manipularea consumatorilor naivi sau 
pur şi simplu duşi de nas. Este rezonabil săne gândim că cele mai relevante caracteristici ale unui 
produs asupra cărora consuma-torul trebuie să fie informat corect sunt acelea referitoare la 
siguranţa şi garanţiile de funcționalitate ale produsului respectiv. A-i înşela pe cumpărători prin 
practici monopoliste şi prin umflarea prețurilor este o faptă destul de rea, însă a le pune în 
pericol sănătatea prin vânzarea unor produse nesigure este o faptă de-a dreptul iresponsabilă. În 
cele ce urmează, ne vom concentra atenția asupra problemelor etice pe care le implică diferitele 
aspecte ale politicii şi strategiilor de marketing. 


9.2. Probleme etice în politica de marketing 


Majoritatea problemelor etice privind relația dintre afaceri şi consumatori se referă la 
principalele instrumente ale politicii de marketing, cunoscute sub denumirea tehnică de 
marketing mix — politicile privind produsele, comunicarea publicitară, preţurile şi practicile de 
distribuţie. 


Calitatea şi siguranţa produselor 

Înainte de toate, consumatorii au dreptul — legiferat în majoritatea țărilor dezvoltate — de a 
li se oferi pe piață numai produse şi servicii sigure (care nu le pune în pericol integritatea 
psihosomati-că), eficace şi adecvate scopurilor pentru atingerea cărora sunt fabricate. Din cele 
mai multe puncte de vedere este atât în interesul cumpărătorului, cât şi în interesul 
producătorului sau distribuitorului să fie respectat acest drept întrucât cei care vin pe piaţă cu 
produse de calitate inferioară şi nesigure au toate şansele să iasă din afaceri mai devreme sau 
mai târziu. Din acest motiv, chiar fără nişte reglementări juridice, într-o economie de piață 
funcţională marea majoritate a vânzărilor urmăresc deplina satisfacţie a ambelor părți — ofertant 

şi cumpărător. Cu toate acestea, multe produse, cât se poate de frecvent întâlnite pe piață, pot fi 
dăunătoare, periculoase sau chiar mortale, mai ales atunci când sunt utilizate într-un mod 
impropriu. Această posibilitate nu este legată numai de tutun, arme sau alcool, ci şi de multe 
alte produse — automobile, biciclete, scule, medicamente, transport public, servicii de investiții 
sau de catering. Practic, nici o sferă a consumului nu poate să elimine orice posibilitate de a se 
produce consumatorilor unele daune fizice, emoţionale, financiare sau psihice. Se pune atunci 
întrebarea până unde trebuie să meargă preocuparea producătorilor de bunuri şi a prestatorilor 
de servicii faţă de siguranţa produselor şi serviciilor pe care le scot pe piaţă şi în ce măsură sunt 
ei răspunzători de felul în care le utilizează consumatorii? 

În „epoca de aur” a capitalismului clasic relaţia dintre ofertant şi cumpărător era definită 
sumar de principiul caveat emptor: „cumpărătorul să fie atent”, să deschidă bine ochii şi să se 
asigure că produsul pe care îl cumpără îndeplineşte toate condiţiile dorite de el. Altfel spus, 
consumatorul îşi asumă toate riscurile atunci când cumpără ceva şi cade în responsabilitatea lui 
să se asigure de calitățile produsului luat de pe piaţă. Ofertantul de bunuri sau servicii nu este 
obligat să spună adevărul şi, după ce tranzacţia a fost încheiată, nu are nici o responsabilitate 
faţă de cumpărător. Caveat emptor putea să aibă o minimă justificare în condiţiile unei pieţe 
nesofisticate. O căruță poate fi examinată şi evaluată cu atenţie şi cu pricepere de către un 
fermier, pe când un automobil este un produs mult prea complex pentru judecata unui şofer 
amator fără prea mare experiență. Pe măsură ce progresul tehnic a sporit enorm complexitatea 
produselor de pe piață, legislaţia s-a orientat din ce în ce mai categoric spre un alt principiu — 
caveat vendor: producătorul şi distribuitorul au obligația să se asigure de faptul că pun în 
vânzare produse şi servicii sigure şi de calitate. Deşi numai cumpărătorul este acela care îşi 
poate stabili priorităţile şi singurul care decide ce anume vrea să cumpere, cade în 
responsabilitatea celui care pretinde că este gata să-i ofere ceea ce vrea să ia toate măsurile 
necesare, astfel încât cumpărătorul să obţină realmente ceea ce doreşte. De fapt, în contextul 
pieţei actuale, atât cumpărătorul, cât şi ofertantul îşi împart responsabilităţile, fiecare având 
obligațiile sale: primul trebuie să ştie ce vrea şi cum să ceară, celălalt să îi ofere produse menite 
să satisfacă nevoile şi exigenţele cumpărătorului, fără a-l minţi asupra caracteristicilor şi 
limitelor produsului, fără să-l înşele la preţ şi având grijă ca produsul să nu pericliteze 
integritatea şi interesele clientului. Dar problema trecerii de la principiul abstract la practică 
rămâne încă destul de sensibilă, căci trebuie să existe o limită până la care i se poate pretinde, 
legal şi moral, producătorului sau comerciantului să asigure interesele cumpărătorului. 

Normele în vigoare solicită producătorilor să dea dovadă de grija necesară pentru a 
garanta că s-au luat toate măsurile care să asigure că produsele lor nu au defecte de concepţie 
sau de fabricaţie şi că utilizarea lor nu prezintă riscuri. Fireşte că e greu de definit ce înseamnă 
„grijă necesară”, dar prevederea legală ţinteşte combaterea neglijenţei, sancţionând orice 
întreprinzător despre care se poate dovedi că a dat dovadă, cu sau fără ştiinţă, de neglijenţă în 
asigurarea protecției consumatorului. Cu alte cuvinte, cade în responsabilitatea producătorului 
să garanteze că produsele sale sunt funcţionale şi nepericuloase, iar dacă nu sunt, atunci 
producătorul răspunde pentru orice consecinţă nedorită a utilizării produselor sale. 

Dar siguranţa utilizării diferitelor produse depinde şi de precauţiile şi de comportamentul 
consumatorului. Presupunând că producătorii au dat dovadă de „grija necesară” pentru protecția 
consumatorilor, luând în calcul atât condiţiile obişnuite de utilizare a produselor, cât şi unele 
situaţii neprevăzute sau chiar extreme, consumatorii trebuie să îşi asume la rândul lor 
responsabilitatea utilizării riscante sau improprii a produselor cumpărate. De exemplu, nu 

putem condamna un producător de îngheţată sau de ciocolată dacă un consumator mănâncă atât 
de multe porții încât se îmbolnăveşte — afară de cazul în care este îndemnat să se comporte 
astfel de o publicitate inadecvată, cum este cazul acelui inept şi (fiind vorba de un „aliment” 
alcoolizat) blamabil slogan publicitar „Berea după bere e plăcere”. Sau, în cazul automobilelor, 
dreptul cumpărătorului de a pretinde un produs sigur nu este nelimitat. Orice automobil de pe 
piaţă trebuie să satisfacă anumite cerinţe „rezonabile” de siguranţă, astfel încât să nu expună pe 
cei care îl folosesc unor riscuri majore. Dar un automobil poate fi proiectat şi fabricat la 
standarde de siguranță superioare, ceea ce implică însă şi costuri de fabricaţie şi, implicit, 
preţuri de vânzare mai mari, precum şi anumite compromisuri în ceea ce priveşte performanţele 
şi aspectul estetic al automobilului. Doar pentru că astfel de îmbunătăţiri tehnice ale gradului de 
siguranță sunt posibile, nu înseamnă că, în mod automat, consumatorii ar avea dreptul să 
beneficieze de ele. Totodată, producătorii şi dealerii de pe piaţa auto nu sunt răspunzători de 
accidentele, oricât de grave, care s-au produs, nu datorită unor carenţe tehnice ale maşinilor 
vândute, ci datorită conducerii lor inadecvate şi riscante de către cumpărătorii lor. 


Comunicarea publicitară 

În aria problematică a eticii afacerilor legate de consumatori, probabil că nici un alt subiect 
nu a fost atât de intens şi îndelung dezbătut pe cât a fost publicitatea. Totuşi, reclama nu este 
decât un aspect al comunicării de marketing, alături de tehnicile şi stilurile de desfacere, 
campaniile promoționale, sondajele de marketing, relaţiile publice şi alte mijloace de 
comunicare cu consumatorii. Criticile aduse tuturor acestor aspecte ale activității de marketing 
sunt extrem de variate, dar pot fi clasificate pe două niveluri: individual şi social. La nivelul 
consumatorului individual, criticile ţintesc îndeosebi practicile de înşelare sau dezinformare, 
care urmăresc să creeze false credinţe şi aşteptări ale cumpărătorului faţă de anumite produse 
sau companii, pentru a-l stimula să cumpere. La nivel social, preocupările principale sunt legate 
de impactul social şi cultural agregat al comunicării de marketing, în particular de rolul acesteia 
în promovarea materialismului şi a reificării consumeriste. 

În ceea ce priveşte practicile de înşelare şi dezinformare prin care consumatorii sunt 
dezavantajaţi, trebuie să pornim de la cele două funcţii în general atribuite comunicării de 
marketing: funcţia de informare a consumatorilor în legătură cu oferta de bunuri şi servicii şi 
cea de persuasiune, menită a-i face pe consumatori să cumpere diferite produse. Dacă mesajele 
publicitare nu ar avea decât o funcţie de pură informare, atunci problema practicilor de amăgire 
a publicului ar fi exclusiv legată de adevărul sau falsitatea unor afirmaţii pe care le conţin 
diferitele reclame. Însă acest mod de a simplifica problema suferă de câteva neajunsuri. În 
primul rând, nici un act de comunicare interumană nu transmite numai propoziţii declarative, 
referitoare exclusiv la chestiuni factuale; în al doilea rând, oamenii pot fi amăgiţi chiar şi prin 
intermediul unor mesaje care conţin expresii pur factuale, aranjate însă într-o configurație 
derutantă, fără a fi propriu-zis mincinoasă. 

Sloganul publicitar al cunoscutului soft drink Red Bull sună astfel: „Red Bull îți dă aripi”. 
Evident, reclama nu pretinde literal că fericitul consumator al produsului se va alege cu o 
pereche de aripi pe umeri, ci sugerează numai un aport substanţial de energie. Sloganul de 
lungă durată al berii Heineken afirmă că „Heineken revigorează acele părți pe care celelalte beri 
nu le ating”. Reclama nu pretinde că berea Heineken curge efectiv prin acele părţi ale 
organismului pe unde nu ajung niciodată celelalte mărci de bere, ci sugerează că produsul oferă 
o experiență gustativă cu totul aparte. Astfel de afirmații nu înşeală pe nimeni, căci nu e de 

aşteptat ca vreun consumator, oricât de inocent, să le ia ad litteram. În schimb, sloganul unui alt 
mare producător de bere, care spune „Carlsberg, probabil cea mai bună bere din lume”, e un 
amestec „perfid” şi alunecos de pseudo-factualitate, abil atenuată de acel „probabil”, care 
induce o notă de incertitudine şi de sugestie persuasivă, întrucât vocea baritonală care se aude 
din off nu exprimă o judecată de gust a vreunui personaj vizibil în reclamă, ci aparent enunţă o 
judecată cvasiunanim consensuală. 

Uneori şi enunţuri factuale oarecum adevărate pot fi înşelătoare. De exemplu, în anii 1990, 
multe companii au primit critici severe datorită prezentării publicitare a produselor lor într-o 
lumină favorabilă sub aspect ecologic. Termeni precum „biodegradabil” sau „reciclabil” au 
fost utilizaţi în exces, deoarece produsele respective aveau, ce-i drept, proprietăţile respective, 
dar erau biodegradabile numai în anumite condiţii de mediu cu totul excepționale şi reciclabile 
numai cu condiţia introducerii unor facilităţi, cu totul noi, de colectare a resturilor menajere. 

Ştim însă cu toţii (sau ar trebui să ştim) că funcţia principală a publicităţii este cea 
persuasivă. Nu ne surprinde şi nici măcar nu ne deranjează prea tare faptul că reclamele 
exagerează, supralicitează şi înfrumuseţează însuşirile produselor pe care le prezintă, făcând 
unele aluzii mai mult sau mai puţin amuzante sau deocheate — ba unele ne plac tocmai datorită 
acestor „ştrengării”. Persuasiunea în sine nu este neapărat ceva rău şi condamnabil. În fond, şi 
noi încercăm aproape tot timpul să cucerim aprobarea şi bunăvoința unora sau altora. Imputările 
etice sunt însă justificate atunci când persuasiunea se bazează pe indiferent ce formă de amăgire 
a publicului. Amăgirea nu este uşor de definit în acest context, dar este evident legată de acele 
acte prin care companiile creează consumatorilor în mod deliberat false impresii, cu scopul de 
a-şi mări beneficiile. Una este să lustruieşti produsul oferit, căci, în fond, mai toate activităţile 
de marketing urmăresc să prezinte o organizaţie comercială şi produsele sale într-o lumină cât 
mai favorabilă şi altceva este să profiţi de anumite false convingeri ale publicului. După J. R. 
Boatright, „amăgirea se produce atunci când comunicarea de marketing fie creează, fie profită 
de o falsă credinţă care perturbă capacitatea consumatorilor de a face nişte alegeri raționale” 
(Boatright, 2000, p. 288). În această categorie intră toate mesajele publicitare care îi fac pe 
consumatori să creadă că, utilizând un anumit produs, vor deveni mai atrăgători, mai simpatici, 
mai atletici sau mai inteligenţi ori că vor avea mari performanţe sexuale sau succes în afaceri 
etc. În primul rând, amăgirea contravine dreptului consumatorului de a alege în mod 
independent, fără a suferi o nedorită influență sau constrângere. 

În România de astăzi, publicitatea suferă încă de un amatorism cu totul inacceptabil, 
nesocotind de multe ori normele etice ale comunicării de marketing civilizate şi chiar regulile 
unei decențe elementare. „Exagerările” din mai toate reclamele la detergenţi sau supe 
concentrate pălesc pe lângă un recent spot publicitar menit să promoveze, în prag de alegeri, 
imaginea guvernului: tot felul de telefoane sună în gol — nimeni nu răspunde; la un anumit 
număr „verde” însă, o doamnă cu glas suav răspunde, iar sloganul publicitar ne spune: 
„Cancelaria primului ministru nu e niciodată ocupată, decât cu problemele dvs.”. Ar fi poate 
hazliu pentru amatorii de băşcălie jegoasă, dar pentru ceilalți receptori este de-a dreptul o 
batjocură aproape jignitoare prin cinismul nemaipomenit al celor care ne asigură că, la 
cancelaria primului ministru al României, funcţionarii publici bine remunerați din contribuţiile 
noastre fiscale nu au altă grijă decât să ne asculte nouă păsurile — ba, cine ştie, poate chiar să le 
şi rezolve cu promptitudine, responsabilitate şi competență! Sau poate că ar trebui să încadrăm 
această mostră de publicitate guvernamentală în categoria sloganurilor „Red Bull” sau 
„Heineken”, pe care nici un om cu mintea întreagă nu e de aşteptat să le înţeleagă ad litteram, 

ci numai la modul aluziv-metaforic. Ei bine, da, în acest caz obiecțiile de natură etică se 
anulează. (Oare?) 

Publicul are nu numai dreptul de a fi informat corect şi de a nu fi manipulat prin tactici 
persuasive amăgitoare, ci şi dreptul de a nu fi agresat prin imagini sau texte indecente şi 
grobiene — chiar dacă unele categorii de consumatori ar putea fi atraşi tocmai de asemenea 
ingrediente. Principalul nostru furnizor de combustibili auto îşi face reclamă arătându-ne un 
bărbat care îşi descarcă extaziat furtunul în rezervorul maşinii; dar cum între privitorii scenei şi 
fericitul client se interpune maşina, noi nu vedem furtunul de la pompă, ci avem cu toții 
impresia penibilă şi de neşters că respectivul este atât de încântat pentru că se uşurează în 
rezervor. (Ce să mai vorbim despre „profesionalismul” unei astfel de reclame, care asociază 
produsul cu o imagine emblematică în vorbirea noastră mai deocheată a derizoriului?) O marcă 
reputată de ciocolată — produs pe care îl râvnesc şi îl consumă copiii — ne este recomandată de 
orgasmul, filmat foarte naturalist, al unei june şi mai extatice decât automobilistul ce-şi scutură 
furtunul în ploaie, sugerând la finalul experienţei sale din dormitor, când îşi suge insinuant 
degetul, că a degusta ciocolata cu pricina e tot atât de excitant ca şi o partidă straşnică de amor. 
O reclamă la faianţă şi gresie caută să ne convingă de faptul că oferta producătorului este atât 
de variată, încât se poate adapta perfect stilului de viaţă şi „personalităţii” fiecărui consumator. 
Cum? Unul face flotări în baie şi îşi sărută bicepsul în fața oglinzii; un ins cu aspect de fachir se 
strâmbă în faţa oglinzii; o tânără se maimuţăreşte în fața oglinzii; o altă jună se schimonoseşte 
în fața oglinzii. Oamenii sunt într-adevăr foarte diferiți, nu? Finalul este însă monumental şi de- 
a dreptul stupefiant. Ultima „personalitate” marcată din clipul publicitar este un tânăr care 
admiră — cu surpriză? cu mândrie? şi, evident, în faţa oglinzii — ceea ce are pe sub chiloţi. Un 
furnizor de centrale termice îşi face reclamă cu ajutorul unei păpuşi (urâte, după gustul meu), 
pusă în diferite situaţii care îi dau motive să fie extrem de fericită că a avut inspiraţia de a folosi 
produsele firmei. Una dintre aceste situaţii ne surprinde neplăcut şi ne pune în faţa unei enigme: 
motivul de satisfacţie al antipaticei păpuşele este sau pare a fi faptul că, scufundată în cada de 
baie, trage un vânt. Care să fie legătura cu o centrală termică pare greu de înțeles, dar 
modalitatea de expresie a unei încântări inexplicabile face pereche bună cu fericirea neobişnuită 
de care poţi avea parte când pui benzină în rezervor. Lista cu exemple asemănătoare ar putea 
continua pe încă multe pagini. 

Dacă am spune că publicitatea ar trebui să fie şi „educativă”, am fi, de bună seamă, ridicoli 
şi vetuşti. De multă vreme, familiile, şcolile şi universităţile nu se mai ocupă de aşa ceva; au 
alte treburi, mult mai importante de făcut — în primul rând să câştige ori să cheltuie bani, iar 
publici-tatea îi îndeamnă şi îi ajută pe oameni s-o facă. Cu toate acestea, nu numai M. Jourdain 
„vorbea în proză fără să o ştie”, ci şi mesajele publicitare educă publicul, chiar dacă nu îşi 
propun acest lucru. Şi îl educă foarte prost. Încercând să li se vâre pe sub piele consumatorilor, 
gâdilându-i la coarda sensibilă şi vorbindu-le pe limba lor, mesajele publicitare scot la iveală şi, 
totodată, consolidează anumite tipologii umane şi promovează un anumit stil de viaţă. O simplă 
trecere în revistă a temelor dominante în publicitatea românească din ultimul deceniu arată că 
motivul cel mai frecvent este hoţia, şmecheria, păcăleala şi minciuna. Fără a-i suspecta de 
adânci plonjări hermeneutice în abisurile inconştientului nostru colectiv, „creatorii” de reclame 
din spaţiul pieţei româneşti mi degrabă intuiesc că o mare parte din publicul pe care îl vizează 
răspunde simpatetic unor mesaje care scot în evidenţă calitățile produselor prin faptul că se 
bucură de ele numai şmecherii şi hoţii. lată numai câteva exemple, foarte străvezii, dintr-o listă 
de-a dreptul interminabilă. 

O marcă de bere îşi promovează produsul printr-un întreg serial de reclame, în care 
scenariul se repetă: cu complicitatea unor amici ieşiţi parcă din peşteri, bărbatul îşi minte soția 
că se duce să facă o treabă „serioasă” (repară antena de pe casă, joacă fotbal sau participă la 
şedinţa de bloc), după care, exuberant, se dăruie alături de amicii săi plăcerii de a bea bere, într- 
o veselie gălăgioasă. Foarte multă bere — „aliment” consumat raţional de către o persoană 
matură şi responsabilă, conform faimosului acquis comunitar. Un alt scenariu, puţin morbid, 
care se repetă: noaptea (oare de ce numai noaptea?) pe rând, soţul şi soţia se păcălesc reciproc, 
pentru ca unul dintre ei să iasă din dormitor, după care el sau ea (într-o perfectă corectitudine 
politică, acordând celor două sexe o pondere egală) se bucură sub plapumă, pe ascuns, de 
imensa plăcere de a înfuleca efectiv şi de unul singur o anumită marcă de ciocolată. 

Un alt produs — nici nu mai ştiu care — este recomandat consumatorilor de către un tânăr 
chipeş care, surprins în apartamentul amantei de către soțul încornorat, scapă fiind prezentat de 
către soția infidelă drept instalatorul venit să repare o țeavă. La ieşirea din clădire, năbădăiosul 
nostru Don Juan de cartier se întâlneşte cu alți doi locatari. „Drăguţ băiat lăptarul”, spune unul 
din ei. „Pardon, vrei să spui poştaşul!” răspunde celălalt. O dată cu ei, ne dăm şi noi seama că 
tânărul făcuse multe victime prin bloc — dar, spre deosebire de soții „traduşi”, noi mai aflăm pe 
deasupra şi că acel produs trebuie să fie teribil de util de vreme ce îl apreciază un mascul cu 
atâta căutare. 

O marcă de vopsea lavabilă ne este recomandată de către un alt cuceritor de neveste 
infidele, pe care, la sosirea neaşteptată a soțului, amanta îl face invizibil, vopsindu-l în culoarea 
peretelui. Păi cum să nu cumperi o astfel de comoară, care te face invizibil cât ai zice peşte şi te 
scapă din situaţii delicate? Şi copiii mint, ca să se bucure de plăcerea consumului. O brânză 
topită este atât de gustoasă, încât — înlipsa fetiţei — băieţelul îi mănâncă acesteia ultimul 
triunghi, dând vina pe păpuşă, care la rândul ei, arată acuzator către ursuleţul de pluș. 

Am putea să continuăm până la sfârşitul cărții cu exemple de acest gen. Dar să încheiem cu 
ultima reclamă a ultimului mare succes de pe piaţa autohtonă (poate şi internațională) de 
automo-bile: Logan. Vizibil realizată de către producători francezi, dar pentru piaţa 
românească, reclama ne entuziasmează de calitățile noului model prin faptul că este atât de bun, 
încât concurenţii nu se dau în lături de la nimic pentru a-l fura de la producător, ca într-un film 
cu James Bond. 

Finalul ne linişteşte: acum nu mai e nevoie să-l furi, cumpărătorule — visul se poate împlini 
mult mai uşor, achitând factura de plată. Oare chiar suntem noi românii o nație de hoţi şi de 
escroci, de bădărani şi grobieni?? Las pe fiecare să răspundă cum crede de cuviință; dar, după 
cât se pare, „creatorii” de reclame pentru piaţa românească aşa ne socotesc, drept pentru care 
ne şi abordează „şmechereşte” şi „golăneşte”. Sau poate că e ceva în neregulă cu înşişi 
„creatorii” de publicitate şi mai ales cu cei care le cumpără şi le utilizează produsele? 

La nivelul impactului social şi cultural al publicităţii asupra vieţii sociale, criticile — 
mai degrabă de ordin filosofic — vizează nu efectele sau tehnicile de manipulare ale unei 
anumite campanii publicitare asupra consumatorilor ca indivizi, ci consecințele negative ale 
activităţii de advertising asupra climatului în care se desfăşoară viaţa oamenilor moderni, 
supuşi unui adevărat bombardament informaţional şi unui permanent asediu persuasiv care, pe 
lângă stimularea vânzărilor, modifică percepţia socială şi sistemul de referenţiale valorice ale 
receptorilor, de multe ori fără voia şi fără ştiinţa lor. lată care sunt cele mai frecvent auzite 
critici aduse publicităţii. 

e Reclamele ne violează intimitatea şi ne asaltează de pretutindeni 

În fiecare zi suntem expuşi la sute de reclame, la radio şi televiziune, pe Internet, în 
magazine, pe stradă, la concert, întreceri sportive etc. Aproape că nu mai există spaţii 
publice neîmpănate şi, nu rareori, de-a dreptul desfigurate, de omniprezentele mesaje 
publicitare. Într-un best seller cuceritor, intitulat No Logo, Naomi Klein descrie 
ubicuitatea reclamelor, care pătrund acum şi în spaţii până de curând ferite de ele: şcoli, 
universităţi, străzi rezidenţiale şi chiar chipurile oamenilor. Nike a avut un succes teribil 
cu al său logo ce putea fi lipit pe corp ca un tatuaj (Klein, 2000, passim). Agenţia 
Cunning Stunts din Londra recrutează studenți pentru a le „închiria” frunțile ca spațiu 
publicitar. Pentru 6,33 euro pe oră studenţii trebuie să iasă în societate şi să petreacă în 
compania altor persoane trei-patru ore pe zi (cf. Business Magazin, 2/2004, p. 61). 

e Publicitatea creează dorințe artificiale 
Cu aproape jumătate de secol în urmă, faimosul economist John Kenneth Galbraith 
înfiera industria de advertising în cartea sa The Affluent Society, acuzând comunicarea de 
marketing de a fi generat ceea ce el numeşte un „efect de dependență”. Nemulțumirea lui 
Galbraith era legată de faptul că publicitatea stimulează nevoi artificiale, a căror 
satisfacere iroseşte cantități disproporţionate de timp şi de efort atât din partea 
producătorilor, cât şi a consumatorilor. Cel mai mult are de pierdut publicul, pentru că, 
cu cât cheltuim mai mult pentru achiziția şi consumul individual de bunuri şi servicii 
inutile, cu atât dispunem de mai puţine resurse pentru înlăturarea sărăciei şi pentru a 
îmbunătăţi calitatea vieţii noastre, construind parcuri, spitale, şosele sau şcoli. În limbaj 
metaforic, Galbraith compară agenţii publicitari cu nişte adevărați demoni, care ne ațâță 
continuu foamea de a avea şi consuma tot felul de lucruri de care, de fapt, nu avem 
nevoie. „Dacă nevoile individului sunt presante, spune el, atunci ele trebuie să izvorască 
cu adevărat din el însuşi. Ele nu pot fi presante dacă trebuie să fie stimulate. Şi mai 
presus de orice, ele nu trebuie stimulate de procesul de producție prin care sunt 
satisfăcute” (Galbraith, 1958, p. 25). 
Este însă foarte greu de stabilit care sunt nevoile „reale” şi cele „artificiale”. Jean 
Baudrillard, de exemplu, condamnă „idealismul moralizator” al lui Galbraith şi 
descrierea de către el a consumatorului drept o victimă pasivă a sistemului, sugerând, în 
schimb, că individul în economia de piață este un participant activ, ce caută să îşi 
satisfacă nevoi cât se poate de reale şi necesare definirii identității lui sociale şi 
diferenţierii sale faţă de ceilalți indivizi princonsum (Baudrillard, 1997, passim). 

e Publicitatea întăreşte consumerismul şi materialismul 
Saturaţia vieţii cotidiene de un torent de mesaje publicitare generează şi perpetuează o 
ideologie materialistă şi face ca în cultura din zilele noastre consumul să fie identificat cu 
fericirea. Autori foarte populari şi presa de mare tiraj înfierează lumea occidentală ca 
„societate de consum”, numită astfel deoarece consumul devine forma principală de 
autodefinire a identităţii personale, ajungând totodată să prevaleze în politică, educaţie, 
sănătate sau în relaţiile interpersonale (Baudrillard, op. cit.). Astfel, crizele emoţionale şi 
psihice provocate de ruperea unei relaţii, de stări depresive ori de scăderea respectului de 
sine nu mai sunt tratate apelându-se la specialişti în terapii tradiționale, ci mai degrabă se 
încearcă depăşirea lor prin „terapia mersului la cumpărături” sau prin „consum 
compensatoriu”. 

e Publicitatea generează insecuritate şi perpetuă insatisfacție 

Vă este jenă de telefonul vostru mobil demodat sau de marca ieftină de cafea pe care o 
serviţi invitaţilor? De ţigările proaste pe care le fumaţi? Aveţi un sentiment de vină 
fiindcă odraslele voastre nu poartă cele mai trăznite şi scumpe mărci de „adidaşi” sau de 
„blugi”? Vă este ruşine de bijuteriile, toaletele şi cosmeticele de care dispuneţi înainte de 
o nuntă sau de o sindrofie simandicoasă? Puneţi capul în pământ şi suspinaţi invidioşi 
când vă suiţi în maşina voastră de trei parale, în timp ce alături un june imberb sau o 
figură de troglodit vă ignoră de la volanul unei maşini „adevărate”? Astfel de 
„frământări” şi angoase sunt create şi amplificate de campaniile publicitare pentru a 
stimula vânzările. Criticii industriei de advertising susțin că, asaltându-ne cu imagini 
seducătoare ale unei fericiri şi îndestulări adesea intangibile pentru cei mai mulți dintre 
noi, publicitateagenerează în mod premeditat o constantă insatisfacție față de propria 
noastră viață actuală, care este invadată astfel de un inconfortabil sentiment de 
insecuritate. 

* Publicitatea perpetuează stereotipurile sociale 

În sfârşit, publicitatea este învinuită şi de faptul că propagă în societate anumite 
stereotipuri dăunătoare privind anumite categorii de persoane şi stiluri de viaţă. Pe 
americanii politically correct nu-i lasă să doarmă grija de faptul că femeile sunt reduse în 
reclame la rolul de gospodine sau „obiecte sexuale”; că sănătatea, frumuseţea şi fericirea 
din peisajul publicității nu sunt tangibile decât pentru indivizii cu forme trupeşti 
sculpturale; că „normalitatea” este asociată în reclame cu „familia nucleară”, în vreme ce 
minoritățile rasiale, handicapaţii sau homosexualii sunt excluşi din „normalitatea” vieții. 
Pe noi, deocamdată, nu ne tulbură din cale afară astfel de stereotipuri. Mai degrabă ne 
irită masiva prezenţă a vulgarităţii în reclamele noastre, în care gospodinele arată ca nişte 
toape, iar frumuseţile feminine menite să ne seducă arată ca nişte pipiţe de gang. 

Liniile sculpturale ale femeilor fatale şi ale bărbaților macho din reclamele firmelor 
multina-ţionale contrastează foarte sănătos (probabil pe placul americanilor) cu o mulțime de 
chipuri guşate şi de siluete îngroşate, de chipuri schimonosite şi de expresii tâmpe ale unor 
indivizi dizgraţioşi, printre care minoritarii noştri majoritarisunt foarte bine reprezentați. 
Stereotipurile noastre cele mai nocive din reclame sunt, după cum spuneam, şmecheria şi 
golănia, dublate de o disociere explicită între muncă, valoare şi merit personal, pe de o parte, şi 
lustrul strident al unei bunăstări sfidătoare. Nenumărate reclame ne îndeamnă să cumpărăm 
anumite produse nu pentru că ar avea cine ştie ce calităţi, ci numai pentru că ni se oferă şansa 
de a câştiga ceva răzuind etichete sau participând la tombole. Nimeni nu ne îndeamnă să ne 
cheltuim banii pe ceva care ne-ar ajuta să muncim mai cu spor, să învăţăm mai mult şi mai 
repede, să ne sporim capacitatea de efort şi valoarea personală. Ni se spune însă de nenumărate 
ori: „Cumpără-mă şi nu vei mai munci toată viața”. Fireşte că aceste stereotipuri nu sunt create 
şi propagate în societatea noastră de către mesajele publicitare, ci ele îşi au originea în 
„mentalul nostru colectiv”, stratificat de-a lungul unei nu prea fericite experienţe istorice, în 
care am primit şi influenţe culturale eterogene şi nu prea fericite. Publicitatea poate fi însă 
acuzată de faptul că întăreşte şi chiar consacră aceste stereotipuri în modele sociale de fericire şi 
succes în viață, vorbind „poporului” pe limba lui cu scopul de înviora vânzările. 

Astfel de critici s-au făcut auzite destul de monoton şi nu fără tonuri patetice în ultimele 
trei-patru decenii. Unii comentatori apreciază însă, pe bună dreptate, că acum consumatorii din 
țările dezvoltate sunt mai informaţi şi mai educați decât au fost vreodată în materie de 
publicitate, campanii promoționale sau branding. Prin urmare, publicul din zilele noastre a 

evoluat la rândul său şi, nemaifiind „analfabeţi” în domeniul industriei de advertising, 
consumatorii nu mai sunt „victime” sigure ale comunicării de marketing, aşa cum erau, poate, 
cu câteva decenii în urmă. În orice caz, critica virulentă a publicităţii în general este greu de 
susţinut cu argumente suficient de tari, între altele şi datorită faptului că, de regulă, obiecțiile de 
principiu față de publicitate fac parte din arsenalul ideologic al celor care se situează pe poziţii 
critice faţă de capitalism. 

Totuşi, unele dintre problemele menţionate sunt reale, iar efectele iritante şi dezagreabile 
ale excesului de publicitate pot şi trebuie să fie combătute eficient. După cum vom vedea în 
continuare, aceste efecte nedorite ale industriei de advertising sunt atacate cu ceva mai multă 
pertinentă în contextul globalizării consumului şi a mijloacelor comunicării de marketing. 


Politica de prețuri 

Nu surprinde pe nimeni faptul că problema preţurilor stă în centrul criticilor adresate 
companiilor, deoarece pe acest teren se poate observa cel mai clar divergenţa de interese între 
producători şi consumatori. În vreme ce consumatorii ar dori să cumpere produse şi servicii de 
calitate la preţuri cât mai mici, producătorii urmăresc să maximizeze câştigurile obținute din 
vânzări la preţuri cât mai mari. lată de ce problema preţurilor de desfacere ţine de însăşi ideea 
schimbului echitabil dintre cele două părți, iar dreptul la un preț echitabil poate fi considerat 
unul dintre drepturile esenţiale ale consumatorilor, în calitate de participanţi la jocul economic. 

Noţiunea de preţ echitabil primeşte definiţii diferite, dar în mod tipic este înțeleasă ca 
rezultat al unei înțelegeri tacite şi mutuale dintre cumpărător şi vânzător, în contextul unei pieţe 
concurenţiale. În teoria economică neoclasică, preţurile sunt stabilite de echilibrul de pe piaţă 
între costurile şi veniturile marginale. Modelul presupune că atât cumpărătorii, cât şi vânzătorii 
pot ieşi de pe piaţă oricând şi că există pe piaţă tot timpul mai multe oferte care se concurează. 

Probleme legate de corectitudinea preţurilor apar atunci când condiţiile de pe piaţă 
îngăduie companiilor să exploateze o poziţie avantajoasă faţă de consumatori, cum este cazul 
monopolurilor sau atunci când consumatorii nu se pot retrage de pe piaţă, deoarece anumite 
produse — precum hrana, locuinţa sau medicamentele — le sunt absolut necesare. În pofida 
prevederilor legislative în favoareaconsumatorului, persistă încă o serie de zone problematice în 
politica de preţuri. 

+ Majorarea excesivă a prețurilor 

Cel mai adesea, principala sursă de conflict între producători şi distribuitori, pe de o parte, 
şi consumatori, pe de altă parte, este sentimentul cumpărătorilor că le sunt impuse preţuri 
exagerat de mari. De exemplu, compania Nintendo a fost recent amendată de Comisia 
Europeană cu 149 milioane de euro pentru că în anii 1990 a menţinut preţuri artificial de mari la 
jocurile pe computer, împiedicând distribuitorii să vândă pe piaţa europeană versiuni mult mai 
ieftine, produse în ţări din afara UE. După cum relatează BBC, timp de aproape un deceniu, în 
Germania şi Olanda preţurile Nintendo au fost cu 65% mai mari decât în Marea Britanie. În 
schimb, englezii sunt profund nemulțumiți de faptul că preţurile automobilelor sunt cu 1 - 2 mii 
de euro mai mari pe piaţa britanică faţă de restul ţărilor din UE, fapt evidenţiat îndeosebi după 
adoptarea pe continent a sistemului euro când s-au putut face comparații clare între prețurile cu 
amănuntul din diferitele țări membre ale UE. 

În România, multe preţuri sunt comparativ mai scăzute decât în ţările dezvoltate, dar relativ 
prohibitive pentru puterea de cumpărare a majorităţii cetăţenilor noştri. Faptul că aceleaşi 
produse de import se pot vinde cu prețuri mai scăzute, dar totuşi profitabil în România sau în alte 

ţări cu po-pulaţii relativ sărace ridică semne de întrebare asupra echităţii preţurilor practicate pe 
diferite pieţe. 

Ultimul exemplu, foarte elocvent în această privință, este modelul Logan al firmei Renault, 
fabricat la uzinele Dacia din Piteşti, care, în nu ştim ce versiune ulterioară ar urma să se vândă 
la preţ CIP în România de 5.000 euro, iar în Vest de 7.500 de euro. Politica de preţuri este 
lipsită de onestitate şi pentru că, în realitate, preţurile CIP vânturate prin reclame sunt total 
nerealiste, referindu-se la nişte modele standard, fără dotări, şi care, de fapt, sunt fie de negăsit 
în standurile de vânzări, fie sunt total neatractive, astfel încât, umflându-se preţurile „dotărilor” 
suplimentare, prețul real de vânzare al unei maşini este cu până la 2-3.000 de euro mai mare 
decât cel din campaniile promoţionale. Vorbind despre campanii promoţionale, mai apare un 
aspect dubios în politica de preţuri ale firmei Renault. 

De când a preluat Dacia, compania franceză a crescut dintr-o dată preţurile pieselor de 
schimb, din totdeauna aceleaşi, la versiunile demodatei Dacii naționale. Intenţia firmei Renault 
este de a umple cât mai repede România cu maşini Logan, vândute la preţuri mai scăzute, 
pentru a alinia prețul pieselor de schimb la nivel european atunci când posesorii de Logan vor fi 
„captivi” şi nevoiți să cumpere cele necesare pentru întreţinerea maşinilor la prețuri 
comparabile celor pe care le plătesc posesorii unor modele auto mult mai scumpe. Este, de 
altfel, un truc de mult folosit de producătorii de aparatură electronică din întreaga lume. De 
exemplu, o imprimantă jet ink nesofisticată, nouă, costă mai puţin decât preţul însumat al 
consumabilelor — cele două cartuşe, negru şi color. 

Piaţa românească oferă însă şi aspecte, în aparență, paradoxale. Pe piaţa articolelor de lux, 
pentru care se găsesc destui amatori, prețurile de la noi sunt sensibil mai mari decât în ţările 
dezvoltate. Comparativ cu piața americană, de exemplu, mai toate aparatele electronice care se 
vând la noi — de la telefoane celulare şi camere video până la computere, televizoare sau 
combine hi-fi de marcă — sunt uneori stupefiant de scumpe. Dramatic este însă faptul că 
medicamentele de import, articole cu adevărat de importanță vitală pentru mulți oameni 
strâmtoraţi, costă în România mai scump decât în țările mult mai avute, după cât se pare numai 
datorită lăcomiei lanțurilor de distribuitori, ale căror comisioane neruşinat de grase umflă 
prețurile într-un mod condamnabil şi, ţinând cont de faptul că se speculează nişte produse de 
care oamenii chiar nu se pot lipsi, de-a dreptul revoltător. 

+ Fixarea arbitrară a preţurilor 

Problema umflării excesive a preţurilor este mai greu abordabilă atunci când nu e 
rezultatul politicii duse de către o singură firmă, ci are loc datorită unei înțelegeri între firmele 
competitoare de a fixa preţuri mai mari decât media pieţei. Deşi aceste acorduri între concurenţi 
sunt ilegale în țările dezvoltate, ele se produc cel mai adesea în mod tacit, fără negocieri 
explicite. De exemplu, tot BBC relatează că, recent, Comisia Concurenţei din Marea Britanie a 
început să investigheze acuzaţiile potrivit cărora cei patru „mari” de pe piaţa telefoniei mobile 
engleze (Orange, Vodafone, T-Mobile şi O2) supraîncarcă tarifele clienţilor la convorbirile 
dintre rețele diferite — o practică avantajoasă pentru toate companiile concurente, însă 
dezavantajoasă pentru consumatori. 

Măcar din acest punct de vedere ne asemănăm şi noi cu englezii. Mai aproape de specificul 
şi de statura pieţei autohtone şi mult mai vizibilă pentru consumatorii de rând este neruşinarea 
cu care speculanţii din pieţe îi alungă pe ţărani, cumpărându-le produsele la preţuri de multe ori 
derizorii, pentru a le revinde apoi la preţuri cu amănuntul mult umflate şi stabilite de către 
„consiliile de administraţie” ale unor bande de derbedei negricioşi, pe care nimeni nu-i poate 

elimina de pe piaţă ori trimite după gratii, acolo unde le este locul, din motive pe care lesne le 
putem bănui, în contextul corupţiei generalizate din România. Guvernul nostru s-a gândit (mult) 
— tot în ajun de alegeri — să combată „fenomenul” prin stabilirea (pe ce baze şi pornind de la nu 
se ştie ce calcule economice) de mercuriale — aplicate de nişte funcționari publici de care toată 
Europa ştie că sunt, în majoritatea lor, incompetenţi şi „unşi” cu toate alifiile. 

Probabil că şi această decizie a cântărit în acordarea României, la scurt timp după această 
„măsură”, a calificativului de „economie de piaţă funcțională” de către Comisia Europeană. 
Halal economie de piaţă! De Piaţa Obor, poate. 

+ Preţuri de dumping 

O altă practică anticoncurențială este politica unei mari companii de a invada piaţa cu 
produse la preţuri sensibil mai mici decât media pieţei, nu de dragul consumatorilor, ci pentru 
a-şi elimina competitorii. Este un proces cu bătaie ceva mai lungă, pentru că odată scoşi 
competitorii de pe piaţă, firma care practică „preţuri de jaf” (engl. predatory prices) nu 
urmăreşte altceva decât să-şi scoată paguba temporară instituind apoi prețuri de monopol, mult 
peste cele normale, impuse unor consumatori „captivi”. De regulă, numai companiile mari, cu 
resurse financiare importante sau cele care beneficiază de anumite avantaje pe piață îşi pot 
permite preţuri de dumping. 

Politica anti-dumping a ţărilor dezvoltate este de înţeles în măsura în care nu urmăreşte 
altceva decât protecţia consumatorilor, pornind de la faptul bine ştiut că absenţa concurenţei 
este, pe termen lung, în dezavantajul acestora. Dar iadul este pavat cu bune intenții, iar retorica 
duplicitară a cercurilor de interese politico-financiare este pe cât de nesinceră şi găunoasă, pe 
atât de străvezie. În numele combaterii preţurilor de dumping, SUA şi ţările din UE adoptă 
severe bariere protecționiste, care împiedică sau limitează accesul pe pieţele lor al unor produse 
din ţările în curs de dezvoltare, ale căror preţuri nu sunt mai scăzute decât media pieţei din 
cauza unor politici „de jaf”, ci pentru că, îndeosebi datorită costului scăzut al forței de muncă, 
sunt mult mai competitive. Hazliu-amar este faptul că retorica, ce susține acest tip de 
protecţionism din partea celor care predică piața liberă şi concurenţa neîngrădită când e vorba 
de produsele şi investiţiile lor pe pieţele din ţările în curs de dezvoltare, susține că aşa-zisele 
politici anti-dumping urmăresc să protejeze locurile de muncă din ţările dezvoltate, fiind, 
aşadar, puse în slujba „poporului” şi a cetățeanului. Pe banii cui? Cine trebuie să plătească 
maiscump nişte produse care ar putea fi cumpărate mult mai ieftin dacă s-ar permite accesul 
mărfurilor fabricate în Lumea a Treia, fie că e vorba de produse alimentare, textile, pielărie, 
mobilă sau chiar aparatură electronică? Pe banii politicienilor şi ai granzilor din lumea 
finanţelor? Câtuşi de puţin. Această grijă părintească se susține financiar prin efortul 
suplimentar al consumatorilor din ţările dezvoltate, cărora li se scot mai mulți bani din buzunar 
pentru a fi „protejaţi” de invazia amenințătoare a produselor ieftine şi cu nimic inferioare 
calitativ din cealaltă parte a lumii. 

+ Preţuri amăgitoare 

În sfârşit, o inechitate în politica de preţuri are loc atunci când firmele stabilesc preţurile în 
aşa fel încât clienţii sunt, cu bună ştiinţă şi cu rea voinţă, îmbrobodiţi. De exemplu, o serie de 
companii aeriene „fără fasoane” (engl. no frills) din Europa, precum Ryanair, Buzz, British 
European sau Bmybaby, au fost supuse unor critici vehemente datorită amăgirii călătorilor 
amatori de bilete ieftine. Preţurile la care se face reclamă sunt disponibile pentru un mic procent 
al zborurilor şi impun anumite restricţii de rezervare a biletelor care, adesea, nu sunt foarte clar 
aduse la cunoştinţa publicului (cf. Crane & Matten, op. cit., p. 279). La noi, această amăgire a 

clienţilor este o practică aproape curentă şi cu care ne-am resemnat în politica de preţuri a 
multor agenţii de turism sau firme de transport auto peste hotare. Ce să mai vorbim despre acele 
„agenţii” care store naivii de bani frumoşi în schimbul promisiunii de a-i duce în El Dorado, 
adică de a le găsi locuri de muncă în ţările vest-europene — şi nu este vorba numai despre 
agenţiile de „impresariat artistic” specializate în plasarea „fetelor” în baruri de noapte ca 
„dansatoare”, ci de firme din Pagini Aurii, cu site pe Internet, care oferă astfel de servicii unora 
pe care îi lasă noaptea pe un câmp din Serbia, dacă nu cumva chiar pe teritoriul sfânt al patriei 
noastre! (ceea ce este mai rău decât să le fi luat banii şi să fi fugit apoi cu ei pur şi simplu). Sau 
ce să mai vorbim despre firmele noastre de construcții, care îşi fac o regulă din a-i păcăli pe 
clienţii de bună-credință, oferindu-şi serviciile la nişte preţuri pe care încep să le umfle pe 
parcursul execuţiei lucrărilor, motivând în fel şi chip prin scumpirea materialelor de construcții 
sau prelungirea execuţiei cu mult peste termenele stabilite. Chiar şi clienţii ceva mai precauți, 
care s-au blindat cu contracte „beton”, nu pot dormi liniștiți, deoarece cu greu fac față unor 
lungi şi întortocheate procese, cu final de multe ori prestabilit de influența politică şi forța 
financiară mult superioară a firmelor cu care se află în litigiu. 


9.3. Probleme etice în strategia de marketing 


Strategia de marketing vizează, în primul rând, deciziile de selecție a pieţelor sau a 
sectoarelor de piață şi de adresare a „ţintelor” — acele categorii de consumatori presupuşi a fi 
interesaţi şi atraşi de oferta pe piaţă a anumitor produse şi servicii. Deciziile de targeting sunt 
esenţiale în teoria şi practica de marketing, iar selecția unor grupuri specifice de consumatori 
sau a unor segmente din piaţă a fost, de-a lungul anilor atent, răbdător şi ingenios rafinată de 
atâtea şi atâtea companii, dornice să îşi concentreze atenția asupra unor sectoare atractive prin 
anumiţi factori precum înalta profitabilitate, o competiţie anemică sau un mare potenţial de 
creştere. Pe măsură ce s-a intensificat activitatea de targeting, au apărut şi nemulţumirile, care 
s-au cristalizat într-o serie de argumente standard, menite să înfiereze companiile pentru că 
violează dreptul consumatorului la un tratament echitabil. Această „violare” se poate produce 
în două modalități: 

CO Unele segmente de piață sunt selectate şi asaltate datorită faptului că în alcătuirea lor 
intră consumatori „vulnerabili” dintr-un motiv sau altul: copii, vârstnici, săraci etc., 
iar companiile profită în mod deliberat de vulnerabilitatea lor; 

O Unele grupuri de consumatori sunt discriminați şi excluşi din capul locului de la 
posibilitatea accesului la anumite produse care le sunt necesare pentru a atinge un 
nivel de trai acceptabil. În cele ce urmează vom examina pe scurt argumentele tipice 
la care recurg criticii intransingenți ai strategiilor de marketing considerate culpabile 
de violarea dreptului la un tratament echitabil. 


Consumatori vulnerabili 


Discuţiile şi reproşurile de natură etică privind activitatea de targeting ce vizează categorii 
de consumatori vulnerabili au în vedere două aspecte principale: gradul de vulnerabilitate a 
publicului „țintă” şi periculozitatea produselor pentru consumatorii vulnerabili. 

Vulnerabilitatea publicului „țintă” nu poate fi definită decât contextual, pornindu-se de la 
faptul că anumite categorii de consumatori sunt mai puţin capabili decât alţii să ia decizii 

raţionale şi în deplină cunoştinţă de cauză în ceea ce priveşte calitățile, utilitatea şi eventualele 
riscuri ale produselor pe care le cumpără. Vulnerabilitatea poate fi generată de mai multe cauze: 
O lipsa educaţiei sau informaţiei necesare pentru utilizarea sigură a produselor sau 
pentru deplina înţelegere a consecinţelor acţiunilor întreprinse; 

O vârsta înaintată şi senilitatea; 

C apariţia unor necesităţi fizice sau emoţionale excepţionale, datorită bolii, infirmităţii 
sau altor împrejurări nefericite; 

C sărăcia şi incapacitatea financiară de menţinere a unui nivel rezonabil de trai pentru 
individ şi cei pe care acesta îi întreţine; 

vârsta fragedă şi incompetenţa decizională, absența discernământului şi a 
responsabilităţii unei persoane independente. 

În cazul consumatorilor vulnerabili dintr-un motiv sau altul, ideea Kantiană potrivit căreia 
consumatorii trebuie trataţi ca „scopuri în sine” şi nu ca simple mijloace de îmbogățire stă la 
baza obligaţiei ofertanţilor de bunuri şi servicii de a avea grijă de cumpărători. Atunci când 
vânzătorul are posibilitatea să exploateze vulnerabilitatea unui potenţial consumator — de 
exemplu, când o companie farmaceutică poate impune un preţ excesiv de ridicat unor 
medicamente vital necesare bolnavilor sau când un agent de asigurări poate să exploateze lipsa 
de educație a unui potențial client, păcălindu-l în ceea ce priveşte termenii şi clauzele poliței de 
asigurare — se poate spune că ofertantul are datoria să acţioneze în aşa fel încât să respecte, 
deopotrivă, interesele consumatorilor şi interesele sale. 

În principiu, toată această teoretizare abstract moralizatoare este corectă şi greu de respins 
cu contraargumente concluzive. Practic însă totul e foarte confuz, iar principiul duty of care 
aproape inaplicabil. lată un exemplu cât se poate deelocvent. Unul dintre grupurile tipice de 
consumatori vulnerabili sunt copiii. Se poate admite în mod rezonabil că un puşti de 4 sau 5 
anişori nu posedă încă abilitățile cognitive necesare pentru luarea unor decizii pe deplin 
raţionale. Din acest motiv, nu este surprinzător faptul că reclamele la jucării au fost adeseori 
criticate sever. Ce-i drept, nu copiii sunt aceia care cumpără jucării din magazine, dar autorii de 
campanii publicitare caută să îi seducă şi să profite de puterea lorde a-şi convinge părinţii să le 
cumpere jucăriile pe care le doresc. 

Reclamele prezentate la televizor în timpul zilei sau strecurate în filme şi jocuri pe 
calculator pentru copii profită, se spune, de faptul că puștii sunt impresionabili, incapabili să 
discearnă intenţiile persuasive ale reclamelor şi prea puţin preocupaţi să înţeleagă limitele 
bugetului de familie. Chiar dacă, în ultimă instanță, responsabilitatea deciziilor aparține 
părinţilor, campaniile publicitare pentru copii sunt totuşi blamate, deoarece manipulează minţile 
fragede ale copiilor, pe care îi tratează ca pe nişte mijloace de îmbogăţire. 

Totul sună cât se poate de bine şi de onorabil. Şi ce-i de făcut? De aici încolo încep 
nebulozitățile, care duc la reglementări practice mai mult sau mai puţin arbitrare şi 
contradictorii. Care este vârsta la care se poate considera că un copil devine capabil să ia decizii 
raționale? Cercetări neconcludente susțin că vârsta la care se poate identifica în mod cert 
capacitatea minorilor de a înţelege intenţiile persuasive ale reclamelor se situează între 8 şi 12 
ani — o aproximaţie inacceptabil de mare. Multe ţări europene au introdus restricţii legale pentru 
campaniile publicitare adresate copiilor. Grecia, de exemplu, interzice reclamele televizate 
pentru jucării mai devreme de ora 22 (e de mirare că nu au fost declarate şi jucăriile drept 
„alimente”). În Norvegia sunt interzise reclamele de orice fel inserate în programele pentru 
copii, iar în Suedia sunt interzise reclamele pentru copii sub vârsta de 12 ani (ca şi cum se poate 

stabili cu exactitate care sunt reclamele pentru copiii de 11 ani şi 8 luni şi care sunt pentru copii 
de 12 ani şi o lună!). În alte ţări europene, precum Franţa şi Spania, guvernele s-au abținut de la 
restricționarea legală a campaniilor publicitare pentru copii, bazându-se pe douăargumente: pe 
de o parte, expunerea copiilor la campanii publicitare este o pregătire a lor pentru viața matură 
într-o societate de consum; pe de altă parte, companiile au dreptul să informeze consumatorii 
asupra unor produse care, în ultimă analiză, nu le pot aduce acestora nici un fel de prejudicii. 


Consumatori excluşi 


Alte critici aduse strategiilor de marketing au în vedere nu grupurile de consumatori, care 
sunt ţintite cu precădere, ci grupurile care nu sunt incluse în calculele ofertanţilor de bunuri şi 
servicii. În unele cazuri, această omisiune poate să ducă la excluderea accidentală sau chiar 
deliberată a unor grupuri de consumatori de la accesul la anumite produse şi servicii necesare 
pentru o viață decentă. Această problemă a captat atenţia criticilor, mai ales o dată cu 
răspândirea practicii de decupare a segmentelor de piaţă indezirabile”, la care recurg îndeosebi 
băncile, companiile de construcţii şi agenţiile de credit. Redlining înseamnă atâtidentificarea 
acelor perimetre intraurbane în care populaţia are venituri foarte scăzute şi, implicit, potenţial 
redus de creditare, cât şi refuzul băncilor de a acorda credite, facilităţi de consum sau emiterea 
de carduri tuturor persoanelor care locuiesc în perimetrele respective. În acest caz, se justifică 
două obiecții principale. 

În primul rând, este o practică discriminatorie, întrucât clienţii potenţiali sunt evaluaţi nu 
ca persoane, fiecare cu meritele şi insuficienţele sale, ci global, după zona de rezidență. În al 
doilea rând, aceşti clienți sunt supuşi unui tratament inechitabil, întrucât le este interzis accesul 
pe piața normală. Această practică devine extrem de problematică atunci când are drept 
consecință forțarea consumatorilor discriminați de a apela la serviciile (cel mai adesea ilegale) 
ale unor cămătari lipsiți de scrupule. 

O formă mai benignă de excludere, dar care nu este la adăpost de orice imputare de 
comportament incorect din punct de vedere etic, se constată atunci când companiile ce 
furnizează bunuri şi servicii esenţiale, utilităţi, servicii poştale sau financiare iau decizia de a se 
retrage de pe pieţele neprofitabile sau îndepărtate,ceea ce afectează grav calitatea vieţii 
locuitorilor legați de pieţele respective. De exemplu, în anul 2000 Barclays Bank din Marea 
Britanie a stârnit o furtună de proteste ale comunităților locale şi a unor parlamentari după ce a 
anunțat închiderea a 172 de filiale considerate neviabile, lăsând fără servicii bancare peste 
optzeci de localităţi rurale. Dezbaterile furtunoase au gravitat în jurul conflictului dintre dreptul 
companiilor private de a-şi alege pieţele pe care să opereze şi cele neatractive datorită 
profitabilităţii nule sau reduse, pe de o parte, şi dreptul consumatorilor de a avea acces la 
anumite produse şi servicii necesare. 


9.4. Responsabilizarea etică a consumatorilor 
Distanţa dintre societatea şi economia românească de piaţă „funcţională” şi tările 


capitaliste dezvoltate este foarte vizibilă şi în ceea ce priveşte problemele consumatorilor. Piaţa 
abundă de oferte de produse şi servicii de o calitate execrabilă, nesigure pentru sănătatea şi 


“9 În limba engleză, această practică se numeşte sugestiv redlining 

viaţa utilizatorilor; preţurile sunt de foarte multe ori artificial umflate, prin diferite mijloace, iar 
campaniile publicitare sunt încă departe de orice tolerabilitate. Toate acestea se petrec din multe 
motive; dintre acestea, două sunt cauzele principale. 

În primul rând, o mare parte dintre consumatorii noştri sunt pur şi simplu needucaţi să se 
comporte adecvat şi să îşi protejeze interesele pe piaţă. Lunga perioadă de întuneric comunist, 
urmată de zorii haotici ai tranziţiei, au creat majorităţii oamenilor nişte reflexe de „victime” 
dezarmate în faţa unor comercianţi discreţionari şi necinstiţi. Puţini sunt încă acei consumatori 
exigenți față de calitatea şi modul de desfacere a bunurilor pe care le cumpără. O anchetă a unui 
post de televiziune de la noi a relevat faptul că mai puţin de o zecime dintre cumpărătorii de 
produse alimentare citesc datele înscrise pe ambalaj, pentru a verifica termenul de expirare şi 
compoziția alimentelor cumpărate. Foarte puţini dintre consumatorii noştri cunosc drepturile 
care le sunt asigurate prin lege, adresându-se Oficiului de protecţie a consumatorilor atunci 
când aceste drepturi le sunt nesocotite, iar dintre cei care fac reclamaţii, cei mai mulți se declară 
nemulțumiți de reacția instituțiilor abilitate să le protejeze drepturile şi interesele. 

Poate că nu ar strica dacă măcar o mică parte din orele în care copiii învaţă cu osârdie câte 
nestemate şi pene de păun erau în cuşma lui Vlad Ţepeş sau afluenții de pe partea dreaptă ai 
Siretului, oasele metatarsiene şi data exactă când a fost publicată cutare poezie a lui Eminescu 
în „România literară” ar fi dedicate instruirii de mici a copiilor cum să se comporte în calitate 
de consumatori într-un stat de drept şi într-o ţară civilizată. Pe de altă parte, trebuie să avem în 
vedere sărăcia lucie în care se zbate o bună parte din populaţia României. Puterea scăzută de 
cumpărare a multor consumatori de pe piața noastră face ca, pentru alegerea de către ei a 
produselor şi serviciilor pe care le cumpără, criteriul de selecție decisiv să fie prețul cât mai 
scăzut. În aceste condiţii, nu e de mirare că multe mărfuri care nu ar avea ce să caute pe nici o 
piaţă cât de cât dezvoltată îşi găsesc un debuşeu insaţiabil pe piaţa de la noi, un adevărat rai 
pentru tot felul de produse contrafăcute şi introduse nu de puţine ori pe piaţă în condiţii 
dubioase. 

Şi totuşi, un vânt aducător de aer proaspăt a început să adie şi pe piaţa românească, iar 
semnele apropierii noastre treptate de lumea civilizată încep să fie tot mai vizibile. Concurența 
dintre firmele private din anumite sectoare (comerţ, telefonie mobilă, turism, construcții civile, 
industrie textilă, mobilă etc.) începe să dea roade în favoarea consumatorilor. Privatizarea unora 
dintre mastodonţii monopolişti de stat, furnizori de utilităţi, precum Petrom, Distrigaz sau 
Electrica s-ar putea să asigure, în sfârşit, servicii de mai bună calitate şi la preţuri mai 
rezonabile.“ Prezenţa tot mai activă pe piaţa românească a corporațiilor multinaționale oferă 
publicului imaginea vie a unui alt standard de respect față de interesele consumatorului, după 
cum investitorii străini (cel puţin unii dintre ei) obligă, prin competiţie, şi pe cei autohtoni să 
adopte alte exigenţe de fabricaţie, de marketing şi de advertising. Pe de altă parte, a sporit 
considerabil numărul românilor care au călătorit şi au lucrat destul de mult timp în ţări 
occidentale, văzând cu ochii lor cum sunt trataţi consumatorii în ţările civilizate, ceea ce are 


50 Aceasta este o posibilitate, însă nu o certitudine. Dimpotrivă. Simţim cu toţii pe pielea noastră efectele privatizării companiei de telefonie fixă 
Romtelecom, acordată unei corporaţii greceşti, OTE, prin care un monopol de stat a fost înlocuit cu ce putea fi mai rău, anume cu un monopol privat! 
La fel s-a întâmplat şi cu Apa Nova, o firmă franceză care furnizează apă potabilă în Bucureşti, de o calitate execrabilă şi la preţuri majorate 
constant. Cât despre măreaţa „privatizare” a Regiei Naţionale Distrigaz, pentru care guvernul francez şi cel german şi-au arătat recunoştinţa făcând 
lobby pentru România la Strassbourg, ea este de-a dreptul caragialească, pentru că noii acționari majoritari ai celor două societăţi de distribuţie a 
gazului rezultate în urma privatizării, Distrigaz-Sudşi Distrigaz-Nord, sunt două companii de star: Gas de France şi Rurhgas! Deci noi am 
„privatizat” această importantă utilitate prin vânzarea regiei naționale unor companii de stat din Franţa şi Germania! La fel s-a întâmplat şi cu Dacia 
Piteşti, care s-a privatizat prin preluarea pachetului majoritar de acțiuni de către corporaţia Renault, de asemenea controlată de statul francez. 

drept urmare o creştere sensibilă a gradului de exigentă al publicului românesc faţă de ofertanţii 
de bunuri şi servicii de pe piaţă. 

Cu toate aceste semne vizibile de schimbare, noi ne confruntăm deocamdată cu probleme 
de mult depăşite în țările dezvoltate ale lumii, cea mai urgentă fiind educarea primară a 
maselor de consumatori în ceea ce priveşte protecţia unor interese elementare, iar succesul 
acestei educații depinde în mod direct şi decisiv de creşterea puterii de cumpărare a 
consumatorului de rând. 

În ţările avansate, cu o îndelungată tradiţie capitalistă, activismul consumatorilor atacă 
astăzi probleme cu totul diferite, la care noi nici nu ne putem gândi pentru viitorul previzibil. 
Iniţial, grupurile militante în favoarea drepturilor consumatorilor şi-au propus, în mod firesc, să 
utilizeze toate mijloacele de presiune ce stau la îndemâna societăţii civile pentru a se institui o 
legislaţie protectoare şi pentru a demasca acele companii care au profitat incorect, într-o formă 
sau alta, pe seama consumatorilor. Ţintele principale vizate de organizaţiile de apărare a 
drepturilor consumatorilor au fost multă vreme calitatea şi siguranţa produselor, preţul echitabil 
şi tehnicile de manipulare etic incorectă a publicului prin campanii publicitare lipsite de 
onestitate şi decență. 

Ultimele două decenii au semnalat însă o sensibilă extindere şi radicalizare a obiectivelor 
vizate de organizațiile militante ale consumatorilor din lumea occidentală, înscrise astăzi într-o 
amplă mişcare (internaționalizată mai ales datorită comunicaţiilor prin Internet), ce se numeşte 
ethical consumption. Ideologia „consumului etic” promovează decizia conştientă şi deliberată 
de a cumpăra diferite produse şi servicii care satisfac nu numai interesele economice şi utilitare 
ale consumatorului, ci şi corespund valorilor şi convingerilor sale morale. 

Consumul etic are o mare varietate de manifestări: boicotul produselor acelor companii 
care sunt acuzate pentru politicile lor sociale, etice sau ecologice; cumpărarea de produse care 
nu sunt testate pe animale; refuzul de a cumpăra produsele fabricate în ţările sărace, de către 
muncitori suprasolicitaţi fizic şi prost plătiţi sau de către copii; preferința pentru produse 
organice, reutilizabile sau reciclabile etc. 

Dacă iniţial se putea presupune că mişcarea consumului etic este o gogoriţă a unui număr 
infim de exaltaţi idealişti, astăzi există destule indicii care atestă că mulți consumatori 
occidentali recurg şi la criterii etice în evaluarea firmelor de pe piaţă şi a produselor pe care 
acestea le oferă. De exemplu, un recent sondaj de opinia din Marea Britanie arată că o treime 
dintre consumatori sunt „serios preocupați” de problemele etice, în vreme ce peste jumătate 
dintre cei chestionați declară că în ultimul an au cumpărat un produs şi au recomandat o 
companie datorită bunei lor reputaţii. Studiile mai arată că aceşti consumatori nu aparțin 
anumitor clase sociale, categorii profesionale, niveluri de venituri sau orientări confesionale, ci 
formează un amalgam foarte greu de încadrat în grupurile societale tradiționale. Piaţa 
produselor etice din Anglia valorează 9 miliarde de euro, ceea ce nu reprezintă decât 2% din 
piaţă, dar creşte de şase ori mai repede decât volumul pieţei în ansamblu. 

Rezultate similare oferă şi prima anchetă pan-europeană din 2001, care, pe un eşantion de 
12.000 de persoane din douăsprezece ţări ale UE, a urmărit să contureze „atitudinea 
consumatorilor față de responsabilitatea socială a corporațiilor”. Câteva dintre rezultatele 
acestei anchete sunt elocvente: 

CO 70% dintre consumatorii chestionaţi au declarat că asumarea de către o companie a 
unor responsabilități sociale este pentru ei un criteriu important de selecţie a 
produselor pe care le cumpără; 


144 

|] în toate cele douăsprezece ţări investigate, jumătate din populaţie consideră că 
atitudinea companiilor faţă de responsabilitățile sociale este un factor important 
atunci când aleg să cumpere un anumit produs. Pe primele locuri s-au situat Spania 
(89% dintre cei chestionaţi) şi Olanda (81%); 

C unul din cinci subiecţi investigaţi au declarat că ar fi foarte dispuşi să plătească mai 
mult pentru produsele cu impact social şi ecologic pozitiv. Cea mai ridicată 
proporție s-a înregistrat în Danemarca (56%) şi cea mai scăzută în Italia (24%); 

O aproape 60% dintre subiecţi apreciază că afacerile nu acordă în prezent suficientă 
atenţie responsabilităţilor lor sociale. Opinia a fost cel mai mult afirmată în Finlanda 
(75%) şi în Marea Britanie (71%) şi cel mai puţin frecvent împărtăşită în Olanda 
(40%), în Danemarca (44%) şi în Suedia (46%) (cf. Crane & Matten, op. cit., p. 
290). 

Aceste date statistice au în mod evident implicaţii semnificative în lumea afacerilor. 
Dobândirea, menţinerea şi accentuarea unei bune reputați a firmei devine o motivaţie 
importantă pentru trezirea interesului corporațiilor faţă de etica în afaceri. Atitudinea tot mai 
radicală a consumatorilor determină companiile să îşi reorienteze strategiile şi politicile de 
marketing în direcția fabricării şi promovării „entuziaste” a produselor etice. 

Consumatorii exercită un control social asupra afacerilor. Dacă ei solicită prin mecanismul 
pieţei un comportament etic mai exigent din partea companiilor, acestea percep semnalul şi îi 
răspund. Consumatorii utilizează actele lor de cumpărare ca „voturi” pro sau contra anumitor 
practici de afaceri mai eficient decât prin depunerea la urne a voturilor politice, în favoarea 
unor reglementări legislative ale problemelor care îi preocupă. Noreena Hertz remarcă faptul 
semnificativ că, în vreme ce populația din ţările UE şi din Statele Unite este tot mai amorțită de 
apatie politică, activismul consumatorilor se intensifică. În loc să se mai adreseze puterii 
politice, consumatorii îşi îndreaptă „„voturile” către corporaţii, nu la urne, ci la supermarket. De 
ce? Pentru că, în timp ce legislatorii şi guvernanţii se mişcă greoi şi ineficient, corporaţiile 
răspund mai eficient şi cu mai multă promptitudine. Hertz ne oferă şi câteva exemple în acest 
sens: 


C atunci când publicul european şi-a manifestat îngrijorarea faţă de efectele alimentelor 
modificate genetic, guvernele diferitelor state din UE au făcut foarte puţin pentru 
reglementarea situaţiei, pe când multe lanțuri de supermarket-uri au scos din 
standurile lor astfel de produse; 

C0 pe măsură ce nemulţumirea publicului față de exploatarea muncii minorilor în 
industria textilă şi de încălțăminte din Lumea a Treia s-a amplificat, corporaţiile (şi 
nu guvernele) au acţionat în direcţia satisfacerii opiniei publice; 

C în vreme ce guvernele lumii au ezitat să aplice sancțiuni Birmaniei, consumatorii i-au 

aplicat propriile lor sancţiuni, iar ameninţarea cu boicotul cumpărătorilor, 

orchestrată de Coaliția Birmaniei Libere, a determinat o serie de corporații 
multinaționale, precum Philips, Heineken, C&A sau Carlsberg, să se retragă din 
această țară. Reglementarea gradului de securitate a alimentelor, protecția copilului 
sau descurajarea regimurilor opresive sunt probleme de care, în mod tradiţional, se 
ocupau politicienii. După cum se exprimă Hertz, astfel de probleme au fost preluate 
pe tăcute de corporaţii, sub presiunea efectului bunei sau relei lor reputații în 
aprecierea consumatorilor. În acest fel, mişcarea pentru consum etic a depăşit 

limitele angajamentului individual al consumatorilor faţă de anumite crezuri morale 
şi s-a transformat într-un factor activ de schimbare socială şi politică. 

Cu toate progresele înregistrate până acum, mişcarea pentru un consum etic are şi destule 
neajunsuri. Oricâtă „responsabilitate socială” ar afişa corporaţiile, motivaţia lor este de ordin 
economic şi nu moral. Tocmai din această cauză politicienii au prea puţin succes în comparaţie 
cu presiunile pieţei. Problemele de slab interes public sau cauzele neprofitabile au toate şansele 
de a fi în continuare ignorate. Pe de altă parte, implicarea consumatorilor în urmărirea la 
supermarket a cauzelor nobile este condiționată de puterea lor de cumpărare, care le permite să 
suporte costuri suplimentare pentru a fi selectivi pe piaţă. Greu de presupus că aceiaşi 
consumatori şi-ar mai putea permite astfel de costuri dacă puterea lor de cumpărare ar fi serios 
diminuată. Consumul etic este, trebuie să o spunem foarte clar, un lux al celor foarte avuţi. Iar 
dacă plata la casă este un mod de „a vota”, atunci votul bogaţilor este mult mai consistent decât 
votul săracilor. Piaţa este mult mai puţin democratică decât alegerile politice. lată de ce 
consumul etic nu poate fi nicicum un substitut adecvat al acțiunii politice, chiar dacă aceasta 
din urmă pare a fi în declin, pe când activismul consumatorilor este în plină ascensiune. 

Mai puţin vizibilă pe piață este strădania unor teoreticieni, filosofi şi ideologi de a înscrie 
mişcarea pentru un consum etic pe coordonatele mai adânci ale reconsiderării consumului în 
sine ca scop al economiei, societăţii, politicii şi, în ultimă instanţă, al destinului individual. 
Poate că adevărata angajare etică a celor preocupaţi de sensul şi de calitatea reală a vieţii ar 
trebui să pună în cumpănă calitatea produselor consumate în exces, afişând o luxurianţă 
absurdă şi alienantă, cu cantitatea bunurilor şi serviciilor de care avem cu adevărat nevoie 
pentru a trăi cu toţii mai bine, într-o economie sustenabilă. Dacă privim însă jumătatea plină a 
paharului, este de salutat această mişcare pentru un consum etic, cu toate neajunsurile şi 
limitele sale, întrucât întăreşte rolul şi importanţa criteriilor morale în strategiile şi practicile 
firmelor comerciale, forțându-le nu numai să afişeze coduri de comportament etic în birourile 
somptuoase ale directorilor şi managerilor sau pe Internet, ci şi să acționeze în conformitate cu 
rigorile etice ale masei de consumatori. 


Cap. 10: AFACERI ŞI ANGAJAȚI 


Comparativ cu economia centralizată, consumatorii se găsesc într-o poziție mult mai 
avantajoasă în economia de piaţă. Este un fapt indiscutabil şi majoritatea concetăţenilor noştri 
admit că numai dezvoltarea capitalismului în România poate să asigure în cele mai bune 
condiţii satisfacerea nevoilor şi dorințelor lor în calitate de consumatori. Când vine vorba însă 
despre relaţiile dintre angajatori şi angajaţi, opţiunea pentru capitalism a multora dintre români 
apare într-o lumină diferită. De ce? În primul rând, relaţia dintre angajatori şi angajaţi este mult 
mai complexă decât relaţia dintre ofertanţii de mărfuri şi servicii de pe piaţă şi consumatori. 

Ofertanţii şi consumatorii sunt legaţi printr-un schimb de bunuri, servicii şi bani — o relaţie 
impersonală, din care toţi au ceva de câştigat, dacă schimbul este corect şi echitabil. „Logica” 
relaţiei dintre ofertant şi consumator este relativ simplă şi clară. Angajatorii şi angajaţii sunt 
însă legaţi prin legături personale. Ei lucrează împreună în beneficiul firmei şi, chiar dacă este 
suficient de limpede, „logica” relaţiilor dintre ei nu are de-a face numai cu un schimb de lucruri 
neînsufleţite — bunuri, servicii şi bani — ci implică ființe umane. Din acest motiv, dimensiunile 
etice ale acestui gen de relații sunt mult mai adânci, mai complexe şi mai sensibile. 

Pe de altă parte, când vine vorba despre statutul şi condiţia angajaţilor, modelul socialist 
poate să pretindă şi chiar pretinde că oferă soluţii mai bune decât capitalismul, cel puţin sub 
unele aspecte. Nu-i de mirare că un mare număr de români apreciază că o duceau mai bine în 
regimul socialist, având puternice resentimente faţă de situaţia lor nesigură şi nesatisfăcătoare 
pe piaţa actuală a forţei de muncă. Nici în ţările capitaliste cele mai avansate nu se poate spune 
că întreaga masă de salariaţi este pe deplin satisfăcută de premisele şi regulile economiei 
capitaliste în ceea ce priveşte recunoaşterea şi satisfacerea drepturilor „celor ce muncesc”. 
Nostalgiile stângiste şi crezurile ideologice utopice se manifestă cu deosebită persistenţă mai 
ales pe terenul acestei problematici, care oferă de mult subiecte de dispute etice înverşunate, ce 
pot fi grupate în mai multe arii tematice: drepturile angajaţilor în relaţia lor cu firma (şi care 
sunt, totodată, obligaţii ale angajatorilor); obligaţiile angajaţilor față de firmă (ce pot fi privite, 
din sens opus, ca drepturi ale angajatorilor); corectitudinea şi echitatea relațiilor dintre angajaţi 
în cadrul firmei. Însă analiza tuturor acestor categorii de probleme are nevoie de stabilirea unor 
premise generale privind înţelegerea rolului şi statutului angajaţilor în economia capitalistă, ca 
o categorie deosebit de importantă şi cu totul specifică de stakeholders sau participanţi la jocul 
economic. Vom începe acest capitol cu o discuţie purtând asupra acestor premise. 


10.1. Rolul şi poziţia angajaţilor în economia de piaţă 


De regulă întreprinderile private îşi asumă anumite responsabilităţi față de angajaţii lor. 
Nimic surprinzător, dacă avem în vedere faptul că angajarea, obținerea şi păstrarea unui loc de 
muncă, este una dintre cele mai importante relaţii sociale. Cei care lucrează ca salariați pentru 
a-şi câştiga traiul îşi petrec jumătate din viaţă la serviciu, iar cei care nu au un loc de muncă se 
simt privaţi de un drept fundamental. 

Vom analiza în alt context dacă în capitalism a fi angajat undeva este sau nu un „drept” 
necondiţionat al fiecărui individ. Indiferent pe ce poziţie ne-am situa în această chestiune, 
obligaţiile firmelor față de angajaţii lor şi viceversa nu sunt întotdeauna pe deplin clare şi 
stârnesc aprige controverse. Cu siguranță problema drepturilor angajaţilor este cea mai 
controversată în România de astăzi, deoarece pe acest teren comunismul a lăsat rănile cele mai 
adânci, câtuşi de puţin vindecate după cincisprezece ani de capitalism „original” şi inconsistent. 
Pentru foarte mulţi dintre concetăţenii noştri, tranziția de la economia centralizată la o 
economie de piață funcţională nu a însemnat o viață mai bună. 

Dimpotrivă, mulți şi-au pierdut slujbele, iar restul trăiesc cu teama şomajului, având puţine 
speranţe că viitorul apropiat le va aduce noi oferte atractive de serviciu. Lucrurile se schimbă, 
ce-i drept, în economia şi în societatea noastră, dar, deocamdată, mai mult în rău, de vreme ce 
locurile de muncă oferite de firmele private sunt puţine, nesigure şi (cu unele excepții) prost 
plătite. Din acest motiv mulţi români sunt profund dezamăgiţi de economia de piață, regretând 
nostalgic condiţiile lor de viaţă din trecut. 


Piaţa românească a forţei de muncă: trecut şi prezent 
Înainte de prăbuşirea fostului regim ceauşist, statul (condus autoritar de către partidul 
comunist) era unicul proprietar al celor mai importante capacităţi de producţie şi, implicit, 
singurul angajator semnificativ din societate. Acest privilegiu al statului avea o serie de 
consecinţe negative asupra forţei de muncă. Pentru oamenii de rând era foarte greu să îşi aleagă 
ori să-şi schimbe profesia şi locul de muncă ori să se mute dintr-un loc în altul. Salariile erau 

mici şi fixate arbitrar, promovarea depindea prea puţin de competență şi de valoarea 
individuală, criteriile principale fiind sprijinul politic sau relaţiile personale. Toate aceste 
neajunsuri erau însă compensate de două mari avantaje: era destul de uşor să-ţi găseşti o slujbă 
şi încă mai uşor să o păstrezi până la pensie. Fireşte că nu oricine putea să devină activist de 
partid, director, ofiţer superior în armată, poliţie sau în serviciile secrete, actor, fotbalist, medic 
sau academician, însă diferenţele între salarii erau relativ mici, iar propaganda oficială le 
împuia capul oamenilor simpli cu lozinci despre „rolul conducător” al clasei muncitoare şi al 
țărănimii cooperatiste în orânduirea socialistă. Mulţi oameni erau nemulţumiţi de slujbele lor 
amărâte, dar aproape oricine avea un serviciu şi, odată angajat, fiecare salariat putea să îşi 
aştepte liniştit vârsta de pensionare, indiferent cât de bună sau cât de rea ar fi fost performanţa 
sa profesională. 

Acum lucrurile se schimbă încet, dar inexorabil în direcţia unui context social cu totul 
diferit pe piaţa forţei de muncă. Putem distinge în economia românească actuală patru mari 
categorii de angajaţi. De situația cea mai privilegiată beneficiază cei care lucrează la 
monopolurile de stat — enormele regii naţionale, mastodonţi ce încă supraviețuiesc ca nişte 
relicve ale socialismului. Susținuţi de sindicate agresive şi puternice, afiliate politic partidelor la 
putere, aceşti angajaţi sunt relativ bine plătiţi, iar slujbele lor sunt relativ sigure. În pofida 
cronicei lor ineficiente economice, monopolurile de stat îşi pot permite să ofere angajaților 
salarii substanţiale datorită lipsei totale a competitorilor. Aceste uriaşe corporaţii aflate în 
proprietatea statului îşi compensează ineficienţa şi pierderile financiare astronomice pe seama 
întregii societăţi, impunând tuturor consumatorilor captivi nişte preţuri inechitabil de mari 
pentru serviciile lor execrabile. Complicităţi politice şi economice între administrația centrală, 
manageri şi lideri sindicali protejează practicile monopoliste ale regiilor de stat, tolerând o 
escaladă continuă a preţurilor şi tarifelor — nejustificate de nici o performanță superioară — şi 
acumularea unor datorii şi reeşalonări de plată care au generat un adevărat haos şi blocaj 
financiar. Fireşte că nici politicienii la putere, nici managerii şi salariaţii monopolurilor de stat 
nu sunt dispuşi să renunţe la avantajele lor. Din acest motiv, privatizarea regiilor naţionale s-a 
tot amânat la nesfârşit, deşi toate formațiunile politice care au guvernat în ultimii cincisprezece 
ani şi-au asumat în programele lor privatizarea regiilor monopoliste ca prioritate majoră. 

Ca orice privilegiu nemeritat, beneficiile acestei categorii de angajaţi sunt moralmente 
nejusti-ficabile, iar conservarea avantajelor lor inechitabile este o ofensă la adresa întregii 
societăți. Vii-torul previzibil al acestei categorii privilegiate de angajaţi nu este însă chiar atât 
de roz. Sub pre-siunea UE, tergiversările şi sferturile de măsură de până acum în procesul de 
privatizare a monopo-lurilor de stat au fost în cele din urmă abandonate (fără entuziasm) de 
către puterea politică. 

Drept rezultat al acestor presiuni ale Comisiei Europene, o serie de regii naționale au fost, 
cum-necum, privatizate, iar cele aflate încă în proprietatea statului aşteaptă să le vină rândul cât 
de curând. Mulţi dintre angajaţii redundanți îşi vor pierde locurile de muncă destul de călduțe, 
iar salariile vor fi din ce în ce mai direct corelate cu eficienţa şi performanţa economică. 

Angajaţii societăţilor comerciale aflate în proprietatea statului se găsesc într-o poziție mult 
mai proastă. Cu foarte puţine excepţii, majoritatea acestor întreprinderi sunt relicve ale 
impotentei industrii socialiste, condamnate să dispară mai devreme sau mai târziu. Activităţile 
lor ineficiente aparțin trecutului şi nici un investitor serios nu poate fi interesat de achiziționarea 
lor, pentru că nimeni şi nimic nu le poate resuscita din agonie. Fără nici un viitor, aceste 
societăţi comerciale se luptă cu disperare pentru supravieţuire, dar sunt nevoite să concedieze 

periodic o parte din personalul rămas, păstrând tot mai puţini angajaţi cu condiţia ca aceştia să 
accepte să lucreze în condiţii grele pentru nişte salarii mizerabile, aşteptând cu teamă şi furie 
neputincioasă următorul val de concedieri. 

Aceşti oameni sunt disperaţi, deoarece plățile compensatorii la concediere şi ajutorul de 
şomaj sunt mici şi le asigură subzistenţa pentru scurt timp, iar şansele lor de a-şi găsi un alt loc 
de muncă în aceeaşi specializare profesională sau de a se recalifica sunt, de asemenea, extrem de 
reduse. Aceşti angajaţi, şi îndeosebi cei mai vârstnici, nu sunt răspunzători pentru situația în care 
se află. Ei au fost calificaţi în meserii depăşite, ca urmare a deciziilor eronate luate de nişte 
planificatorii limitați şi dogmatici; pe de altă parte, au fost îndoctrinaţi, ca viitori membri ai 
paradisului comunist, cu ideea că statul şi partidul-părinte trebuie să aibă grijă de ei şi să le 
asigure tuturor nişte locuri de muncă stabile şi sigure. Moralmente, ei sunt îndreptățiți să ceară şi 
să primească asistenţă socială, de care au absolută nevoie pentru a supravieţui în perioada de 
şomaj şi pentru a se putea recalifica. Din nefericire, plăţi compensatorii pentru personalul 
disponibilizat au fost acordate cu oarecare „generozitate” numai angajaţilor din marile 
combinate industriale, din industria siderurgică, minieră, constructoare de maşini, armament etc. 
Localizate în oraşe monoindustriale, fără perspectiva imediată a unor noi locuri de muncă, aceşti 
salariaţi disponibilizaţi i-au forțat pe guvernanţi să fie mai „generoşi” cu ei, luptând literalmente 
pentru drepturile lor, recurgând nu numai la formele legale de protest — greve şi demonstrații — ci 
şi la metode ilegale: blocarea şoselelor şi a căilor ferate, ocuparea uzinelor, sechestrarea 
directorilor sau răzmeriţe violente. Profitând de numărul şi de forţa lor brută, aceşti angajați au 
procedat imoral: în primul rând, pentru că au recurs la violență şi forme de protest ilegale; în al 
doilea rând, deoarece compensaţiile lor financiare substanțiale le-au fost acordate ca privilegii, 
pe seama categoriilor mai slabe de angajaţi, care nu au dispus de forță suficientă pentru a le 
impune guvernanţilor satisfacerea revendicărilor lor. 

Cei care au fost nevoiţi să suporte privilegiile primelor două categorii de angajaţi sunt aşa- 
numiții „bugetari”: profesori, medici, militari, poliţişti, jurişti, funcționari publici etc. 
Majoritatea sunt educați şi au o înaltă calificare, fiind, totodată, conştienţi de importanţa şi de 
valoarea socială a activităţii lor. Exceptând pe cei angajaţi în armată, în poliţie şi în serviciile 
secrete — categorii privilegiate în regimul comunist, din motive uşor de înțeles — restul 
bugetarilor continuă să fie trataţi de către guvernanţii tranziţiei exact la fel cum i-au tratat şi 
comuniştii: angajaţi neproductivi, care nu „muncesc” în sensul deplin al cuvântului, contribuind 
la creşterea avuţiei sociale, aşa cum fac muncitorii industriali şi țăranii din agricultură. Mulţi 
oameni din România de azi continuă să creadă că doctorii, profesorii sau avocaţii sunt nişte 
paraziți, pentru că ei nu produc nimic pentru popor, care trebuie să se spetească muncind ca să-i 
întrețină pe aceşti trântori, fără palme bătătorite şi care nu miros a sudoare. „Cei cu sapa” se 
uită şi acum chiorâş la sclivisiţii „cu mapa”, convinşi fiind de faptul, că fără, ei s-ar descurca 
mult mai uşor şi ar munci mai cu spor. Deşi parlamentul şi guvernul nostru sunt ticsite de 
doctori, profesori universitari, academicieni, ingineri, economişti, jurişti şi alte specimene de 
„titraţi” (unii dintre ei dobândindu-şi titlurile în timpul mandatului, probabil datorită unor 
capacităţi paranormale de a lucra în serviciul națiunii, a-şi vedea de propriile afaceri şi de a mai 
scrie în acelaşi timp şi nişte „opere” ştiinţifico-filosofico-teologico-literare de inestimabilă 
valoare şi originalitate, al căror conţinut de înaltă ținută academică îl mai şi împărtăşesc 
studenților, masteranzilor şi doctoranzilor de la cel puţin cinci-şase universități de stat şi, mai 
ales, private), nimic nu s-a schimbat în ultimii cincisprezece ani. Retorica oficială ridică în slăvi 
valoarea socială a activităților desfăşurate de bugetari, dar — cu câteva excepţii marcante — 

marea masă a angajaţilor din sectoarele bugetare sunt prost plătiți şi umiliţi. Fie pentru că nu au 
dreptul legal să protesteze (militarii, poliţiştii, lucrătorii din serviciile secrete), fie pentru că nu 
au forța fizică să perturbe serios ordinea socială şi stabilitatea economică (profesori, medici, 
funcţionari publici etc.), aceste categorii de angajaţi sunt, invariabil, lăsate la coada listei de 
priorităţi a celor care planifică modul în care se cheltuie banul public. Ei trebuie mereu să 
aştepte vremuri mai bune, când un buget mai generos le va putea asigura şi lor salarii mai 
decente.” 

Avantajul relativ al acestei categorii de angajaţi este siguranţa ceva mai mare a locului de 
muncă, dar salariile mici şi statutul social scăzut îi forțează pe tot mai mulți specialişti 
competenți şi performanţi să îşi abandoneze slujbele amărâtela stat în favoarea unor activităţi 
independente ori să emigreze. Pe de altă parte, tinerii care absolvă universităţile nu doresc să 
lucreze în sectoarele bugetare. Drept urmare, forţa de muncă dintr-o serie de sectoare vitale 
pentru orice societate civilizată îmbătrâneşte, în vreme ce un număr semnificativ de angajați 
mai tineri, care îi înlocuiesc pe cei pensionaţi, sunt specialişti de mâna a doua, care nu şi-au 
putut găsi forme de activitate mai atractive şi care acceptă să lucreze la stat de nevoie, fără prea 
mult entuziasm şi cu intenția de a-şi găsi ceva mai bun cât de curând posibil. O parte dintre 
angajaţii bugetari încearcă să îşi suplimenteze veniturile luându-şi una sau chiar două slujbe 
suplimentare, dar efortul pe care îl depun astfel le diminuează capacitatea, interesul şi eficiența 
muncii; totodată, din cauza unei fiscalități nemiloase, aceşti fericiți angajaţi, care vor şi pot 
munci pe rupte, au de ales între a presta o parte din munca lor practic pe degeaba şi evaziune 
fiscală. Pe de altă parte, destui dintre cei care au posibilitatea să o facă, nu ezită să pretindă ori 
să ia mită pentru a-şi face datoria în slujba lor prost plătită (profesori, medici, funcționari 
publici etc.) sau, dimpotrivă, ca să nu-şi facă datoria în slujba lor ceva mai bine plătită (poliţişti, 
procurori, judecători etc.). Chiar dacă nevoile şi frustrările lor sunt pe deplin îndreptăţite, nimic 
nu poate justifica moral corupţia, mita şi frauda fiscală. În schimb, acei bugetari care continuă 
să-şi facă meseria cinstit şi competent, în pofida salariilor mizerabile şi umilitoare cu care sunt 
retribuiți, sunt oameni cu totul remarcabili, a căror integritate morală merită respect. 

De fapt, ceea ce se întâmplă cu aceste trei categorii de salariați, angajaţi şi plătiți de către 
stat, nu intră în sfera de interes a eticii în afaceri, ci ţine mai curând de problematica etică a 
politicii sociale. Greutățile cu care se confruntă aceşti oameni nu sunt generate de mecanismele 
economiei de piață, ci sunt rezultatele unei lungi liste de decizii politice controversabile, dacă 
nu de-a dreptul incompetente şi rău intenţionate. Problemele specifice de etică în afaceri apar 
atunci când ne referim la cea de-a patra categorie de angajaţi, anume cei care lucrează pentru 
firmele comerciale private. O mică parte dintre aceştia au norocul să fie angajaţi de mari 
companii sau bănci, deţinute de investitori străini sau filiale ale corporațiilor multinaționale. Ei 
sunt comparativ bine plătiţi, dacă ne raportăm la nivelul salariilor de la noi, dar trebuie să fie la 
fel de competenţi şi de performanti ca şi angajaţii pe poziţii similare din Occident, pentru nişte 
salarii semnificativ mai mici decât ale acestora. Aceşti angajaţi norocoşi trebuie să muncească 
din greu pentru a-şi păstra slujbele şi pentru a fi promovați; competiţia dintre ei este dură, iar 
locurile lor de muncă sunt nesigure. 


5! Revoltător este faptul că, la fel ca şi comuniştii, actualii guvernanți încearcă să-i înmoaie pe bugetari cu un argument cinic şi pervers: „dvs. sunteţi capabili să 
înțelegeţi cât de «complexă» este situația şi de aceea vă cerem nişte sacrificii patriotice de care nu sunt în stare nişte ciocănari reduși la minte”. Cu alte cuvinte, sunteţi 
mai inteligenți, mai bine pregătiţi şi mai valoroşi, drept pentru care este normal să acceptaţi să fiți mai prost plătiţi decât cei care nu au acelaşi nivel de înţelegere şi sunt 
în stare să oprească apa, curentul electric, mersul trenurilor sau, Doamne fereşte, să mai pună de-o mineriadă. Situaţia este într-adevăr teribil de „complexă”, după cum 
ne spune de cincispreze ani domnul Ion Iliescu, el însuşi un „titrat” a cărui inimă bate mai ales pentru soarta celor „săraci şi necăjiţi” şi care, măcar din acest punct de 
vedere, a fost în deplin acord cu un alt ilustru intelectual-preşedinte al ţării, dl. Emil Constantinescu (deşi acesta din urmă a fost adus la Cotroceni mai ales de voturile 
celor „cu carte”, rămaşi însă în continuare „fără parte”). 

Lucrurile merg mult mai rău pentru angajaţii micilor firme private. În extrem de multe 
cazuri ei sunt exploataţi la sânge de nişte întreprinzători fără scrupule, care profită de disperarea 
unor oameni nevoiţi să accepte nişte salarii mizerabile pentru o muncă grea, în condiţii slab sau 
de loc reglementate juridic, umilitoare şi fără nici o siguranţă a locului lor de muncă. Românii 
simpli detestă şi se tem de privatizare sau, în cel mai bun caz, nu sunt prea entuziasmați de 
sectorul privat pentru că, de regulă, salariile sunt chiar mai mici decât cele de la stat, în vreme 
ce munca este mai grea, iar slujbele extrem de nesigure. 

Ceea ce ar trebui să facă guvernul ca să accelereze creşterea economică şi ca să instaureze 
mai multă justiţie socială în România nu este treaba noastră. Pe noi ne interesează ceea ce ar 
putea şi ar trebui să facă angajatorii privaţi pentru a-şi asigura succesul economic utilizând 
metode şi strategii manageriale de natură să îi satisfacă şi să îi stimuleze pe angajaţii lor. Fără 
să pierdem din vedere faptul că orice afacere trebuie să fie profitabilă, ne interesează 
modalităţile în care un întreprinzător poate să obțină profituri pe termen lung nu în detrimentul 
angajaţilor, ci împreună cu ei, printr-un efort de echipă, benefic pentru toţi. Să vedem cum sunt 
abordate problemele etice referitoare la angajaţi în țările capitaliste avansate. 


Angajaţii — o categorie aparte de stakeholders 

Ca şi acționarii, angajaţii joacă un rol aparte printre celelalte categorii de stakeholders, 
întrucât sunt direct integrați în activitatea firmei. În vreme ce acţionarii „posedă” nominal toate 
bunurile materiale şi imateriale ale firmei, angajaţii „constituie” efectiv o corporație. Ei sunt 
probabil cel mai important factor productiv sau cea mai semnificativă „resursă”a corporației; ei 
reprezintă compania faţă de ceilalți participanți şi acționează în numele companiei față de 
aceştia. 

Această contribuţie esenţială, precum şi faptul că sunt evident afectaţi de succesul sau 
eşecul companiei la care lucrează, le conferă angajaţilor un rol de stakeholders cu drepturi 
aparte. 

În principiu, relaţiile dintre companie şi angajat sunt reglementate de prevederile unui 
contract legal de muncă. Din acest punct de vedere, țările europene au o îndelungată tradiție de 
luptă sindicală şi politică, soldată cu o legislaţie foarte solidă şi minuțioasă, menită să asigure 
protecția drepturilor salariaților. De multe ori însă contractele legale nu prevăd toate aspectele 
relaţiei dintre angajat şi angajator. Dacă termenii contractuali sunt relativ clari în cazul unui 
muncitor manual ce este afiliat la un sindicat important, obligațiile de serviciu ale unui manager 
sau ale unui angajat de înaltă calificare nu sunt. Sarcinile şi responsabilitățile specifice, 
programul de lucru, locaţia şi mijloacele de transport pot să nu fie specificate în contract. Chiar 
şi atunci când termenii contractuali sunt suficient de clari, rămâne deschisă întrebarea dacă 
firma şi angajaţii săi au nişte datorii morale reciproce, dincolo de cele contractuale. De 
exemplu, contractul de muncă este un acord privind un schimb de bani contra muncă, dar se 
consideră adesea că o companie are nu numai obligaţia de a-şi plăti salariaţii pentru munca 
prestată, ci şi răspunderea de a le asigura, dacă este posibil, păstrarea locurilor de muncă. Într-o 
măsură sau alta, în funcţie de legislaţia fiecărui stat, această obligaţie este susținută de anumite 
reglementări legale, ce limitează drepturile unei firme de a-şi concedia discreționar salariaţii, 
obligând companiile să suporte plăţi compensatorii pentru cei disponibilizați. 

Cu toate acestea, nu există nici o obligaţie egală a companiilor de a-şi conduce afacerile 
astfel încât să reducă pe cât este posibil şansele de concediere a salariaţilor de pe statele lor de 
plată. 

Au însă companiile private vreo obligație morală din acest punct de vedere? Majoritatea 
angajaților susțin că da. În schimb, atitudinea întreprinzătorilor privați depinde foarte mult de 
cultura corporatistă în care îşi desfăşoară activitatea. Se ştie că în Japonia, de pildă, există o 
tradiție foarte solidă — abia de curând pusă destul de timid sub semnul întrebării de către 
generațiile mai tinere de întreprinzători — care consacră angajarea pe viață a salariaților. Alan 
Blinder, editorialist economic la Business Week, susține că sistemul „capitalist dominat de 
marea finanță uită prea adesea că o organizație comercială este formată din oameni şi că ea nu 
poate funcționa mai bine decât o fac aceştia. Japonezii uită rareori acest lucru. Într-adevăr, 
managerii niponi cred că angajații companiei şi nu utilajele sunt bunurile sale cele mai de preţ” 
(apud Stewart, 1996, p. 151). Lester Thurow susține, la rândul său, că într-o corporație 
americană cel mai important personaj după directorul executiv se consideră a fi directorul 
financiar. Dimpotrivă, spune el, „postul de şef al departamentului de resurse umane este, de 
regulă, o funcţie periferică, iar executivul care o deţine nu este niciodată consultat în legătură cu 
deciziile strategice majore şi nu are nici o şansă de-a ajunge vreodată la vârful corporației”. 
Subliniind contrastul dintre cultura corporațiilor americane şi a celor nipone, Thurow arată că 
„în Japonia, şeful departamentului de resurse umane este de obicei a doua persoană importantă 
după directorul executiv. Pentru a ajunge în poziția de CEO, un manager trebuie să fi exercitat 
această funcție” (Thurow, 1992, p. 54). 

Aceeaşi opinie este exprimată şi de către Thomas Peters şi Robert Waterman în cartea lor 
In Search of Excellence, comentând spusele unui manager japonez de rang înalt: „Noi suntem 
foarte diferiți faţă de restul lumii. Singura noastră resursă naturală este munca îndârjită a 
oamenilor noştri.” Această atitudine, remarcă cei doi autori americani, este axa principală a 
ethosului corporatist nipon. „A trata oamenii — şi nu banii, utilajele sau minţile — ca pe o resursă 
naturală poate fi cheia întregului [ethos japonez]. Kenichi Ohmae, şeful reprezentanței din 
Tokyo a companiei McKinsey, spune că în Japonia organizaţia şi oamenii (din cadrul ei) sunt 
noţiuni sinonime. În plus, accentul pus pe oameni încurajează ataşamentul acestora faţă de 
rezultatul producţiei şi solicită spirit novator, cu micile riscuri inerente, din partea lucrătorului 
mediu” (Peters & Waterman, 1982, p. 39). Această „lecție? japoneză nu a rămas fără ecou în 
politica managerială a companiilor americane şi europene care doresc să facă faţă provocărilor 
competiţiei din economia globală. 

Un exemplu poate fi The Body Shop, o firmă de produse cosmetice în rapidă expansiune, 
cu vânzări pe piaţa mondială de aproape un miliard de dolari. Înfiinţată în Anglia în anul 1976, 
compania avea în 2000 peste 260 de filiale numai în Statele Unite. Anita Roddick, fondatoarea 
companiei, crede că tinerii „nu doresc să lucreze la o firmă lipsită de conştiinţă socială”. 
Atitudinea unei corporaţii față de orice problemă sau situaţie este modelată de angajamentele 
sale etice. După cum se exprimă Roddick, „în primul rând şi mai presus de toate, stau valorile” 
(apud Stewart, op. cit., p. 151). Angajaţii companiei The Body Shop îşi evaluează în mod 
regulat şefii şi sunt încurajați să analizeze şi să raporteze în scris obiecțiile şi sugestiile lor 
privind practicile de afaceri ale corporației. Spiritul ierarhic nu este foarte dezvoltat, iar 
angajații sunt învoiţi de la lucru, pe socoteala firmei, pentru a se implica, dacă doresc, în 
activităţi de voluntariat. 

Nucor Steel din Charlotte, Carolina de Nord, oferă angajaţilor săi bonusuri de producţie, 
acţiuni şi timp de peste douăzeci de ani nu a făcut concedieri. În perioadele dificile, toţi 
membrii companiei, de la CEO şi până la cel mai nou angajat, au suportat reduceri salariale, iar 
în perioadele faste, fiecare s-a bucurat de o parte din profituri. În afară de uzina sa din 

Charlotte, compania mai are minioţelării în opt state americane şi, în pofida trendului 
descendent al industriei siderurgice, Nucor este în expansiune, iar acţiunile sale au o cotaţie 
excelentă la bursa de pe Wall Street. 

Numită de Anita Roddick „împuternicirea angajaţilor'”?, această atitudine faţă de salariaţi 
porneşte de la premisa că oamenii sunt cei care contribuie decisiv la performanțele unei 
companii, nefiind numai o marfă printre altele de luat în calcul în analiza de costuri şi beneficii 
a unei afaceri. Peters şi Waterman numesc această atitudine „productivitate prin oameni”. Ei îl 
citează pe Bill Hewlett, fondatorul companiei Hewlett-Packard, care subliniază importanţa 
factorului uman, pornind de la propria sa experiență: „Am sentimentul că, în general, dau cele 
mai bune rezultate acţiunile şi politicile inspirate de credinţa că bărbaţii şi femeile vor să facă o 
treabă bună, creativă, şi că, dacă li se asigură un mediu adecvat, vor şi face acest lucru. Este 
tradiția tratării fiecărui individ cu respect şi consideraţie, recunoscând şi apreciind realizările 
personale“ (cf. Peters & Waterman, op. cit., p. 244). 


„Resurse umane” şi respectul față de individ 

Limbajul este de multe ori simptomatic, trădând intenţii şi gânduri ascunse, pe care 
cuvintele încearcă să le disimuleze, câteodată ducând la autoamăgirea celor care le folosesc. 
Am văzut că de problemele angajaţilor se ocupă, de la un timp încoace, aşa-numitele 
departamente de „resurse umane”. Expresia este cât se poate de grăitoare: oamenii care lucrează 
la o firmă sunt prin definiție încadraţi la capitolul resurse, alături de capital, materii prime, 
tehnologie, know-how etc. Priviţi ca atare, angajaţii sunt supuşi unui management strict raţional, 
urmărind să minimizeze costurile şi să maximizeze eficienţa „resursei”. 

Cu toate acestea, managementul „resurselor umane” implică mai mult decât simpla 
aplicare a unor criterii strict economice. Fiinţele umane din cadrul unei companii sunt, fireşte, 
nişte mijloace utilizate pentru exercitarea anumitor funcții. Din punct de vedere etic, oamenii nu 
pot fi trataţi numai ca nişte mijloace, iar această restricție este esenţială în perspectiva eticii 
afacerilor. Iată cum traduc Crane şi Matten, în cuvinte pe înţelesul oricui, terminologia de dată 
recentă a celor care se înfăţişează drept exponenţii unui „trend” progresist în abordarea 
„corectă” a problemelor şi statutului angajaţilor (Crane & Matten, op. cit., p. 227). 


Retorică Realitate 
„New working patterns” Slujbe cu jumătate de normă în loc de slujbe 
cu normă întreagă 

„Flexibility” Managementul poate face ce-i place 
“Empowerment? A pasaaltorariscurileşiresponsabilitatea O 
“Training and development” Manipulare 
„Recognizing the contribution of the Subminarea sindicatului şi a negocierilor 
individual” colective 

„Teamworking” Restrângerea discernământului şi a capacității 


decizionale a individului 


Tratarea persoanelor ca valori intrinseci şi nu doar ca nişte piese ale unui angrenaj 
economic impersonal evocă filosofia morală kantiană. Pornind de la imperativul categoric, care 


52 : » 
Termenul anglo-american este „empowerment of employees”. 

ne cere să putem fi de acord cu universalizarea principiului nostru de acţiune fără să ne 
contrazicem, ajungem foarte uşor la necesitatea de a-i trata pe oameni cu respect. În fond, 
fiecare dintre noi doreşte şi pretinde să fie tratat cu respect, ca scop în sine şi nu ca un simplu 
mijloc de îmbogăţire de care se folosesc alții. 

Ca să înţelegem pe deplin relevanţa punctului de vedere kantian, să clarificăm mai întâi ce 
înseamnă ca individul să fie tratat numai ca un mijloc de producţie. Exemplul clasic al acestei 
atitudini se găseşte în gândirea managerială a lui Frederick Winslow Taylor. În lucrarea sa, 
intitulată The Principles of Scientific Management, Taylor a pus bazele tehnicilor de producţie 
bazate pe linia de asamblare. Kenneth Goodpaster observă că, deoarece Taylor „considera 
individualitatea umană împovărătoare, el a conceput un sistem de producţie standardizat ce îi 
transformă pe lucrători în părţi înlocuibile ale unei maşinării.” 

Abordarea lui Taylor, spune Goodpaster, atribuie gândirea exclusiv managerilor, 
muncitorilor fiindu-le rezervate numai activitățile pur manuale. „Acest fapt elimina munca 
prestată pe baza unor reguli empirice sau a unor deprinderi formate prin ucenicie. Muncitorii 
selectaţi şi instruiți de către manageri erau puşi să execute numai operaţii standardizate. În 
sistemul lui Taylor, munca solicita o slabă calificare şi, din acest motiv, era ieftină” 
(Goodpaster, 1989, p. 90). 

Alternativa tratării angajaţilor ca nişte variabile depersonalizate şi oricând substituibile în 
procesul de producţie presupune ca aceştia să nu fie reduși la statutul de „resurse umane”. Încă 
o dată, filosofia corporatistă japoneză a scos în evidenţă prin performanţe economice care au 
uimit lumea importanţa valorizării de prim ordin a oamenilor care îşi dăruie partea cea mai 
substanţială a vieţii lor companiei pentru care lucrează. Şi au făcut acest lucru nu numai la ei 
acasă, ci şi în multe din investiţiile lor de peste mări. New York Times descrie uzina Toyota din 
Georgetown, Kentucky, drept o unitate de producţie model. În contrast cu stilul american de 
organizare a procesului de fabricaţie, în care fiecare muncitor are de executat una sau două 
operaţii stereotipe pe linia de asamblare, Toyota le acordă muncitorilor dreptul de a lua decizii 
care, în uzinele de modă veche, ar fi numai de competenţa managerilor. 

Încurajaţi de manageri, prin acordarea de prime şi prin atribuţii de control asupra muncii 
pe care o desfăşoară, muncitorii la bandă contribuie la dezvoltarea unui ambient de muncă bazat 
pe încredere şi pe responsabilitate. Într-un astfel de ambient, lucrătorii „îndeplinesc mai multe 
sarcini şi îşi asumă o responsabilitate sporită, care include operaţii de întreţinere, inspecţie şi 
reglare a utilajelor” (Stewart, op. cit., p. 154). Implicarea muncitorilor în procesul decizional 
include autoritatea lor de a opri linia de fabricaţie pentru remedierea defecțiunilor constatate şi 
recompensarea inovaţiilor şi a sugestiilor venite din partea lor privind perfecționarea procesului 
de producţie. După cum arată Doron Levin, Toyota a descoperit faptul că, atunci când le este 
permis să ia parte la adoptarea deciziilor la locul de muncă, „mai puţini muncitori, fiecare 
capabil să execute mai multe sarcini, pot fabrica automobile cu un inventar mai sumar de scule, 
unelte şi utilaje, cu investiţii mai mici şi cu mai puţine erori de fabricaţie” (idem). După cum 
spuneam, aceste „lecţii” nu au rămas fără ecou în strategiile şi tehnicile manageriale ale unor 
corporaţii din SUA şi din Europa; ba chiar, în anumite sectoare de vârf ale industriei high tech, 
occidentalii au reuşit să vină cu propriile lor inovaţii spectaculoase, menite să pună cât mai mult 
în valoare implicarea creatoare şi responsabilă a angajaţilor în activitatea firmelor, mai ales că, 
după o perioadă spectaculară de boom, economia japoneză a început să gâfâie începând din anii 
1980, ieşind la iveală şi neajunsurile conservatorismului nipon faţă de mobilitatea muncii. 

Noi am trăit multă vreme ameţiți de o mare minciună, pe care de mici copii am învăţat-o la 
şcoală, auzind-o apoi repetată la nesfârşit până la saturație şi îndobitocire: România este o ţară 
bogată, binecuvântată de Dumnezeu cu toate resursele naturale. Poate, dacă ne raportăm la 
standardele unei economii medievale autarhice. Abia acum trebuie să învăţăm cât mai repede 
cu putință că, în economia modernă, „omul este cel mai preţios capital”. Comuniştii au îngânat 
din vârful buzelor această lozincă, dar au tratat întotdeauna „forţa de muncă” sau „factorul 
uman” ca pe cea mai ieftină şi mai puţin valoroasă variabilă a procesului economic, socotind că 
motivaţia şi competenţa angajaților pot fi înlocuite de manipularea propagandistică şi de 
constrângerile unei conduceri autoritare. Incapacitatea liderilor noştri politici şi economici de a 
pricepe că forța de muncă este factorul decisiv în economia de piaţă este stupefiantă. Drept 
urmare, se iroseşte capacitatea şi competenţa celor mai buni specialişti şi lucrători, prost plătiți 
şi trataţi cu dispreţ de nişte „manageri” incapabili, înguşti şi lacomi. În ultimul deceniu, cei mai 
buni specialişti români au emigrat, căutând şi găsind oportunități mult mai favorabile de 
realizare profesională în alte ţări, iar un număr alarmant de studenţi — mai exact elita viitorilor 
noştri experți — doresc să emigreze cât de curând posibil în cele patru zări, neavând nici un 
viitor în ţara lor. Pe de altă parte, faptul evident că în România nu se poate dobândi un statut 
social onorabil şi o situație financiară solidă numai pe baza unei calificări înalte, prin 
competență şi muncă îndârjită, tinerii care nu urmăresc să părăsească ţara îşi pierd interesul 
pentru educaţie, astfel încât valoarea lor profesională este redusă, la fel ca productivitatea şi 
eficiența lor. Mulţi preferă să presteze munci necalificate în ţările occidentale, unde pot câştiga 
în câteva luni mai mult decât salariul pe câţiva ani al unui angajat de înaltă calificare din 
România. Companiile private acordă ceva mai mult atenţie angajaţilor decât întreprinderile de 
stat, însă diferenţele nu sunt foarte accentuate. 

Pe lângă orice considerații pur morale, privind datoria angajatorilor de a-şi trata angajaţii 
ca pe nişte fiinţe umane, având o valoare intrinsecă, chiar dintr-un punct de vedere pragmatic şi 
interesat, într-o economie de piață modernă şi competitivă investiţia în forța de muncă este cea 
mai profitabilă. Faptul că încă mulți dintre liderii noştri nu au reuşit să înţeleagă acest adevăr 
elementar este simptomatic pentru stadiul rudimentar în care se află deocamdată România. 


10.2. Drepturi morale ale angajaţilor 


In cele ce urmează vom trece în revistă câteva dintre drepturile morale ale angajaţilor, în 
calitate de categorie extrem de importantă de participanţi, care se simt îndreptățiți să pretindă 
angajatorilor privaţi asumarea anumitor obligaţii etice față de ei. 


Dreptul la muncă 


Înscris în Declaraţia Drepturilor Omului şi, ceva mai recent, şi în Carta Europeană a 
Drepturilor Omului, dreptul la muncă este considerat a fi unul dintre drepturile fundamentale 
ale fiinţelor umane. El este derivat direct din alte drepturi fundamentale ale omului: în primul 
rând, din dreptul la viață, întrucât munca oferă, în mod obişnuit, bazele necesare subzistenței; în 
al doilea rând, din dreptul la respect, ştiut fiind faptul că abilitatea de a crea bunuri prin muncă 
reprezintă o sursă majoră a respectului de sine al fiecărui individ. 

Cu toate acestea, în contextul economiei moderne se poartă dezbateri aprinse în jurul 
întrebării dacă dreptul la muncă se converteşte de la sine în dreptul fiecărui individ de a i se 

asigura un loc de muncă. La nivel macroeconomic, se poate argumenta că guvernele au 
responsabilitatea de a crea condiţiile economice care să protejeze dreptul la muncă al fiecărui 
cetăţean. Dar în economia capitalistă dezvoltată, guvernele nu se pot achita de această misiune 
decât cel mult în mod indirect, întrucât majoritatea locurilor de muncă sunt create de 
companiile private. 

Rezultă de aici că indivizii au dreptul să pretindă ca firmele private să le asigure tuturor 
locuri de muncă? Nu sunt puţini oamenii care cred că firmele există şi funcționează ca să ofere 
locuri de muncă, aceasta fiind principala lor rațiune de a fi. „Este o idee greşită, spun Griffiths 
şi Lucas. Slujbele nu sunt nişte bunuri oferite în dar oamenilor numai pentru că aceştia au 
nevoie de ele sau pentru că le merită. Nu există nici un drept natural la muncă în acest sens. În 
esenţă, munca este definită în termeni independenţi de cel care munceşte. E vorba de ceea ce 
alţi oameni vor şi au nevoie ca el să facă sau recunosc a avea o valoare dacă este făcut; şi 
munca este bine sau rău prestată în acord cu standardele acestora şi nu cu ale sale. Odată ce 
această conexiune este stricată, ne orientăm spre lumea comunistă, în care oamenii se prefac că 
muncesc, iar statul se preface că îi plăteşte” (Griffiths & Lucas, 1996, p. 82). Din păcate, mulţi 
dintre concetăţenii noştri păstrează încă această prejudecată comunistă, considerând că atât 
statul, cât şi întreprinzătorii privaţi au obligaţia să le asigure locuri de muncă, indiferent de 
eficiența şi utilitatea economică a prestaţiei lor. Mulţi dintre cei care nu ştiu şi nici nu vor să 
facă altceva decât să dea cu târnăcopul în mină nu înțeleg că munca lor, oricât de grea şi de 
periculoasă, nu produce o marfă vandabilă în condiţii profitabile, drept pentru care pretind ca 
statul să le păstreze locurile de muncă, apelând la subvenţii uriaşe, a căror alocare privează 
numeroase alte categorii profesionale de resursele necesare investiţiilor şi unei salarizări 
adecvate. 

Din punct de vedere etic, trebuie să vedem dacă dreptul la muncă al angajaţilor se 
armonizează cu drepturile angajatorilor şi cu cele ale acţionarilor. Angajarea şi plata salariilor 
sunt posibile dacă şi numai dacă o companie este capabilă să îşi vândă în mod profitabil 
bunurile şi serviciile. Dacă această condiţie nu este satisfăcută, un accent unilateral pe dreptul la 
muncă al angajaţilor violează în mod cât se poate de evident dreptul la proprietate şi dreptul 
angajării libere pe piaţa forței de muncă. Prin urmare, dreptul la muncă în economia de piaţă nu 
poate să însemne că fiecare individ are dreptul la un loc de muncă. Este atunci dreptul la muncă 
pe deplin irelevant? Fireşte că nu, dar el nu trebuie înțeles ca obligaţie a statului sau a 
companiilor private de a găsi fiecărui individ o slujbă, ci numai ca obligaţie de a fi asigurate 
tuturor indivizilor condiţii egale de exercitare a acestui drept — mai exact ca identitate a 
criteriilor de angajare şi de concediere, ceea ce ne conduce la o altă problemă, şi anume 
eliminarea discriminării de orice fel a angajaţilor (problemă care va fi discutată în altă secţiune 
a acestui capitol). 


Dreptul la un salariu echitabil 
În principiu, este extrem de greu să nu fii de acord cu dreptul fiecărui angajat de a fi 
retribuit corect, în funcţie de valoarea muncii prestate. Economia de piaţă are însă reguli care 
sfidează, nu de puţine ori, simțul moral, distribuind recompensele băneşti în funcție de raportul 
dintre cerere şi ofertă, ceea ce face ca anumite forme de activitate să fie mult mai bine plătite 
decât altele, chiar dacă efortul, competenţa şi talentul cerute pentru exercitarea lor nu sunt 
foarte disproportionate. 

Larga acceptare de care se bucură principiul salariului echitabil a stat la baza adoptării în 
majoritatea statelor dezvoltate a unor proceduri legislative privind salariul minim pe economie. 
Este însă foarte greu de evaluat în practică ce înseamnă „salariu echitabil” atunci când vine 
vorba despre diferenţele dintre retribuţiile cele mai mici şi cele mai mari. La baza stabilirii 
salariilor echitabile stau, de regulă, expectațiile față de angajaţi şi performanța lor în 
îndeplinirea atribuţiilor de serviciu, estimată în funcţie de orele de muncă prestate, pregătirea 
profesională, gradul de risc al profesiei, răspunderea faţă de baza materială, îndeplinirea 
sarcinilor postului etc. Cu toate acestea, diferitele tipuri de activitate sunt evaluate extrem de 
inegal pe unele pieţe comparativ cu altele. Iată două exemple cât se poate de elocvente. 

David Beckham câştigă 120.000 de euro pe săptămână. Nimeni nu contestă faptul că 
fotbalistul munceşte din greu. El şi-a petrecut cea mai mare parte din adolescenţă şi din anii 
tinereţii cu antrenamente asidue, trebuind şi acum să îşi menţină condiţia fizică şi să îşi perfec- 
ționeze abilitățile sportive. El îşi petrece întreaga viaţă sub reflectorul necruţător al presei, este 
căpitanul echipei naţionale a Angliei şi se expune unor accidentări care îi pot periclita sănătatea 
şi cariera sportivă. Pe de altă parte, se poate pune întrebarea dacă alți fotbalişti, care câştigă 
mult mai puţin, sunt proporțional mai puţin valoroşi şi mai puţin harnici decât Beckham. ȘI, 
mai ales, se pune întrebarea dacă un medic, un profesor, un poliţist sau un muncitor, care abia 
câştigă în câţiva ani salariul pe o săptămână al fotbalistului, merită pentru munca lor salarii 
mult mai mici. 

Din punct de vedere moral, s-ar zice că nu. Sub aspect economic, lucrurile apar într-o 
lumină diferită. Beckham nu a obligat pe nimeni să-i acorde câştiguri fabuloase. El nu şi-a 
impus nimănui voința prin şantaj, presiuni sau amenințări; lui i s-au oferit aceste venituri 
extrem de generoase. De ce nu câştigă la fel de mult un canotor, un halterofil sau un gimnast? 
Muncesc ei mai puţin? Sunt mai puţin talentați? Se expun ei la riscuri mai mici? Nici vorbă. 
Dar numărul celor interesaţi de canotaj, de haltere sau de gimnastică este infim prin comparaţie 
cu miliardele de oameni care se dau în vânt după fotbal, astfel încât la un meci cu miză 
câştigurile unui club din vânzarea de bilete şi din drepturile de televizare ating cifre 
astronomice. lar notorietatea unui fotbalist de top, care întrece cu mult notorietatea altor 
sportivi sau a laureaţilor Premiului Nobel, face ca marile corporaţii să îi acorde contracte 
fabuloase pentru a face reclamă produselor lor. De fapt, tristul adevăr este acela că un fotbalist 
câştigă enorm în comparaţie cu alte profesii mult mai utile societății tocmai datorită faptului că 
oamenii — mulți dintre ei indignaţi de salariile indecente ale fotbaliştilor — nu sunt preocupaţi de 
nimic altceva decât de fotbal şi, în general vorbind, de entertainment. Dacă este ceva discutabil 
din punct de vedere etic în legătură cu veniturile disproporționat de mari ale starurilor din sport, 
muzică sau film, subiectul discuţiei nu este lăcomia nemăsurată a acestora, ci uşurinţa şi 
superficialitatea de care dau dovadă imensa majoritate a oamenilor, care sunt avizi de spectacol 
şi de viaţa de alcov a vedetelor şi prea puţin interesați de alte lucruri mai puţin distractive, dar 
mult mai importante. Noi suntem aceia care îi umflăm conturile lui David Beckham, ori de câte 
ori ne ducem la meci în loc să mergem la muzeu, la bibliotecă ori la biserică; ori de câte ori 
comutăm televizorul pe un canal pe care se transmite un meci de fotbal, în loc să alegem un 
film artistic de calitate, un documentar interesant, o dezbatere politică sau o emisiune de 
cultură; şi ori de câte ori alegem din teancul de ziare şi reviste de la chioşc publicaţiile sportive 
sau tabloidele de scandal, în loc să citim despre economie, politică, descoperiri ştiinţifice, 
probleme sociale sau criza ecologică. 

Dar nu numai starurile din sport, muzică şi film câştigă din munca lor averi colosale. Klaus 
Esser era CEO al corporației Mannesmann, conglomerat german din care făcea parte compania 
de telefonie mobilă Orange. În anul 2000, Orange a fost preluată de corporaţia Vodafone, din 
Marea Britanie. În urma preluării, valoarea corporației britanice a sporit cu 200 miliarde de 
euro. Întrucât a contribuit decisiv la finalizarea negocierilor, Esser a primit un bonus de 30 
milioane de euro, fiind apoi cercetat şi pus sub acuzare pentru abuz şi corupţie, opinia publică 
din Germania fiind scandalizată de faptul că Esser a urmărit şi a reuşit să se îmbogăţească în 
dauna acţionarilor. 

Cele două exemple ne înfăţişează cazuri extreme în care măsura compensaţiilor băneşti 
este legată de rezultatele activității unor angajaţi pe anumite sectoare de piață. Dacă raportăm 
salariul lui Beckham la sumele pe care clubul Real Madrid le câştigă datorită lui, s-ar putea 
spune că salariul fotbalistului este acceptabil. Tot astfel, contribuţia lui Klaus Esser a fost 
evaluată în funcţie de cursul cotaţiilor la bursă ale corporației Vodafone, ale cărei profituri au 
făcut ca cele 30 milioane ce i-au fost acordate lui Esser să pară mărunțiş. 

Astfel de exemple abundă în lumea afacerilor. Introducerea ofertei de acţiuni ale 
companiei ca formă de recompensare a performanţelor manageriale a făcut ca sumele încasate 
de executivi să indigneze opinia publică. În multe cazuri, indignarea a fost justificată, dacă 
ținem seama de faptul că veniturile indecent de mari ale managerilor de top s-au realizat în 
urma creşterii valorii acțiunilor pe care le-au primit, iar creşterea acestora a fost posibilă 
datorită unor masive concedieri sau a menținerii unui nivel scăzut de salarizare a personalului 
de rând. 

Creşterea influenţei pieţelor financiare asupra performanţelor economice pune corporaţiile 
în faţa unei dileme dificile. Pe de o parte, schemele tradiţionale de distribuţie a salariilor în 
sânul corporației sunt amenințate, iar adâncirea discrepanţelor dintre câştigurile angajaților de 
la vârf şi ale celor de la bază creează acute frustrări şi se expune, pe bună dreptate, acuzaţiei de 
injustiție socială. Pe de altă parte, firmele sunt nevoite să se concureze pentru recrutarea 
talentelor şi a valorilor manageriale, a căror piaţă se supune legilor cererii şi ofertei. Un bun 
manager nu poate fi angajat de către o firmă dacă aceasta nu îşi poate permite sau refuză să-i 
ofere un salariu la nivelul pieţei. Or, este bine ştiut că unul dintre motivele pentru care serviciile 
publice sunt administrate atât de prost este tocmai absorbţia de către sectorul privat a 
managerilor performanţi, printr-o ofertă salarială constant ascendentă. 

Unele companii încearcă să reducă discrepanţele dintre salariile angajaţilor introducând un 
nou sistem de „retribuție în funcție de performanță”, ce oferă tuturor angajaţilor o participare la 
profiturile firmei sau opțiuni pentru stocuri de acţiuni, cu intenţia de a-i face pe toţi angajaţii să 
participe la beneficiile companiei. Angajaţii de la bază nu sunt însă foarte atraşi de acest sistem, 
din cel puţin două motive. Pe de o parte, sistemul de retribuţie în funcție de performanță 
implică anumite riscuri, pentru că nimeni nu poate garanta că firma va avea întotdeauna 
profituri; or, în perioadele de lucru în pierdere, posibilitățile angajaţilor de rând de a suporta 
reduceri salariale sunt mult mai mici decât posibilităţile managerilor, care dispun de resurse 
financiare mai substanţiale şi ale căror salarii sunt oricum foarte mari, având de unde să suporte 
eventuale reduceri. Pe de altă parte, acest sistem tinde să individualizeze negocierile salariale, 
diminuând considerabil forța reprezentării sindicale în negocierile contractelor colective de 
muncă, ceea ce creează managerilor un spaţiu mult mai larg de decizii arbitrare, subiective şi 
inutil de riscante. 

Sistemele de retribuţie din societatea capitalistă nu sunt nici pe departe perfecte şi nu vor 
satisface niciodată majoritatea angajaţilor, ultragiind pe mulți prin inechitatea lor, generând 
frustrări şi resentimente. Noi am experimentat însă alternativa socialistă, ce s-a pretins 
moralmente superioară capitalismului tocmai datorită faptului că a instaurat raporturi echitabile 
între venituri. Cum însă? În absenţa unor mecanisme reale de piaţă, nivelul salariilor a fost 
impus de către liderii de partid, în funcţie de criterii pur ideologice şi politice. Partidul stabilea 
faptul că un muncitor slab calificat trebuie să câştige mai mult decât un medic sau un cercetător 
ştiinţific; că un maistru cu vechime trebuie să câştige mai mult decât un inginer stagiar; că 
vechimea în muncă este un criteriu mai important decât productivitatea şi competenţa; că 
activiştii de partid şi securiştii trebuie să fie plătiți mascat mult mai bine decât celelalte 
categorii socio-profesionale, prin acordarea de prime şi facilităţi inaccesibile oamenilor de rând 
(locuinţe mai bune pentru chirii simbolice, magazine cu circuit închis, diurne grase, aprobări 
pentru achiziționarea unor bunuri de negăsit în magazine şi câte şi mai câte). 

Pe fondul acestei fixări arbitrare a nivelului de salarizare cuvenit „echitabil” fiecărei 
categorii socio-profesionale a înflorit în regimul ceauşist o corupție generalizată, ale cărei 
efecte se resimt extrem de acut şi de periculos şi în România de astăzi. Alungată pe uşă, piaţa s- 
a strecurat în societate pe fereastră, ca piaţă neagră. Aşa s-a generalizat practica general 
acceptată a mitei, bacşişului şi atenţiilor de tot felul pentru medici, profesori, funcționari 
publici, milițieni, securiști, activişti de partid şi comercianţi. Partidul a închis ochii şi a tolerat 
un acord social tacit cât se poate de cinic şi de păgubitor pentru mersul înainte al societăţii 
noastre. Doctorii nu protestau că salariile lor sunt mici, pentru că partidul le făcea complice cu 
ochiul: lăsaţi că ştim noi, vă scoateţi voi pârleala cu banii şi cadourile de la pacienţi. Profesorii 
acceptau salarii de câteva ori mai mici decât ale unor muncitori calificați, pentru că partidul le 
făcea şi lor cu ochiul: nu vă plângeţi de salarii, că daţi meditații şi primiţi cadouri şi servicii de 
la părinţii elevilor. Iar activiştii de partid şi securiştii „buni”, cei care se laudă astăzi că au făcut 
şi mult bine pentru oameni, nu vorbesc în van: ei i-au ajutat pe mulţi să obţină o aprobare de 
post telefonic sau de butelie, de paşaport sau de televizor color, desigur nu chiar dezinteresat, ci 
în schimbul unor contraservicii sau a unor „mici atenţii”. 

Şi nici pe vremea comuniştilor fotbaliştii nu o duceau tocmai rău comparativ cu veniturile 
„oamenilor muncii”. O muncă de mântuială şi ineficientă, incapabilă să producă suficientă 
avuţie socială care să poată fi redistribuită mai echitabil, astfel încât ceea ce se putea distribui 
„echitabil” era o sărăcie generală şi meschină, în care bogaţii de la noi abia dacă se puteau 
compara cu stratul de jos al păturilor mijlocii din ţările occidentale, în vreme ce oamenii 
obişnuiţi de la noi se zbăteau într-o mediocritate a nivelului de trai inacceptabilă într-o ţară 
capitalistă avansată. Singura opţiune reală este aceea între o sărăcie generalizată „echitabil” — în 
care însă „unii sunt mai egali decât alţii”, dacă fac parte din cercul puterii — şi o bogăţie 
inechitabil distribuită, în care vârfurile societății au averi indecent de mari, în vreme ce 
straturile cele mai de jos au asigurate condiţii decente de trai, iar majoritatea populaţiei, „clasa 
de mijloc”, câştigă suficient pentru un trai îndestulat şi scutit de griji. Fericirea şi dreptatea 
perfectă sunt de găsit, pentru cei care cred în Dumnezeu, numai în Rai. 


Dreptul la condiţii de muncă adecvate 


Dreptul la condiţii umane de muncă, în care sănătatea şi integritatea psihosomatică a 
salariaţilor să nu fie puse în pericol, este una dintre primele probleme etice privind statutul 

angajaţilor, care s-a impus cu acuitate încă de la începutul revoluţiei industriale. Urmare a 
luptei sindicale şi a unor eforturi individuale din partea unor oameni de afaceri luminaţi, astăzi 
mai toate ţările dezvoltate au o densă şi solidă legislaţie menită să impună companiilor private 
obligații privind asigurarea unor condiţii de muncă acceptabile pentru angajații lor. Din acest 
motiv, în cele mai multe privințe chestiunea condiţiilor de muncă nu mai este de competența 
responsabilități morale a întreprinzătorilor, ci ţine mai curând de respectarea unor îndatoriri 
legale. 

Aspectele de ordin etic sunt legate îndeosebi de impunerea şi de implementarea 
reglementărilor juridice în vigoare. De multe ori, în practică unele companii ocolesc respectarea 
cu stricteţe a regulilor de protecție a muncii, fie din neglijenţă, fie din dispreţ faţă de lege. Pe de 
altă parte, unele reglementări de protecţie a muncii — precum purtarea căştii de protecție sau a 
antifoanelor — nu sunt respectate chiar de către angajaţi, din comoditate, neglijență sau 
inconştiență, fiind necesară o supraveghere strictă din partea managementului. 

Oricâte precauţii s-ar lua, unele meserii rămân mai periculoase decât altele. A fi sondor pe o 
platformă marină, cercetător în tehnologia nucleară sau cascador implică asumarea unor riscuri 
con-siderabile. În astfel de situaţii se impune principiul consimțirii conştiente: nimeni nu poate fi 
expus factorilor de risc fără să fi fost informat în prealabil asupra pericolelor la care se expune. 
În conse-cință, daunele pe care le suferă sănătatea angajaţilor sunt rezultatele unor decizii 
conştiente ale aces-tora — influențate, de regulă, de oferta unor salarii mai mari pentru ocupațiile 
cu grad ridicat de risc. 

Situaţia se complică atunci când locul de muncă implică anumite riscuri necunoscute, 
legate de utilizarea unor noi tehnologii, ale căror efecte nocive nu se manifestă imediat, ci abia 
după un răstimp. Cazul clasic îl constituie fabricarea şi utilizarea produselor din azbest. 
Consecințele debilitante sau chiar letale ale azbestozei, de care s-au îmbolnăvit un mare număr 
de muncitori în urma expunerii îndelungate, s-au făcut simţite abia după două sau trei decenii 
de la începutul producţiei de azbest. Abia acum încep să fie mai bine cunoscute şi evaluate 
efectele nocive pe care expunerea îndelungată la calculator le produce asupra ochilor şi asupra 
altor părți din organismul uman. Cu cât o nouă tehnologie este mai sofisticată, cu atât efectele 
ei benefice pot fi mai spectaculoase, dar şi riscurile potenţiale sunt, de asemenea, considerabile. 
Ingineria genetică ne oferă cel mai recent şi cel mai semnificativ exemplu în acest sens. În 
astfel de cazuri, principiul consimţirii conştiente nu se aplică, o dată ce riscurile potențiale nu 
pot fi anticipate. 

Tot ce se poate impune este mai degrabă un principiu de precauție, conform căruia 
introducerea unei noi tehnologii, asupra căreia planează incertitudini în ceea ce priveşte 
riscurile potențiale, să nu fie permisă decât după ce se face dovada că nu este nocivă. 

Cele mai recente dezbateri etice asupra condiţiilor de muncă scot la iveală şi alte aspecte, 
mai puţin vizibile decât riscurile şi pericolele fizice la care sunt expuşi angajaţii, care sunt însă 
de natură să disturbe serios ritmul şi tonusul existenţei acestora. Un fenomen care ia amploare 
mai ales în rândurile clasei manageriale este „prezenteismul”: prelungirea excesivă a 
programului de lucru, în detrimentul recreerii şi al vieţii de familie. O recentă anchetă în țările 
UE a relevat faptul că 84% dintre manageri îşi petrec la serviciu între 50 şi 60 de ore 
săptămânal. 

Prezenteismul este puternic cultivat în cadrul multor corporaţii, pornindu-se de la 
prezumția că numai acei angajaţi care petrec multă vreme la serviciu vor fi promovați şi vor 
avea parte de diferite recompense. Pe lângă stressul şi epuizarea nervoasă pe care le provoacă 

tuturor managerilor de rang înalt sau mediu, prezenteismul le dezavantajează cu precădere pe 
familie, şi abandonul ambițiilor de promovare, în folosul unei vieţi conjugale cât de cât 
armonioase. 

Un alt fenomen cu implicaţii etice asupra condiţiei angajaților este răspândirea unor norme 
„flexibile” de lucru, sub presiunea unor factori sociali şi economici. Tot mai mulţi angajaţi 
lucrează cu jumătate de normă, cu angajamente temporare sau în colaborare (de multe ori, de la 
distanță, prin intermediul Internet-ului). Aceşti angajați neconvenționali au de profitat, în 
măsura în care flexibilitatea programului de lucru le permite să studieze, să îşi vadă de familie 
ori să practice mai multe meserii în acelaşi timp, lucrând pentru angajatori diferiți etc. Pe de 
altă parte însă, aceste categorii de angajaţi „periferici” beneficiază de mai puţine drepturi decât 
salariaţii permanenţi, cu normă întreagă: condiţiile lor de muncă nu sunt atât de bine protejate, 
slujbele lor sunt mai nesigure şi mai prost plătite, iar oportunităţile de training şi de promovare 
sunt extrem de reduse. 

Toate aceste discuţii care încing spiritele în lumea civilizată nouă ni se par plicticoase şi 
irelevante, întrucât sunt pentru noi la fel de abstracte ca şi o disertaţie ultrasavantă despre 
găurile negre sau despre vârsta universului actual. Distanţa care ne desparte de civilizație din 
acest punct de vedere ne sfidează dureros în fiecare zi şi la tot pasul. Este dureros şi 
inacceptabil faptul că foarte des auzim despre accidente de muncă mortale în mine, oţelării, 
uzine petrochimice, în construcţii sau transporturi. Dar este de neconceput şi condamnabil, din 
punctul nostru de vedere, şi neverosimil pentru occidentali, faptul că într-o ţară europeană, în 
secolul XXI, elevii şi profesorii dârdâie de frig în clase iarna; că bolnavii din spitale trebuie să- 
şi aducă mâncarea şi medicamentele de acasă sau că medicii trebuie să opereze la temperaturi 
ecuatoriale în timpul verii. Pe acest teren, dincolo de sediile luxoase ale firmelor private sau de 
stat şi dincolo de estetica acceptabilă a recent inauguratelor mall-uri şi supermarket-uri, aproape 
totul e de făcut pentru a putea spune că dreptul angajaţilor din economia românească la nişte 
condiţii umane de muncă este respectat măcar în limitele unei minime decente. 


Dreptul la discreţie faţă de viaţa privată 


Companiile sunt interesate şi au dreptul să intre în posesia unor date şi informaţii privind 
persoanele pe care le angajează. În anii regimului comunist, fiecare angajat avea câte un 
„dosar”, completat şi păstrat cu mare grijă de către temuţii „cadrişti” de la serviciul de 
„personal”. Angajatul nu avea acces la propriul său dosar, în care erau consemnate tot felul de 
amănunte, privind nu numai traiectoria profesională a fiecărui „subiect”, ci şi credibilitatea sa 
politico-ideologică: dacă are vreo rudă apropiată fost deținut politic; un unchi fost legionar; un 
frate fugit în străinătate; un văr sectant religios etc. 

Aceleaşi date despre soţ sau soție; date despre copii; rapoarte informative despre eventuale 
infidelități conjugale, înclinații sexuale perverse sau alte obiceiuri dubioase, precum băutura, 
traficul de valută şi de bunuri cumpărate de la shop sau aduse din străinătate, dar şi lectura unor 
publicaţii din afară, frecventarea bibliotecilor şi ambasadelor străine sau întâlniri repetate cu 
cetăţeni străini; şi nu în ultimul rând, „mici turnătorii” ale colegilor devotați regimului, privind 
manifestările ostile faţă de orânduirea socialistă: bancuri politice, remarci critice faţă de starea 
de lucruri din ţară, audierea unor posturi de radio duşmănoase, precum Europa Liberă sau 
Vocea Americii şi câte şi mai câte. 

Ne place să sperăm că astăzi această scormonire prin viața privată a angajaților aparține 
trecutului. Şi totuşi, companiile private din toată lumea continuă să facă un profil medico-psiho- 
socio-profesional foarte minuțios al fiecărui angajat, ceea ce lasă în continuare deschisă 
dezbaterea etică privind dreptul angajaților la intimitate. Acesta este enunțat ca fiind dreptul 
fundamental al individului de a deține controlul asupra informațiilor despre sine şi de a controla 
situațiile în care aceste informații pot fi dezvăluite. Michele Simms distinge patru tipuri de 
aspecte ale vieții private pe care individul poate dori să le protejeze de orice indiscreție: 

CO Inviolabilitatea fizică: intangibilitatea persoanei de către ceilalți şi dreptul individului 
asupra unui „spaţiu personal”. De exemplu, companiile care monitorizează video 
vestia-rele sau toaletele angajaţilor comit o indiscreţie inacceptabilă din acest punct de 
vedere; 

O Inviolabilitatea socială: libertatea individului de a interacționa cu oricine şi oricum 
doreşte în viaţa sa privată. Unii angajatori limitează această libertate, recomandând ori 
solicitând imperativ angajaților „să nu păteze reputaţia firmei” printr-un 
comportament inacceptabil, imoral sau ilegal în viaţa lor privată; 

O Inviolabilitatea informaţională: dreptul individului de a decide cum, când şi în ce 
măsură datele sale personale pot fi puse la dispoziţia altora. De exemplu, acest drept 
este încălcat atunci când companiile angajează firme private de detectivi să facă 
investigații asupra unor angajaţi, fără motive întemeiate de suspiciune; 

O Inviolabilitatea psihologică: dreptul individului de a-şi controla inputurile şi 
outputurile emoţionale şi de a nu fi silit să-şi dezvăluie gândurile şi sentimentele 
private. Acest drept este nesocotit, de pildă, în acele magazine ai căror manageri 
impun vânzătorilor să afi-şeze în permanenţă o mină zâmbitoare şi fericită, pentru a-i 
bine dispune pe cumpărători 

Fireşte că nu toate relaţiile sociale ale angajaţilor şi nu toate datele care îi privesc pot fi 
socotite de interes privat. Angajatorii au dreptul să fie informaţi în ceea ce priveşte calificarea şi 
experienţa salariaților, după cum au motive să fie interesaţi dacă un angajat se întâlneşte în 
afara serviciului cu un client sau cu un competitor al firmei. Problema susceptibilă de 
interpretări controversabile este aceea dacă anumite aspecte din viața personală a angajatului 
sunt relevante pentru relația dintre acesta şi angajator. lată câteva dintre aceste aspecte care 
suscită controverse. 

e Testele medicale şi controalele antidrog 

Crane şi Matten ne oferă câteva date statistice extrem de elocvente. În Marea Britanie, 
companiile pierd anual 3 miliarde de lire sterline din cauza îmbolnăvirii angajaţilor în urma 
consumului de alcool şi de droguri. În SUA se estimează că, din cauza consumului de droguri, 

companiile pierd între 75 şi 100 miliarde de dolari anual, în urma timpului pierdut, a 

accidentelor, concediilor medicale şi compensațiilor cuvenite angajaţilor. Se consideră că 65% 

dintre accidentele de muncă din America sunt urmări ale consumului de alcool şi de droguri. În 

consecință, testarea antidrog a angajaţilor a devenit o practică obişnuită în Statele Unite, fiind 

practicată de 80% dintre companii (Crane & Matten, op. cit., p. 239). 

lată de ce companiile private susțin că evaluarea stării de sănătate a angajaţilor şi 
depistarea consumului de alcool sau de droguri este necesară pentru a stabili capacitatea 
angajaţilor de a-şi îndeplini sarcinile de serviciu. Este o pretenție absolut rezonabilă în cazul 
acelor profesii a căror exercitare presupune o stare impecabilă de sănătate — piloţi, mecanici de 
locomotivă, şoferi de camioane grele, chirurgi, sondori etc. În aceste ocupaţii, evaluarea stării 

de sănătate a angajaţilor are o importanţă crucială pentru evitarea accidentelor şi pentru a se 

asigura îndeplinirea foarte exactă a sarcinilor de serviciu. Un alt argument des invocat în 
favoarea testelor medicale periodice este dreptul angajatorului de a evalua costurile viitoare ale 
absenteismului şi ale productivităţii scăzute. Testele genetice oferă un bagaj informaţional 

extrem de vast, care permite predicții asupra evoluţiei pe termen lung a stării de sănătate a 

angajaţilor. 

În pofida acestor argumente, testarea medicală şi controlul antidrog sunt supuse unor 
contestări etice vehemente. Principala obiecţie este aceea că aceste forme de testare furnizează 
angajatorilor mai multe informaţii decât le sunt strict necesare. Din acest punct de vedere, se 
conturează mai pregnant următoarele aspecte: 

|] Pericole potenţiale pentru consumatori sau clienți. Nu sunt foarte numeroase 
profesiile în care informațiile privind starea de sănătate sau consumul de droguri sunt 
realmente de importanţă vitală pentru securitatea angajatului sau pentru protecția 
consumatorilor. Un test SIDA este necesar în cazul unui medic sau al unei asistente 
medicale, dar irelevantă pentru un informatician sau un şofer de camion. Problema- 
cheie este aceea dacă activitatea angajatului prezintă un pericol clar şi actual de a 
produce daune; 

CO Cauze ale performanţei angajatului. Des Jardins şi Duska susţin că angajatorul este 
îndreptățit să dețină informaţii privind nivelul de performanţă al fiecărui angajat, dar 
nu Şi în ceea ce priveşte cauzele performanței. Presupunând că fiecare angajat este 
obligat să atingă un nivel minim de performanţă, angajatorul are dreptul să evalueze 
dacă performanţa unui angajat atinge nivelul cerut, iar dacă nu, are de asemenea 
dreptul să ia măsuri împotriva lui. Este însă discutabil dacă angajatorul are dreptul de a 
se interesa asupra motivelor care subminează performanța unui angajat. Să 
presupunem că un salariat nu dă randamentul scontat din cauza unei stări depresive, a 
pierderii unei ființe dragi sau pentru că s-a întrecut cu băutura în seara precedentă. 
Este posibil ca aceşti factori să afecteze nivelul de performanță, dar nu este inevitabil 
să se întâmple acest lucru. Exceptând unele situaţii cu totul speciale, este inacceptabilă 
solicitarea ca angajatul să raporteze atunci când se prezintă la serviciu astfel de 
amănunte din viaţa sa privată. În primă instanţă, ceea ce contează este performanța şi 
nu motivele care se află îndărătul ei; 

O Nivelul de performanţă. Des Jardins şi Duska mai susțin şi că angajatorul este 
îndreptăţit să solicite angajaţilor un nivel acceptabil de performanță şi nu o 
performanţă optimă. În majoritatea cazurilor, testele medicale şi controalele antidrog 
urmăresc să identifice factorii potențiali de natură să împiedice performanţa optimă a 
angajaţilor. 

Problema pe care o văd (într-o lumină destul de bizară aş spune) cei doi autori este aceea 
că salariaţii sunt obligați să-şi desfăşoare activitatea în parametri „acceptabili” (ce-o fi 
însemnând asta nu se precizează) şi că angajatorii nu au dreptul de a-i face să lucreze mai bine 
— ca şi cum acest lucru ar fi ceva extrem de nociv şi impardonabil sub aspect etic!? (Des Jardins 
& Duska, 1997, p. 309-319). 

În pofida unor critici de acest gen, testele medicale şi antidrog au devenit ceva obişnuit în 
economiile moderne şi mai ales în SUA, datorită unui context cultural specific. Maniera 
accentuat legalistă în care sunt abordate relaţiile de afaceri în societatea americană îi face pe 
angajatori vulnerabili faţă de riscul unor costisitoare procese, intentate de către consumatori, 

parteneri sau chiar de către proprii angajaţi, dacă personalul executiv s-ar face vinovat de 
neglijenţă în supravegherea stării de sănătate a personalului şi în prevenirea efectelor riscante 
ale prezenţei la locul de muncă a unor angajaţi aflaţi sub influenţa consumului de alcool sau de 
droguri. 

e Supravegherea electronică 

Supravegherea şi controlul angajaţilor fac parte de multă vreme din practica managerială. 
In-troducerea pe scară largă a mijloacelor electronice amplifică însă dezbaterile privind dreptul 
anga-jaţilor la discreţie faţă de viaţa lor privată. În primul rând, utilizarea computerului ca 
instrument de lucru permite companiilor să monitorizeze cu precizie ritmul şi frecvența 
activității fiecărui angajat, o dată ce fiecare atingere a tastaturii poate fi înregistrată. Pe de altă 
parte, majoritatea companiilor obişnuiesc să plaseze camere de luat vederi în spaţiile în care se 
desfăşoară activitatea angajaţilor. Acest tip de monitorizare este justificat de necesitatea evaluării 
performanţei personalului şi de a preveni furturile sau conduitele inadecvate. În schimb, 
monitorizarea vestiarelor, a toaletelor sau a spațiilor de recreere violează într-un mod 
inacceptabil dreptul angajaţilor la spaţiu privat. 

În al doilea rând, supravegherea electronică nu vizează numai procesul de muncă, ci şi 
utilizarea de către angajaţi, în timpul programului, a mijloacelor de comunicare ale companiei, 
cum sunt telefonul sau Internet-ul, în scopuri private. Nu pot fi formulate obiecţii atunci când 
angajaţii descarcă de pe Internet materiale pornografice sau înroşesc, în timpul serviciului şi pe 
banii companiei, liniile telefonice erotice. Dar angajatorii merg mai departe, urmărind şi 
convorbirile telefonice ale angajaţilor sau corespondenţa lor electronică în scopuri private 
„onorabile”, penalizând sau restricționând drastic utilizarea timpului de lucru şi a mijloacelor de 
comunicare ale companiei în afara sarcinilor stricte de serviciu. 

Criticii sistemului de tip orwellian trebuie să admită că, în absenţa acestor măsuri de 
supraveghere, o parte dintre angajaţi nu s-ar sfii să abuzeze de mijloacele şi de resursele firmei 
în scopuri personale. În absenţa monitorizării vestiarelor sau a toaletelor, acestea ar fi utilizate 
de către unii angajaţi pentru relații sexuale, vânzare şi consum de droguri sau de alcool; iar fără 
supravegherea mijloacelor de comunicaţie, s-ar pierde sume imense şi o bună parte din timpul 
de lucru pentru tot felul de fleacuri — nu întotdeauna indecente, dar în toate cazurile păgubitoare 
pentru firme. Ceea ce se obiectează — nu de către salariaţi, ci de către mediile academice 
„subțiri”, ai căror reprezentanți nu au intrat de prea multe ori în vestiarul unei fabrici şi care nu 
trebuie să dea telefoane în scopuri private de la serviciu — este faptul că supravegherea 
electronică nu urmăreşte să sancţioneze un prejudiciu actual, produs de către salariaţii incorecţi, 
ci prejudiciile potențiale pe care aceştia ar fi în măsură să le cauzeze firmei, ceea ce este 
jignitor pentru angajaţii corecți. 

Adevăratul prejudiciu moral pe care supravegherea electronică îl aduce companiilor este 
instaurarea unui climat de suspiciune şi de stinghereală, în care identificarea angajaţilor cu 
interesele companiei devine dificilă sau imposibilă, ceea ce se răsfrânge extrem de negativ 
asupra randamentului şi creativității personalului. 

Desigur, la nivel academic toate aceste indignări şi îngrijorări faţă de violarea dreptului la 
intimitate al angajaţilor sună destul de convingător. Să privim însă şi alternativa, de care noi 
avem, deocamdată, parte din plin. Cât timp mijloacele de comunicare nu au fost monitorizate de 
către manageri, ci numai de către securişti, toată lumea se grăbea să ajungă la serviciu pentru a- 
şi da o lungă listă de telefoane locale şi mai ales interurbane — inofensive pentru „securitatea 

statului”, însă teribil de costisitoare pentru prosperitatea şi eficiența economică a statului, din a 

cărui oală încăpătoare se puteau înfrupta cu toţii de-a valma. De când gestiunea resurselor şi a 
bugetelor de cheltuieli a început să ţină seama de criteriile economice, neavând încă mijloace 
moderne de monitorizare, dar păstrând cu venerație vechile năravuri, am ajuns — cel puţin în 
sectoarele de stat — într-o situație care ne plasează la nivelul unor colonii de la începutul 
veacului trecut. 

Spre a face imposibilă utilizarea liniilor telefonice „pe socoteala statului”, în multe birouri 
telefoanele au fost eliminate sau reglate astfel încât se pot numai primi, dar nu şi face apeluri; 
acolo unde se pot face şi apeluri, se pot chema numai posturi interne, prin centrala telefonică 
locală; puţinele telefoane care au legătură „cu oraşul” (şi care sunt rezervate şefilor de talie 
mijlocie) nu permit convorbiri interurbane, ce să mai vorbim de apeluri internaţionale. Şi numai 
câteva telefoane, plasate în birourile şefilor mari, se comportă normal — unele având şi unicul 
număr de fax al „unităţii”. 

Într-o lume tot mai interconectată, în care circulaţia rapidă a informaţiei este vitală, noi 
suntem tot mai deconectați şi mai rupți unii de ceilalți şi de lume. lar dacă supravegherea 
electronică provoacă posibile resentimente, privarea de comunicare — chiar şi în interes de 
serviciu — stârneşte frustrări şi te poate scoate din minţi. 

Deşi analogiile „mecaniciste” între regularitatea fenomenelor naturale şi dinamica 
proceselor sociale sunt mai totdeauna riscante, dacă nu de-a dreptul nefericite, în acest context 
se poate invoca o astfel de analogie. Aşa cum apa curge întotdeauna la vale, orice s-ar întâmpla, 
tot astfel şi oamenii care au posibilitatea de a profita de anumite servicii pe socoteala unei 
instituții impersonale vor fi tentaţi, mai des sau mai rar, să o facă. O dată cu apariția 
companiilor private, o parte din angajaţi au primit din partea firmei câte un telefon mobil şi un 
plafon de convorbiri pe socoteala firmei. În scurt timp, managerii au constatat cu neplăcere şi 
cu stupoare că au de achitat zeci de milioane pentru convorbirile telefonice ale fiecărui angajat, 
deşi aportul acestora la prosperitatea firmei era insesizabil. 

Ce se putea face? Având de ales între retragerea telefoanelor — de care angajaţii chiar 
aveau nevoie şi în interes de serviciu, măcar din când în când — şi monitorizare, firmele private 
au preferat, evident, cea de-a doua soluţie, solicitând listingul tuturor numerelor apelate şi 
taxând apelurile în interes personal ale angajaţilor (evident, spre sincera indignare a multora 
dintre aceştia). 

Cu riscul de a fi decuplat de „trendul” obrazelor subțiri din Occident care se ocupă de 
business ethics în contextul lumii lor, eu, unul, declar că aş prefera fără ezitări să fiu 
„monitorizat”, dar să pot vorbi de la orice telefon, din orice birou, cu oricine de pe faţa 
pământului, decât să fie în situația mult mai umilitoare şi mai păguboasă de a mă bizui pe 
propriul telefon mobil sau pe telefonul fix de la domiciliul meu pentru a rezolva probleme de 
serviciu. (În ce priveşte toaletele, mulţi dintre concetăţenii noştri ar avea enorm de câştigat 
dacă, prin „monitorizare”, ar dobândi mai repede şi mai ferm deprinderile de minimă decență 
ale urbanităţii; altminteri, rădăcinile ancestrale ale privatei din fundul curţii de la ţară se 
dovedesc, la mulți dintre aspiranţii noştri întru integrare euro-atlantică, atât de robuste, încât ar 
fi nevoie de câteva decenii bune pentru a se usca.) 

Unele tratate de etică în afaceri menționează şi alte drepturi ale angajaţilor, precum dreptul 
la aplicarea nediscriminatorie a unor criterii procedurale simple şi bine definite de angajare, 
promovare şi concediere sau dreptul de asociere şi de participare la beneficii şi la deciziile 
importante care îi privesc direct. În opinia mea, acestea sunt mai ales nişte drepturi 
reglementate juridic, astfel încât moralitatea este implicată cel mult în aplicarea corectă a 

prevederilor legale — chestiune asupra căreia am discutat pe larg într-unul din capitolele 
anterioare. 


10.3. Obligatii morale ale angajaţilor 


Deloc întâmplător, lucrările (care tratează, pe spaţii extinse, drepturile morale ale 
angajaţilor) acordă spaţii infime obligațiilor morale ale acestora faţă de angajatori, pornind de 
la premisa puternic ideologizată că nobil este să iei apărarea celor „slabi”, care „muncesc”, faţă 
de abuzurile discreţionare ale celor „puternici”, care îi „exploatează”. Este aceeaşi retorică pe 
care am întâlnit-o şi în cazul apărării drepturilor consumatorului individual, mic şi neputincios 
faţă de „„monstruoasa coaliție” a producătorilor şi comercianților — perspectivă ce ignoră în mod 
deliberat faptul că masa consumatorilor nu este câtuşi de puţin chiar atât de neajutorată față de 
producătorii şi comercianții care, în pofida oricăror afinități „de clasă” şi a unor eventuale 
aranjamente ilegale şi imorale, nu sunt chiar atât de bine coalizaţi, ci se concurează acerb ca să- 
i facă „regelui” consumator pe plac. 

În mod asemănător, trebuie spus că individul angajat este „mic” şi pare neajutorat în raport 
cu forța financiară şi influenţa socială a firmei la care lucrează, dar masa forţei de muncă 
salariate din societate are, prin sindicate şi partide politice reprezentative, ca şi prin expunerea 
mediatică suficiente resurse pentru a ţine la respect eventualele tentaţii ale patronatului de a-i 
trata pe angajaţi discreţionar şi abuziv. De fapt, angajatul este cu adevărat neputincios într-o 
societate socialistă sau comunistoidă, aşa cum visează cu inconştiență şi iresponsabilitate 
răsfăţata intelectualitate stângistă din ţările occidentale. Acolo unde statul aflat la cheremul 
partidului „revoluţionar” este unicul angajator semnificativ, unde sindicatele sunt nişte 
marionete ale aceluiaşi partid, unde presa este aservită, cântând la unison biruinţele epocale ale 
conducătorului iubit, iar justiția nu-i câtuşi de puţin oarbă, ci stă cu ochii aţintiţi slugarnic spre 
aceia care-i dictează sentințele, acolo angajatul este într-adevăr o victimă sigură. Drepturile 
angajatului sunt mult mai bine promovate şi apărate prin instrumentele statului de drept şi ale 
economiei de piaţă: votul politic, în favoarea unor partide cu adevărat reprezentative; presiunile 
unor sindicate libere; virulența corozivă a canalelor mediatice independente; corectitudinea 
aparatului de justiție independent faţă de mai marii politici şi magnații financiari; sancţiunile 
economice pe care angajaţii, în calitate de consumatori, pot să le aplice corporațiilor acuzate de 
nerespectarea drepturilor salariaților; în sfârşit, concurenţa dintre angajatori pentru a-i recruta şi 
păstra pe cei mai competenţi şi valoroşi angajaţi. 

Într-o societate capitalistă democratică este bine şi este necesar ca angajaţii să lupte prin 
toate mijloacele legale pentru dobândirea şi respectarea drepturilor care li se cuvin. Democraţia 
şi statul de drept presupun însă un „contract social” care consacră anumite drepturi numai în 
compensație față de asumarea şi respectarea anumitor obligaţii. 

Până acum, discutând despre drepturile morale ale angajaţilor, am presupus că aceştia sunt 
cu toţii, oarecum prin definiţie, nişte oameni competenţi, harnici, oneşti şi devotați față de 
companiile la care muncesc. Din păcate, şi sub acest aspect deceniile de comunism au lăsat 
cicatrici adânci în societatea noastră. „Ei se fac că ne plătesc, noi ne facem că muncim” a 
devenit, pentru mulți oameni, o „filosofie” amară, cinică şi resemnată, la care nu au renunţat 
nici astăzi. După ultimul război mondial, aproape 80% din populaţia României era formată din 
țărani — unii ceva mai înstăriți, alții săraci lipiţi pământului, dar cu toții ducând un mod de viaţă 
şi având un univers spiritual cu totul diferite de paradigmele habituale şi cadrele mentale ale 

unei societăți industriale moderne. Urbanizarea şi industrializarea au fost făcute de către 
comunişti. Ei i-au crescut şi „educat” pe noii „ţărani de la oraş”, inoculându-le cu stăruință 
această convingere cu consecințe devastatoare: atâta timp cât oricine are parte de o slujbă — 
prost plătită, dar sigură până la pensie — şi atâta timp cât salariile sunt destul de apropiate, fiind 
plătite indiferent dacă cineva îşi face treaba cum trebuie sau trage chiulul, promovările făcându- 
se pe criterii politice şi nepotism, salariaţii nu trebuie decât să mimeze munca. lar sentimentul 
angajaților că statul nu îi plăteşte atât cât li s-ar cuveni, ci îi exploatează şi le fură o parte din 
valoarea muncii lor — în condițiile în care toate capacităţile de producție aparţineau „întregului 
popor”, deci nimănui în particular, foarte mulţi dintre lucrătorii din noua industrie socialistă s- 
au considerat îndreptăţiți moral să îşi ia înapoi de la stat ceea ce credeau ei că li se cuvine. 
Mulţi gândesc încă la fel, având pretenția de a fi plătiţi chiar dacă nu îşi iau în serios datoriile 
profesionale, nu sunt preocupaţi de calitatea produselor fabricate şi a serviciilor prestate, iar 
destui consideră că au „dreptul” să fure de la serviciu. Angajatorii români — ei înşişi foşti 
salariaţi la stat — sunt obişnuiţi cu acest deficit endemic de conştiinţă profesională a forţei de 
muncă de la noi. Unii dintre ei încearcă să modifice mentalitatea angajaţilor lor, dar majoritatea 
o iau ca pe un dat „natural” şi încearcă să-şi apere interesele tratându-şi angajaţii ca pe nişte 
hoţi şi nişte puturoşi: ei le oferă angajaţilor salarii cât pot de mici (toţi sunt nişte nepricepuţi, 
neserioşi şi hoți — la ce bun salarii mari?); se comportă autoritar sau chiar despotic (trebuie să li 
se spună ce au de făcut şi cum îi scapi din ochi, trag chiulul, fură sau fac numai prostii); în 
sfârşit, îşi concediază angajaţii cu mare uşurinţă (ăsta nu-i bun de nimic, iau altul, uşor de găsit 
pe toate drumurile datorită şomajului masiv — nu poate fi mai rău). Cât despre investitorii 
străini, după 1990 au fost atraşi de preţul scăzut al personalului calificat din ţara noastră, dar în 
scurt timp au descoperit şi carenţele de educaţie şi de etică a muncii ale angajaţilor noştri. Unele 
companii s-au angajat şi stăruie într-un meritoriu efort de schimbare în bine a acestei 
mentalități, încercând şi adesea reuşind, prin selecţie, training şi educaţie, să formeze angajaţi 
compatibili cu economia de piaţă. Altele nu s-au angajat în această bătălie şi au renunţat mai 
devreme sau mai târziu, lichidându-şi afacerile din România. 

Ca şi drepturile, îndatoririle angajaţilor față de angajatori sunt înscrise în contractele de 
muncă, potrivit legislaţiei în vigoare, precum şi în regulamentele de ordine interioară ale 
diferitelor companii — respectarea sau nesocotirea lor dând naştere unor litigii de natură 
juridică. Dincolo de cadrul legal se deschide însă, ca de obicei, o zonă „gri”, în care se 
conturează anumite îndatoriri morale ale angajaţilor față de firmele pentru care lucrează. Şi tot 
ca de obicei, aceste îndatoriri sunt într-o măsură sau alta controversabile. Mă voi referi în 
continuare la două dintre cele mai des comentate şi disputate obligaţii morale ale angajaților: 
loialitatea față de firmă şi whistle-blowing. 


Loialitate şi moralitate 


În ţările capitaliste dezvoltate, se înţelege de la sine faptul că, dacă firmele au 
responsabilități morale față de angajaţii lor, şi aceştia au, la rândul lor, îndatoriri morale faţă de 
angajatori. Gradul de responsabilizare variază în funcţie de natura angajamentului. Lucrătorii 
temporari, colaboratorii şi consultanţii angajaţi pentru o singură tranzacţie nu au nici o altă 
obligaţie în afară de a-şi face treaba pentru care sunt plătiţi. În schimb, din partea angajaţilor 
permanenţi se poate aştepta în mod rezonabil un oarecare grad de fidelitate şi de loialitate faţă 

de compania la care lucrează, mai ales dacă aceasta le oferă o siguranță a locului de muncă, 
sentimentul de apartenenţă la o comunitate, sprijin şi înţelegere în momentele dificile etc. 

Problema în dispută ar fi: Cât de departe ar trebui să meargă această loialitate faţă de 
firmă? Este rezonabilă pretenţia unor companii de a se bucura de o fidelitate totală din partea 
angajaţilor sau există anumite limite, dincolo de care această pretenţie de loialitate se dovedeşte 
nerezonabilă? 

Ce se întâmplă, în particular, atunci când comportamentul cerut la locul de muncă vine în 
contradicţie cu normele morale larg acceptate în societate sau cu standardele etice ale 
individului? De exemplu, aşa ceva se poate întâmpla atunci când i se cere unui angajat să 
violeze intimitatea altuia, spionând şi raportând mişcările acestuia sau atunci când i se cere unui 
angajat să mintă ori să ascundă adevărul ori de câte ori sunt în joc succesul şi reputaţia firmei. 

În principiu, nu există argumente valide care să susţină ideea că standardele etice în afaceri 
ar trebui să difere față de cele din viaţa privată, astfel încât să poată fi legitimată comportarea 
conformă unor alte norme la serviciu decât cele respectate în afara acestuia. Dacă o companie 
sau angajaţii ei se comportă moralmente incorect în raport cu valorile şi normele morale valide 
în orice context, este foarte probabil că faptele comise sunt incorecte şi din perspectiva eticii în 
afaceri. În realitate, mulți oameni se comportă ca şi cum ar recunoaşte un anumit cod etic în 
viaţa lor de toate zilele şi un altul, mai puţin strict, în viaţa de afaceri. 

Din acest motiv, acei angajaţi care vin la serviciu cu convingerile lor morale cu tot se pot 
găsi adeseori în situații dificile. Să ne gândim, de pildă, la cazul în care o companie a încălcat 
legislaţia privind emisiile toxice. Abaterea de la normele în vigoare a fost una accidentală — să 
spunem că a rezultat dintr-o lipsă de coordonare a operaţiilor, care se iveşte uneori în 
funcţionarea oricărei organizaţii complexe. Odată descoperită emisia de substanţe toxice peste 
limitele admise, compania ia de îndată măsuri de remediere a situaţiei, care presupune însă o 
reproiectare a unor procese tehnologice, a cărei finalizare nu se poate face decât într-un an de 
zile. În acest răstimp, recunoaşterea încălcării legislaţiei ar însemna oprirea producţiei, care, 
corelată cu prejudiciile de imagine ale companiei, ar aduce pierderi însemnate. Chiar dacă 
emisia crescută de substanțe toxice ar putea fi periculoasă pentru sănătatea angajaţilor şi a 
locuitorilor din apropierea uzinei, şansele ca răul să capete proporții dezastruoase sunt extrem 
de mici, astfel încât compania îşi instruieşte personalul să mintă în legătură cu nivelul real de 
emisii toxice. Unul dintre angajaţi are convingerea că acest mod de comportare este inadmisibil, 
dar atunci când îşi expune punctul de vedere superiorilor săi ierarhici nu se bucură de înțelegere 
şi aprobare din partea acestora, astfel încât, în cele din urmă, se adresează presei. Într-o astfel 
de situație atingem un subiect mult dezbătut în Statele Unite numit whistle-blowing. 


Whistle-blowing 


Literal, termenul englezesc whistle-blowing înseamnă „a sufla în fluier”, aşa cum face un 
arbitru pentru a semnala comiterea unei infracțiuni. Dată fiind dificultatea unei traduceri la fel 
de sugestive, în majoritatea lucrărilor de etică în afaceri scrise în alte limbi decât cea engleză a 
fost adoptată expresia originală, ceea ce voi face şi eu. În sens strict, în contextul eticii 
afacerilor se înţelege prin whistle-blowing gestul unui angajat de a da publicității comiterea 
unor infracţiuni de către compania la care lucrează, infracţiuni pe care managerii companiei ar 
dori să le ţină cât mai departe de opinia publică. Întrebările care se pun în legătură cu acest gen 
de „indiscreţie” sunt dacă whistle-blowing este moralmente permisibil sau este o abatere 

inacceptabilă de la norma loialității şi de la obligaţia de confidențialitate? Cel mai frecvent mod 
de abordare pune în balanţă pericolele probabile la care este expus publicul în cazul în care se 
păstrează tăcerea, şi eventualele pierderi ale companiei, dacă se spune adevărul. 

Dacă riscurile pentru public sunt minime, iar pierderile companiei foarte mari, susțin unii, 
obligația de confidențialitate a angajatului ar trebui să prevaleze faţă de orice alte consideraţii. 
Dacă riscul pentru public este însă ridicat, whistle-blowing poate fi un mod de acţiune permis 
sau, înunele cazuri foarte grave, chiar necesar. Acest mod de abordare prezintă însă două 
slăbiciuni. În primul rând, exclude daunele produse de acele acte prin care se stabileşte 
necinstea ca practică legitimă. Efectele imediate ale unei minciuni pot fi benefice, dar ele pot fi 
anulate pe termen lung de efectele unei acumulări de minciuni — ceea ce este rău din 
perspectiva utilitarismului. Şi chiar dacă efectele însumate rămân benefice — ceea ce oferă o 
justificare acceptabilă pentru act utilitarianism, minciuna este, în sine, condamnabilă din punct 
de vedere aristotelic sau kantian. În al doilea rând, lasă nerezolvată chestiunea imposibilității de 
a calcula precis raportul obiectiv dintre costuri şi beneficii, mai ales în condiţiile în care 
managerii şi angajaţii pot evalua diferit gravitatea neregulilor comise. 

În practică, afacerile pun mare accent atât pe veniturile acţionarilor, cât şi pe loialitatea 
angajaţilor, iar modul lor de acţiune se pliază conform acestor două priorităţi. Chiar şi atunci 
când au o clară dimensiune morală, deciziile sunt luate pe considerente mai degrabă comerciale 
decât morale, iar „fluieraşii” sunt fie concediaţi, fie încurajați să plece în altă parte. Întrebaţi 
cum s-ar comporta într-o astfel de situație, directorii companiilor necruțătoare față de „infideli” 
s-ar simți datori să predice onestitatea şi transparenţa, iar retorica lor sugerează că sunt 
conştienţi de imoralitatea represaliilor față de angajaţii care îndrăznesc să scoată adevărul la 
iveală. 

Confruntat cu o neregulă oarecare, orice angajat este dator să reacționeze în mod 
responsabil, ferindu-se să dăuneze firmei pe baza unor zvonuri neîntemeiate şi acordând 
angajatorului posibilitatea de a remedia eventualele nereguli. Cu condiţia de a nu se pripi şi de a 
se adresa mai întâi superiorilor săi din cadrul companiei, unui angajat nu i se poate pretinde cu 
argumente solide să se comporte altcumva decât ar trebui să acţioneze o persoană morală din 
afara companiei. 

De regulă, discuţiile despre whistle-blowing se focalizează asupra unor cazuri exemplare, 
de rar dramatism, în care un angajat de bună credință este sfâşiat de conflictul interior dintre 
fidelitatea sa faţă de firmă (şi, nu mai puțin, de grija faţă de propriul său viitor), pe de o parte, şi 
imposibilitatea de a trăi sub apăsarea complicităţii la comiterea unor ilegalităţi care produc sau 
pot să producă suferinţa şi chiar moartea multor oameni inocenți. Astfel de situații, care se 
pretează foarte bine unor ecranizări spectaculoase — precum The Insider, în regia lui Michael 
Mann - nu sunt însă tipice şi se ivesc destul de rar. Mult mai insidioase şi mai dăunătoare sunt 
situaţiile comune, în care angajaţii au cunoştinţă de unele practici incorecte ale firmei, care nu 
implică riscuri majore pentru public — mici „ciupeli” sau „găinării” precum păcălirea 
cumpărătorilor, prin ascunderea unor defecte ale produselor, sau înşelarea fiscului prin 
declararea de către angajator, în complicitate cu angajatul, a unor salarii mai mici decât cele 
efectiv încasate. În astfel de situaţii nu se pune problema că angajatul îşi ţine gura de teamă că 
ar putea fi ameninţat sau supus unor serioase presiuni din partea celor care au comis nişte 
infracțiuni deosebit de grave. Mult mai dăunătoare din punct de vedere moral este validarea, 
printr-un consens tacit, a validității etice a acestor practici, care intră în zona acceptabilității 
sociale. Hărţuirea sexuală, violarea vieţii private, mici nesocotiri ale normelor de securitate a 

muncii, păcălirea consumatorilor sau a furnizorilor sunt trecute astfel cu vederea, ca făcând 
parte din jocul pe care îl joacă toată lumea. Dacă afacerile au obligaţia morală de a preveni 
astfel de lucruri, atunci este necesar ca angajatorii să ia toate acele măsuri care să nu-i 
încurajeze pe angajaţi să le treacă cu vederea. 

Cum? Fenman Training, un producător de materiale video pentru ciclurile de training 
managerial, afişează în toate încăperile din sediul firmei următorul credo: „Noi credem în 
metodele oneste şi corecte de a face afaceri. Politica noastră este una de «onestitate activă». De 
exemplu, dacă un coleg sesizează faptul că un furnizor a fost încărcat din greşeală la nota de 
plată pentru produsele sau serviciile sale şi, în mod evident, nu şi-a dat seama de eroare, ne 
aşteptăm ca acel coleg să îi atragă atenţia furnizorului. La fel şi dacă am încasat mai mult decât 
se cuvenea de la un client. Credem în importanţa încrederii şi a respectului reciproc în afaceri şi 
avem convingerea că o politică de onestitate activă este rentabilă pe termen lung, pe lângă 
faptul că întăreşte respectul de sine al angajaţilor. Această companie nu va sancţiona niciodată 
pe nimeni pentru faptul de a fi fost cinstit, indiferent de costurile companiei” (apud Griffiths & 
Lucas, op. cit., p. 89). 

Acest tip de abordare este neobişnuit în afaceri, dar cu siguranță este moralmente dezirabil. 
Clanificând pe deplin poziția fiecăruia, firma diminuează frecvenţa jumătăţilor de adevăr, a 
evaziunii fiscale şi a muşamalizării diferitelor nereguli. Un câştig colateral pentru companie 
este acela că o mare cantitate de energie emoţională, care altminteri s-ar irosi în frământări şi 
frustrări lăuntrice ale angajaților corecţi, se poate canaliza spre succesul comercial al afacerii. 


10.4. Corectitudinea relaţiilor dintre angajaţi 


Mare sau mică, orice corporație are o structură ce nu poate fi redusă la numai doi poli: 
angajatori şi angajaţi. De la CEO şi membrii sfaff-ului managerial şi până la ultimul angajat, 
orice organizație comercială se bazează pe cooperarea mai multor funcţii specializate, a cărei 
coordonare solicită o ierarhie şi un lanţ decizional. Cu alte cuvinte, angajaţii sunt cuprinşi într-o 
rețea complexă de relații pe verticală şi pe orizontală. Prin urmare, trebuie să existe o diviziune 
a muncii şi o ierarhie a autorității decizionale. Diferitele categorii de personal şi chiar indivizi 
din aceeaşi categorie au contribuţii inegale la succesul sau la eşecul firmei. Din acest motiv, un 
sistem de retribuţii inegale este întru totul just şi corect, atâta timp cât diferenţele de retribuţie 
sunt legate numai de contribuţia fiecărui angajat la activitatea companiei. 

O afacere funcţională solicită o cât mai bună cooperare între toate compartimentele sale. 
Din acest motiv, cultura corporatistă pune un mare accent pe aşa-numitul feam spirit — „spiritul 
de echipă”, cultivând loialitatea fiecărui angajat față de colegi, fie aceştia superiori, egali sau 
subordonați. Dar membrii unei companii trebuie, pe de altă parte, să intre şi în relații de 
concurenţă unii cu ceilalţi, în primul rând ca să îşi păstreze slujbele şi, în al doilea rând, ca să 
urce pe scara ierarhică a firmei. Competiţia dintre angajaţi nu ridică probleme etice speciale. 
Este rău, necinstit şi incorect să minţi, să trişezi, să manipulezi, să furi, să violezi intimitatea 


170 
cuiva etc. în orice situaţie, inclusiv la locul de muncă. Nici un context de afaceri nu poate 
justifica moral un comportament blamabil în lumea din afara unei companii. Dacă, în general 
este rău să minţi ori să ascunzi adevărul, atunci nimeni nu se poate pretinde moralmente 
îndreptățit să trişeze pentru a-şi păstra slujba ori ca să obţină o promovare. 

Problemele specifice de etică în afaceri sunt legate de temeiurile pe baza cărora managerii 
stabilesc şi aplică regulile de diferenţiere a angajaților, în virtutea cărora aceştia primesc un 
tratament inegal. Până acum am presupus tacit că responsabilitățile unei companii faţă de un 
angajat sunt identice cu cele asumate față de toţi ceilalţi. În practică însă, firmele nu se 
comportă ca şi cum ar avea exact aceleaşi obligaţii faţă de toţi angajaţii lor. În anii regimului 
comunist, bărbaţii şi femeile aveau drepturi egale pentru munci (considerate) egale — nişte 
drepturi mizerabile, ce-i drept, însă egale. Acum ne-am debarasat foarte rapid de această 
„moştenire socialistă” şi putem fi „mândri” că, măcar din acest punct de vedere, ne-am aliniat 
țărilor capitaliste dezvoltate: femeile sunt, de multe ori, mai prost plătite decât bărbaţii, iar 
salariaţii cu jumătate de normă (în majoritatea lor tot femei) sunt excluşi de la formele de 
protecţie de care beneficiază salariaţii cu normă întreagă. 

O altă moştenire cât se poate de socialistă, pe care o păstrăm cu sfinţenie — mai ales în 
sectorul de stat, dar întrucâtva şi în cel privat — se referă la vârsta angajaţilor. Înainte de 1990, 
angajaţii cei mai tineri erau „încadraţi” cu salarii incredibil de mici numai pentru că erau tineri 
— indiferent de competență, calificare, abilități profesionale, creativitate şi eficienţă. Cu toții 
erau nevoiţi să aştepte: buni sau răi, harnici sau leneşi, competenţi sau incapabili, cu toții la 
grămadă primeau aceleaşi sporuri de vechime şi urcau aceleaşi trepte în ierarhie. Această stare 
de lucruri nu s-a schimbat prea mult în tranziţia noastră spre economia de piaţă. 

Exceptând câteva domenii high-tech, precum informatica sau electronica, precum şi câteva 
noi activităţi manageriale sau financiare, tinerii angajaţi primesc nişte salarii ruşinos de mici 
datorită lipsei lor de experiență. În unele situaţii, acest motiveste real și chiar contează, dar 
acum, când totul ar trebui să se schimbe extrem de rapid în economia noastră, „experienţa” 
acumulată de salariaţii mai vârstnici în economia socialistă, risipitoare şi ineficientă, este mai 
degrabă un handicap decât un avantaj. 

Problemele noastre prioritare sunt sărăcia tot mai împovărătoare a unei aproape jumătăți 
din populaţie, generată de ineficienţa economiei noastre, şi adâncirea contrastelor uriaşe dintre 
câştigurile oamenilor de afaceri şi ale vârfurilor din administraţie, pe de o parte, şi veniturile 
indecent de subțiri ale angajaților de rând. Aceste două probleme sunt atât de evidente şi atât 
de presante, încât eclipsează gravitatea altor probleme, care încep totuşi să iasă la iveală pe 
măsură ce România a început să îşi alinieze legislaţia normelor din UE. Constatăm astăzi că 
unele probleme controversate în lumea occidentală, probleme cu care noi nu eram familiarizați 
până de curând, devin tot mai actuale şi în societatea noastră: discriminarea femeilor şi a 
minorităților etnice sau hărţuirea sexuală. 


Forme de discriminare a angajaţilor 


Lupta obsesivă şi nu lipsită de stridenţe împotriva discriminării unor categorii de angajaţi 
minoritari s-a afirmat inițial ca o problemă specific americană. Dată fiind mereu sporita 
diversitate rasială, etnică şi religioasă din Statele Unite, precum şievidentele contraste de avere, 
educaţie şi statut social ce separau la jumătatea secolului trecut majoritatea albilor de 
minoritățile dezavantajate, la care se adăuga negalitatea dintre sexe, America a fost zguduită 

decenii de-a rândul de mişcări politice şi civice radicale, care s-au soldat, în cele din urmă, cu 
adoptarea unor măsuri legislative menite să protejeze drepturile diferitelor minorități. 

Termenii-cheie ai întregului proces, care încă nu s-a încheiat, sunt affirmative action şi 
positive discrimination. Prima expresie este frecvent folosită, deoarece sună bine, chiar dacă 
înţelesul ei nu este de loc limpede; cea de-a doua este, de regulă, evitată deoarece nu sună prea 
„corect din punct de vedere politic”, dar conotaţiile sale incomode se datorează tocmai sensului 
cât se poate de clar. 

„Acţiunea afirmativă” a fost iniţial asociată cu ideea că firmelor nu ar trebui să le fie 
îngăduit dreptul de a exclude anumiţi indivizi din listele lor de personal numai din cauza unor 
factori irelevanţi precum sexul, rasa, originea etnică sau anumite dizabilități care nu ar impieta 
asupra îndeplinirii sarcinilor de serviciu. 

Politicile de acţiune afirmativă nu se rezumă la împiedicarea angajatorilor să aplice astfel 
de criterii irelevante în deciziile lor de angajare, ci caută, de asemenea, să introducă pe piaţa 
forţei de muncă cât mai mulți indivizi aparținând anumitor grupuri tradițional subreprezentate. 
Atunci când această bine intenționată şi nobilă politică solicită anumite avantaje pentru întregi 
categorii de populație numai pentru că acestea au fost discriminate în trecut, acţiunea 
afirmativă devine discriminare pozitivă. Este unul dintre cele mai controversate subiecte, 
deoarece practica angajării preferenţiale a unor întregi categorii sociale poate fi acuzată de 
discriminare inversă. Adversarii justiției compensatorii subliniază absurditatea ideii de a acorda 
compensaţii în prezent altor indivizi decât celor care au fost discriminați în trecut. Totodată, ei 
arată, pe bună dreptate, că a favoriza angajarea unor categorii sociale discriminate în trecut 
presupune un comportament discriminatoriu faţă de alte grupuri. Dacă, de exemplu, o companie 
lucrează în mod tradiţional cu bărbaţi albi, atunci decizia companiei de a fixa cote de angajate 
de culoare echivalează cu excluderea la fel de injustă a unor bărbaţi albi în egală măsură de 
calificaţi pentru ocuparea posturilor vacante. 

La prima vedere, scepticismul față de discriminarea pozitivă pare întru totul justificat, 
deoarece, în cazul angajării, cum ar putea culoarea sau apartenenţa culturală să justifice un 
tratament preferenţial, odată ce am acceptat că aceste criterii sunt insuficiente pentru 
discriminarea lor? Răspunsul standard sună astfel: în sine, culoarea sau apartenenţa etnică nu 
sunt criterii relevante, însă recrutarea personalului încearcă să testeze potențialul candidaţilor; 
calificarea şi performanţele anterioare sunt, desigur, foarte importante, însă ceea ce contează 
sunt performanţele viitoare. Or, dacă un candidat care provine dintr-o familie bine situată are un 
nivel superior de pregătire şcolară, pentru că a beneficiat de un mediu propice învățăturii şi de o 
şcoală mai răsărită, este normal ca nivelul de exigenţă faţă de un astfel de candidat să fie mai 
ridicat în comparaţie cu criteriile de evaluare a unui candidat care provine dintr-un mediu 
defavorizat. Mai slaba lui pregătire, imputabilă mediului social marginalizat din care provine, 
nu înseamnă un potenţial mai scăzut şi o capacitate inferioară de a munci cu rezultate bune. 

Rămâne însă problematică trecerea de la evaluarea diferențiată a unor cazuri individuale la 
judecata în bloc a unor întregi clase de indivizi, precum femeile sau anumite grupuri etnico- 
rasiale, deoarece nu toți membrii acestor grupuri sunt dezavantajaţi (slavă domnului, destule 
femei sau negri provin din păturile avute) şi nu toţi indivizii dezavantajați provin din aceste 
grupuri (sunt destui bărbaţi albi heterosexuali care provin din medii familiale sărace, needucate 
şi marginalizate). 

Un contraargument față de aceste obiecţii poate fi cel de-al doilea principiu de justiție 
socială formulat de către Rawls: într-o societate dreaptă, poziţiile cu recompense inegale trebuie 

să fie ac-cesibile tuturora, iar un model de angajare care exclude anumite categorii de indivizi 
este, ca atare, incorect. Or, dacă toate femeile dintr-o companie primesc salarii cu 30% mai mici 
decât bărbații care prestează aceeaşi activitate, e limpede că avem de-a face cu o discriminare pe 
criterii de gen. 

Pentru redresarea dezechilibrelor între categoriile de angajați şi a celor de salarizare trebuie 
să se ia anumite măsuri compensatorii. Este o trimitere directă la imperativul categoric kantian: 
dacă tu ai fi unul din membrii unei categorii excluse, ori dacă ai primi un salariu mai mic decât 
colegii tăi numai din cauza sexului sau a rasei tale, nu poţi fi de acord cu universalizarea acestei 
reguli. 

Există şi argumente utilitariste în sprijinul acțiunii afirmative în politica de angajare şi de 
promovare a indivizilor în cadrul societăților comerciale. Se poate susține că o societate se 
destabilizează dacă un număr important de cetăţeni sunt sistematic excluşi de la ocuparea celor 
mai râvnite slujbe. Se poate argumenta şi că o companie îşi auto-limitează competitivitatea dacă 
îşi recrutează talentele dintr-un bazin demografic din care este exclusă peste jumătate din 
populaţie (femei plus minorități). 

După cum se poate vedea, argumentele filosofice nu duc nicăieri: poziţiile pro şi contra se 
echilibrează la nesfârşit, mai ales atunci când vine vorba despre discriminarea pozitivă — care, 
oricât de „pozitivă”, rămâne, în fond, o formă de discriminare. În cele din urmă, disputa a fost 
tranşată de interesele pragmatice ale marilor corporaţii, care au descoperit că, pe termen lung, 
diversitatea este rentabilă. Având în vedere tendințele demografice din SUA (unde, ca peste tot 
în lume, minoritățile non-europene sunt foarte prolifice) şi cerințele economiei globale, marile 
corporaţii au ajuns la concluzia că diversitatea rasială, etnică sau culturală poate fi un factor 
important de dezvoltare şi de creştere a competitivităţii. Pe piaţa globală există o mare 
diversitate de consumatori, iar dacă forţa de muncă nu este la rândul ei diversă, o firmă are toate 
şansele ca produsele ei să nu fie atractive decât pentru un segment al pieţei. Louis V. Gerstner, 
Jr. CEO la IBM, observă că „piața noastră este alcătuită din toate rasele, religiile şi orientările 
sexuale şi, prin urmare,este vital pentru succesul nostru ca şi forța noastră de muncă să fie, de 
asemenea, diversificată” (cf. Stewart, op. cit., p. 164). Ernest H. Drew, CEO la Hoechst 
Celanses, afirmă că soluţiile adoptate de grupurile manageriale eterogene sunt mai ingenioase 
decât cele născocite de grupurile monorasiale. Cu câtva timp în urmă, corporaţiile gândeau 
diversitatea numai în termeni statistici, referitori la numărul de femei şi de minoritari de pe 
statele lor de plată. Acum, spune Drew, este nevoie de diversitate la fiecare nivel decizional al 
unei firme. Un punct de vedere similar susţine şi Robert Haas, CEO la Levi Strauss, companie 
al cărei stil managerial include lărgirea reprezentării la toate nivelurile a grupurilor excluse 
odinioară. 

„Noi nu facem acest lucru, spune Haas, pentru că ne face plăcere — deşi chiar ne face. O 
facem pentru că noi credem în conexiunea dintre eliberarea talentelor oamenilor noştri şi 
succesul în afaceri” (Haas, Managing by Values, Business Week, Aug. 1, 1994). 

În ultimele decenii, aceste probleme tipic americane au devenit tot mai actuale şi în unele 
țări europene, precum Marea Britanie, Franţa sau Germania, ca urmare a unor valuri masive de 
emigranţi veniţi din toate colțurile lumii. Fiecare dintre aceste ţări are problemele sale specifice 
cu anumite consistente minorități etnico-rasiale şi religioase. Situaţia devine tot mai complicată 
dacă avem în vedere faptul că numărul copiilor metişi este din ce în ce mai mare, depăşind două 
milioane în SUA, fiind comparabil cu cel din Europa occidentală. (Este suficient să privim 
selecționatele de fotbal sau de atletism ale unor ţări precum Marea Britanie, Franța, Portugalia 

sau Suedia, spre a vedea o majoritate de sportivi de culoare, cu nume de loc exotice, născuţi din 
părinţi de rase diferite, crescuţi şi educați în aceste țări.) Chiar dacă modelul american de 
discriminare pozitivă nu este încă prea agreat în Europa, multe dintre componentele „acţiunii 
afirmative” încep să fie adoptate de legislaţia UE. 

Cât de relevante sunt aceste discuţii pentru România? Avem noi de-a face cu fenomene de 
discriminare a angajaţilor? Fără îndoială. După cum arătam mai devreme, în cadrul companiilor 
private salariile mai reduse pentru femei au devenit o practică frecventă. Există şi alte forme de 
discriminare a femeilor: multe firme nu angajează decât dudui tinere şi arătoase (prea adesea 
din motive pe care le vom analiza în secţiunea următoare); angajatorii ezită, totodată, să 
angajeze femei deoarece acestea se mărită şi fac copii, astfel încât nu sunt dispuse să pună 
cariera în fruntea listei lor de priorităţi etc. 

În ceea ce priveşte minoritățile etnice, ţiganii constituie o problemă serioasă a societăţii 
noastre. Din păcate, lipsa de resurse financiare ale guvernanţilor, combinată cu refuzul 
majorităţii țiganilor de a-şi însuşi un mod de viaţă european fac ca situația acestei minorități să 
se deterioreze continuu, iar şansele de a vedea schimbări spectaculoase în viitorul apropiat sunt 
destul de reduse. Poate că modelul american al acţiunii afirmative nu este potrivit României 
actuale, dar unele probleme comune există şi trebuie să urmărim cu atenţie strategiile adoptate 
de țările occidentale. 


Hărţuirea sexuală 


Iniţial, hărţuirea sexuală era definită strict ca propunere implicită sau explicită de acordare 
a unor favoruri pe linie de serviciu (promovări, delegări avantajoase, sporuri salariale, prime 
etc.) în schimbul unor favoruri sexuale. Treptat, de la hărţuirea sexuală quid pro quo s-a ajuns 
la noțiunea mult mai largă de „ambient ostil”, înţeles ca loc de muncă unde comentariile 
necuviincioase, atingerile şi gesturile obscene, glumele fără perdea, limbajul vulgar sau 
intimidarea sexuală ostentativă au ca efect transformarea serviciului într-un adevărat coşmar 
pentru persoanele hărțuite. 

Problema poate fi abordată din perspectivă kantiană, ca situaţie în care ființe umane sunt 
reduse la condiţia de simple mijloace. Persoana care este ţinta unor avansuri sexuale inoportune 
se vede tratată ca un obiect — o sursă de plăcere egoistă pentru hărțuitor. Cel mai adesea, tema 
centrală de discuţie este faptul că femeile (căci ele sunt, de cele mai multe ori agresate prin 
hărțuire sexuală) sunt tratate ca obiecte sexuale. Miezul problemei este puterea, incriminat fiind 
abuzul la care sunt supuse angajatele de către şefii lor ierarhici. 

În nici un caz nu s-ar putea spune că hărțuitorul îşi consideră victimele nişte „scopuri în 
sine”, persoane cu o valoare intrinsecă, demne de respect. 

Se poate formula şi un argument utilitarist împotriva toleranței faţă de hărţuirea sexuală. 
Succesul unei afaceri depinde (şi) de moralul angajaţilor. Dacă o companie elimină elementele 
de „ambient ostil” este de aşteptat să rezulte cel mai mare bine pentru cât mai mulți oameni: 
acționarii (mulţumiţi financiar), consumatorii (satisfăcuţi de calitatea produselor şi a serviciilor) 
şi angajaţii (care îşi păstrează demnitatea). 

Se poate pune întrebarea de ce o chestiune de bun simţ şi decență elementară s-a putut 
transforma într-un subiect de dezbatere academică, într-o speţă de stufoase reglementări 
Juridice şi într-o cauză a unor ample mişcări civice. Ca şi discriminarea pozitivă sau limbajul 
„politic corect”, privite din perspectiva tradiţiilor noastre culturale şi a spiritului nostru colectiv, 

şi hărţuirea sexuală, în versiunea sa americană, frizează, prin notele sale cele mai stridente, 
psihoza. Nu este numai greu, ci aproape imposibil să ne imaginăm multe angajate de la noi 
dându-şi în judecată şefii numai pentru că aceştia le-au trimis ocheade pofticioase ori numai 
pentru că nu mai pot suporta glume şi aluzii licențioase. Din fericire, noi avem o atitudine ceva 
mai firească faţă de sexualitate decât americanii, pentru care a săruta mâna unei doamne sau a-i 
deschide uşa echivalează cu o invitaţie străvezie la aşternut. Româncelor încă le place să fie 
curtate, iar viaţa sexuală nu este tocmai un tabu în flecăreala colegială; dimpotrivă. A profita 
însă de autoritate pentru a obţine favoruri sexuale este însă cu totul altceva. E greu de spus dacă 
astăzi hărţuirea sexuală este un fenomen mai frecvent decât în vechiul regim; nou şi 
îmbucurător este însă faptul că din ce în ce mai multe angajate protestează împotriva acestei 
practici infame şi, grație presei independente, tot mai multe scandaluri de acest gen ies la 
iveală. 

Una dintre preocupările dominante ale managerilor de astăzi este ridicarea calităţii tuturor 
activităţilor unei companii, aspect abordat de aşa-numitele programe de asigurare a calităţii, de 
perfecționare continuă sau de total quality management. Una dintre strategiile menite să 
conducă la creşterea calitativă a tuturor operațiilor efectuate în cadrul unei companii mizează 
mai mult pe talentele creatoare ale angajaţilor decât pe tehnicile manageriale care, în spirit 
taylorist, îi tratează pe angajaţi ca pe nişte simple ingrediente substituibile ale procesului de 
fabricaţie. „Împuternicirea” salariaţilor poate fi cea mai bună strategie de îmbunătăţire a calităţii 
deoarece, de regulă, ei sunt aceia care găsesc cele mai bune soluţii. 

În retorica despre „reinventarea corporației”, importanţa eliberării talentelor creatoare ale 
angajaţilor este un refren familiar. Managerii care se preocupă mai mult de dinamica proceselor 
de producţie decât de structura internă a organizaţiei au descoperit că echipele care se 
autoconduc au mai multă ambiţie şi se implică mai intens în muncă. Ted Marchese apreciază că 
„85% dintre problemele care se ivesc în timpul muncii pot fi puse pe seama sistemelor de 
organizare şi numai 15% se pot fi imputate lucrătorilor individuali. În acest caz, sarcina 
managerului este să perfecţioneze constant structurile organizaţiei, să elimine acuzaţiile şi 
teama, să înlăture obstacolele din sistem care împiedică persoanele sau echipele să îşi facă 
treaba cât pot de bine” (Change, May/June, 1993, p. 13). 

Avem tot dreptul să visăm la ziua de mâine, când vom atinge şi noi acest nivel de abordare 
a stimulării potenţialului angajaţilor prin respect, încredere şi responsabilizare şi, dacă suntem 
raţionali, trebuie să gândim de pe acum viitoarele strategii. Deocamdată însă angajatorii noştri 
ar trebui să poată crea mai multe locuri de muncă şi să poată plăti nişte salarii decente 
salariaților, care nu se aşteaptă atât de mult să fie „împuterniciţi” pe cât ar fi de mulţumiţi să fie 
trataţi ca nişte ființe umane. Pe de altă parte, angajaţii noştri ar trebui să aibă răbdare până când 
vor fi pregătiți pentru „automanagementul creativ”; fiecare angajator ar fi extrem de mulțumit 
dacă toți şi-ar face meseria cinstit şi cu pricepere, în fiecare zi. 

